Split (3)

train · 79.3k rows

text stringlengths 31 26.1k	summary stringlengths 11 1.19k
ការសម្រេចបើកស្ថានទូតក្នុងទីក្រុងដ៏ចម្រូងចម្រាស់បំផុតក្នុងពិភពលោក ធ្វើឡើងបន្ទាប់ពីកូសូវ៉ូបានភ្ជាប់ទំនាក់ទំនងជាមួយអ៊ីស្រាអែលនាថ្ងៃទី១ ខែកុម្ភៈ។ កូសូវ៉ូ ជាប្រទេសមានប្រជាជនមូស្លីមច្រើនភាគច្រើនដែលដាក់ស្ថានទូតនៅទីក្រុងហ្ស៊េរុយសាឡិមដែរ។ «ការដាក់ស្លាក និងទង់ជាតិកូសូវ៉ូនៅស្ថានទូតប្រចាំប្រទេសអ៊ីស្រាអែល បង្ហាញពីការប្តេជ្ញាចិត្តរបស់កូសូវ៉ូក្នុងការសន្យារបង្កើតបេសកកម្មការទូតនៅក្រុងហ្សេរ៊ុយសាឡឹម»។ នេះជាការលើកឡើងក្នុងសេចក្តីថ្លែងការណ៍របស់ក្រសួងការបរទេសកូសូវ៉ូ នាថ្ងៃទី១៤ ខែមីនា។ កន្លងទៅ ប្រទេសដែលភ្ជាប់ទំនាក់ទំនងការទូតជាមួយអ៊ីស្រាអែល មានស្ថានទូតនៅក្រុងតែល អាវីវ។ អាជ្ញាធរប៉ាឡេស្ទីន ទាមទារកាន់កាប់ភាគកើតនៃទីក្រុងហ្សេរ៊ុយសាឡឹមដើម្បីបង្កើតជារដ្ឋធានី នៅពេលខ្លួនក្លាយជារដ្ឋឯករាជ្យពេញលេញ។ អ៊ីស្រាអែល កាន់កាប់ក្រុងហ្សេរ៊ុយសាឡឹមក្រោយឈ្នះសង្គ្រាមក្នុងឆ្នាំ១៩៦៧។ សហគមន៍អន្តរជាតិមិនទទួលស្គាល់ការកាន់កាប់ទីក្រុងហ្សេរ៊ុយសាឡឹមដោយអ៊ីស្រាអែលឡើយ។ ការដាក់ស្ថានទូតនេះត្រូវបានមើលឃើញថា ជាការដោះដូររវាងអ៊ីស្រាអែល និងកូសូវ៉ូក្នុងវិស័យការទូត ដោយអ៊ីស្រាអែលទទួលស្គាល់កូសូវ៉ូជារដ្ឋឯករាជ្យ ហើយកូសូវ៉ូទទួលស្គាល់ក្រុងហ្សេរ៊ុយសាឡឹមជារដ្ឋធានីរបស់អ៊ីស្រាអែល។ កូសូវ៉ូ ប្រកាសឯករាជ្យពីសែប៊ី ក្នុងឆ្នាំ២០០៨។ ដែនដីមួយនេះត្រូវបានទទួលស្គាល់ជារដ្ឋឯករាជ្យពីបណ្តារប្រទេសអឺរ៉ុបតែប៉ុណ្ណោះ ចំណែករុស្សី និងចិនមិនទទួលស្គាល់ដែនដីនេះ ដែលធ្វើឱ្យកូសូវ៉ូ មិនអាចក្លាយជារដ្ឋសមាជិកអង្គការសហប្រជាជាតិបាន។ ការទាមទារឱ្យប្រទេសឯទៀតទទួលស្គាល់កូសូវ៉ូជារដ្ឋឯករាជ្យ ជាទិសដៅចម្បងបំផុតរបស់ Avdullah Hoti នាយករដ្ឋមន្ត្រីចប់អាណត្តិកូសូវ៉ូ។ ប៉ុន្តែអ្នកស្នងតំណែងរបស់លោកគឺលោកនាយករដ្ឋមន្ត្រី Albin Kurti និយាយថាវាគ្រាន់តែជាការអនុវត្តតាមកាតព្វកិច្ចរបស់រដ្ឋាភិបាលចប់អាណត្តិតែប៉ុណ្ណោះ ដែលទំនងជាមានការកែប្រែនាពេលអនាគត។នេះបើតាមសារព័ត៌មាន Al Jazeera ។ ប្រធានាធិបតីតួកគី ក៏បានព្រមានកូសូវ៉ូផងដែរពីការបង្កើតស្ថានទូតនៅទីក្រុងហ្សេរ៊ុយសាឡឹម ដោយសង្កត់ធ្ងន់ថាអាចនឹងប៉ះពាល់ដល់ទំនាក់ទំនងរវាងប្រទេសទាំងពីរ។ ជម្លោះរវាងកូសូវ៉ូ និងសែប៊ីលើការប្រកាសឯករាជ្យ បណ្តាលឱ្យមានភាពតានតឹងកដល់បច្ចុប្បន្ន។ ប្រទេសទាំងពីរ ក៏រងសម្ពាធពីប្រទេសលោកខាងលិចឱ្យដោះស្រាយបញ្ហានេះ បើសិនជាចង់ក្លាយជាសមាជិកសហភាពអឺរ៉ុបនោះ៕	ក្រសួងការបរទេសកូសូវ៉ូ ប្រកាសជាផ្លូវការពីបើកស្ថានទូតរបស់ខ្លួនក្នុងទីក្រុងហ្ស៊េរុយសាឡិម ដែលធ្វើឱ្យប្រទេសនេះក្លាយជាប្រទេសតំបន់អឺរ៉ុបដំបូងដែលមានស្ថានទូតក្នុងទីក្រុងដែលប្រទាញប្រទង់រវាងអ៊ីស្រាអែល និងប៉ាឡេស្ទីនអស់រយៈពេលជាង៧០ឆ្នាំ។ អាមេរិក ក្វាតេម៉ាឡា និងកូសូវ៉ូជាប្រទេសចំនួន៣ ដែលមានស្ថានទូតក្នុងទីក្រុងហ្សេរ៊ុយសាឡិម។
អ្នកស្រី លី អាគីម ជាម្ចាស់ក្រុមហ៊ុន Adventure Cambodia ដែលបម្រើសេវាកម្មជូនភ្ញៀវជិះរថយន្តJeepកម្សាន្តនៅក្នុងខេត្តសៀមរាប។ អាជីវកម្មដឹកភ្ញៀវ និងជួលឡាន Jeep របស់អ្នកស្រី លី អាគីម ផ្ដើមចេញពីរថយន្ត ៣គ្រឿងប៉ុណ្ណោះ។ បច្ចុប្បន្ន អាជីវកម្មរបស់អ្នកស្រី មានអាយុប្រមាណ ១២ឆ្នាំមកហើយ។ អ្នកសៀមរាបរូបនេះ មានរថយន្តJeepចាស់ៗ ដែលផលិតក្នុងឆ្នាំ៦០ ចំនួន១២គ្រឿង សម្រាប់ដឹកភ្ញៀវ។ រថយន្តJeepចាស់ៗនេះ ទិញពីថៃ និងវៀតណាមជាដើម។ សូមអញ្ជើញទស្សនាបទសម្ភាសរវាងអ្នកស្រី ញឹក ស្រីល័ក្ខ អ្នកសារព័ត៌មានឌីជីថលថ្មីៗ ជាមួយអ្នកស្រី លី អាគីម ជាម្ចាស់ក្រុមហ៊ុន Adventure Cambodia ដូចតទៅ៖ «ចេះតែប្រមូលយកមក គេហៅថា ដូចរបស់អេតចាយ។ ឡានដែលគេទុកចោល ម៉ាស៊ីនខូចអស់ ដូច្នេះពេលយើងយកមក ប្ដូរជើងក្រោម និងប្ដូរម៉ាស៊ីន»។ នេះជាការលើកឡើងរបស់អ្នកស្រី លី អាគីម ដោយបន្តថា រថយន្តចាស់ៗដែលទិញមកមានតែតួប៉ុណ្ណោះ ដូច្នេះត្រូវការកែច្នៃឱ្យស្អាត ដើម្បីដឹកភ្ញៀវទេសចរ។ បើតាមអ្នកស្រី លី អាគីម សេវាកម្មដឹកភ្ញៀវទេសចរតាមរថយន្ត Jeep មានការគាំទ្រខ្លាំង នៅក្នុងរយៈពេលចុងក្រោយនេះ។ ម្ចាស់រថយន្តJeepរូបនេះ លើកឡើងថា ក្រោយបរិបទកូវីដ-១៩ រួមទាំងការផ្សព្វផ្សាយពីកញ្ចប់សេវាកម្មជិះរថយន្តJeep បានធ្វើឱ្យសន្ទុះនៃការកក់ និងទិញកញ្ចប់សេវាកម្ម មានការកើនឡើង។ សេវាកម្មជិះរថយន្តJeepនេះ មានតែនៅខេត្តសៀមរាបប៉ុណ្ណោះ ដែលភ្ញៀវទេសចរអាចជួលរថយន្តជិះគយគន់ប្រាង្គប្រាសាទនានា រួមទាំងទេសភាពស្រុកស្រែ។ នៅពេលជិះរថយន្តJeep ធ្វើឱ្យទេសចរទទួលបានអារម្មណ៍សប្បាយរីករាយ តាមរយៈទិដ្ឋភាព និងខ្យល់អាកាសបរិសុទ្ធនៅក្នុងតំបន់អង្គរ អមដោយសំឡេងសត្វយំផងដែរ។ ចំពោះភ្ញៀវទេសចរដែលនិយមជិះរថយន្ត Jeepនេះ ៩០ទៅ៩៥ភាគរយជាភ្ញៀវបរទេស។ ស្រ្តីខ្មែរមានស្វាមីបរទេសរូបនេះ បន្តថា ភ្ញៀវទេសចរបរទេសទាំងនោះ បានកក់សេវាកម្មជិះរថយន្តJeep១ឆ្នាំ ឬ២ឆ្នាំមុនឯណោះ មុនពួកគេមកកម្សាន្តនៅកម្ពុជា។ ហេតុអ្វីភ្ញៀវទេសចរខ្មែរជិះរថយន្ត Jeep តិច ឬមកពីពួកគាត់មិនសូវដឹងឬយ៉ាងណា? អ្នកស្រី អាគីម ឆ្លើយប្រាប់អ្នកសារព័ត៌មានពេលអង្គុយលើរថយន្ត Jeep៖«មិនមែនភ្ញៀវខ្មែរមិនដឹងទេ តែយើងជួលរៀងថ្លៃដែរ។ យើងគិតតាមម៉ោង មានកន្លះថ្ងៃ និងមួយថ្ងៃ។ កន្លះថ្ងៃ អាចអស់ ៧០ឬ៨០ដុល្លារ តាមផ្លូវដែលគាត់ទៅ តម្លៃយើងនិយាយគ្នាតាមក្រោយ»។ តាមពិតទៅអាជីវកម្មនេះ កើតឡើងតាមរយៈការស្រឡាញ់សម្ភារចាស់ៗ និងចង់ផ្សព្វផ្សាយពីទេសចរណ៍នៅសៀមរាប ឱ្យភ្ញៀវបានដឹងបានស្គាល់។ ក្រៅពីបើកជូនភ្ញៀវដោយផ្ទាល់ អ្នកស្រី អាគីម ក៏ជួសជុលរថយន្តទាំងនេះ នៅពេលមានបញ្ហាផងដែរ។ «តាំងពីប្រព័ន្ធភ្លើង កង់ ម៉ាស៊ីន បើនិយាយទៅតាំងពីក្បាលដល់កន្ទុយ គឺត្រូវមើលថែរហូត»។ អ្នកស្រី អាគីម រៀបរាប់បែបនេះ ដោយចាត់ទុករថយន្តJeepជារបស់សំណព្វចិត្ត។ រថយន្តJeepនេះ អាចជិះបាន៤នាក់។ ភ្ញៀវទេសចរអាចជិះបាននៅក្នុងតំបន់អង្គរ ឬតំបន់បន្ទាយស្រី។ ក្រៅពីនេះ ភ្ញៀវទេសចរក៏ជួលជិះដល់ភ្នំគូលែន និងតំបន់ប្រាសាទកោះកេរផងដែរ។ តាមរយៈចំណូលដែលរកបានពីសេវាកម្មទេសចរណ៍នេះ អ្នកស្រី អាគីម ក៏បានយកធ្វើសប្បុរសធម៌ដល់មន្ទីរពេទ្យ និងសាលារៀន។ សូមបញ្ជាក់ថា កាលពីថ្ងៃទី១៥-១៧ខែ មីនា ក្លិបអ្នកកាសែតកម្ពុជា បានរៀបចំដំណើរទស្សនកិច្ចទៅកាន់ខេត្តសៀមរាប ដោយមានស្ថាបន័សារពត៌មានចូលរួមចំនួន ៣២ ស្ថាប័ន និងមានអ្នកសារព័ត៌មានចូលរួម ៤២ នាក់។ ក្នុងដំណើរទស្សនកិច្ចនេះ ក្រុមអ្នកសារព័ត៌មាន បានធ្វើដំណើរទៅកាន់ឧទ្យានកម្សាន្ត Angkor WildLife and Aquarium, អាកាសយានដ្ឋានអន្តរជាតិខេត្តសៀមរាបអង្គរ, ការជិះកន្ត្រកវិល ដែលខ្ពស់ជាងគេនៅខេត្តសៀមរាប, ជិះរថយន្ត Jeepទស្សនាភូមិព្រះដាក់ និងតំបន់ទេសចរណ៍កំពង់ភ្លុកជាដើម៕	សៀមរាប៖ អ្នកស្រី លី អាគីម ជាស្រ្តីខ្មែរដែលស្រឡាញ់ និងចូលចិត្តអភិរក្សនូវសម្ភារចាស់ៗ។ ស្រ្តីខ្មែរវ័យ៤៨ឆ្នាំរូបនេះ បានច្នៃរថយន្ត Jeep សម្រាប់ដឹកភ្ញៀវទេសចរទស្សនាប្រាសាទ និងធម្មជាតិនៅខេត្តសៀមរាប។ ភ្ញៀវទេសចរដែលនិយមជិះរថយន្ត Jeepនេះ ៩០ទៅ៩៥ភាគរយជាភ្ញៀវបរទេស។
«យើងជឿថា វានៅតែត្រូវរឹតបន្តឹង។ កម្លាំងជំរុញនៅពីក្រោយនេះ គឺជាទីផ្សារការងារដែលកំពុងកើនឡើងខ្លាំង »។ លោក Powell បាននិយាយបែបនេះនៅក្នុងព្រឹត្តិការណ៍មួយដែលរៀបចំដោយធនាគារកណ្តាលអឺរ៉ុប (ECB) នៅទីក្រុង Sintra ទឹកដីព័រទុយហ្គាល់។ នេះជាការបញ្ជាក់ជំហរឡើងវិញរបស់លោក Powell ជុំវិញអត្រាការប្រាក់ ដែលអាចកើន០,៥ភាគរយបន្ថែមទៀតនៅក្នុងឆ្នាំនេះ។ កាលពីពេលថ្មីៗលោក Powell បានអះអាងថា លទ្ធភាពនៃការដំឡើងអត្រាការប្រាក់ នឹងមិនកើតឡើងនៅក្នុងកិច្ចប្រជុំជាប់ៗគ្នានោះទេ ប៉ុន្តែនាថ្ងែទី២៨ខែមិថុនា លោកបែរជានិយាយថា អត្រាការប្រាក់ក៏អាចកើនឡើងជាបន្តបន្ទាប់ អាស្រ័យលើការវិវឌ្ឍរបស់សេដ្ឋកិច្ច។ ចាប់តាំងពីចាប់ផ្តើមរឹតបន្តឹងគោលនយោបាយរូបិយវត្ថុក្នុងខែមីនាឆ្នាំ២០២២ ធនាគារកណ្តាលអាម៉េរិកមានការដំឡើងអត្រាការប្រាក់ចំនួន១០ដងជាប់ៗគ្នា ក្នុងនោះមាន៤ដង ដំឡើង០,៧៥ភាគរយជាប់ៗគ្នា។ អ្នកសេដ្ឋកិច្ចភាគច្រើនយល់ថា ការបន្តកើនឡើងអត្រាការប្រាក់ នឹងធ្វើឱ្យសេដ្ឋកិច្ចអាម៉េរិកធ្លាក់ចូលទៅក្នុងវិបត្តិសេដ្ឋកិច្ច។ លោក Powell ក៏យល់ឃើញដូច្នោះដោយបន្ថែមថា ៖ « វាមិនមែនជាលទ្ធភាពប្រាកដនោះទេ ប៉ុន្តែវាពិតជាអាចទៅរួច »។ ប្រធានធនាគារកណ្តាលអឺរ៉ុប (ECB) លោកស្រី Christine Lagarde បាននិយាយថា ៖ « យើងនៅតែមានផ្លូវដ៏វែងឆ្ងាយដើម្បីដើរ ហើយទំនងជានឹងដំឡើងអត្រាការប្រាក់ម្តងទៀតនៅក្នុងខែកក្កដា»។ ចំណែកទេសាភិបាលធនាគារកណ្តាលជប៉ុន (BOJ) លោក Kazuo Ueda ក៏បានអះអាងស្រដៀងគ្នាដែរថា អាចប្តូរទៅការរឹតបន្តឹងពីគោលនយោបាយធូររលុងជ្រុលដូចបច្ចុប្បន្ន ប្រសិនបើអតិផរណាមិនធូរស្រាល៕	ប្រធានធនាគារកណ្តាលអាម៉េរិកលោក Jerome Powell នៅថ្ងៃទី ២៨ ខែមិថុនាបានបន្តបង្ហាញពីជំហរដ៏លើគោលនយោបាយរូបិយវត្ថុដោយរំពឹងថា អត្រាការប្រាក់នឹងកើនឡើងពីរបីដងទៀត ហើយថែមទាំងកើនឡើងក្នុងអត្រាខ្ពស់ទៀតផង។
តាមការបញ្ជាក់របស់រដ្ឋបាលជលផល នាព្រឹកថ្ងៃទី១៦ វិច្ឆិកា ផ្សោតនេះមានប្រវែង១,៩៤ម៉ែត្រ ទម្ងន់៦៥គីឡូក្រាម បានងាប់នៅភូមិកោះជឹម ឃុំអូរម្រះ ស្រុកសៀមបូក ខេត្តស្ទឹងត្រែង។ ការធ្វើកោសល្យវិច្ច័យរបស់មន្ត្រីជំនាញនៃរដ្ឋបាលជលផល និងអង្គការ WWF សន្និដ្ឋានថា ផ្សោតនេះងាប់ដោយ ឧបករណ៍ឆក់ ព្រោះមានស្នាមជាំដុំៗនៅផ្នែកក្បាល និងដងខ្លួន។ ជុំវិញរឿងនេះ រដ្ឋបាលជលផល កំពុងសហការជាមួយសមត្ថកិច្ចពាក់ព័ន្ធ ធ្វើប្រតិបត្តិការបង្ក្រាបបទល្មើស ឆក់នេះ និងដាក់ទោសទណ្ឌធ្ងន់ធ្ងរដល់អ្នកប្រព្រឹត្តល្មើស តាមច្បាប់ស្តីពីជលផល។ ក្នុងពិព័រណ៍រូបថត «សត្វផ្សោតទន្លេមេគង្គ» កាលពីថ្ងៃទី១៨ ខែតុលា លោក ឌិត ទីណា រដ្ឋមន្រ្តីក្រសួងកសិកម្ម រុក្ខាប្រមាញ់ និងនេសាទ បានអះអាងថា បច្ចុប្បន្នវត្តមានរបស់ផ្សោតក្នុងទន្លេមេគង្គ នៅមានភាពផុសស្រួយនៅឡើយទេ ដោយសារតែមានសកម្មភាពនេសាទខុសច្បាប់មួយចំនួនដូចជា ការប្រើប្រាស់មងក្រឡាធំៗ និងឧបករណ៍នេសាទ ហាមឃាត់ នៅតែបន្តមាន។ លោក បានទទូចឱ្យពលរដ្ឋចូលរួមស្រាវជ្រាវ និងរាយការណ៍រាល់បទល្មើសនេសាទ ទៅកាន់រដ្ឋបាលជលផល ដើម្បីបង្រ្កាបទាន់ពេល។ រដ្ឋមន្រ្តី ព្រមានយ៉ាងដូច្នេះថា៖« អ្នកដែលធ្វើបទល្មើសនេសាទ មិនអាចរួចខ្លួននោះទេ តែយើងរកភស្តុតាងឃើញ គឺនឹងអនុវត្តច្បាប់ ហើយនៅពេលនោះ ច្បាប់នឹងតឹងតែងហើយ»។ នៅឆ្នាំ២០២៣នេះ ផ្សោតកើតថ្មីបាន៨ក្បាល និង ងាប់៥ក្បាល ក្នុងនោះកូនផ្សោតងាប់២ក្បាល ជំទង់២ក្បាល និងងាប់ដោយចាស់ជរា១ក្បាល។ ដោយឡែក រយៈពេល៤ឆ្នាំចុងក្រោយនេះ កម្ពុជា ទទួលបានផ្សោតកើតថ្មី ២៨ក្បាល និងងាប់ទៅវិញ៣៤ក្បាល។ ២០២២ ជាឆ្នាំដែលមានសត្វផ្សោតងាប់ច្រើនជាងគេរហូតដល់១១ក្បាល និងកើតថ្មីត្រឹមតែ៦ក្បាលប៉ុណ្ណោះ។ នេះបើតាមទិន្ន័យរបស់ WWF។ របាយការណ៍នៃការសិក្សាតាមដានសត្វផ្សោត ទន្លេមេគង្គក្នុងឆ្នាំ២០២០ បានបង្ហាញថា សត្វផ្សោតទន្លេមេគង្គមានចំនួនប្រមាណតែ៨៩ក្បាលប៉ុណ្ណោះ។ ក្នុងរដូវប្រាំង ចាប់ពីខែមករាដល់ខែឧសភា នៅពេលដែលកម្រិតទឹកធ្លាក់ចុះ សត្វផ្សោតប្រមូលផ្តុំគ្នារស់នៅក្នុងអន្លង់ទឹកជ្រៅចំនួនប្រាំបី តាមដងទន្លេមេគង្គលាតសន្ធឹងពីខេត្តក្រចេះទៅដល់ព្រំប្រទល់ប្រទេសឡាវនៅខេត្តស្ទឹងត្រែងក្នុងចម្ងាយ១៨០គីឡូម៉ែត្រ។ សត្វផ្សោតទន្លេមេគង្គ ឬផ្សោតក្បាលត្រឡោក (Orcaella brevirostris) គឺជាសត្វផ្សោតមួយប្រភេទក្នុងចំណោមសត្វផ្សោតទឹកសាបតែ៦ប្រភេទគត់ នៅក្នុងពិភពលោក ហើយវាត្រូវបានចាត់ថ្នាក់ក្នុងបញ្ជីក្រហមរបស់អង្គការ IUCN ជាប្រភេទសត្វជិតផុតពូជ។ សត្វផ្សោតប្រភេទនេះ មានរស់នៅតែក្នុងប្រព័ន្ធទន្លេទន្លេចំនួនបីប៉ុណ្ណោះក្នុងពិភពលោកយើងនេះ រួមមានទន្លេមេគង្គ (កម្ពុជា) ទន្លេអាយ៉េវ៉ាឌី (មីយ៉ាន់ម៉ា) និងទន្លេមហាកាម (ឥណ្ឌូនេស៊ី)៕	ភ្នំពេញ៖ ផ្សោតឈ្មោលមួយក្បាល វ័យប្រមាណ៧ឆ្នាំ បានងាប់ដោយសារឧបករណ៍ឆក់ របស់អ្នកនេសាទ ស្ថិតក្នុងស្រុកសៀមបូក ខេត្តស្ទឹងត្រែង កាលពីថ្ងៃទី១៥ ខែវិច្ឆិកា។
អត្ថបទទាក់ទង ដោយសារ COVID-19 បារាំង បង្ខំចិត្តរំសាយលីគចោលពាក់កណ្តាលផ្លូវ លីគកីឡាបាល់ទាត់អាជីពបារាំង (LFP) បាននិយាយថារដូវកាល ២០១៩-២០ នៃក្របខណ្ឌ Ligue 1 និង Ligue 2 ត្រូវបញ្ចប់ ក្រោយ នាយករដ្ឋមន្ត្រីបារាំង លោក Edouard Philippe បានប្រកាសពីផែនការដើម្បីការពារជំងឺឆ្លង COVID-19 ដោយបិទប្រទេសរហូតដល់ថ្ងៃទី១១ ខែឧសភា។ PSG បាននាំមុខគេក្នុងតារាង Ligue 1 ដោយមាន១២ពិន្ទុលើសក្រុមលេខ២ Marseille មុនពេលត្រូវផ្អាកការប្រកួតបណ្តោះអាសន្នកាលពីថ្ងៃទី១៣ ខែមីនា ដោយសារការផ្ទុះឡើងជំងឺ COVID-19 ដែលបានសម្លាប់មនុស្សជាង ២៤០០០ នាក់នៅក្នុងប្រទេសបារាំង។ បន្ទាប់ពីសម្រេចបញ្ជប់លីគត្រឹមពាក់កណ្តាលផ្លូវ លោក Nathalie Boy de la Tour ប្រធាន LFP បានផ្តល់ពានទៅឲ្យក្រុមដែលមានពិន្ទុច្រើនជាងគេគឺ PSG ខណៈពីរក្រុមដែលត្រូវកាត់ចោលទៅលីគបន្ទាប់មាន Amiens និង Toulouse។ «មិនមានភាពស្រពេចស្រពិលអំពីសេចក្តីប្រកាសនេះទេ។ យើងចាំបាច់ត្រូវសម្រេចចិត្តចុងក្រោយអំពីរដូវកាលនេះ។ យើងសម្រេចថារដូវកាល ២០១៩-២០ បានចប់ហើយ»។ នេះជាការបញ្ជាក់របស់លោក Nathalie Boy de la Tour។ Ligue 1 បារាំង បានក្លាយជាលីគកីឡាបាល់ទាត់ធំជាងគេនៅអ៊ឺរ៉ុបដែលបញ្ចប់រដូវកាលរបស់ខ្លួនទាំងពាក់កណ្តាលផ្លូវ ខណៈកំពូលធំៗនៅប្រទេសជិតខាងដូចជាអង់គ្លេស អាល្លឺម៉ង់ អ៊ីតាលី និងអេស្ប៉ាញកំពុងពិចារណាត្រឡប់ទៅរកការប្រកួតវិញ ដើម្បីបញ្ចប់លីគឲ្យបានពេញលេញ។ យ៉ាងណាក៏ដោយ ក្រោយ LFP សម្រចផ្តល់ពាន និងកាត់ចោលក្រុម ក្រុមមួយចំនួនមិនពេញចិត្តនោះឡើយ។ Lyon ដែលឈរចំណាត់ថ្នាក់ទី៧ ត្រូវអស់ឱកាសលេង Champions League រដូវកាលក្រោយ ហើយក្រុមនេះមិនសុខចិត្តនោះឡើយដោយពិចារណាដើម្បីប្តឹងឧទ្ធណ៍ជុំវិញការសម្រេចនេះ។ ដោយឡែក Toulouse ដែលត្រូវធ្លាក់ទៅលីគទីពីរ Ligue 2 ក៏គ្រោងទាមទារឲ្យមានការដោះស្រាយតាមច្បាប់ផងដែរ។ Lorient ក៏បានប្រកាសជាជើងឯក Ligue 2 ផងដែរ ហើយក្រុមនេះនិង Lens ដែលឈរលេខ២ក្នុងតារាង ត្រូវឡើងទៅលេងនៅ Ligue 1 វិញនៅរដូវកាលក្រោយ៕	ក្រុមការពារជើងឯក Paris Saint-Germain ត្រូវបានប្រកាសឲ្យក្លាយជាម្ចាស់ពានរង្វាន់ Ligue 1 រដូវកាលនេះ បន្ទាប់ពីលីគកីឡាបាល់ទាត់កំពូលបារាំងសម្រេចរំសាយចោល ដោយសារវិបត្តិជំងឺ COVID-19។ ការសម្រេចនេះធ្វើឲ្យក្រុមមួយចំនួនខកចិត្ត ដ្បិតត្រូវកាត់ចោល និងខ្លះមិនបានលេងក្របខណ្ឌអឺរ៉ុប ហើយពួកគេពិចារណាដោះស្រាយផ្លូវច្បាប់។
ការគាំទ្ររបស់ពលរដ្ឋចង់ឲ្យមានច្បាប់សាធារណៈ ហាមបង្កសំឡេងកងរំពង គឺស្របពេលដែលពលរដ្ឋមួយចំនួន ក្នុងពេលបច្ចុប្បន្ន តែងតែមានជួបជុំស្រែកហ៊ោរកញ្ជៀវ និងការប្រើប្រាស់ឧបករណ៍បន្លឺសំឡេង លើសពីម៉ោង១០យប់និងម៉ោងសម្រាកពេលថ្ងៃជាដើម។ លោក ដារ៉ា ពិសិដ្ឋ ជាអ្នករស់នៅផ្ទះល្វែងជាប់គ្នាៗក្នុងសង្កាត់ព្រែកកំពឹស ខណ្ឌដង្កោ អះអាងថា ជាញឹកញាប់លោកតែងតែរងសំឡេងរំខានពីការប្រើឧបករណ៍បន្លឺសំឡេងច្រៀងពីអ្នកនៅជុំវិញផ្ទះខ្លួន។ ប្រសិនសេចក្ដីព្រាងច្បាប់សណ្ដាប់ធ្នាប់សាធារណៈ ហាមបង្កសំឡេងកងរំពង បង្កើតឡើងមែន លោក ពិសិដ្ឋ រីករាយទទួលយកហើយសង្ឃឹមថាអាជ្ញាធរអនុវត្តឲ្យបានតឹងរឹង។ បន្ទាប់ពីសម្រាកហាត់ប្រាណនៅមុខផ្ទះរួច លោក ពិសិដ្ឋ ក៏បានផ្ដល់កិច្ចសម្ភាសន៍ដល់សារព័ត៌មានថ្មីៗថា ការកំណត់ឬហាមមិនឲ្យបង្កសំឡេងកងរំពងមិនមែនជាការបិទសិទ្ធិឡើយ ព្រោះគ្រប់គ្នានៅតែមានសិទ្ធិជួបជុំកម្សាន្តបានដដែល។ ប៉ុន្តែគ្រាន់តែជួបជុំនោះ ត្រូវគោរពសិទ្ធិអ្នកជិតខាងផង។ លោកថ្លែងថា៖ «កន្លែងរស់នៅបើមានតែម្នាក់ឯងចង់ស្រែហ៊ោរកញ្ជៀវបានតាមចិត្ត គ្មាននរណាខ្វល់ឬខាតឡើយ ប៉ុន្តែបើនៅជុំវិញខ្លួនមានមនុស្សត្រូវតែគោរពសិទ្ធិអ្នកនៅជុំវិញខ្លួន។ បើមានច្បាប់នឹងធ្វើមនុស្សគ្រប់គ្នាចេះគិត ។ចង់មិនចង់ត្រូវគោរព បើមិនគោរពគឺខុសច្បាស់ដោយសារបុគ្គលខ្លួនឯងបង្កការរំខានដល់អ្នកដទៃ ។ច្បាប់នេះជួយដល់អ្នករងនូវសំឡេងរំខាន ខ្ញុំយល់ថាល្អ»។ រីឯ កញ្ញា ប៊ូ សាគុន អង្គុយសញ្ជឹងគិតហើយប្រាប់ថា កន្លងមកកញ្ញាមិនធ្លាប់ហាមអ្នកបង្កសំឡេងរំខានខ្លួនឡើយ ព្រោះជនទាំងនោះមិនដែលយកអារម្មណ៍អ្នកផ្សេងទៅគិតពិចារណា ពោលគឺអ្នកមិនចេះគិត ហើយតែងតែបង្ករឿងដដែលៗ។ កញ្ញា សាគុន សប្បាយចិត្តពេលឭថា មានសេចក្ដីព្រាងច្បាប់ហាមពលរដ្ឋបង្កសំឡេងកងរំពឹង ដែលគ្រោងនឹងបង្កើតឡើងនេះ ព្រោះវាអាចដាក់វិន័យដល់អ្នកប្រព្រឹត្តផ្ទុយ និងអប់រំពួកគេ ឱ្យកែប្រែទម្លាប់អាក្រក់នេះ។ «ខ្ញុំសប្បាយចិត្តនៅពេលមានច្បាប់នេះ មិនមែនសប្បាយដែលធ្វើឲ្យគេជាប់ទោសនោះទេ ។ធម្មតាច្បាប់មួយមានតំណាក់កាល ហៅទៅអប់រំ ពិន័យ ទម្រាំដល់ពេលដាក់ទោស ក៏ប៉ុន្តែវាអាចក្រឹត្យដល់អ្នកមិនសូវយល់ពីអ្នកដទៃឬអាចនិយាយបានអ្នកមិនសូវចេះដឹង»។ នេះបើតាមការលើកឡើងរបស់កញ្ញា សាគុន។ កន្លងមកកញ្ញាអះអាងថា នៅតាមមូលដ្ឋានក៏មានអាជ្ញាធរចុះអប់រំដល់អ្នកបង្កសំឡេងកងរំពងដែរ ប៉ុន្តែហាក់មិនទាន់មានប្រសិទ្ធភាព ព្រោះនៅតែឃើញអ្នកបង្កនៅតែបន្តការរំខានដដែល។ ប្រសិនបើមានច្បាប់នេះ កញ្ញារំពឹងថា ពលរដ្ឋនិងអាជ្ញាធរគ្រប់រូបនឹងចូលរួមគោរព។ ជំពូកទី៤ នៃសេចក្តីព្រាងច្បាប់ស្តីពីសណ្ដាប់ធ្នាប់សាធារណៈ នៃផ្នែកទី១ ដែលនិយាយពី«ភាពស្ងប់ស្ងាត់» ត្រង់មាត្រា១៦ បានចែងថា ៖«ការធ្វើសកម្មភាពប៉ះពាល់ដល់ភាពស្ងប់ស្ងាត់ត្រូវហាមឃាត់ជាអាទិ៍៖ ក-ការប្រើប្រាស់ឧបករណ៍បង្កឱ្យឮសំឡេងកងរំពងខ្លាំងរំខានដល់អ្នកដទៃ។ ខ-ការប្រើប្រាស់ពាក្យសម្តីខ្លាំងៗ ឡូឡា ហ៊ោរកញ្ជ្រៀវរំខានអ្នកដទៃ។ គ-ការធ្វើអាជីវកម្មបង្កឱ្យឮសំឡេងខ្លាំងរំខានអ្នកដទៃ»។ មាត្រា១៧ ក៏បានចែងបន្ថែមថា៖«រាល់សំឡេងបង្កឱ្យឮខ្លាំងរំខានអ្នកដទៃ ត្រូវបញ្ឈប់ចាប់ពីម៉ោង១២ថ្ងៃត្រង់ដល់១៤រសៀល និងចាប់ពីម៉ោង២២យប់ ដល់ម៉ោង៥ព្រឹក លើកលែងតែមានការអនុញ្ញាតពីអាជ្ញាធរមានសមត្ថកិច្ច»។ លោក អ៊ុក គឹមលេខ រដ្ឋលេខាធិការក្រសួងមហាផ្ទៃដែលដឹកនាំរៀបចំច្បាប់នេះ បានលើកជាឧទាហរណ៍មកបញ្ជាក់ថា បើពលរដ្ឋមានការជួបជុំផឹកស៊ី ច្រៀង រាំ លើសម៉ោង ១០យប់ ដែលជាការរំខានដល់ពលរដ្ឋជិតខាងនោះ អាជ្ញាធរនឹងចុះទៅព្រមាន ឬវិន័យរដ្ឋបាលតែម្ដង ក្នុងដំណាក់កាលដំបូង។ ប៉ុន្តែក្នុងករណីមិនរាងចាល អាជ្ញាធរនឹងអនុវត្តតាមវិធានការបន្តបន្ទាប់ទៀត ដែលមានចែងក្នុងច្បាប់។ រដ្ឋលេខាធិការក្រសួងមហាផ្ទៃរូបនេះ ថ្លែងប្រាប់សារព័ត៌មានថ្មីៗថា៖«ក្នុងសេចក្តីព្រាងច្បាប់នោះ បានកំណត់ឱ្យពលរដ្ឋធ្វើសកម្មភាពកងរំពងអ្វីមួយ នៅត្រឹមម៉ោង១០យប់ ដោយមិនឱ្យលើសពីនេះទេ។ ប៉ុន្តែបើក្នុងករណីពិសេសដូចជាមានកម្មវិធីបុណ្យ រៀបអាពាហ៍ពិពាហ៍ ឬកម្មវិធីជួបជុំធំដុំអ្វីមួយ ដែលត្រូវការច្រៀងរាំ សប្បាយលើសម៉ោង១០យប់នោះ ពួកគេអាចរាយការណ៍ជូនដំណឹងទៅអាជ្ញាធរ ដើម្បីជួយសម្រួល កុំឱ្យប៉ះពាល់ដល់ជិតខាង»។ សង្គមស៊ីវិល ចាត់ទុកមាត្រានៃសេចក្តីព្រាងច្បាប់ ជាចំណុចល្អក្នុងការអនុវត្តលើបញ្ហារំខានទាំងអស់នេះ ប៉ុន្តែត្រូវទាមទារឱ្យប្រមូលធាតុផ្សំឱ្យគ្រប់ជ្រុងជ្រោយ ដើម្បីការអនុវត្តមានប្រសិទ្ធភាព។ នាយកអង្គការសម្ព័ន្ធគណនេយ្យភាពសង្គមកម្ពុជា (ANSA) លោក សន ជ័យ បានបញ្ជាក់ថា ការតាក់តែងច្បាប់នេះ គួរតែមានការបើកឱ្យមានកិច្ចប្រជុំពិភាក្សាមួយ ដើម្បីឱ្យច្បាប់នេះចេញទៅស្របតាមទិដ្ឋភាពជាក់ស្ដែងនៃបញ្ហាប្រជាពលរដ្ឋ។ «ខ្ញុំចង់ឱ្យមានការជជែកពិភាក្សាឱ្យបានទូលំទូលាយដែរជាមួយមនុស្សទាំងឡាយ ជាពិសេសច្បាប់នេះ ជាច្បាប់មួយដែលពាក់ព័ន្ធជាមួយនឹងជីវិតរស់នៅប្រចាំថ្ងៃរបស់ប្រជាពលរដ្ឋ។ អ៊ីចឹងចាំបាច់ត្រូវជជែកដេញដោយសួរ ពិគ្រោះជាមួយនឹងប្រជាពលរដ្ឋ ។នេះទី១។ ទី២យើងត្រូវមើលលើទិដ្ឋភាពនៃការលើកឡើងទៅលើចំណុចមួយចំនួន ថាតើការឱ្យនិយមន័យហ្នឹង វាមានការឆ្លុះបញ្ចាំងពីទិដ្ឋភាពសង្គម ប្រពៃណីទំនៀមទម្លាប់របស់ពលរដ្ឋកម្ពុជាដែរទេ»។ បច្ចុប្បន្នសេចក្តីព្រាងច្បាប់ ស្តីពីសណ្ដាប់ធ្នាប់សាធារណៈនេះ កំពុងស្ថិតនៅក្នុងការស្ទង់មតិ និងកែតម្រូវបន្ថែមពីមន្ត្រីមូលដ្ឋានរាជធានី-ខេត្ត ដើម្បីប្រមូលធាតុផ្សំចូលបន្ថែម មុននឹងឈានដល់ការដាក់ប្រជុំពិគ្រោះយោបល់អន្តរក្រសួងក្រសួង សង្គមស៊ីវិល និងភាគីពាក់ព័ន្ធផ្សេងទៀត។ ត្រង់ចំណុចនេះរដ្ឋលេខាធិការក្រសួងមហាផ្ទៃ លោក អ៊ុក គឹមលេខ បានបញ្ជាក់ថា បើសិនជាខ្លឹមសារក្នុងសេចក្តីព្រាងច្បាប់ ត្រូវបានសម្រេចយល់ព្រមនោះ សេចក្តីព្រាងច្បាប់នេះ នឹងត្រូវបញ្ជូនទៅគណៈរដ្ឋមន្ត្រីពិនិត្យ មុននឹងបញ្ជូនទៅនីតិបញ្ញត្តិ។ ប៉ុន្តែបើសិនជាមានមាត្រា ឬចំណុចណា ដែលត្រូវបានបដិសេធនោះ គឺនឹងត្រូវលុបចោល ឬកែសម្រួលឡើងវិញ។ សេចក្តីព្រាងច្បាប់ ស្តីពីសណ្ដាប់ធ្នាប់សាធារណៈនេះ មាន៨ជំពូក និង៤៨មាត្រា។ចាប់ពីមាត្រា៣៨ ដល់៤១ ក៏មានចែងអំពីទោសទណ្ឌផងដែរ។ តាមមាត្រាទាំងនោះ ចែងថា អំពើល្មើសនឹងច្បាប់នេះ ត្រូវផ្ដន្តាទោសដោយការព្រមាន ការពិន័យអន្តរការណ៍ ការដាក់វិន័យរដ្ឋបាល ឬការផ្ដន្ទាទោសដាក់ពន្ធនាគារ ឬ/និងពិន័យជាប្រាក់។ ការពិន័យនីមួយៗត្រូវអនុវត្តតាមអនុក្រឹត្យ ,តុលាការ ឬតាមបទប្បញ្ញតិ និងនីតិវិធីជាធរមាន៕	ភ្នំពេញ៖ ពលរដ្ឋគាំទ្រឲ្យអាជ្ញាធរ ដាក់វិន័យលើអ្នកបង្កសំឡេងកងរំពងរំខានអ្នកដទៃ ដើម្បីកាត់បន្ថយការបង្កសំឡេងរំខាន យ៉ាងអនាធិបតេយ្យក្នុងសង្គម។ រដ្ឋាភិបាល កំពុងរៀបចំសេចក្ដីព្រាងច្បាប់សណ្ដាប់ធ្នាប់សាធារណៈមួយ ដែលក្នុងនោះ ក៏មានចែងពីការហាមមិនឲ្យបង្កការរំខានដល់ពលរដ្ឋ តាមរយៈសំឡេងកងរំពង គ្រប់រូបភាព ។
ពោធិ៍សាត់៖ អ្នកស្រី មាស យ៉ាន សមាជិកក្រុមប្រឹក្សាឃុំ បានលើកឡើងថា ការផ្ដល់សេវាសាធារណៈ នៅរដ្ឋបាលឃុំអន្លង់ត្នោត ដែលជាឃុំមួយស្ថិតក្នុងស្រុកក្រគរ ខេត្តពោធិ៍សាត់ មានដំណើរការល្អប្រសើរ។ អ្នកស្រី មាន យ៉ាន បានបន្ថែមថា រដ្ឋបាលឃុំអន្លង់ត្នោត តែងយកចិត្តទុកដាក់ផ្ដល់សេវា ជូនពលរដ្ឋ រហ័ស និងមានតម្លាភាព។ «យើងត្រូវតែធ្វើឱ្យគាត់ (ពលដ្ឋ) ឱ្យទាន់ពេលវេលា ហួសម៉ោងក្ដី ក៏ត្រូវតែធ្វើឱ្យគាត់ ឱ្យតែគាត់ថា ផ្ទះឆ្ងាយពិបាកឡើងចុះ គឺពួកខ្ញុំត្រូវធ្វើឱ្យទោះ ហួសម៉ោងការងារ » ។ ដើម្បីជ្រាបច្បាស់ សូមលោកអ្នកទស្សនាវីដេអូខាងក្រោមដូចតទៅ៖ អានអត្ថបទពាក់ព័ន្ធផ្សេងទៀត៖ យុវជនសកម្ម សេវាល្អ (អត្ថបទ និងវីដេអូនេះ គឺជាស្នាដៃរបស់ក្រុមយុវជន និងត្រូវបានរៀបរៀងឡើង ក្រោមជំនួយហិរញ្ញវត្ថុរបស់សហភាពអឺរ៉ុប និងទីភ្នាក់ងារសហប្រតិបត្តិការអភិវឌ្ឍអន្តរជាតិស៊ុយអែត តាមរយៈអង្គការតម្លាភាពកម្ពុជា និងអង្គការអាក់សិនអេតកម្ពុជា។ រាល់ខ្លឹមសារនៅក្នុង អត្ថបទនេះ គឺជាការទទួលខុសត្រូវរបស់ស្មេរ /ផលិតករ ហើយមិនឆ្លុះបញ្ចាំងអំពីទស្សនៈរបស់សហភាពអឺរ៉ុប និងទីភ្នាក់ងារសហប្រតិបត្តិការ អភិវឌ្ឍអន្តរជាតិស៊ុយអ៊ែតនោះទេ) ។	ដោយ៖ យុវជនឃុំអន្លង់ត្នោត
អត្ថបទទាក់ទង COVID-19៖ កំណើនសេដ្ឋកិច្ចវៀតណាមត្រីមាសទី២ ធ្លាក់ទាបបំផុតក្នុង៣០ឆ្នាំចុងក្រោយ ការិយាល័យស្ថិតិទូទៅវៀតណាម (GSO) គូសបញ្ជាក់ថា វិស័យសេវាកម្មរបស់វៀតណាម រងគ្រោះធ្ងន់ធ្ងរជាងគេ ជាមួយកម្មករនិយោជិត៧២ភាគរយ រងផលប៉ះពាល់។ កម្មករក្នុងវិស័យឧស្សាហកម្មនិងកសិកម្ម រងគ្រោះខ្លាំងបន្ទាប់។ «ប្រសិនបើដំណោះស្រាយដើម្បីជំរុញសេដ្ឋកិច្ច ពុំត្រូវបានអនុវត្តភ្លាមៗទេនោះ មនុស្សជាង៥លាននាក់ទៀត អាចបាត់បង់ការងារនាដំណាច់ឆ្នាំ២០២០នេះ»។ ការិយាល័យស្ថិតិទូទៅវៀតណាម សរសេរបែបនេះ ដែលដកស្រង់ចុះផ្សាយដោយទីភ្នាក់ងារព័ត៌មាន Reuters ។ ទីភ្នាក់ងាររដ្ឋាភិបាលវៀតណាម អះអាងថា កម្មករនិយោជិតជាច្រើន អស់ការងារធ្វើ ឬម៉ោងការងារពួកគេត្រូវកាត់បន្ថយ។ ទីភ្នាក់ងារនេះព្រមានទៀតថា ចំនួនកម្មកររងគ្រោះ នឹងបន្តកើនឡើងក្នុងត្រីមាសខាងមុខ។ ត្រង់នេះ GSO សរសេរដូច្នេះថា៖«អត្រាអ្នកអត់ការងារធ្វើនៅទីប្រជុំជន ក្នុងត្រីមាសទី២ កើនខ្ពស់បំផុតក្នុងពេល១០ឆ្នាំចុងក្រោយ ដែលស្មើ ៤,៤៦ភាគរយ ហើយភាគច្រើនបណ្ដាលមកពីវិធានការគម្លាតសុវត្ថិភាព ក្នុងមេសា»។ គិតមកទល់ពេលនេះ វៀតណាម បានរាយការណ៍ករណ៍ឆ្លង COVID-19 សរុប៣៦៩ករណី ខណៈគ្មានករណីស្លាប់។ ប្រទេសក្នុងតំបន់អាស៊ីអាគ្នេយ៍គ្មានរកឃើញករណីឆ្លងលក្ខណៈសហគមន៍ ៨១ថ្ងៃមកហើយ ។ ទោះជាជោគជ័យលើការប្រយុទ្ធប្រឆាំង COVID-19 សេដ្ឋកិច្ចរងគ្រោះធ្ងន់ធ្ងរ ដោយអត្រាកំណើនសេដ្ឋកិច្ចក្នុងត្រីមាសទី២ បានធ្លាក់ចុះយឺតបំផុតក្នុងពេល៣០ឆ្នាំចុងក្រោយ។ ករណីធ្លាក់ចុះខ្លាំងបែបនេះ កំពុងធ្វើឲ្យគោលដៅសេដ្ឋកិច្ចឆ្នាំ២០២០របស់រដ្ឋាភិបាលក្រុងហាណូយពិបាកនឹងកើតឡើង៕	បញ្ហាសេដ្ឋកិច្ចដែលកើតចេញពីជំងឺរាតត្បាតសកល COVID-19 ជះឥទ្ធិពលអវិជ្ជមានលើកម្មករនិយោជិតប្រមាណ៣១លាននាក់ក្នុងប្រទេសវៀតណាម ។ ទីភ្នាក់ងាររដ្ឋាភិបាលវៀតណាម បញ្ជាក់បែបនេះ នៅថ្ងៃទី ១០ ខែកក្កដា ដោយបន្ថែមថា ក្នុងចំណោមនោះ មនុស្ស៩០ម៉ឹននាក់បាត់បង់ការងារធ្វើ និងជិត១៨លាននាក់ទទួលប្រាក់ចំណូលទាបជាងមុន។
បុគ្គលិកណាហ្កាវើលដ៍ ដែលបានចូលខ្លួនទៅរកដំណោះស្រាយនៅទីស្តីការក្រសួងការងារ គឺស្ថិតក្នុងចំណោមបុគ្គលិកណាហ្កាវើលដ៍៣៦០នាក់ ដែលត្រូវបញ្ឈប់ពីការងារ ជាមួយនឹងការផ្តល់ប្រាក់ដំណាច់កិច្ចសន្យាការងារ។ ក្រសួងការងារ អះអាងក្នុងសេចក្តីប្រកាសព័ត៌មានថា បុគ្គលិកណាហ្កាវើលម្នាក់នោះ បានយល់ព្រមទទួលយកដំណោះស្រាយពីក្រុមហ៊ុនហើយ។ ក្រសួងការងារ បង្ហាញក្តីសង្ឃឹមថា បុគ្គលិកណាហ្កាវើលដ៍ផ្សេងទៀត នឹងចូលខ្លួទៅរកដំណោះស្រាយនៅទីស្តីការក្រសួងការងារដែរ។ ក្រសួងការងារ សន្យាដូច្នេះថា៖«ក្រសួង ប្តេជ្ញាបន្តការពារឲ្យបាននូវអ្វី ដែលជាប្រយោជន៍ស្របច្បាប់របស់បងប្អូនកម្មករនិយោជិត ព្រមទាំងបន្តខិតខំសម្របសម្រួលដោះស្រាយវិវាទការងារនេះ ជូនបងប្អូនជារៀងរាល់ថ្ងៃ ចាប់ពីម៉ោង៩ព្រឹកតទៅ ស្របតាមតួនាទីរបស់ខ្លួន រហូតករណីវិវាទនេះ ត្រូវបានដោះស្រាយបញ្ចប់ស្របតាមច្បាប់នានា»។ ក្រសួងការងារ តាមរយៈគណៈកម្មការសម្រាប់ដោះស្រាយបញ្ហាកូដកម្ម បាតុកម្មនៅតាមគ្រប់មុខសញ្ញា បានចេញលិខិតអញ្ជើញបុគ្គលិណាហ្កាវើលដ៍៣៦០នាក់ ដែលមិនសុខចិត្តនឹងការបញ្ឈប់ពីការងារ ឲ្យចូលទៅពិភាក្សាគ្នា នៅទីស្តីការក្រសួងការងារ ចាប់ពីម៉ោង៩ព្រឹក ថ្ងៃទី២១ ខែធ្នូ ឆ្នាំ២០២១ តទៅ ដើម្បីស្វែងរកដំណោះស្រាយ។ បុគ្គលិកណាហ្កាវើលដ៍ទាំង៣៦០នាក់នោះ មិនព្រមឯកភាពនឹងការផ្តល់ប្រាក់ដំណាច់កិច្ចសន្យាការងារ ហើយក៏នាំគ្នាតវ៉ា។ មិនមែនតែពួកគេទាំង៣៦០នាក់នោះទេ បុគ្គលិកណាវើលដ៍ផ្សេងទៀត ដែលអាចលើសពី១ពាន់ ក៏ចូលរួមតវ៉ាដែរ ដើម្បីទាមទារឲ្យក្រុមហ៊ុនណាហ្កាវើលដ៍ ទទួលយកអ្នកទាំង៣៦០នាក់ ចូលធ្វើការវិញ។ លើសពីនេះ ពួកគេ ក៏ទាមទារលក្ខខណ្ឌផ្សេងទៀតដែរ។ ការប្រមូលផ្តុំគ្នារបស់បុគ្គលិកណាហ្កាវើលដ៍ ដើម្បីតវ៉ានឹងក្រុមហ៊ុនណាហ្កាវើលដ៍ នឹងចាប់ផ្តើមឡើង តាំងពីថ្ងៃទី១៨ ខែធ្នូ ឆ្នាំ២០២១មក៕	គិតចាប់តាំងពីម៉ោង៩ព្រឹក រហូតដល់ម៉ោ១រសៀល នាថ្ងៃទី២២ ខែធ្នូ ឆ្នាំ២០២១ មានបុគ្គលិកណាហ្កាវើលដ៍តែម្នាក់ប៉ុណ្ណោះ ដែលយល់ព្រមចូលខ្លួនទៅកាន់ទីស្តីការក្រសួងការងារ ដើម្បីស្វែងរកដំណោះស្រាយ ជាមួយក្រុមហ៊ុនណាហ្កាវើលដ៍។ នេះបើតាមសេចក្តីប្រកាសព័ត៌មានរបស់ក្រសួងការងារ។
ជំនួបប្រវត្តិសាស្ត្រលើកដំបូងរបស់កម្ពុជា ទល់ក្រុមមកពី CONCACAF នៅកីឡដ្ឋាន Prince Abdullah Al-Faisa ក្នុងក្រុង Jeddah ប្រទេសអារ៉ាប៊ីសាអូឌីត បានបញ្ចប់ក្នុងលទ្ធផល ៤-១ ដោយមួយគ្រាប់របស់កម្ពុជា សម្រេចបានដោយខ្សែប្រយុទ្ធ សៀង ចន្ធា។ ៤គ្រាប់របស់ ហ្គីយ៉ាន ធ្វើបានដោយ Omari Glasgow ២គ្រាប់ រួមជាមួយ Leo Lovel និង Ryan Khedoo ម្នាក់១គ្រាប់។ តាមរយៈលទ្ធផលនេះ ក្រុមដែលដឹកនាំដោយគ្រូបង្វឹកលោក Filix Dalmaz បញ្ចប់យុទ្ធនាការ FIFA Series ជាមួយបរាជ័យទាំងពីរប្រកួត បន្ទាប់ពីជំនួបដំបូងក្រុមរហស្សនាមគោព្រៃចាញ់ក្រុមពីអាហ្វ្រិកហ្គីណេអេក្វាទ័រ ២-០។ ទោះបរាជ័យទាំងពីរប្រកួត ប៉ុន្តែបើមើលលើបច្ចេកទេសរបស់កីឡាករកម្ពុជាហាក់កើនប្រសិទ្ធភាពជាងមុន។ ៤ក្រុមក្នុងពូល A ក្រៅពីកម្ពុជា ក្រុម៣ផ្សេងទៀតរួមមានកាប់វែរ ហ្គីយ៉ាន ហ្គីណេអេក្វាទ័រ សុទ្ធតែរកបានជ័យជម្នះរៀងខ្លួនត្រឡប់ទៅផ្ទះវិញ។ កាប់វែរ ក្រុមខ្លាំងពីហ្វ្រិក ឈ្នះទាំងពីរប្រកួត ក្នុងនោះឈ្នះហ្គីយ៉ាន ១-០ និង ហ្គីណេអេក្វាទ័រ ១-០ ដូចគ្នា។ សហព័ន្ធកីឡាបាល់ទាត់អន្តរជាតិ (FIFA) បានបង្កើតព្រឹត្តិការណ៍ FIFA Series ដោយបញ្ចូលក្នុងកាលវិភាគការប្រកួតអន្តរជាតិសម្រាប់ក្រុមបុរស នៅក្នុងខែមីនា ឆ្នាំ ២០២៤ នេះ ដែលជាគម្រោងសាកល្បងនៃគោលដៅយុទ្ធសាស្ត្រការប្រកួតសកល (Strategic Objectives for the Global Game: 2023-2027) ហើយត្រូវបានសម្រេចដោយក្រុមប្រឹក្សា FIFA កាលពីខែធ្នូ ឆ្នាំ ២០២២។ FIFA Series នឹងផ្តល់ឱកាសដល់ក្រុមបាល់ទាត់កម្រិតទាប និងមិនធ្លាប់ជួបគ្នាសោះ អាចប្រកួតគ្នាជាអន្តរទ្វីប៕	ក្រុមកីឡាបាល់ទាត់ជម្រើសជាតិកម្ពុជា បន្តចាញ់ក្រុម ហ្គីយ៉ាន ៤-១ ក្នុងការប្រកួតមិត្តភាពអន្តរជាតិ FIFA Series ចុងក្រោយក្នុងពូល A នៅរាត្រីថ្ងៃទី២៦ ខែមីនា។ នេះជាបរាជ័យទី២របស់ក្រុមគោព្រៃ បន្ទាប់ពីចាញ់ហ្គីណេអេក្វាទ័រ ២-០ នៅជំនួបដំបូង។
កម្មវិធីនេះ នឹងត្រូវធ្វើឡើងនៅថ្ងៃទី 28 សីហា 2022 នៅ Friends Future Factory ចាប់ពីម៉ោង 5ល្ងាចតទៅ! សម្រាប់អ្នកដែលមានបំណងចង់ចូលរួមកម្មវិធីនេះ អាចស្វែងរកជាវសំបុត្រចូលរួមតាមរយៈកម្មវិធី Live. By Wonder Pass: https://wonderpass.asia/widgets/sin_sisamuth_89th_birthday តម្លៃសំបុត្រត្រឹមតែ 15$ នោះអ្នកនឹងទទួលបាន៖ សំបុត្រម្នាក់ 02 សន្លឹក អាវយឺត 1 និងកាបូបស្ពាយ 1 ទស្សនាការសម្ដែងផ្ទាល់ពីសិល្បករជាច្រើនរូប ដូចជា មាស សុខសោភា ,ខេម ,ម៉ម ពេជ្ជរិទ្ធ ,ស៊ីន សេដ្ឋសុជ្ឈតា, រ៉ូលីន, ដាវុធ, ឌីជេ ណាណា ទទួលបានអាហារសម្រន់ និងភេសជ្ជៈ សូមបញ្ជាក់ថា សំបុត្រដែលដាក់លក់គឺមានកំណត់ ហើយថវិកាដែលទទួលបានពីការលក់សំបុត្រ និង និងវត្ថុអនុស្សាវរីយ៍ទាំងអស់ក្នុងកម្មវិធី នឹងប្រគល់ជូនក្រុមគ្រួសារ អធិរាជសំឡេងមាស ស៊ីន ស៊ីសាមុត ទាំងអស់ផងដែរ។ ចូលរូមគាំទ្រ និងស្ដាប់បទរបស់លោកតា ស៊ីន ស៊ីសាមុត ដែលបានកែច្នៃគុណភាពចម្រៀងឲ្យមានភាពប្រសើរជាងមុនទាំងអស់ដែលមានតែនៅក្នុង Pleng app តែមួយគត់ ឥឡូវនេះ៖ https://pleng.smart.com.kh/.../sinn-sisamouth-old.../71/	ជាមួយចក្ខុវិស័យលើកតម្កើងវិស័យសិល្បៈរបស់ប្រទេសកម្ពុជា ក្រុមហ៊ុនSmart Axiata និង Pleng បានរៀបចំកម្មវិធីមួយឈ្មោះ 89ឆ្នាំ កម្រងអនុស្សាវរីយ៍ និងការចងចាំ ដែលកម្មវិធីនេះត្រូវបានធ្វើដើម្បីរម្លឹកដល់ថ្ងៃកំណើតគម្រប់89ឆ្នាំរបស់លោកតា ស៊ីន ស៊ីសាមុត គឺថ្ងៃទី23 សីហា 1933 និងឧទ្ទិសការគោរព ព្រមទាំងក្ដីនឹករឭកដល់សិល្បករខ្មែរសម័យដើមផ្សេងទៀត ដែលបានចែកឋានទៅ។
បញ្ជាក់ដោយសម្តេចព្រះសង្ឃរាជ ជួន ណាត បានឲ្យដឹងថា ពាក្យ «ត្រដោះ» មានន័យថា ស្រាយ រុះសូត្រ ឬអំបោះ ដែលចំពាក់ទាក់ចាក់ស្រេះ ឲ្យមានរបៀបស្រួលល្អឡើងវិញ។ «ត្រដោះ» ជាកិរិយាសព្ទ ក៏មានពាក្យមួយទៀតដែលមានន័យដូចគ្នា ហើយអាចប្រើបានពាក្យមួយណាក៏បានដែរ គឺ «សសោះ» សសោះអំបោះ សសោះសូត្រ ជាដើម។ ចំណែកកិរិយាសព្ទ «ត្រដុស» វិញមានន័យថា ដុស ,កកិត។ ជាពាក្យដែលក្លាយពីពាក្យ «ដុស» មានន័យថា ខាត់, រំលីង, ពួត, ជម្រះដោយសាប៊ូ៕	ក្នុងវចនានុក្រមសម្តេចព្រះសង្ឃរាជ ជួន ណាត បានបញ្ជាក់ពាក្យ «ត្រដោះ និងត្រដុស» សម្រាប់ប្រើក្នុងន័យផ្សេងគ្នា ទោះបីជាពាក្យទាំងពីរនេះ មានសូរសព្ទដូចគ្នាក៏ដោយ។ តើរវាងពាក្យទាំងពីរនេះ មានអត្ថន័យ និងការប្រើប្រាស់ខុសគ្នាដូចម្តេច?
លោក រស់ សុវាចា អ្នកនាំពាក្យក្រសួងអប់រំ បញ្ជាក់ថា ដំណើរការដឹកហឹបវិញ្ញាសានេះកំពុងតែប្រព្រឹត្តិទៅដោយរលូន។ រូបលោកបញ្ជាក់ថាក្រសួងអប់រំ និងក្រសួងមហាផ្ទៃ និងស្ថាប័នពាក់ព័ន្ធ ទាំងសមត្ថកិច្ច បានរួមកម្លាំងគ្នា មកជួយអមដំណើរការដឹកជញ្ជូនហឹបវិញ្ញាសា ដើម្បីធានាបានសុខសុវត្ថិភាព។ បើតាមអ្នកនាំពាក្យរូបនេះ ហឹបវិញ្ញាសាប្រឡងទាំង៤០៤ហឹប នឹងដាក់តាមក្នុងមួយមណ្ឌលប្រឡងចំនួន២ហឹប។ លោក អះអាងថា ហឹបនីមួយៗមានការចាក់សោសុវត្ថិភាពត្រឹមត្រូវ ដែលមានបិទក្រដាសស្តើងៗនៅលើជុំវិញសោ ដើម្បីធានានូវសុក្រឹតភាព ភាពដើមរបស់ហឹបវិញ្ញាសា និងមិនមានករណីបែកឆ្លាយវិញ្ញាសាប្រឡងឡើយ។ អ្នកនាំពាក្យរូបនេះ បញ្ជាក់ទៀតថា អ្នកដែលមានសិទ្ធិចាក់សោហឹបនោះ ទាល់តែអ្នកមានសមត្ថកិច្ច មានដីកាបញ្ជូនត្រឹមត្រូវ ទើបមានសិទ្ធិកាន់ចាក់ និងបិទសោនោះបាន។ ការប្រឡងសញ្ញាបត្រមធ្យមសិក្សាទុតិយភូមិ នឹងប្រព្រឹត្តទៅនៅថ្ងៃទី១៩-២០ ខែសីហា ដោយមានសិស្សប្រឡងសរុបចំនួន១១៧,០២៤ នាក់ ស្រី ៦០៤២១ នាក់ ។ តាមតួលេខពីក្រសួងអប់រំ ឆ្នាំនេះ បេក្ខជនប្រឡងថ្នាក់វិទ្យាសាស្ត្រមាន ៤៤៦៨៣នាក់ ស្រី ២៥២៨៥នាក់ និងថ្នាក់វិទ្យាសាស្ត្រសង្គម មានចំនួន៧២៣៤១នាក់ ស្រី ៣៥១៣៦ នាក់។ មណ្ឌលប្រឡងមានចំនួន ២០២ មណ្ឌល ថ្នាក់វិទ្យាសាស្ត្រមាន៧៥មណ្ឌល និងថ្នាក់វិទ្យាសាស្ត្រសង្គមមាន១២៧មណ្ឌល ចែកចេញជាបន្ទប់សរុបមាន៤៧២៥បន្ទប់៕ ទិដ្ឋភាព មន្ត្រីនៃក្រសួងអប់រំ កំពុងដឹកជញ្ជូនហឹបវិញ្ញាសាប្រឡងបាក់ឌុប ទៅកាន់ទូទាំងរាជធានី-ខេត្ត រូបភាពពីក្រសួងអប់រំ យុវជន និងកីឡា	ភ្នំពេញ៖ ក្រសួងអប់រំ យុវជន និងកីឡា បានប្រគល់ជូនហឹបវិញ្ញាសាចំនួន៤០៤ហឹបដល់គណៈមេប្រយោគ និងគណៈអប្បមាទទូទាំងរាជធានី-ខេត្ត សម្រាប់ដឹកទៅតាមមណ្ឌលនីមួយៗនៅទូទាំងរាជធានី-ខេត្ត ដើម្បីត្រៀមរៀបចំដំណើរប្រឡងបាក់ឌុបនាថ្ងៃទី១៩-២០ ខែសីហាខាងមុខនេះ។ បើតាមលោក រស់ សុវាចា អ្នកនាំពាក្យក្រសួងអប់រំ ដំណើរការដឹកហឹបវិញ្ញាសានេះនឹងទៅដល់គោលដៅនៅថ្ងៃនេះទាំងអស់។
តួលេខចុងក្រោយនៅលើគេហទំព័ររបស់រដ្ឋាភិបាលបានបង្ហាញថា មនុស្សចំនួន១០,១៧០ ឯណោះបានទៅដល់ទឹកដីនេះចន្លោះខែមករា ដល់ថ្ងៃទី២៥ ខែឧសភា ដែលកើនឡើងពី ៧,៣៩៥ នាក់ក្នុងរយៈពេលដូចគ្នាកាលពីឆ្នាំមុន។ «យើងបន្តធ្វើការយ៉ាងជិតស្និទ្ធជាមួយដៃគូបារាំងរបស់យើង ដើម្បីទប់ស្កាត់ការឆ្លងដែន និងសង្គ្រោះជីវិត»។ អ្នកនាំពាក្យក្រសួងមហាផ្ទៃអង់គ្លេសបញ្ជាក់បែបនេះ។ នាយករដ្ឋមន្ត្រីអង់គ្លេស Rishi Sunak បញ្ជាក់ថា អ្នកស្វែងរកសិទ្ធិជ្រកកោនដែល ទៅអង់គ្លេសដោយខុសច្បាប់ នឹងមិនត្រូវបាននិរទេសទៅរវ៉ាន់ដាមុនពេលបោះឆ្នោតនោះទេ។ ការបញ្ជាក់នេះធ្វើឡើងដើម្បីឱ្យអស់សង្ស័យលើគោលនយោបាយជនបរទេសក្នុង ចំណោមគោលនយោបាយសំខាន់ៗរបស់គណបក្សអភិរក្សរបស់លោក។ លោក Stephen Kinnock រដ្ឋមន្ត្រីអន្តោប្រវេសន៍ស្រមោលរបស់គណបក្សកម្មករ បានអះអាងថា រដ្ឋាភិបាលរបស់លោក Sunak មិនបានធ្វើគ្រប់គ្រាន់ដើម្បីដោះស្រាយបញ្ហាលំហូរជនអន្តោប្រតវេសន៍នេះទេ។ «ដោយសារតែកិច្ចខិតខំទាំងអស់របស់រដ្ឋាភិបាលឥឡូវនេះផ្តោតលើការធ្វើឱ្យមនុស្សពីរបីរយនាក់ហោះហើរទៅកាន់រវ៉ាន់ដា ពួកគេបានបាត់បង់ការយកចិត្តទុកដាក់លើមនុស្សរាប់ពាន់ នាក់ទៀតដែលកំពុងឆ្លងកាត់ចក្រព្រំដែនជារៀងរាល់ខែ»។ លោក Kinnock បានសង្កត់ធ្ងន់ នៅក្នុងសេចក្តីថ្លែងការណ៍មួយបែបនេះ។ បន្ថែមពីនេះ គណបក្សការងារបាននិយាយថា ប្រសិនបើពួកគេជាប់ឆ្នោតនោះ បក្សនេះនឹង បង្កើតទីបញ្ជាការសន្តិសុខព្រំដែនដែលនឹងប្រមូលផ្តុំបុគ្គលិកពីផ្នែកប៉ូលិស ទីភ្នាក់ងារស៊ើប ការណ៍ក្នុងស្រុក និងព្រះរាជអាជ្ញាដើម្បីធ្វើការជាមួយភ្នាក់ងារអន្តរជាតិក្នុងការបញ្ឈប់ការរត់ ពន្ធមនុស្ស ៕	តាំងពីដើមឆ្នាំ២០២៤ អ្នកស្វែងរកសិទ្ធិជ្រកកោនជាង១ម៉ឺននាក់បានទៅដល់ប្រទេស អង់គ្លេសតាមទូកតូចៗ នេះបើតាមទិន្នន័យរដ្ឋាភិបាលដែលបង្ហាញនាថ្ងៃទី២៥ ខែឧសភា។ ចំនួននេះគូសបញ្ជាក់ពីបញ្ហាប្រឈមដ៏សំខាន់មួយសម្រាប់នាយករដ្ឋមន្ត្រីចក្រភពអង់គ្លេស លោក Rishi Sunak នៅមុនការបោះឆ្នោតជាតិនៅថ្ងៃទី៤ ខែកក្កដា។
ក្រុមហ៊ុន V-GREEN ដែលមានភាគហ៊ុន៩០ភាគរយជារបស់មហាសេដ្ឋីវៀតណាមលោក ផាម ញឹត វឿង ត្រូវបង្កើតឡើងដោយការផ្តាច់ពីក្រុមហ៊ុនរថយន្តអគ្គិសនី VinFast ។ ក្រុមហ៊ុននេះនឹងដំណើរការដោយឯករាជ្យក្នុងនាមជាដៃគូបណ្តាញស្ថានីយ៍សាកថ្មរថយន្តអគ្គិសនី VinFast នៅលើពិភពលោក។ «ក្រុមហ៊ុននឹងទទួលខុសត្រូវក្នុងការវិនិយោគលើហេដ្ឋារចនាសម្ព័ន្ធរថយន្តអគ្គិសនីទាំងមូល ដោយហេតុនេះកាត់បន្ថយសម្ពាធហិរញ្ញវត្ថុលើ VinFast ដូច្នេះក្រុមហ៊ុនរថយន្តអាចផ្តោតលើការពង្រីកទីផ្សារ និងការអភិវឌ្ឍន៍ប្រកបដោយចីរភាព»។ នេះបើតាមសារព័ត៌មាន VnExpress ដកស្រង់ពីរបាយការណ៍របស់ V-GREEN ។ ជាមួយគោលដៅនៃការអភិវឌ្ឍន៍ប្រព័ន្ធអេកូឡូស៊ីបៃតង V-GREEN ក៏មានឱកាសទទួលបាន និងកៀងគរប្រភពដើមទុនបៃតងជាមួយនឹងអត្រាការប្រាក់អនុគ្រោះ។ ការណ៍នេះ នឹងជួយជំរុញឲ្យ VinFast ឈានជើងចូលទីផ្សារអន្តរជាតិកាន់តែច្រើន។ ក្នុងដំណាក់កាលដំបូង ក្រុមហ៊ុន V-GREEN នឹងស្វែងរកដោយផ្ទាល់នូវទីតាំង ក៏ដូចជាដៃគូដើម្បីបង្កើត និងពង្រីកបណ្តាញស្ថានីយ៍សាកថ្ម។ ទន្ទឹមនេះ ក្រុមហ៊ុននឹងសហការជាមួយដៃគូដែលជាអ្នកផ្តល់សេវាស្ថានីយ៍សាកថ្មដទៃទៀត ដើម្បីផ្តល់សេវាសាករថយន្តសម្រាប់ម្ចាស់រថយន្តអគ្គិសនី VinFast ។ នៅវៀតណាម V-GREEN នឹងដំណើរការ និងគ្រប់គ្រងប្រព័ន្ធស្ថានីយ៍សាកថ្មដែលមានស្រាប់របស់ VinFast ព្រមទាំងវិនិយោគបន្ថែមចំនួន ១០ទ្រីលានដុង(៤០៤លានដុល្លារ) ក្នុងរយៈពេល ២ឆ្នាំខាងមុខ ដើម្បីសាងសង់ និងធ្វើឱ្យប្រសើរឡើងប្រព័ន្ធសាកថ្មនៅទីនេះ។ លើសពីនេះ V-GREEN នឹងវិនិយោគលើគម្រោងដើមរបស់ VinFast ដល់ទៅបីដងក្នុងគោលបំណងធ្វើឱ្យវៀតណាមក្លាយជាប្រទេសឈានមុខគេលើពិភពលោកក្នុងការអភិវឌ្ឍន៍ហេដ្ឋារចនាសម្ព័ន្ធស្ថានីយ៍សាកថ្មសម្រាប់រថយន្តអគ្គិសនី។ បើតាមក្រុមហ៊ុន V-GREEN បន្ទាប់ពីរយៈពេល៥ឆ្នាំ អាស្រ័យលើទីផ្សារនីមួយៗ ក្រុមហ៊ុនអាចពិចារណាប្តូរសេវាកម្មសាករថយន្តអគ្គិសនីសម្រាប់ក្រុមហ៊ុនរថយន្តអគ្គិសនីផ្សេងទៀត ក្រៅពី VinFast ។ លោក ង្វៀន ឌឹក ថាញ់នាយកប្រតិបត្តិ V-GREEN បានវាយតម្លៃថា ៖«ការសម្រេចចិត្តបង្កើត V-GREEN ជាជំហានយុទ្ធសាស្ត្រមួយរបស់ស្ថាបនិក VinFast ក្នុងការគាំទ្រយ៉ាងខ្លាំងក្លា និងជំរុញការអភិវឌ្ឍន៍ប្រកបដោយនិរន្តរភាព និងស្ថិរភាពរបស់ VinFast នៅលើឆាកអន្តរជាតិ»។ នេះបើតាម VnExpress នាថ្ងៃទី១៨ ខែមីនា ឆ្នាំ២០២៤។ យោងតាមផែនការនៅឆ្នាំ២០២៤ VinFast នឹងពង្រីកផលិតកម្ម និងអាជីវកម្មទៅកាន់ប្រទេសយ៉ាងហោចណាស់ ៥០ផ្សេងទៀត។ ក្រៅពីទីផ្សារដូចជា អាម៉េរិក កាណាដា និងអឺរ៉ុប VinFast កំពុងពង្រីកទៅកាន់បណ្តាប្រទេសអាស៊ីដូចជា ឥណ្ឌា ឥណ្ឌូណេស៊ី ថៃ ហ្វីលីពីន មជ្ឈិមបូព៌ា ឬអាហ្វ្រិកនាពេលថ្មីៗនេះ។ ក្រៅពីវៀតណាម VinFast ក៏កំពុងជំរុញការសាងសង់រោងចក្រផលិតរថយន្តអគ្គិសនីនៅអាម៉េរិក ឥណ្ឌា និងឥណ្ឌូណេស៊ីដែរ៕	ប្រធានក្រុមហ៊ុន Vingroup បានបង្កើតក្រុមហ៊ុនអភិវឌ្ឍន៍ស្ថានីយ៍សាកថ្មសកល V-GREEN ដោយមានគោលបំណងជួយរថយន្តអគ្គិសនីវៀតណាម VinFast ចូលក្នុងទីផ្សារពិភពលោក។
អាហ្សង់ទីន បានឡើងកំណត់ត្រាស្មើអ៊ុយរូហ្គាយ ដោយឈ្នះពាន Copa America ចំនួន១៥លើកដូចគ្នា បើគិតចាប់តាំងពីឆ្នាំ១៩១៦មក ខណៈប្រេស៊ីលធ្លាប់ឈ្នះបាន៩លើក។ ខ្សែប្រយុទ្ធប្រេស៊ីល Neymar នៅតែបន្តរង់ចាំឱកាសលើកពានដំបូងជាមួយប្រេស៊ីល ខណៈ Messi ទើបឈ្នះពានដំបូងបំផុតជាមួយជម្រើសជាតិអាហ្សង់ទីន។ កន្លងមកខ្សែប្រយុទ្ធរូបនេះ ធ្លាប់ឈ្នះ FIFA World Cup 2005 ជាមួយឈុត U-20 និងឈ្នះមេដាយមាសជាមួយឈុតអូឡាំពិក ពីព្រឹត្តិការណ៍អូឡាំពិកនៅចិន កាលពីឆ្នាំ២០០៨៕	គ្រាប់បាល់បញ្ចូលទីតែមួយគ្រាប់គត់របស់ Angel Di Maria នៅនាទី២២ ក្រោយការបញ្ជូនរបស់ Rodrigo de Paul ជួយឲ្យអាហ្សង់ទីន ក្លាយជាម្ចាស់ពានប្រចាំទ្វីបអាមេរិកឡាទីន Copa America 2021។ ម្ចាស់ផ្ទះប្រេស៊ីល ខកចិត្តក្នុងការការពារតំណែងជើងឯករបស់ខ្លួន។
លោកបណ្ឌិត ស៊ន សំណាង បានថ្លែងថា យុវជនសូមកុំចេះតែចោទ ឬចង្អុលគេ ថា មកពីបែបនេះ ឬបែបនោះ ប៉ុន្តែយុវជនគួរសម្លឹងមើលខ្លួនឯង ព្រោះកត្តាខាងក្នុង គឺជាកត្តាកំណត់ភាពជោគជ័យឬបរាជ័យ មិនមែនជាកត្តាខាងក្រៅនោះទេ។ លោកមានប្រសាសន៍យ៉ាងដូច្នេះថា៖ «បរទេសគេគិតប្រយោជន៍គេជាធំមុនយើង តែសំខាន់យើងត្រូវគិតប្រយោជន៍ខ្លួនយើងដែរ កុំបណ្តោយឲ្យបរទេសមកហែកហួរយើងដូចមុន»។ លោកបណ្ឌិតរូបនេះ រកឃើញទស្សនវិជ្ជា២ចំណុច គឺនិរន្តរភាពនៃប្រទេស និងសុខដុមរមនាក្នុងក្រុមគ្រួសារខ្មែរ ដែលធ្វើឲ្យកម្ពុជាអាចក្លាយជាប្រទេសដ៏រុងរឿងដូចសម័យអតីតកាល។ ជាបន្តសូមអញ្ជើញស្តាប់ការពន្យល់លម្អិតរបស់លោកសាស្ត្រាចារ្យបណ្ឌិត ស៊ន សំណាង ដែលបានថ្លែងក្នុងកិច្ចពិភាក្សាមួយនៅរាជបណ្ឌិត្យសភាកម្ពុជា នៅថ្ងៃទី២៩ ខែកញ្ញា៖	ភ្នំពេញ៖ លោកបណ្ឌិត ស៊ន សំណាង បានទូន្មានប្រាប់ខ្មែរទាំងអស់ កុំឲ្យគិតតែបន្ទោសបរទេសដែលមានបំណងហែកហួរខ្មែរ ប៉ុន្តែ លោកសាស្ត្រាចារ្យ សូមឲ្យពលរដ្ឋខ្មែរពង្រឹងផ្ទៃក្នុង និងចេះរួបរួមគ្នា កុំឲ្យពួកបរទេសមកហែកហួរខ្មែរដូចកាលពីអតីតកាល។
រដ្ឋមន្រ្តីហិរញ្ញវត្ថុអាម៉េរិក លោកស្រី Janet Yellen នៅថ្ងៃទី១៣ ខែមេសា បានលើកអំពាវនាវឱ្យចិនដាក់សម្ពាធលើរុស្ស៊ី ដើម្បីបញ្ចប់ប្រតិបត្តិការយោធាពិសេសនៅអ៊ុយក្រែន។ បើតាមរដ្ឋមន្រ្តីហិរញ្ញវត្ថុអាម៉េរិក ចិននឹងអស់ឥទ្ធិពលខ្លួនៅលើឆាកអន្តរជាតិ ប្រសិនបើមិនជួយបញ្ឈប់សង្រ្គាមមួយនេះ។ ទាក់ទិននឹងបញ្ហានេះ នៅក្នុងសន្និសីទសារព័ត៌មានប្រចាំថ្ងៃ អ្នកសារព័ត៌មានបានសួរលោក Zhao Lijian អ្នកនាំពាក្យក្រសួងការបរទេសចិន ជុំវិញការបញ្ជាក់របស់មន្រ្តីជាន់ខ្ពស់អាម៉េរិកខាងលើ។ ជាការឆ្លើយតប លោក Zhao បានជំទាស់យ៉ាងខ្លាំង និងទទូចឱ្យអាម៉េរិក បញ្ឈប់បង្ខូចតួនាទីចិនជុំវិញជម្លោះអ៊ុយក្រែន។ មិនតែប៉ុណ្ណោះ អ្នកនាំពាក្យរូបនេះ ក៏បានប្រាប់ទៅអាម៉េរិកឱ្យគោរពអធិបតេយ្យ និងបូរណភាពដែនដីរបស់ប្រទេសដទៃដែរ។ «អធិបតេយ្យ និងសន្តិសុខអ៊ុយក្រែន គួរតែការពារ។ ការបារម្ភផ្នែកសន្តិសុខរុស្ស៊ី គួរតែគោរព។ សន្តិភាព និងស្ថិរភាពអឺរ៉ុប ក៏ត្រូវតែការពារដែរ»។ លោក Zhao បានសង្កត់ធ្ងន់បែបនេះ ដោយបន្ថែមថា បញ្ហាទាំងនេះ ក៏គួរតែអនុវត្តនៅបណ្តាប្រទេសផ្សេងដែរ ហើយវាគ្មានស្តង់ដារពីរឡើយ នៅលើឆាកអន្តរជាតិ។ ក្នុងសន្និសីទសារព័ត៌មានដដែល អ្នកនាំពាក្យរូបនេះ បានរម្លឹកថា ចិនបានដើរតួនាទីជាច្រើននៅក្នុងជម្លោះអ៊ុយក្រែន-រុស្ស៊ី ហើយចិននឹងប្រឆាំងរាល់ការចោទប្រកាន់មកលើខ្លួន។ បើតាមអ្នកនាំពាក្យរូបនេះ ពេលវេលានឹងបង្ហាញថា ចិននឹងឈរនៅខាងភាគីត្រូវ ក្នុងប្រវត្តិសាស្រ្ត។ កន្លងមក រដ្ឋាភិបាលក្រុងប៉េកាំង មិនធ្លាប់រិះគន់ក្រុងមូស្គូ ជុំវិញប្រតិបត្តិការពិសេសឡើយ ហើយថែមទាំងមិនប្រើពាក្យឈ្លានពានដាក់ក្រុងមូស្គូថែមទៀត។ បញ្ហានេះ បានធ្វើឱ្យបណ្តាប្រទេសមួយចំនួន ទទូចឱ្យចិនដាក់សម្ពាធលើរុស្ស៊ី និងកុំផ្តល់ជំនួយយោធា៕	អ្នកនាំពាក្យក្រសួងការបរទេសចិន លោក Zhao Lijian នៅថ្ងៃទី១៤ ខែមេសា បានជំទាស់នឹងការអំពាវនាវរបស់រដ្ឋមន្រ្តីហិរញ្ញវត្ថុអាម៉េរិក លោកស្រី Janet Yellen ដែលបានជំរុញឱ្យចិនជួយបញ្ចប់សង្រ្គាមនៅអ៊ុយក្រែន។ បើតាមអ្នកនាំពាក្យក្រសួងការបរទេសចិន អធិបតេយ្យ និងសន្តិសុខអ៊ុយក្រែន គួរតែត្រូវបានការពារ ស្របពេលការបារម្ភផ្នែកសន្តិសុខរបស់រុស្ស៊ី ក៏គួរតែគោរពដែរ។
កាលពីឆ្នាំ២០២៣កន្លងទៅ គឺមានព្រឹត្តិការណ៍ពិសេសថ្ងៃរះចំកំពូលកណ្ដាលនៃប្រាសាទអង្គរវត្ត កើតមានឡើងពីរដង នៅក្នុងឆ្នាំ២០២៣ ។ ក្នុងនោះលើកទីមួយ កើតឡើងនៅថ្ងៃទី២១ ខែមីនា និងលើកទីពីរ នៅថ្ងៃទី២២កញ្ញា។ ទស្សនីយភាពនោះ បានទាក់ទាញទេសចរគ្រប់ទិសទៅមកទស្សនាថ្ងៃរះ។ ជាមួយគ្នានេះ ប្រាសាទអង្គរវត្ត ជាប់លេខ១ ជាកន្លែងមើលថ្ងៃរះស្អាតជាងគេទូទាំងពិភពលោក ដែលទទួលបានអ្នកបោះឆ្នាតចំនួន ១០ ៤០៤នាក់ និងចំណាត់ថ្នាក់លេខ២ គឺប្រាសាទ Borobudur នៅឥណ្ឌូណេស៊ី។ ទន្ទឹមនឹងនោះ ចំណាត់ថ្នាក់លេខ៣ ប្រាសាទ Bagan Temple នៅមីយ៉ាន់ម៉ា។ ដោយឡែក ឆ្នេរខ្សាច់មុយណេ White Sand Dunes នៅវៀតណាម បានជាប់ចំណាត់ថ្នាក់លេខ៤។ សម្រាប់ចំណាត់ថ្នាក់លេខ៥ គឺបានលើកំពូលភ្នំ Mount Kinabalu នៅម៉ាឡេស៊ី។រីឯចំណាត់ថ្នាក់លេខ៦ គឺកំពូលភ្នំ Mount Phousi នៅឡាវ និងចំណាត់ថ្នាក់ទី៧ គឺ កំពូលភ្នំ Kiltepan នៅហ្វីលីពីន។ លំដាប់បន្ទាប់ បានលើប្រទេសថៃ គឺកោះ Kolipe បានលេខ៨ និងមួយចុងក្រោយ គឺឧទ្យាន Merlion Park ជាប់ចំណាត់ថ្នាក់លេខ៩៕	ភ្នំពេញ៖ ប្រាសាទអង្គរវត្ត នៅតែទទួលបានចំណាត់ថ្នាក់លេខ១ ដែលជាកន្លែងទស្សនាព្រះអាទិត្យរះ និងលិចស្អាតជាងគេនៅទូទាំងពិភពលោក។ Mornings.co.uk បានប្រមូលទិន្នន័យអំពីកន្លែងល្អបំផុតដើម្បីមើលថ្ងៃរៈ ក្នុងប្រទេសចំនួន៧២ ជុំវិញពិភពលោក។
លោក ថៃ នរៈសត្យា អ្នកនាំពាក្យក្រសួងវប្បធម៌ និងវិចិត្រសិល្បៈ បានបញ្ជាក់ប្រាប់សារព័ត៌មានថ្មីៗតាមទូរសព្ទដូច្នេះថា៖«នាយកដ្ឋានភាពយន្ត និងផ្សព្វផ្សាយវប្បធម៌នៃក្រសួងវប្បធម៌ កំពុងសិក្សា និងពិនិត្យលើករណីនេះ»។ ការឆ្លើយតបនេះ គឺបន្ទាប់ពីមានប្រតិកម្មពីសាធារណជន ដែលបានលើកឡើងនូវក្តីបារម្ភថា ការយករូបប្រាសាទអង្គរវត្ត ដែលជាសម្បត្តិបេតិកភណ្ឌពិភពលោករបស់កម្ពុជា ទៅអមនៅផ្នែកខាងក្រោយ(Background)នៃតួសម្តែងក្នុងភាពយន្តបែបនេះ អាចធ្វើឲ្យពិភពលោកយល់ច្រឡំ។ ដ្បិតមិនទាន់ទទួលបានព័ត៌មានលម្អិត ប៉ុន្តែ លោក ថៃ នរៈសត្យា បានអះអាងថា ខាងផលិតកម្មរបស់ថៃនោះ ចាំបាច់ត្រូវសុំការអនុញ្ញាតពីអាជ្ញាធរជាតិជាមុនសិន មុននឹងផ្សព្វផ្សាយ។ អ្នកនាំពាក្យរូបនេះ បញ្ជាក់ដូច្នេះថា៖« បើគេសុំច្បាប់ហើយ គឺអត់អីទេ ប៉ុន្តែបើអត់ទេ គឺយើងទាមទារឲ្យសុំការអនុញ្ញាតជាមុនសិន ហើយយើងចង់ឲ្យមានការបញ្ជាក់ថាហេតុអ្វីបានជាមានករណីនេះ? ហើយបើការឆ្លើយតបយ៉ាងណាទៀត យើងចាំមើលទៀត»។ បើផ្អែតាមផ្ទាំងផ្សព្វផ្សាយដដែល ភាពយន្ត នឹងចាក់បញ្ចាំងបញ្ចាំងឆាប់ៗនេះ នៅទូរទស្សន៍ថៃ ប៉ុស្ដិ៍លេខ៥ រៀងរាល់ថ្ងៃអង្គារ វេលាម៉ោង ២០:២០នាទី ដល់ម៉ោង ២១:២០ នាទីយប់៕	ក្រសួងវប្បធម៌ និងវិចិត្រសិល្បៈ កំពុងសិក្សា និងត្រួតពិនិត្យលើការផ្សាយភាពយន្តថៃមួយមានចំណងជើងថា«បារមីនាគរាជ» ដែលមានភ្ជាប់រូបអមជាប្រាសាទអង្គរវត្តរបស់កម្ពុជា។
សូមស្ដាប់បទយកការណ៍ ដែលរៀបរៀងដោយអ្នកនាង អ៊ីសា រ៉ហានី អ្នកសារព័ត៌មាននៃសារព័ត៌មានថ្មីៗដូចតទៅ៖ ប្រាសាទលលៃ សង់ឡើងក្នុងរាជ្យព្រះបាទយសោវរ្ម័នទី១ នាអំឡុងឆ្នាំ ៨៩៣ នៃគ.ស ឧទិស្ទថ្វាយព្រហ្មញ្ញសាសនា និងឧទិស្ទដល់បុព្វការីជនរបស់ព្រះបាទយសោវរ័ន្មទី១។ ប្រាសាទលលៃ ក៏ដូចជាសំណង់ប្រាសាទឥដ្ឋដទៃទៀតដែរ រងការខូចខាតជាច្រើនដោយសារអាយុកាល ការពុកផុយ និងការបំផ្លាញដោយធម្មជាតិ។ សង់នៅលើខឿន២ជាន់ ប្រាសាទលលៃ បានទទួលការជួសជុលច្រើនឆ្នាំមកហើយ ដោយអ្នកជំនាញការ របស់អាជ្ញាធរជាតិអប្សរា។ តែកន្លងមក គេបានជួសជុលត្រឹមតួប្រាសាទប៉ុណ្ណោះ។ ថ្មីៗនេះ ក្រោយមានការសម្របសម្រួល ពីថ្នាក់ដឹកនាំគណៈសង្ឃខេត្ត អាជ្ញាធរជាតិអប្សរា រួមនឹងភាគីពាក់ព័ន្ធ ធ្វើឱ្យគណៈកម្មការវត្តប្រាសាទលលៃ សម្រេចព្រះទ័យ រុះរើកុដិដែលតាំងលើខឿនប្រាសាទច្រើនឆ្នាំមកហើយនោះ ចុះទៅផ្នែកខាងក្រោម ដោយទុកលទ្ធភាព ឱ្យអាជ្ញាធរដើម្បីរៀបចំ និងជួសជុលកែលម្អ លើកតម្លៃឡើងវិញ។ នៅពាក់កណ្ដាលខែមីនា កន្លងទៅ គម្រោងកំណាយស្រាវជ្រាវជាលើកដំបូង នៅប្រាសាទលលៃបានចាប់ផ្តើម នៅក្រោយសំណង់កុដិ ដែលទើបនឹងរុះរើហើយ។ ក្រុមអ្នកបុរាណវិទូ បានប្រទះឃើញស្លាកស្នាមច្រើនទីតាំង នៃរចនាសម្ព័ន្ធប្រាសាទ ពិសេសគឺគ្រឹះកំពែង និងខ្លោងទ្វារប្រាសាទឥដ្ឋមួយនេះ។ លោក ថូ ថុន ប្រធានក្រុមកំណាយស្រាវជ្រាវបុរាណវិទ្យា នៃប្រាសាទលលៃបានឱ្យដឹងថា កំណាយស្រាវជ្រាវនៅទីនេះ ចាប់ផ្តើមនៅថ្ងៃទី១៦ មីនា ហើយមកដល់ពេលនេះ បានបើករណ្ដៅបានចំនួន៤ហើយ។ រណ្ដៅនីមួយៗ បានបើកនៅទីតាំងផ្សេងគ្នា មានទំហំពី២ម៉x៤ម៉ និងខ្លះ២ម៉x២ម៉ ដើម្បីស្វែងរករចនាសម្ព័ន្ធប្រាសាទ។ លោក ថូ ថុន ពន្យល់យ៉ាងដូច្នេះថា៖« រណ្ដៅទី១ បើកចំកំពែងខាងក្នុងតែប្រទះឃើញភស្ដុតាងតិចតួច រណ្ដៅទី២ ខិតទៅខាងកើតបន្ដិចឃើញមានកំពែងខាងក្នុងមួយដែលមានក្បាច់លម្អត្របកផ្កាឈូកផ្គាប់ ផ្ងារខាងលើតិចធ្វើពីឥដ្ឋគ្រឹះធ្វើពីថ្មបាយក្រៀម ព្យាយាមតទៅទី៣ ខាងលិចចំអ័ក្សប្រាសាទ យើងឃើញខ្លោងទ្វារមានសសរថ្មភក់៤ជាការ៉េ រីឯរណ្ដៅទី៤យើងព្យាយាមរកជ្រុងកំពែង»។ ប្រាសាទលលៃបច្ចុប្បន្នមានទីតាំងនៅភូមិលលៃ ឃុំបាគង ស្រុកប្រាសាទបាគង គឺជាកោះដ៏ពិសិដ្ឋស្ថិតនៅចំកណ្តាលបារាយណ៍ឥន្ទ្រតដាក (បារាយណ៍លលៃ) នាបុរាណកាល។ ទីនេះបានប្រែប្រួលបន្តិចម្តងៗដោយការរៀបចំថ្មីនិងមានសំណង់សាសនាមួយចំនួនតាមសម័យកាលជាបន្តបន្ទាប់។ ប៉ុន្តែនៅចុងឆ្នាំ២០១៩ សំណង់សាសនាទាំងនោះត្រូវបានសម្របសម្រួលឱ្យរុះរើទៅសង់នៅផ្នែកខាងក្រោមវិញ ដើម្បីឱ្យអាជ្ញាធរជាតិអប្សរាធ្វើការអភិរក្សនិងស្រាវជ្រាវបុរាណវិទ្យា។ តាមអ្នកជំនាញ តាំងពីសម័យបារាំងមកជិត១០០ឆ្នាំហើយ ដែលពេលនោះបារាំងបានរៀបចំ និងអនុញ្ញាតឱ្យមានសំណង់កុដិលើខឿនប្រាសាទលលៃ តែការរៀបចំនោះមិនមានចេតនាលុបឬបំផ្លាញគ្រឹះប្រាសាទនេះទេ។ សំណង់គ្រឹះត្រូវបានរកឃើញក្នុងសភាពរឹងមាំច្រើន គ្រាន់តែសំណង់ក្រោយៗមកសង់នៅលើធ្វើឱ្យសំណង់គ្រឹះបុរាណកប់បាត់ក្នុងដីតែប៉ុណ្ណោះ។ នេះជាការបញ្ជាក់របស់លោក ថូ ថុន អ្នកបុរាណវិទ្យានៃនាយកដ្ឋានអភិរក្សប្រាសាទក្នុងឧទ្យាន និងបុរាណវិទ្យាបង្ការ នៃអាជ្ញាធរជាតិអប្សរា។ ក្នុងកំណាយស្រាវជ្រាវរកឃើញរចនាសម្ព័ន្ធរបស់ប្រាសាទលលៃនេះ គឺជាសញ្ញាដ៏ល្អនិងមានសារសំខាន់សម្រាប់អ្នកសិក្សាស្រាវជ្រាវ។ លោក ថូ ថុន ពន្យល់ថា កន្លងមកគេនាំគ្នាបំភ្លេចចោលរាល់រចនាសម្ព័ន្ធកំពែងប្រាសាទ ព្រោះថាវាបានកប់បាត់ច្រើនឆ្នាំ តែពេលនេះក្រោយមានការសម្របសម្រួលពីអាជ្ញាធរជាតិអប្សរា និងគណៈសង្ឃខេត្ត ធ្វើឱ្យមានលទ្ធភាពគ្រប់គ្រាន់ក្នុងការរៀបចំ ឬជួសជុលឡើងវិញរាល់រចនាសម្ព័ន្ធនានា។ លោក អ៊ា ដារិទ្ធ អនុប្រធាននាយកដ្ឋានអភិរក្សប្រាសាទក្នុងឧទ្យាន និងបុរាណវិទ្យាបង្ការ នៃអាជ្ញាធរជាតិអប្សរា លើកឡើងថា អាជ្ញាធរជាតិអប្សរាបានអភិរក្សនិងជួសជុលប្រាសាទលលៃតាំងពីឆ្នាំ២០១៤មក លើផ្នែកតួប៉មដោយសារផ្នែកខាងក្នុងមានប្រហោងអាចស្រុត និងមានស្នាមប្រេះមួយចំនួនផង។ មកដល់ពេលនេះ ការងារជួសជុលទាំងនោះសម្រេចបានប្រមាណជិត១០០ភាគរយហើយ គឺវាលែងប្រឈមនឹងហានិភ័យដូចពេលមុនទៀត។ ជាមួយគ្នានេះ លោក អ៊ា ដារិទ្ធ ក៏មិនភ្លេចកោតសរសើរ និងអរគុណដល់គណៈកម្មការវត្ត ក៏ដូចជាថ្នាក់ដឹកនាំអាជ្ញាធរជាតិអប្សរា ដែលសម្របសម្រួលឱ្យមានការរុះរើសំណង់កុដិចុះមកខាងក្រោម ដោយទុកលទ្ធភាពក្នុងការអភិរក្សសំណង់បេតិកភណ្ឌរបស់ជាតិបែបនេះ។ ការលះបង់នេះ គឺជាគំរូមួយដ៏វិសេសវិសាលរបស់វិស័យពុទ្ធសាសនា។ បន្ទាប់ពីការកំណាយ និងប្រទះឃើញបុរាណវត្ថុមួយចំនួននៃប្រាសាទលលៃ ក៏មានការជជែកថា តើត្រូវរៀបចំឡើងវិញឬលុបរណ្ដៅកំណាយឡើងវិញ ទាក់ទងចំណុចនេះលោក ថូ ថុន មានយោបល់ថា លោកចង់ឱ្យមានការរៀបចំនិងលើកតម្លៃឡើងវិញ។ ពិសេសទៀតនោះ គឺត្រូវរៀបចំប្លង់ប្រាសាទឡើងវិញ ត្រូវសិក្សាបន្ថែម ដើម្បីចងក្រងឯកសារទុកដល់អ្នកជំនាន់ក្រោយ៕ រូបភាព៖ អាជ្ញាធរជាតិអប្សរា	សៀមរាប៖ ក្រុមការងារកំណាយ បានប្រទះឃើញគ្រឹះកំពែង និងខ្លោងទ្វាររបស់ប្រាសាទលលៃ កប់ក្រោមគ្រឹះសំណង់កុដិ។ សំណង់កុដិថ្មីនេះ ត្រូវបានអាជ្ញាធរសម្របសម្រួលឲ្យរុះរើទៅខាងក្រោម ដើម្បីឲ្យក្រុមការងារផ្នែកកំណាយ អាចរៀបចំ និងជួសជុលខឿនប្រាសាទបុរាណ ដែលសង់នៅចុងស.វទី៩មួយនេះ។ ខឿនប្រាសាទលលៃ បានរងការខូចខាត ដោយសារតែការសង់សំណង់ផ្សេងៗលើ។ ក្រៅពីនេះ ប្រាសាទក៏ទ្រុឌទ្រោមទៅតាមអាយុកាល និងការបំផ្លាញពីធម្មជាតិផងដែរ។
Ferdinand Marcos Jr ដែលត្រូវបានគេស្គាល់ថាជាលោក Bongbong ក្លាយជាបេក្ខជនដំបូងគេក្នុងប្រវត្តិសាស្ត្រថ្មីៗនេះ ដោយបានឈ្នះក្នុងសំឡេងគាំទ្រយ៉ាងលើសលុប ក្នុងការបោះឆ្នោតប្រធានាធិបតីហ្វីលីពីន។ ការឈ្នះឆ្នោតនេះ បានបើកផ្លូវសម្រាប់ការវិលត្រលប់មកវិញនូវការគ្រប់គ្រងរបស់គ្រួសារ Marcos។ កន្លងមកលោក Ferdinand Marcos ដែលជាឪពុករបស់លោក Ferdinand Marcos Jr ធ្លាប់កាន់តំណែងជាប្រធានាធិបតីហ្វីលីពីនពីចន្លោះឆ្នាំ ១៩៦៥ ដល់១៩៨៦។ លោកត្រូវបានគេស្គាល់ថាជាមេដឹកនាំផ្ដាច់ការរបស់ហ្វីលីពីននៅពេលនោះ។ ក្រោយការបះបោរពីប្រជាជនក្នុងឆ្នាំ ១៩៨៦ លោក Ferdinand Marcos រួមនឹងគ្រួសារបានភៀសខ្លួនទៅនៅរដ្ឋ Hawaii។ ចាប់តាំងពីត្រលប់មកហ្វីលីពីនក្នុងឆ្នាំ ១៩៩១ វិញ លោក Ferdinand Marcos Jr បានចូលបម្រើការនៅក្នុងសមាជ និងព្រឹទ្ធសភាហ្វីលីពីន។ អតីតកាលរបស់គ្រួសារនេះ បានធ្វើឱ្យលោក Ferdinand Marcos Jr ទទួលរងវាយប្រហារផ្សេងៗពីដៃគូប្រកួតប្រជែង ក៏ដូចជាការបង្ហាញការព្រួយបារម្ភពីប្រទេសផ្សេងៗ។ «កុំវិនិច្ឆ័យខ្ញុំដោយមើលលើបុព្វបុរសរបស់ខ្ញុំ ប៉ុន្តែដោយទង្វើរបស់ខ្ញុំ»។ នេះបើតាមសេចក្តីថ្លែងការណ៍របស់អ្នកនាំពាក្យ លោក Vic Rodriguez ដែលបានស្រង់សម្តីលោក Marcos។ លើសពីនេះ លោក Rodriguez បានលើកឡើងថា នេះគឺជាជ័យជម្នះសម្រាប់ប្រជាជនហ្វីលីពីនទាំងអស់ និងសម្រាប់លទ្ធិប្រជាធិបតេយ្យក្នុងប្រទេស។ បើតាមការរាប់ចំនួនសន្លឹកឆ្នោតក្រៅផ្លូវការ ក្នុងការបោះឆ្នោតនៅថ្ងៃទី៩ ខែឧសភាកន្លងទៅ លោក Marcos ទទួលជ័យជម្នះដោយមានសំឡេងឆ្នោតគាំទ្រជាង ៣១ លានសន្លឹកឆ្នោត។ នេះជាចំនួនដែលច្រើនជាងគូប្រជែងរបស់លោកជិត ២ដង។ លទ្ធផលផ្លូវការត្រូវបានរំពឹងទុកថានឹងប្រកាសនៅដំណាច់ខែនេះ។ យ៉ាងណាមិញ មនុស្សជាច្រើនដែលមិនគាំទ្រលោក Marcos បានបង្ហាញការខឹងសម្បារយ៉ាងខ្លាំងលើ លោក Marcos និងគ្រួសារ ដោយអ្នកទាំងនោះនៅចងចាំប្រវត្តិសាស្ត្រនៃសម័យកាលកាន់អំណាចរបស់ឪពុកលោក។ កាលពីឆ្នាំ ១៩៧២ ដល់ឆ្នាំ ១៩៨១ មនុស្សជាច្រើន បានរងការធ្វើទុក្ខបុកម្នេញយ៉ាងឃោរឃៅ។ លើសពីនេះ គ្រសាររបស់លោក Marcos ក៏ត្រូវបានគេចោទប្រកាន់ថាបានលួចទ្រព្យសម្បត្តិរដ្ឋរាប់ពាន់លានដុល្លារផងដែរ៕	កូនប្រុសរបស់អតីតមេដឹកនាំផ្តាច់ការហ្វីលីពីន លោក Ferdinand Marcos Jr នៅថ្ងៃទី១០ ខែឧសភា បានប្តេជ្ញាថានឹងធ្វើការបម្រើផលប្រយោជន៍ពលរដ្ឋទាំងអស់ ក្រោយទទួលជ័យជម្នះក្នុងការបោះឆ្នោត ប្រធានាធិបតីដ៏ច្រើនលើសលុប។ ក្រោយទទួលបានសំឡេងគាំទ្រដ៏ច្រើននេះ លោក Ferdinand Marcos Jr ក៏បានប្រាប់ឱ្យពិភពលោកកុំវាយតម្លៃលោក ដោយគ្រាន់តែមើលពីអតីតកាលរបស់គ្រួសារ។
ចាប់តាំងពីផ្ទុះសង្រ្គាមអ៊ុយក្រែន-រុស្ស៊ី តៃវ៉ាន់ បានក្លាយជាចំណុចដ៏រសើប ដោយត្រូវបានប្រៀបធៀបស្ថានភាពដែនកោះមួយនេះ ទៅនឹងអ៊ុយក្រែន។ បញ្ហានេះ បានធ្វើឱ្យរដ្ឋមន្រ្តីការបរទេសអង់គ្លេស Liz Truss នៅថ្ងៃទី២៧ ខែមេសា ជំរុញសម្ព័ន្ធយោធាណាតូឱ្យស្វះស្វែងរកការពង្រឹងសន្តិសុខនៅក្នុងតំបន់ឥណ្ឌូ-ប៉ាស៊ីហ្វិក តាមរយៈកិច្ចសហប្រតិបត្តិការជាមួយជប៉ុន និងអូស្រ្តាលី។ ប្រមុខការទូតអង់គ្លេស ថែមទាំងបានអំពាវនាវឱ្យសម្ព័ន្ធយោធានេះ ជួយតៃវ៉ាន់អាចការពារខ្លួនពីការគំរាមរបស់ចិនផង។ ការលើកឡើងរបស់រដ្ឋមន្រ្តីការបរទេសអង់គ្លេសខាងលើ ត្រូវបានក្រសួងការបរទេសចិនប្រតិកម្មយ៉ាងខ្លាំង។ ក្នុងសន្និសីទសារព័ត៌មាននៅថ្ងៃទី២៨ ខែមេសា លោក Wang Wenbin អ្នកនាំពាក្យក្រសួងការបរទេសចិន បានឆ្លើយតបថា អង្គការណាតូ ត្រូវមើលឃើញជាសម្ព័ន្ធភាពបែបការពារ ប៉ុន្តែផ្ទុយទៅវិញ បានបង្កឱ្យការប្រឈមមុខ និងការបង្កចលាចលទៅវិញ។ «សម្ព័ន្ធយោធាណាតូ បានធ្វើឱ្យអឺរ៉ុបរញ៉េរញ៉ៃរួចហើយ»។ លោក Wang បានសង្កត់ធ្ងន់បែបនេះ ដោយបានចោទជាសំណួរមួយថា ពេលនេះ អង្គការណាតូ ចង់ធ្វើឱ្យតំបន់ឥណ្ឌូ-ប៉ាស៊ីហ្វិក និងពិភពលោកលោក មានភាពជ្រួលច្របល់ដែរឬយ៉ាងណា។ បើតាមអ្នកនាំពាក្យក្រសួងការបរទេសចិន ប្លុកយោធាមួយនេះ ត្រូវបានបង្កើតឡើងតាំងពីសង្រ្គាមត្រជាក់មកម្លេះ និងជាសម្ព័ន្ធយោធាដ៏ធំជាងគេបំផុត ហើយវាគួរតែមានការកែប្រែចំណុចមួយចំនួន ដោយផ្អែកតាមការផ្លាស់ប្តូរវេលាដែរ។ លោក Wang បានយល់ថា អង្គការណាតូ នៅតែប្រកាន់គំនិតសន្តិសុខចាស់គំរិល បន្តការប្រឈមមុខបែបប្លុក និងជាឧបករណ៍នៃក្រុមប្រទេស ដែលស្វែងរកអនុត្តរភាពនិយម។ ក្រៅពីបញ្ហានៅក្នុងតំបន់អាស៊ី-ប៉ាស៊ីហ្វិក អ្នកនាំពាក្យក្រសួងការបរទេសចិន ក៏បាននិយាយការពារជំហររបស់ចិនជាថ្មីជុំវិញជម្លោះនៅអ៊ុយក្រែនដែរ។ លោក Wang បានអះអាងថា រដ្ឋាភិបាលក្រុងប៉េកាំង តែងសម្រេចចិត្តដោយផ្អែកលើគុណតម្លៃទំនាក់ទំនងទៅវិញទៅមក។ សុន្ទរកថារបស់រដ្ឋមន្រ្តីការបរទេសអង់គ្លេស ធ្វើឡើងក្រោយសមភាគីអាម៉េរិក លោកអាន់តូនី ប្លីងខិន មួយថ្ងៃប៉ុណ្ណោះ ដោយលោកបានជំរុញឱ្យអាម៉េរិក ប្តេជ្ញាធានាតៃវ៉ាន់មានសម្ភារយោធាគ្រប់គ្រាន់ ដើម្បីការពារខ្លួនប្រឆាំងរាល់ការឈ្លានពាន និងសកម្មភាពឯកតោភាគីរបស់ចិន។ ចិន តែងបានបញ្ជូនយន្តហោះចូលទៅក្នុងដែនអាកាសតៃវ៉ាន់ជាញឹកញាប់ រួមទាំងធ្វើសមយុទ្ធយោធានៅជុំវិញកោះផង។ ជាការឆ្លើយតប ក្រុងតៃប៉ិ បានបញ្ជូនយន្តហោះចម្បាំងទៅតាមដាន និងព្រមានយន្តហោះចម្បាំងចិន។ ស្របពេលមានជម្លោះអ៊ុយក្រែន-រុស្ស៊ីកើតឡើងស្រាប់ ប្រធានធិបតីតៃវ៉ាន់ លោកស្រី Tsai ing-wen បានបញ្ជាឱ្យកងកម្លាំងរបស់ខ្លួនរឹតបន្តឹងសន្តិសុខ ជុំវិញកោះយ៉ាងខ្លាំង ដើម្បីបង្ការចិនលួចវាយប្រហារ៕	អ្នកនាំពាក្យក្រសួងបរទេសចិន លោក Wang Wenbin នៅថ្ងៃទី២៨ ខែមេសា បានរិះគន់រដ្ឋមន្រ្តីការបរទេសអង់គ្លេស ដែលចង់ទាញសម្ព័ន្ធយោធាណាតូ មកអន្តរាគន៍នៅតំបន់អាស៊ី-ប៉ាស៊ីហ្វិក ពិសេសលើបញ្ហាតៃវ៉ាន់។ បើតាមអ្នកនាំពាក្យក្រសួងការបរទេសចិន អង្គការណាតូ បានធ្វើឱ្យអឺរ៉ុបរញ៉េរញ៉ៃស្រាប់ហើយ កុំចង់មកលូកដៃក្នុងកិច្ចការអាស៊ី-ប៉ាស៊ីហ្វិកទៀត។
យោងតាមទិន្នន័យរបស់អគ្គនាយកដ្ឋានកៅស៊ូ នៅថ្ងៃទី១២ ខែមិថុនា កម្ពុជាផលិតជ័រកៅស៊ូបានក្នុងរង្វង់ ១០៩ ៩៤៥ ៥តោន ក្នុងនោះបាននាំចេញ ១១០ ៧៧២តោន ដែលគិតជាទឹកប្រាក់ប្រមាណ ១៦៤ ៤៩០ ៦០០ដុល្លារ។ តម្លៃបានពីការនាំចេញក្នុងរយៈពេល៥ខែនេះ កើនឡើង១២ភាគរយ ធៀបនឹងរយៈពេលដូចគ្នា ឆ្នាំ២០២៣។ ដោយឡែក ក្នុងខែឧសភា កម្ពុជាទទួលបានចំណូលជិត ៤០លានដុល្លារពីការនាំចេញជ័រកៅស៊ូ ២៥ ៣៤៤តោន។ បច្ចុប្បន្ន ជ័រកៅស៊ូមានតម្លៃជាមធ្យម ១ ៤៨៥ដុល្លារក្នុងមួយតោន កើនឡើង៦៩ដុល្លារ ធៀបនឹងឆ្នាំមុន។ កម្ពុជាមានផ្ទៃដីកៅស៊ូសរុប ៤០៧ ១៧២ហិកតា ក្នុងនោះផ្ទៃដីចៀរជ័រចំនួន ៣២០ ១៨៤ហិកតា ស្មើនឹង៧៩ភាគរយ និងផ្ទៃដីថែទាំចំនួន ៨៦ ៩៨៨ហិកតា ស្មើនឹង ២១ភាគរយ។ ផ្ទៃដីកៅស៊ូកសិឧស្សាហកម្មមាន ២២៦ ៨៤០ហិកតា ស្មើនឹង៥៦ភាគរយ និងផ្ទៃដីកៅស៊ូគ្រួសារមាន ១៨០ ៣៣២ហិកតា ស្មើនឹង ៤៤ភាគរយ៕	កម្ពុជាទទួលបានចំណូលប្រមាណ១ ៦៤លានដុល្លារ ពីការលក់ជ័រកៅស៊ូ ១១០ ៧៧២តោន ទៅកាន់ទីផ្សារអន្តរជាតិ ក្នុងរយៈពេល៥ខែ ឆ្នាំ២០២៤។ ចំណូលបានការនាំចេញនេះ កើនឡើង១២ភាគរយ ធៀបនឹងរយៈពេលដូចគ្នា ឆ្នាំ២០២៣។
មេដឹកនាំនៃបណ្តាប្រទេសសមាជិកសហភាពអឺរ៉ុបទាំង២៧ បានធ្វើដំណើរទៅក្រុងព្រុចសែលជាបន្តបន្ទាប់ ដើម្បីទៅចូលរួមក្នុងកិច្ចប្រជុំក្រុមប្រឹក្សាអឺរ៉ុប ដែលរៀបចំចាប់ពីថ្ងៃទី២៣ ដល់ថ្ងៃទី២៤ ខែមិថុនា។ ក្នុងជំនួបដ៏សំខាន់មួយនេះ សហភាពអឺរ៉ុប ត្រូវបានរំពឹងថា នឹងបើកភ្លើងបៃតងទទួលយកអ៊ុយក្រែន រួមទាំងម៉ុលដូវ៉ា ជាបេក្ខភាព ស្របពេលរុស្ស៊ីកំពុងវាយប្រហារនៅតំបន់ដុនបាស។ មុនកិច្ចប្រជុំនៅក្រុងព្រុចសែល លោក ឆាល មីឈែល ប្រធានក្រុមប្រឹក្សាអឺរ៉ុប បង្ហាញក្ដីសង្ឃឹមថា មេដឹកនាំអឺរ៉ុប នឹងសម្រេចចិត្តជាប្រវត្តិសាស្រ្ត ក្នុងការផ្តល់ឋានៈជាបេក្ខភាពសមាជិកសហភាពអឺរ៉ុបដល់អ៊ុយក្រែន និងម៉ុលដាវី។ «នេះជាពេលដ៏សំខាន់សម្រាប់សហភាពអឺរ៉ុប ហើយនេះក៏ជាការសម្រេចលើភូមិសាស្រ្តនយោបាយ ដែលយើងត្រូវធ្វើក្នុងថ្ងៃនេះផង»។ លោក មីឈែល ប្រាប់អ្នកសារព័ត៌មានបែបនេះ ដោយបន្តថា លោកមានទំនុកចិត្ត ដែលសហភាពអឺរ៉ុបនឹងផ្តល់ឋានៈបេក្ខភាពដល់អ៊ុយក្រែន រួមទាំងម៉ុលដាវី។ ចំណែក វ៉ូឡូឌីមៀ ហ្សេលេនស្គី ប្រធានាធិបតីអ៊ុយក្រែនវិញ នៅថ្ងៃទី២២ ខែមិថុនា បាននិយាយទូរសព្ទជាមួយមេដឹកនាំសហភាពអឺរ៉ុបចំនួន ១១ជុំវិញការអនុម័តបេក្ខភាពអ៊ុយក្រែន។ ក្នុងវីដេអូដែលបង្ហោះលើបណ្តាញសង្គម Facebook នៅថ្ងៃទី២៣ ខែមិថុនា លោក ហ្សេលេនស្គី បានសង្កត់ធ្ងន់ថា អ៊ុយក្រែន កំពុងត្រៀមខ្លួនសម្រាប់ការសម្រេចចិត្តជាប្រវត្តិសាស្រ្តរបស់ក្រុមប្រឹក្សាអឺរ៉ុប។ បើអ៊ុយក្រែនត្រូវបានបើកភ្លើងបៃតងឱ្យធ្វើជាបេក្ខភាពសហភាពអឺរ៉ុបមែន វាមិនមានន័យថាអ៊ុយក្រែនអាចចូលជាសមាជិកប្លុកមួយនេះដោយស្វ័យប្រវត្តិឡើយ។ ត្រង់ចំណុចនេះ អ៊ុយក្រែនត្រូវបំពេញលក្ខខណ្ឌសេដ្ឋកិច្ច និងនយោបាយ និងគោរពតាមលក្ខខណ្ឌច្បាប់កម្រាស់៨ម៉ឺនសន្លឹកឯណោះ ពាក់ព័ន្ធពាណិជ្ជកម្ម អន្តោប្រវេសន៍ នីតិរដ្ឋ និងវិស័យផ្សេងទៀត។ ដើម្បីជួយក្រុងកៀវឱ្យចូលជាសមាជិកភាពពេញលេញ សហភាពអឺរ៉ុបអាចផ្តល់ជំនួយហិរញ្ញវត្ថុ និងបច្ចេកទេស ក្នុងពេលចរចា។ មិនតែប៉ុណ្ណោះ សហភាពអឺរ៉ុបក៏អាចដកឋានៈនេះបានវិញដែរ បើអ៊ុយក្រែនមិនអនុវត្ត ឬគោរពលក្ខខណ្ឌណាមួយ។ កន្លងមក មន្រ្តីអឺរ៉ុប បានបញ្ជាក់ថា អ៊ុយក្រែន បានគោរពលក្ខខណ្ឌសហភាពអឺរ៉ុប បានប្រមាណ៧០ភាគរយរួចហើយ។ នេះបើតាមការចុះផ្សាយរបស់ទីភ្នាក់ងារព័ត៌មាន AP។ យ៉ាងណាមិញ នីតិវិធីចរចាចូលជាសមាជិករបស់អ៊ុយក្រែន ទំនងជាមិនអាចចាប់ផ្តើមនៅឆ្នាំក្រោយបានឡើយ ដោយសារតែសង្រ្គាមនៅតែបន្ត។ អ៊ុយក្រែន អាចនឹងប្រើពេលយូរ ក្នុងការចរចាចូលជាសមាជិកសហភាពអឺរ៉ុប ប៉ុន្តែមេដឹកនាំប្លុកមួយនេះ អាចពន្លឿនបាន បើសិនអ្នកទាំងនោះមានឆន្ទៈនយោបាយចង់ជួយ៕	សហភាពអឺរ៉ុប (EU) នៅថ្ងៃទី២៣ ខែមិថុនា នឹងអនុម័តទទួលយកអ៊ុយក្រែន រួមទាំងម៉ុលដាវីជាបេក្ខភាពរបស់ខ្លួន។ ប្រសិនបើសមាជិកសហភាពអឺរ៉ុបទាំង២៧ ឯកភាពមែន វានឹងក្លាយជាដំណាក់កាលដ៏សំខាន់សម្រាប់អ៊ុយក្រែន ដើម្បីឆ្ពោះទៅរកដំណើរកាលបន្ទាប់ ដែលត្រូវចរចាលើប្រព័ន្ធច្បាប់ ការធ្វើកំណែទម្រង់សេដ្ឋកិច្ច បទបញ្ញត្តិ និងបញ្ហាផ្សេងទៀតតាមលក្ខខណ្ឌរបស់អឺរ៉ុប។
កំពង់ចាម៖ ករណីថ្មី ៤០នាក់ ដោយស្រុកកងមាសមានអ្នកឆ្លងច្រើនជាងគេ ពលរដ្ឋ២៤នាក់នៅស្រុកកងមាស មានតេស្តវិជ្ជមានកូវីដ-១៩ ក្នុងចំណោមអ្នកឆ្លងសរុប ៤០នាក់ នៅថ្ងៃទី២០មិថុនា។ ក្រៅពីនេះ មាន ១៤នាក់ជាពលរដ្ឋរស់នៅស្រុកបាធាយ និង២នាក់ទៀត ជាអ្នកស្រុកចំការលើ។ កំពត៖ ករណីថ្មី៣០នាក់ ជាសះស្បើយ ១៥៨នាក់ ខេត្តកំពត មានករណីថ្មីចំនួន៣០នាក់បន្ថែម ខណៈអ្នកជំងឺ ចំនួន ១៥៨នាក់បានជាសះស្បើយ។ អ្នកទើបរកឃើញវិជ្ជមានកូវីដ-១៩ គឺជាបុគ្គលិកកាស៊ីណូ, កម្មកររោងចក្រ, សិស្ស,កុមារ, មេផ្ទះ, កសិករ, អាជីវករ និងអ្នករត់ម៉ូតូឌុប។ ក្នុងចំណោមអ្នកវិជ្ជមានទាំង ៣០នាក់នេះ មាន១២នាក់ជាពលរដ្ឋនៅស្រុកកំពង់ត្រាច និង៩នាក់អ្នករស់នៅសង្កាត់កំពង់បាយ និងសង្កាត់កំពង់កណ្តាល ក្រុងកំពត។ ស្រុកជុំគិរី និងស្រុកបន្ទាយមាស មាន៣នាក់រៀងខ្លួន ខណៈស្រុកទឹកឈូមាន២នាក់។ ចំណែកអ្នកវិជ្ជមានម្នាក់ទៀត ជាពលរដ្ឋនៅស្រុកគិរីវង់ ខេត្តតាកែវ។ បច្ចុប្បន្ន ខេត្តកំពត មានករណីវិជ្ជមានកូវីដ-១៩ សរុប ១០៣១នាក់ ក្នុងនោះ៥៨០នាក់បានជាសះស្បើយ ១០នាក់ស្លាប់ និង៤៤១នាក់ទៀត កំពុងបន្តការព្យាបាល។ រតនគិរី៖ រកឃើញ២២នាក់បន្ថែម ភាគច្រើននៅក្រុងបានលុង មនុស្ស២២នាក់ទៀត មានតេស្តវិជ្ជមានកូវីដ-១៩ នៅខេត្តរតនគិរី នៅថ្ងៃទី២០ មិថុនា ដែលធ្វើករណីសរុប នៅក្នុងខេត្តនេះកើនដល់១៦២នាក់។ តាមសេចក្តីប្រកាសព័ត៌មានរបស់រដ្ឋបាលខេត្ត ក្នុងចំណោមអ្នកវិជ្ជមានថ្មីទាំង ២២នាក់នោះមាន ១៥នាក់ ជាពលរដ្ឋរស់នៅសង្កាត់ឡាបានសៀក, សង្កាត់កាចាញ និងសង្កាត់បឹងកន្សែង ក្រុងបានលុង ។ ៦នាក់ជាពលរដ្ឋរស់នៅឃុំជ័យឧត្តម និងឃុំបាតាង ស្រុកលំផាត់។ ចំណែកម្នាក់ទៀត ជាពលរដ្ឋនៅភូមិតាអងកាតែ ឃុំតាអង ស្រុកកូនមុំ ខេត្តរនគិរី។ បច្ចុប្បន្ន ខេត្តរតនគិរី រកឃើញអ្នកវិជ្ជមានកូវីដ-១៩ សរុប ១៦២នាក់ ក្នុងនោះ៨នាក់ជាសះស្បើយ ហើយអ្នកជំងឺ ១៥៤នាក់ទៀត កំពុងសម្រាកព្យាបាល។ កែប៖ ឆ្លងថ្មី១៤នាក់ទៀត ភាគច្រើនជាកម្មកររោងចក្រ ក្នុងចំណោមអ្នកឆ្លងថ្មីទាំង ១៤នាក់នោះ មាន១១នាក់ជាកម្មកររោងចក្រ, ១នាក់ជាកសិករ និង២នាក់ទៀតជាកុមារ។ ក្នុងចំណោមអ្នកវិជ្ជមានទាំង ១៤នាក់នេះ មាន១៣នាក់ ជាពលរដ្ឋនៅឃុំពងទឹក ហើយ១នាក់ទៀត ជាពលរដ្ឋនៅឃុំអង្កោល នៃស្រុកដំណាក់ចង្អើរខេត្តកែប។ អត្ថបទទាក់ទង កូវីដ-១៩៖ កោះកុង៦១នាក់, ព្រៃវែង២៤នាក់ ឯបាត់ដំបងមាន១២នាក់ និងស្លាប់១នាក់ សរុបទូទាំងប្រទេស៖ ករណីថ្មី៧៣៥នាក់ សះស្បើយ៥១៤នាក់ និងស្លាប់១០នាក់ទៀត កម្ពុជារកឃើញវិជ្ជមានកូវីដ-១៩ ចំនួន៧៣៥ករណីបន្ថែមទៀត រីឯអ្នកសះស្បើយថ្មីមាន៥១៤នាក់ និងស្លាប់១០នាក់បន្ថែម។ នេះបើតាមរបាយការណ៍របស់ក្រសួងសុខាភិបាល នាព្រឹកថ្ងៃទី២១ ខែមិថុនា។ គិតមកដល់ពេលនេះ កម្ពុជាមានអ្នកឆ្លងកូវីដ-១៩ សរុប៤៣ ៤៤៦នាក់ ក្នុងនោះសះស្បើយ៣៩ ០០៣នាក់ និងស្លាប់៤៤១នាក់៕	មនុស្ស ៤០នាក់ មានតេស្តវិជ្ជមានកូវីដ-១៩ នៅខេត្តកំពង់ចាមនៅថ្ងៃទី២០មិថុនា ខណៈខេត្តកំពតមានករណីថ្មី៣០នាក់ និង១៥៨នាក់បានជាសះស្បើយ។ ខេត្តរតនគិរីរកឃើញ២៤នាក់ ខណៈកែបមានករណីថ្មី ១៤នាក់។
កន្លងមក នាយករដ្ឋមន្ត្រីជប៉ុនលោក គីស៊ីដា ហ្វូមីអូ បានបង្ហាញចេតនាចង់ជួបពិភាក្សាជាមួយមេដឹកនាំកូរ៉េខាងជើងលោក គីម ជុងអ៊ុន ដោយគ្មានលក្ខខណ្ឌណាមួយ ហើយកំពុងត្រួតពិនិត្យដោយផ្ទាល់នូវកិច្ចខិតខំ ដើម្បីសម្រេចបានកិច្ចប្រជុំកំពូលមេដឹកនាំជាលើកដំបូងក្នុងរយៈពេល ២០ឆ្នាំ ក្នុងគោល បំណងលុបបំបាត់ភាពតានតឹងជាច្រើនទសវត្សរ៍មកនេះ។ យ៉ាងណាមិញ រដ្ឋមន្ត្រីការបរទេសកូរ៉េខាងជើង លោកស្រី Choe Son Hui ថា ក្រុងព្យុងយ៉ាងគ្មានចំណាប់អារម្មណ៍ចូលរួមកិច្ចប្រជុំកំពូលជាមួយជប៉ុនឡើយ ហើយនឹងបដិសេដរាល់កិច្ចសន្ទនាផងដែរ។ លោកស្រី Choe បន្តថា កូរ៉េខាងជើងមិនមានបំណងជួយដោះស្រាយបញ្ហាពលរដ្ឋជប៉ុនដែលត្រូវបានចាប់ខ្លួននោះទេ ព្រមទាំងសន្យាឆ្លើយតបយ៉ាងម៉ឺងម៉ាត់នឹងការជ្រៀតជ្រែករបស់ជប៉ុនក្នុងអធិបតេយ្យភាពរបស់ខ្លួន។ «ខ្ញុំមិនយល់ទេថាហេតុអ្វីបានជា លោក(គីស៊ីដា) ប្រកាន់ខ្ជាប់នូវបញ្ហាដែលមិនអាចដោះស្រាយបាន»។ លោកស្រី Choe បានបញ្ជាក់បែបនេះ ដោយទំនងជាសំដៅលើបញ្ហាអ្នកត្រូវបានកូរ៉េខាងជើងចាប់ខ្លួន។ កូរ៉េខាងជើងបានទទួលស្គាល់កាលពីឆ្នាំ២០០២ ថាបានចាប់ពង្រត់ពលរដ្ឋជប៉ុន ១៣ នាក់ កាលពីទសវត្សរ៍មុន។ អ្នកចាប់ពង្រត់ ៥ នាក់ និងក្រុមគ្រួសាររបស់ពួកគេក្រោយមកបាន ត្រឡប់ទៅជប៉ុនវិញ ដោយអះអាងថា អ្នកផ្សេងទៀតត្រូវបានស្លាប់។ ទោះជាយ៉ាងណាក៏ដោយ ទីក្រុងតូក្យូជឿថា ជនជាតិជប៉ុនសរុបមានរហូតដល់ ១៧ នាក់ដែលត្រូវបានចាប់ពង្រត់ ហើយនៅតែបន្តស៊ើបអង្កេតពីពួកគេបន្ថែមទៀត។ កន្លងមក ប្អូនស្រីរបស់មេដឹកនាំគីម លោកស្រី គីម យ៉ូចុង ធ្លាប់ប្រកាសថា លោកស្រី ស្វាគមន៍រាល់កិច្ចសន្ទានាណាមួយ លុះត្រាតែជប៉ុនត្រៀមខ្លួនរួចរាល់ក្នុងការចាប់ផ្ដើមជាថ្មី ដោយមិនលើកឡើងពីបញ្ហាចាស់ច្រំដែល។ ទំនាក់ទំនងប្រទេសទាំងពីរមានភាពតានតឹងជុំវិញជម្លោះ រួមទាំងការកាន់កាប់របស់ជប៉ុនលើឧបទ្វីបកូរ៉េក្នុងឆ្នាំ ១៩១០-១៩៤៥ ដែលបង្កឱ្យមានការប្រើប្រាស់ពលកម្មដោយបង្ខំ ហើយទាសភាពផ្លូវភេទ និងការចាប់ពង្រត់ពលរដ្ឋជប៉ុនដោយកូរ៉េខាងជើងនៅដើមទសវត្សរ៍ឆ្នាំ ២០០០។ ថ្មីៗនេះ ជប៉ុនដាក់សម្ពាធកូរ៉េខាងជើងជុំវិញកម្មវិធីនុយក្លេអ៊ែរ និងមីស៊ីលរបស់ខ្លួនដែលបានធ្វើការបាញ់សាកល្បងជាច្រើនលើកច្រើនសាក្នុងរយៈពេលប៉ុន្មានខែចុងក្រោយនេះ៕	រដ្ឋមន្ត្រីការបរទេសកូរ៉េខាងជើង លោកស្រី Choe Son Hui ថា កូរ៉េខាងជើង មិនមានចំណាប់អារម្មណ៍ក្នុងការសន្ទនាជាមួយជប៉ុននោះទេ។ នេះបើតាមការចុះផ្សាយរបស់ភ្នាក់ងារព័ត៌មានKCNA នៅថ្ងៃទី២៩ ខែមីនា។
លោក ប៊ុត ចាន់ណា ប្រធាននាយកដ្ឋានសិល្បៈទស្សនីយភាព បានបញ្ជាក់ប្រាប់សាព័ត៌មានថ្មីៗថា ការសម្ដែងនេះរៀបចំឡើងដើម្បីរំឭកដល់ការសម្ដែងរបស់សិល្បករចាស់ៗ ដែលបានរួចជីវិតពីសម័យសង្គ្រាម និងដើម្បីឱ្យក្មេងជំនាន់ក្រោយបានស្វែងយល់ ពីទម្រង់សិល្បៈខ្មែរផង។ បើតាម លោក ចាន់ណា កាលពីទសវត្សន៍ទី៨០ ល្ខោនយីកេធ្លាប់សម្ដែងបានម្ដងដែរ ដោយគ្រានោះ សិល្បកររួចជីវិតពីសង្គ្រាមនៅសល់តិចតួច។ លោក ប៊ុត ចាន់ណាបញ្ជាក់ដូច្នេះ៖«យើងចង់ឱ្យសិល្បករចាស់ៗគាត់មានការសម្ដែងជាមួយសិល្បករថ្មីៗ ដែលគាត់បានបង្ហាត់ពីមួយជំនាន់ទៅមួយជំនាន់នោះឱ្យមានស្នាដៃរួមគ្នា។ យើងក៏ចង់ឱ្យក្មេងជំនាន់ក្រោយ បានដឹងនិងស្វែងយល់ពីសិល្បៈវប្បធម៌ខ្មែរយើងដែរ»។ បើតាម លោក ចាន់ណា នាយកដ្ឋានសិល្បៈទស្សនីភាព នឹងរៀបចំឲ្យមានការសម្ដែងសិល្បៈផ្សេងៗទៀតនៅថ្ងៃខាងមុខ បើសិនមានការគាំទ្រច្រើន។ សូមបញ្ជាក់ថា ផ្ទាំងទស្សនីយភាពល្ខោនយីកេរឿងទុំទាវដ៏កម្រនេះ ចាប់ផ្តើមនៅម៉ោង៤រសៀល ថ្ងៃទី១០ ខែធ្នូ។ សាធារណជន អាចទាក់ទងទៅទូរសព្ទលេខ 086 97 97 75 និងលេខ 077 68 76 44 ដើម្បីទទួលយកសំបុត្រដោយឥតគិតថ្លៃ៕	ភ្នំពេញ៖ផ្ទាំងទស្សនីយភាពល្ខោនយីកេរឿងទុំទាវ ក្រោមប្រធានបទ«ទុំទាវបីជំនាន់» នឹងសម្តែងជូនទស្សនិកជនទស្សនាដោយឥតគិតថ្លៃ នៅថ្ងៃទី១០ ខែធ្នូនេះ នៅសាលមហោស្រពចតុមុខ។ ជាទស្សនីយភាពដ៏កម្រ ដែលនឹងប្រមូលផ្ដុំសម្តែងដោយសិល្បករជំនាន់ទស្សវត្សរ៍៦០ និង៨០ និងសម័យបច្ចុប្បន្នជាង១០០នាក់។
កម្ពុជាស្ថិតក្នុងពូល B ដោយត្រូវតទល់ជាមួយ មីយ៉ាន់ម៉ា ម៉ាឡេស៊ី និងឥណ្ឌូណេស៊ី ខណៈពូល A មាន ថៃ ហ្វីលីពីន ទីម័រខាងកើត និងវៀតណាម។ ឡាវ ព្រុយណេ និងសិង្ហបុរី បានដកខ្លួនចេញពីព្រឹត្តិការណ៍នេះ។ ក្នុងចំណោមបញ្ជីឈ្មោះកីឡាករទាំង២៧នាក់ ក្រោមការដឹកនាំរបស់គ្រូបង្វឹកអាហ្សង់ទីន លោក Felix Gonzalez Dalmas មានកីឡាករវិសាខា១១រូប ភ្នំពេញក្រោន៦រូប បឹងកេត៤រូប អង្គរថាយហ្គឺរ២រូប ក្រសួងការពារជាតិ ហើយ៤រូបទៀតមកពីក្លិបព្រះខ័នរាជស្វាយរៀង អាស៊ីអឺរ៉ុប និងសាលាបាល់ទាត់ជាតិបាទី៕	សហព័ន្ធកីឡាបាល់ទាត់កម្ពុជា បានបង្ហាញបញ្ជីឈ្មោះកីឡាករ២៧រូបដែលត្រូវប្រមូលផ្តុំហ្វឹកហាត់សម្រាប់ព្រឹត្តិការណ៍ AFF U22 Championship។ ព្រឹត្តិការណ៍ដែលមានកម្ពុជាធ្វើជាម្ចាស់ផ្ទះនេះ ប្រព្រឹត្តទៅពីថ្ងៃទី១៧ ដល់ថ្ងៃទី២៦ខែកុម្ភៈនៅពហុកីឡដ្ឋានជាតិ។
លោក ជូ រ៉ាឌីណា អនុប្រធាននាយកដ្ឋានគ្រប់គ្រងព្រៃឈើទេសភាពវប្បធម៌ និងបរិស្ថានបានប្រាប់សារព័ត៌ថ្មីៗ២៥ថា មូលហេតុដែលអាជ្ញាធរជាតិអប្សរាចែកកូនឈើក្នុងរដូវវស្សានេះតិច ដោយសារបញ្ហានៃការរីករាលដាលនៃជំងឺកូវីដ-១៩ ដែលធ្វើឱ្យពលរដ្ឋមួយចំនួនធំអាក់ខានមិនបានមកយកកូនឈើទៅដាំ។ «ឆ្នាំនេះដើមរដូវប្រាំងចូលមកលឿនជាងឆ្នាំមុន។ ដូច្នេះពួកយើងបានចែកកូនមុនមួយខែ គឺចាប់ផ្ដើមពីខែ៥មក ប៉ុន្ដែជាទូទៅគេត្រូវចាប់ផ្ដើមនៅចន្លោះខែមិថុនា ដល់ពាក់កណ្ដាលខែកញ្ញាជារៀងរាល់ឆ្នាំ។ ដ្បិតថាយើងចែកមុនមួយខែ និងមានកូនឈើខ្លះ បានចែកចាប់ពីខែមករាក្តី តែចំនួនកូនឈើដែលបានចែកទៅនៅថយចុះច្រើន»។ នេះជាការពន្យល់របស់លោក ជូ រ៉ាឌីណា។ បើតាមលោក ឌីណា ក្នុងឆ្នាំនេះមិនត្រឹមតែសកម្មភាពនៃការចែកកូនឈើជូនប្រជាពលរដ្ឋថយចុះទេ ប៉ុន្តែចំនួនកូនឈើដែលត្រូវដាំក្នុងឧទ្យានអង្គរក៏ធ្លាក់ចុះដែរ។ លោកឌីណា បញ្ជាក់ដូច្នវ៖ «ឆ្នាំនេះសកម្មភាពនៃការចុះដាំកូនឈើ មានសភាពស្ងប់ស្ងាត់ កម្មវិធីដាំកូនឈើក្នុងឧទ្យានអង្គរមិនអាចរៀបចំបាន។ ដូច្នេះឆ្នាំនេះ ក្រុមការងារកូនឈើដោយផ្ទាល់ នៅក្នុងឧទ្យាអង្គរបាន២ម៉ឺនដើមប៉ុណ្ណោះ»។ អនុប្រធាននាយកដ្ឋានគ្រប់គ្រងព្រៃឈើទេសភាពវប្បធម៌ និងបរិស្ថានរូបនេះ បញ្ជាក់ថាពេញមួយឆ្នាំ នៃរដូវរស្សា២០២០ កូនឈើ១០ម៉ឺនដើម ត្រូវបានចែកជូនទៅប្រជាពលរដ្ឋ និងសាធារណជន។ គិតខែកក្កដា ឆ្នាំនេះវិញ ក្រុមការងារអាជ្ញាធរជាតិអប្សរា ទើបចែកកូនឈើចំនួន៥ម៉ឺនដើមប៉ុណ្ណោះដល់សាធារណជន៕	ភ្នំពេញ៖ នៅរដូវវស្សាឆ្នាំ២០២១នេះ អាជ្ញាធរជាតិអប្សរា បានចែកកូនឈើដល់ប្រជាពលរដ្ឋមូលដ្ឋាន ព្រះសង្ឃ និងសាធារណជនជាង៥ម៉ឺនដើម។ ចំនួននេះ ធ្លាក់ចុះជិតពាក់កណ្ដាលបើធៀបទៅនឹងឆ្នាំ២០២០។ នេះបើតាម លោក ជូ រ៉ាឌីណា អនុប្រធាននាយកដ្ឋានគ្រប់គ្រងព្រៃឈើទេសភាពវប្បធម៌ និងបរិស្ថាន ។
Pavard វ័យ ២៧ឆ្នាំ ជាកីឡាករជើងឯក World Cup ឆ្នាំ ២០១៨ ជាមួយនឹងក្រុមជម្រើសជាតិបារាំង ដោយរូបគេបានរួមរស់ជាមួយក្រុមជើងខ្លាំងលីគកំពូលអាល្លឺម៉ង់ រយៈពេល ៤ឆ្នាំ ហើយបានឈ្នះពានរង្វាន់ Bundesliga ចំនួន ៤ដង និង Champions League ១ដងដូចគ្នា។ Pavard ឈ្នះក្លិប Club World Cup, European Super Cup និង German Cup អំឡុងប្រកបអាជីពនៅ Bayern ដោយបង្ហាញខ្លួន ១៦៣លើក រកបាន ១២គ្រាប់។ តាមរយៈប្រធានក្លិប Bayern Munich លោក Jan-Christian Dreesen បាននិយាយថាខ្សែការពារស្លាបស្តាំសញ្ជាតិបារាំង បានក្លាយជាផ្នែកដ៏សំខាន់ នាពេលកន្លងមក។ «យើងពិតជាចង់អរគុណដល់ Benjamin Pavard សម្រាប់រយៈពេល ៤ឆ្នាំ ដែលបានរួមសុខទុក្ខជាមួយនឹងយើងទាំងអស់គ្នា។ យ៉ាងហោចណាស់ក្នុងប្រវត្តិសាស្ត្ររបស់យើង គេគឺជាផ្នែកមួយដ៏សំខាន់នៃក្រុម ជាពិសេសគេគឺជាអ្នកឈ្នះការប្រកួតនៅវគ្គផ្តាច់ព្រ័ត្រ World Cup យើងគោរពការសម្រេចចិត្តសម្រាប់ការចង់ទទួលបានការប្រកួតប្រជែងថ្មីរបស់គេ ដោយការផ្លាស់ទៅកាន់ Inter Milan យើងជូនពរគេឱ្យទទួលបានជោគជ័យ។»។ នេះបើតាមលោក Dreesen បានលើកឡើង។ Pavard ចាប់ផ្តើមអាជីពបាល់ទាត់របស់គេដំបូងនៅក្លិប Lille មុនពេលចូលរួមជាមួយនឹងក្រុម Bayern Munich ។ រូបគេ ក៏បានចំណាយពេលវេលារយៈពេល ៣ឆ្នាំ នៅក្លិប VFB Stuttgart នៃក្របខណ្ឌ Bundesliga។ គ្រាប់បាល់ដ៏អស្ចារ្យរបស់ខ្សែការពារសញ្ជាតិបារាំងរូបនេះ ដែលធ្វើឱ្យគេមានភាពល្បីល្បាញខ្លាំង គឺការស៊ុតបាល់ Volley (ការស៊ុតបាល់ក្នុងអាកាស) ពីចម្ងាយបញ្ចូលទីទល់ក្រុមអាហ្សង់ទីន ក្នុងព្រឹត្តិការណ៍ World Cup 2018៕	ខ្សែការពារស្លាប Benjamin Pavard បានចុះកិច្ចសន្យាទៅចូលរួមជាមួយនឹងក្លិប Inter Milan ជាមួយនឹងកិច្ចសន្យារយៈពេលវែង ដោយផ្ទេរពីក្រុម Bayern Munich។ នេះបើតាមក្លិបស្ថិតក្នុងក្របខណ្ឌ Serie A បានប្រកាសនាថ្ងៃទី៣០ ខែសីហា។
ដោយសារតែផលប៉ះពាល់នៃវិបត្តិ COVID-19 គណៈកម្មាធិការអូឡាំពិកអន្តរជាតិ (IOC) និងរដ្ឋាភិបាលជប៉ុនបានសម្រេចគ្នាពន្យារពេលការប្រកួតកីឡាអូឡាំពិកនេះកាលពីខែមុនរហូតដល់រយៈពេល១ឆ្នាំ ពោលគឺដល់ខែកក្កដា ឆ្នាំ២០២១។ ជាមួយនឹងការកើនឡើងអត្រានៃការឆ្លងកាន់តែច្រើននៅទូទាំងពិភពលោក ហើយអ្នកជំនាញបានអះអាងថាវ៉ាក់សាំងបង្កាជំងឺ COVID-19 នឹងត្រូវប្រើពេលយូរទៀតនោះ ក៏មានការលើកឡើងជាសួរថាតើព្រឹត្តិការណ៍កីឡាដ៏ធំធេងនេះអាចនឹងត្រូវការពន្យារពេលបន្ថែមទៀតឬអត់។ «យើងបាននិយាយហើយថា ការប្រកួតកីឡាអូឡាំពិក និងប៉ារ៉ាឡាំពិកត្រូវតែធ្វើឡើងដោយពេញលេញ ក្នុងនោះអត្តពលិក មន្ត្រី និងអ្នកទស្សនាទាំងអស់អាចចូលរួមបានដោយសុវត្ថិភាព»។ នេះជាការអះអាងរបស់លោកអាបេដែលបានឆ្លើយតបនឹងសំណួររបស់សមាជិកសភាបក្សប្រឆាំង ដែលសួរថា តើទីក្រុងតូក្យូអាចធ្វើជាម្ចាស់ផ្ទះព្រឹត្តិការណ៍អូឡាំពិកនៅឆ្នាំក្រោយដែរឬទេ បន្ទាប់ពីការពន្យារពេលឆ្នាំនេះដោយសារតែ COVID-19។ នាយករដ្ឋមន្ត្រីជប៉ុនរូបនេះសង្កត់ធ្ងន់ថា កីឡាអូឡាំពិករដូវក្តៅឆ្នាំ២០២០ ត្រូវតែធ្វើឡើងនៅពេលពិភពលោកបង្ហាញថា បានឈ្នះនឹងជំងឺរាតត្បាតមួយនេះ បើមិនដូច្នេះទេវានឹងពិបាកក្នុងការរៀបចំព្រឹត្តិការណ៍កីឡានេះណាស់។ បើតាមការផ្សាយរបស់វេបសាយ Worldometers ជប៉ុនបានរកឃើញករណីឆ្លងថ្មីជាង២០០នាក់ទៀតគិតត្រឹមថ្ងៃទី៣០ ខែមេសានេះ ដោយកើនដល់ជិត១៤០០០នាក់ ក្នុងនោះស្លាប់ជាង៤០០នាក់ និងសះស្បើយជាង២០០០នាក់។ ដោយឡែក លោក Yoshiro Mori ប្រធានគណៈកម្មាធិការរៀបចំកីឡាអូឡាំពិកជប៉ុន ក៏បាននិយាយដែរថា ព្រឹត្តិការណ៍កីឡាអូឡាំពិកក្រុងតូក្យូ នឹងត្រូវលុបចោលតែម្តង ប្រសិនបើមិនអាចដំណើរបាននៅឆ្នាំ២០២១ ទេនោះ។ លោក Mori ប្រកាសហើយថា នឹងគ្មានការពន្យារពេលជាលើកទីពីរឡើយ បើ COVID-19 នៅតែមិនអាចគ្រប់គ្រងបានដល់ឆ្នាំក្រោយ៕	នាយករដ្ឋមន្ត្រីជប៉ុនលោកស៊ិនហ្សូ អាបេ (Shinzo Abe) នៅថ្ងៃទី២៩ ខែមេសា បាននិយាយថា ការដឹកនាំធ្វើម្ចាស់ផ្ទះកីឡាអូឡាំពិកក្រុងតូក្យូនឹងមិនអាចទៅរួចទេនៅឆ្នាំក្រោយ លុះត្រាតែជំងឺឆ្លង COVID-19 រលាយពីពិភពលោកទៅ។
តាមសហភាពសហព័ន្ធយុវជនកម្ពុជារាជធានីភ្នំពេញ វគ្គបំប៉នត្រៀមប្រឡងតាមអនឡាញនេះ នឹង រួមចំណែកអភិវឌ្ឍធនធានមនុស្សប្រកបដោយចំណេះដឹង និងគុណភាព ស្របពេលដែលការប្រឡងបាក់ឌុបឆ្នាំ២០១៩ នឹងប្រព្រឹត្តទៅ នៅថ្ងៃទី ១៩ សីហាខាងមុខ។ វគ្គបំប៉ននេះ នឹងផ្សាយតាមរយៈទំព័រហ្វេសប៊ុកផ្លូវការ របស់សហភាពសហព័ន្ធយុវជនកម្ពុជារាជធានីភ្នំពេញ និងតាមប្រព័ន្ធ E-School Cambodiaផងដែរ។ តាមសេចក្ដីជូនដំណឹងដដែល នេះគឺជាដំបូងហើយ ដែលស.ស.យ.ក រាជធានីភ្នំពេញ រៀបចំវគ្គបំប៉នតាមប្រព័ន្ធអនឡាញ ដើម្បីផ្ដល់ភាពងាយស្រួលដល់សិស្សានុសិស្ស អាចរៀនសូត្របានតាមរយៈទូរសព្ទដៃ ជាពិសេសចំណេញពេលវេលា និងមិនចំណាយថវិកា។ តាមរយៈវគ្គបំប៉នតាមប្រព័ន្ធអនឡាញនេះ សិស្សានុសិស្ស អាចសួរសំណួរបានយ៉ាងស្រួល និងបានសិក្សាជាមួយលោកគ្រូ អ្នកគ្រូ ដែលមានបទពិសោធន៍ច្រើនឆ្នាំផងដែរ។ លោកគ្រូអ្នកគ្រូ ដែលចូលរួមបំប៉នតាមប្រព័ន្ធអនឡាញរួមមាន លោកគ្រូ នាង បូ, លោកគ្រូ សុខ ធី, លោកគ្រូ ឡុង សារិន, លោកគ្រូ កែវ ណារិន, លោកគ្រូ ជ័យ ថាវី, លោកគ្រូ ងិន ណៃស៊ត, លោកគ្រូ ទាង ប៉ាង, លោកគ្រូ ឡាវ ចន្ថា, លោកគ្រូ ធូ ភន និងអ្នកគ្រូ ម៉ៅ វណ្ណី៕	ភ្នំពេញ៖សហភា ពសហព័ន្ធយុវជនកម្ពុជារាជធានីភ្នំពេញ សហការជាមួយមន្ទីរអប់រំ យុវជន និងកីឡា នឹងរៀបចំវគ្គបំប៉នតាមអនឡាញលើមុខវិជ្ជា ចំនួន៥ រួមមានអក្សរសាស្ត្រខ្មែរ គណិតវិទ្យា រូបវិទ្យា គីមីវិទ្យា និងជីវវិទ្យា។ វគ្គបំប៉ននេះ ចាប់ផ្តើមពីថ្ងៃទី៨ ខែកក្កដា ដល់ថ្ងៃទី១៨ ខែសីហា។ នេះបើតាមសេចក្ដីជូនដំណឹងរបស់សហភាពសហព័ន្ធយុវជនរាជធានីភ្នំពេញ។
បើតាមរដ្ឋបាលខេត្តបាត់ដំបង ផ្សារទាំង៨ នោះរួមមាន ផ្សារធំបាត់ដំបង(ផ្សារណាត់) ផ្សារបឹងឈូក ផ្សារ១៣មករា ផ្សាររោងល្ខោន ផ្សារភួពុយ ផ្សារអប្សរាផ្សារលើ ផ្សារវត្តលៀប និងផ្សារពោធិវង្ស។ លោក ងួន រតនៈ បានពន្យល់ប្រាប់សារព័ត៌មានថ្មីៗតាមទូរសព្ទដូច្នេះ៖« យើងបិទតែតួរនៃផ្សារដែលមិនចាំបាច់ដូចជាសំលៀកបំពាក់ ហើយមានសភាពងងឹង គ្មានខ្យល់ចេញចូលប៉ុណ្ណោះ មិនមែនបិទផ្សារទាំងមូលនោះទេ សូមកុំច្រឡំ។យើងអនុញ្ញាតឲ្យលក់បន្លែ ត្រីសាច់ ដែលជាតម្រូវការចាំបាច់។ ការបិទតួរនៃផ្សារទាំង៨នេះ ដោយសារចូលរួមទប់ស្កាត់ការឆ្លងរាលដាលនៃជំងឺកូវីដ-១៩»។ ដ្បិតខេត្តបាត់ដំបង មិនទាន់មានអ្នកជំងឺកូវីដ-១៩ តែរដ្ឋបាលខេត្តបានរៀបចំវិធានការតឹងរឹងបំផុត ពិសេសនៅតាមផ្សារដែលមានមនុស្សកកកុញ។ លោក ងួន រតនៈ បានបញ្ជាក់ទៀតថា វិធានការនេះអាចធ្វើឲ្យប៉ះពាល់អារម្មណ៍អាជីវករខ្លះដែរ ព្រោះផ្នែកខ្លះអនុញ្ញាតបើកលក់ធម្មតា។ «វាក៏ប៉ះពាល់អារម្មណ៍ខ្លះដែរ ដល់អ្នកលក់ ព្រោះតែមិនបានបិទទាំងអស់។ តែពួកគាត់ក៏យល់ពីស្ថានការណ៍ ក្រោយពីពន្យល់ណែនាំ»។ បច្ចុប្បន្នពលរដ្ឋខេត្តបាត់ដំបងយល់ដឹងច្រើន ពីរបៀបនៃការការពារខ្លួនពីជំងឺកូវីដ-១៩ ដូចជាពាក់ម៉ាស់ មានទឹកអាកុលជាប់ខ្លួនពេលធ្វើដំណើរ និងរក្សាគម្លាតជាដើម។ តែការសម្រេចចិត្តបិទផ្នែកខ្លះនៃផ្សារនេះ គឺជាការចូលរួមរបស់រដ្ឋបាលបាត់ដំបង ក្នុងការទប់ស្កាត់ការឆ្លងរាលដាលនៃព្រឹត្តិការណ៍សហគមន៍២០កុម្ភៈ ដែលមិនទាន់មានការថមថយ។ នេះជាការបញ្ជាក់របស់អភិបាលខេត្តបាត់ដំបង។ តាមរបាយការរបស់ក្រសួងសុខាភិបាល គិតមកដល់ពេលនេះ កម្ពុជាមានករណីឆ្លងកូវីដ-១៩ សរុប៤៥១៥ករណី ក្នុងនោះ៣៩៨២នាក់ពាក់ព័ន្ធនឹងព្រឹត្តិការណ៍សហគមន៍២០កុម្ភៈ។ អ្នកជំងឺសរុប២២១២ នាក់ បានជាសះស្បើយ រីឯអ្នកស្លាប់ឡើងដល់៣០នាក់។ ភ្នំពេញ ជាកន្លែងហានិភ័យខ្ពស់ទាក់ទងព្រឹត្តិការណ៍សហគមន៍២០កុម្ភៈ។ ក្រៅពីនោះមានដូចជា ខេត្តកណ្តាល ព្រះសីហនុ ព្រៃវែង ស្វាយរៀង សៀមរាប ត្បូងឃ្មុំ កំពង់ធំ កំពង់ចាម កែប តាកែវ បាត់ដំបង កំពត កំពង់ឆ្នាំង និងពោធិ៍សាត់៕	ផ្សារចំនួន៨កន្លែងផ្សេងគ្នា នៅខេត្តបាត់ដំបង ត្រូវបានអាជ្ញាធរសម្រេចបិទផ្នែកខ្លះ រយៈពេល ៩ថ្ងៃ ចាប់ពីថ្ងៃទី១២ មេសា ដល់ថ្ងៃទី២០ មេសា ដើម្បីទប់ស្កាត់ការរីករាលដាលនៃជំងឺកូវីដ-១៩។ នេះបើតាមលោក ងួន រតនៈ អភិបាលខេត្តបាត់ដំបង ។
គណបក្សហ្វ៊ុនស៊ិនប៉ិច ប្រកាសថា សពអ្នកមា្នង អ៊ុក ផល្លា នឹងត្រូវបូជានៅថ្ងៃ២០ ខែមិថុនា។ មកដល់ពេលនេះ មន្ត្រីគណបក្សហ្វ៊ុនស៊ិនប៉ិច និងសាច់ញាតិ មិនទាន់ហ៊ានផ្តល់ដំណឹងពីមរណភាពរបស់អ្នកម្នាង ទៅដល់សម្តេចក្រុមព្រះ នរោត្តម រណឫទ្ធិ ដែលជាស្វាមីនោះទេ ព្រោះខ្លាចប៉ះពាល់អារម្មណ៍និងសុខភាពរបស់ទ្រង់។ សូមរម្លឹកថា សម្តេចក្រុមព្រះ និងអ្នកម្នាង បានជួបគ្រោះថ្នាក់ចរាចរណ៍ នៅខេត្តព្រះសីហនុ ពេលដែលទ្រង់និងអ្នកម្នាង រួមទាំងមន្ត្រីផ្សេងទៀត ធ្វើដំណើរទៅជួបសំណេះសំណាលជាមួយអ្នកគាំទ្រ។ ក្រោយជួយគ្រោះថ្នាក់ចរាចរណ៍ អ្នកមា្នង ក៏សោយទិវង្គត ឯសម្តេចក្រុមព្រះ ត្រូវបញ្ជូនទៅព្យាបាលនៅប្រទេសថៃ៕	សម្តេចព្រះមហាក្សត្រី នរោត្តម មុនិនាថ សីហនុ ព្រះវរមាតាជាតិខ្មែរ បានយាងទៅគោរពវិញ្ញាណក្ខន្ធអ្នកម្នាង អ៊ុក ផល្លា ដែលត្រូវជាព្រះរាជសុណិសា នៅព្រឹកថ្ងៃទី១៩ ខែមិថុនា ឆ្នាំ២០១៨នេះ ដែលកំពុងតម្កល់នៅវត្តបទុមវត្តី រាជធានីភ្នំពេញ។
ដបទឹកដោះ Hegen គឺជាដំណោះស្រាយដ៏ល្អបំផុត សម្រាប់អ្នកម្តាយគ្រប់រូប អាចបំបៅកូនដោយទឹកដោះ បើទោះជាមមាញឹកនឹងការងារយ៉ាងណាក៏ដោយ។ អ្នកម្តាយគ្រប់រូប គ្រាន់តែបូមទឹកដោះរបស់ខ្លួន ហើយរក្សាទុកនៅក្នុងដបនេះ ទុកឲ្យកូនលោកអ្នកបៅជាការស្រេច។ Hegan អាច»បូម-រក្សាទុក-បំបៅ» ក្នុងដបទឹកដោះតែមួយ ដែលធ្វើឲ្យការបំបៅកូន ក៏ដូចជាការចិញ្ចឹមបីបាច់កូនជាទីស្រឡាញ់ កាន់តែងាយស្រួល។ លើសពីដបបំបៅ ដបបូមទឹកដោះ និងដបរក្សាទុកទឹកដោះ Hegen មានមុខងារយ៉ាងច្រើនទៀត ដូចជាដបដាក់ផ្លែឈើ អាហារសម្រន់ បបរកិន គ្រាប់ធញ្ញជាតិ នំ និងជាដបទឹកក្មេងៗ សម្រាប់យកទៅសាលាបានផងដែរ។ សម្រាប់ព័ត៌មានបន្ថែមពីផលិតផលដបទឹកដោះ Hegen សូមទំនាក់ទំនងទូរសព្ទលេខ 017 888 191៕ (អត្ថបទពាណិជ្ជកម្ម)	ភ្នំពេញ៖ ការបំបៅកូនដោយទឹកដោះ គឺជាកាដូមួយដ៏ល្អបំផុតដែលអ្នកម្តាយអាចផ្តល់ទៅកូនៗជាទីស្រឡាញ់របស់ខ្លួន ហើយកូនៗក៏អាចទទួលបានកាដូ ដ៏អស្ចារ្យនេះសម្រាប់ការលូតលាស់រូបរាងកាយ និងខួរក្បាលរបស់ពួកគេដែរ។ ប៉ុន្តែក្នុងស្ថានភាពនៃការរីកចម្រើនសេដ្ឋកិច្ចដូចបច្ចុប្បន្ន ស្ត្រីភាគច្រើនមិនមានពេលវេលាគ្រប់គ្រាន់ សម្រាប់បំបៅកូនដោយទឹកដោះនោះទេ ដូច្នេះហើយបានជាពួកគាត់ ត្រូវការដំណោះស្រាយមួយ ដែលអាចសម្រួលឲ្យខ្លួននៅតែអាចបំបៅកូនដោយទឹកដោះ ដែលជាកាដូដ៏មានតម្លៃរបស់ខ្លួនទៅដល់កូនៗបាន។
កញ្ញា ម៉ាឌីណា មកពីប្រទេសអូបេគីស្ថាន គឺជាជំនួយការអ្នកគ្រប់គ្រងអគារ Classic នេះ បានប្រាប់សារព័ត៌មានថ្មីៗថា ការដាក់យន្តហោះ គឺម្ចាស់អគារចង់ទាក់ទាញចំណាប់អារម្មណ៍ភ្ញៀវទេសចរជនជាតិបរទេសជាពិសេសភ្ញៀវជនជាតិរុស្ស៊ីផ្ទាល់តែម្តង។ ភ្ញៀវទេសចរខ្មែរ និងអ្នករស់នៅក្រុងព្រះសីហនុ ក៏ចាប់អារម្មណ៍នឹងសម្បកយន្តហោះនៅពីអគារនេះដែរ៕ សូមស្តាប់សម្ភាសរវាងនាយយ៉ាន និងកញ្ញា ម៉ាឌីណាជំនួយការអ្នកគ្រប់គ្រងអគារ Classic នេះ និងបកប្រែដោយអ្នកស្រីណែត ដូចតទៅ៖	ព្រះសីហនុ៖ នៅតំបន់ Victory Hill ពីខាងលើឆ្នេរជ័យជម្នះ នៃខេត្តព្រះសីហនុ មានអគារមួយដែលមានឈ្មោះថា Classic ដែលមានម្ចាស់ជាជនជាតិរុស្ស៊ី។ ជាអគារស្នាក់នៅរួមផង មានភោជនីយដ្ឋាន ហាងកាហ្វេ និងមានហាងលក់វត្ថុចាស់ៗ និងគ្រឿងអលង្ការផង។ អគារនេះប្លែកជាងគេត្រង់ថា មានតួយន្តហោះចាស់មួយរបស់រុស្ស៊ី ផលិតនៅទស្សវត្ស១៩៦០ នៅពីលើអគារតែម្តង។
កម្ចីដែលមានទំហំទឹកប្រាក់ ២៣៥ លានដុល្លារអាមេរិកនេះ នឹងផ្តល់ឲ្យទៅក្រុមហ៊ុន B.Grimm Power ដើម្បីអនុវត្តគម្រោងអភិវឌ្ឍថាមពលកកើតឡើងវិញនៅក្នុងតំបន់អាស៊ាន។ គម្រោងនេះនឹងជួយជំរុញការផលិត ចែកចាយ និងផ្គត់ផ្គង់ថាមពលអគ្គីសនីដល់កាន់ទីផ្សារថ្មីៗមានដូចជា កម្ពុជា ឥណ្ឌូណេស៊ី ឡាវ មីយ៉ាន់ម៉ា ហ្វីលីពីន និងវៀតណាមជាដើមផង។ អគ្គនាយកទទួលបន្ទុកដំណើរការនៃវិស័យឯកជននៃធនាគារអភិវឌ្ឍន៍អាស៊ី Michael Barrow បានលើកឡើងថា ការអភិវឌ្ឍថាមពលកកើតឡើងវិញជារឿងសំខាន់បំផុតសម្រាប់តំបន់អាស៊ាន ក៏ដូចជាដើម្បីជំរុញការអភិវឌ្ឍក្នុងតំបន់ផងដែរ។ «ការអភិវឌ្ឍថាមពលកកើតឡើងវិញនៅអាស៊ានជារឿងចាំបាច់ដើម្បីធ្វើយ៉ាងណាបំពេញឲ្យបាននូវតម្រូវការថាមពលក្នុងតំបន់ ហើយក្រុមហ៊ុន B.Grimm Power នាំមុខគេក្នុងតំបន់ក្នុងការអភិវឌ្ឍថាមពលក្នុងកកើតឡើងវិញនេះដែរ»។ លោក Michael Barrow បានលើកឡើងដូច្នេះក្នុងសេចក្តីប្រកាសព័ត៌មាន។ «ធនាគារអភិវឌ្ឍន៍អាស៊ីមានមោទនភាពក្នុងការធ្វើជាដៃគូជាមួយក្រុមហ៊ុន B.Grimm Power ខណៈដែលក្រុមហ៊ុននេះបន្តពង្រីកយុទ្ធសាស្ត្ររបស់ខ្លួននៅតំបន់អាស៊ាន»។ គម្រោងនេះដែរក៏នឹងផ្តោតលើការផលិតថាមពលសូឡា ថាមពលខ្យល់ ជីវម៉ាស ការកែច្នៃសំណល់ ថាមពលផលិតចេញពីឧស្ម័ន របៀបនៃការស្តុកទុកថាមពល និងពាក់ព័ន្ធគម្រោងហេដ្ឋារចនាសម្ព័ន្ធមួយចំនួនទៀតនៅតំបន់អាស៊ានដែរ។ ដូច្នេះហើយ ដោយទទួលបានកម្ចីនេះ ក្រុមហ៊ុន B.Grimm Power នឹងមានលទ្ធភាពក្នុងការបង្កើនការផលិតថាមពលរបស់ខ្លួនបានរហូតដល់ ៥០ ភាគរយពោលគឺបង្កើនពី ១៧០០ មេកាវ៉ាត់ ទៅដល់ ២៥០០ មេកាវ៉ាត់ឯណោះត្រឹមឆ្នាំ ២០២០ ខណៈដែលថាមពលកកើតឡើងវិញដែលមានធ្លាប់ចំណែកត្រឹម ១០ភាគរយនឹងកើតឡើងដល់ ៣០ភាគរយផងដែរ៕	ធនាគារអភិវឌ្ឍន៍អាស៊ី (ADB) បោះទុនទំហំ ២៣៥លានដុល្លារគាំទ្រគម្រោងថាមពលកើតឡើងវិញ( Renewable energy) របស់ក្រុមហ៊ុនថាមពល B.Grimm Power របស់ថៃដើម្បីជំរុញការផ្គង់ផ្គង់ថាមពលអគ្គីសនីនៅក្នុងតំបន់អាស៊ាន។ នេះបើយោងតាមសេចក្តីប្រកាសព័ត៌មានរបស់ធនាគារអវិវឌ្ឍន៍អាស៊ីដែលចុះផ្សាយនៅថ្ងៃ ២៣ ខែកុម្ភៈកន្លងមក។
លោក មហាធៀ បញ្ជាក់ថា ការបកស្រាយសម្រាប់ការទម្លាក់ពីប្រភេទទី ១ (Category 1) ទៅកាន់ប្រភេទទី២ (Category 2) គឺមានសារសំខាន់ ខណៈវានឹងអនុញ្ញាតឲ្យប្រទេសម៉ាឡេស៊ីកែលម្អបញ្ហា និងពង្រឹងភាពទន់ខ្សោយ។ «យើងចង់ដឹងមូលហេតុនៅពីក្រោយការទម្លាក់នេះ ដូច្នេះម៉ាឡេស៊ីអាចស្វះស្វែងរកមធ្យោបាយពង្រឹងស្ថានការណ៍។ ប្រសិនបើពួកគេនិយាយថា យើងគ្មានប្រសិទ្ធភាព នោះ ហេតុម្ដេចយើងបានប្រែក្លាយអាកាសយានដ្ឋានអន្តរជាតិគូឡាឡាំពួ (KLIA) ទៅជាអាកាសយានដ្ឋានមួយក្នុងចំណោមអាកាសចរណ៍ធំបំផុតទាំង២០លើពិភពលោក»។ លោក មហាធៀ និយាយបែបនេះ ដោយដកស្រង់ផ្សាយលើទីភ្នាក់ងារព័ត៌មាន Bernama ។ លោកនាយករដ្ឋមន្ត្រីវ័យ៩៤ឆ្នាំរូបនេះ បញ្ជាក់ទៀតថា ម៉ាឡេស៊ី ក៏បានទទួលការអញ្ជើញពីបណ្តាប្រទេសដទៃទៅគ្រប់គ្រងអាកាសយានដ្ឋានពួកគេដែរ។ លោកបន្ថែមថា អ្នកបើកយន្តហោះម៉ាឡេស៊ី ត្រូវបានទទួលឲ្យចូលបម្រើការក្នុងប្រទេសដូចជា ឥណ្ឌូណេស៊ី និងចិន។ លោក អួតទៀតថា ប្រជាពលរដ្ឋម៉ាឡេស៊ី ត្រូវបានគេទទួលស្គាល់ថា ជាមនុស្សមានសមត្ថភាព។ «ប្រសិនបើពលរដ្ឋយើងទៅធ្វើការនៅក្រៅប្រទេស ពួកគេពុំធ្វើការជាពលករគ្មានជំនាញឡើយ ក៏ប៉ុន្តែមានជំនាញច្បាស់លាស់ ដូចជា អ្នកបើកបរយន្តហោះ, វិស្វករ និងអ្នកគូសប្លង់ជាដើម ហើយទទួលបានប្រាក់បៀវត្សដូចអ្នកធ្វើការជំនាញមកពីតំបន់អឺរ៉ុប»។ លោក មហាធៀ លើកឡើងបែបនេះ។ សូមបញ្ជាក់ថា រដ្ឋបាលអាកាសចរណ៍សហព័ន្ធរបស់អាមេរិក បានទម្លាក់អាជ្ញាធរអាកាសចរណ៍ស៊ីវិលម៉ាឡេស៊ី (CAAM) ទៅកាន់ប្រភេទទី២ នៃនិយតករអាកាសចរណ៍ បន្ទាប់ពីមានការត្រួតពិនិត្យពីអាជ្ញាធរអាមេរិកក្នុងខែ មេសា កន្លងទៅ។ ជាលទ្ធផលនៃការទម្លាក់នេះ ក្រុមហ៊ុនអាកាសចរណ៍ ដែលទទួលបានអាជ្ញាបណ្ណពី CAAM ត្រូវបានរាយការណ៍ថា រងការរឹតត្បិតពីការបន្ថែមផ្លូវថ្មីទៅនិងមកពីសហរដ្ឋអាមេរិក៕	ម៉ាឡេស៊ី ទាមទារឲ្យមានការបកស្រាយពីសំណាក់រដ្ឋបាលអាកាសចរណ៍សហព័ន្ធរបស់សហរដ្ឋអាមេរិក (FAA) ពាក់ព័ន្ធការទម្លាក់កម្រិតសុវត្ថិភាពផ្លូវអាកាសរបស់ម៉ាឡេស៊ី ។ លោកនាយករដ្ឋមន្ត្រី មហាធៀ មហាម៉ាត់ បញ្ជាក់បែបនេះ នៅថ្ងៃ១៤ វិច្ឆិកា ។
Bottas អ្នកប្រណាំងរថយន្តសញ្ជាតិហ្វាំងឡង់ បានប្រើថេរវេលា ១ម៉ោង ៥៨នាទី និង៣៣.៦៦៧វិនាទី លើចម្ងាយផ្លូវ៥២ជុំ ដើម្បីឈ្នះការប្រណាំងក្នុងក្រុង Suzuka និងជាជ័យជម្នះលើកទី៣ ក្នុងចំណោមការប្រណាំងចំនួន១៧លើក របស់គេរដូវកាលនេះ។ ជ័យជម្នះរបស់ Bottas និងលេខ៣ របស់ Hamilton បានជួយក្រុម Mercedes ឈ្នះជើងឯកផ្នែកគ្រឿងម៉ាស៊ីនរដូវកាលនេះ ទោះសល់ការប្រណាំង៤លើកទៀតក្តី។ Mercedes រកបានពិន្ទុសរុប ៦១២ពិន្ទុ នាំមុខគូប្រជែង Ferrari ចំនួន ១៧៩ពិន្ទុ។ ការឈ្នះរបស់ Bottas នេះ បានធ្វើឲ្យរូបគេក្លាយជាកីឡាករមួយរូបប៉ុណ្ណោះដែលនៅសល់ឱកាសដើម្បីប្រជែងជើងឯក F1 រដូវកាល២០១៩នេះ ពីមិត្តរួមក្រុម Hamilton ដែលមានពិន្ទុនាំមុខគេ។ ការប្រណាំងនៅសល់តែ ៤លើកទៀតប៉ុណ្ណោះនឹងត្រូវបញ្ចប់រដូវកាលនេះ ក្នុងនោះអ្នកប្រណាំងសញ្ជាតិអង់គ្លេស Hamilton ដែលជាម្ចាស់ការពារជើងឯកផងមានពិន្ទុនាំមុខ Bottas ចំនួន៦៤ពិន្ទុ។ យ៉ាងណាក៏ដោយ Hamilton ត្រូវការនាំមុខ Bottas តែ៧៨ពិន្ទុប៉ុណ្ណោះដើម្បីលើកពាន F1 ជាលើកទី៦របស់គេក្នុងអាជីព និងលើកទី៥ សម្រាប់ក្រុម Mercedes។ Hamilton ក៏នឹងត្រៀមបំបែកកំណត់ត្រារបស់ Michael Schumacher ដែលឈ្នះ៤លើកអំឡុងពេលបើកបរឲ្យក្រុម Ferrari ផងពោលគឺក្នុងរដូវកាល ២០០០ ដល់ ២០០៤។ លោក Toto Wolff ប្រធានក្រុម Mercedes បានសម្តែងការរំភើបចិត្តក្រោយកូនក្រុមលោកដូច Bottas និង Hamilton បង្ហាញខ្លួនដ៏អស្ចារ្យក្នុងរយៈពេលប៉ុន្មានរដូវកាលចុងក្រោយ។ «នេះជាអ្វីដែលយើងមិនធ្លាប់ធ្វើបានពីមុនមក នេះជាមូលហេតុដែលធ្វើឲ្យយើងទទួលបានអារម្មណ៍អស្ចារ្យ។ នេះជាព្រឹត្តិការណ៍ F1 ជាការប្រណាំងរថយន្តកំពូលលើលោក។ វាអាចក្លាយជាប្រវត្តិសាស្ត្ររបស់យើងឬអត់ទេ? ខ្ញុំមិនដឹងទេ។ វាពិតជាអស្ចារ្យណាស់»។ ការប្រណាំងបន្ទាប់ នឹងធ្វើនៅទឹកដីម៉ិកស៊ិក Mexico Grand Prix ដែលប្រព្រឹត្តទៅនៅថ្ងៃទី២៥ ដល់ ២៧ ខែតុលា ឆ្នាំ២០១៩៕	Valtteri Bottas ដែលបើកឲ្យ Mercedes ឈ្នះការប្រណាំងរថយន្តលំដាប់ពិភពលោក Formula One នៅឯទីលាន Japanese Grand Prix ប្រទេសជប៉ុន នៅថ្ងៃទី១៣ ខែតុលា តាមរយៈការប្រជែងឈ្នះ Sebastian Vettel។ មិត្តរួមក្រុមរបស់ Bottas កីឡាករ Lewis Hamilton ទទួលបានចំណាត់ថ្នាក់ទី៣ ដែលធ្វើឲ្យរូបគេកាន់តែខិតជិតការឈ្នះជើងឯកលើកទី៦ ខណៈ Mercedes ឈ្នះជើងឯកខាងគ្រឿងម៉ាស៊ីន រដូវកាល២០១៩នេះ។
ការជាប់ជាកីឡាករល្អប្រចាំឆ្នាំរបស់ PFA ក្នុងឆ្នាំនេះ ជាលើកទីពីររបស់ Mohamed Salah ចាប់តាំងពីរដូវកាល ២០១៧-១៨។ខ្សែប្រយុទ្ធសញ្ជាតិអេហ្ស៊ីបរបស់ Liverpool ក៏ឈ្នះស្បែកជើងមាន Premier league ក្រោយរកបាន២៣គ្រាប់។ រដូវកាលនេះខ្សែប្រយុទ្ធវ័យ ២៩ឆ្នាំ រកបានគ្រាប់បាល់ ៣១គ្រាប់រាល់គ្រប់កម្មវិធីប្រកួតរបស់ Liverpool ហើយជួយក្រុមឈ្នះពានរង្វាន់ League Cup និង FA Cup។ «ពានមួយនេះគឺជាពានមួយដ៏ល្អក្នុងការឈ្នះ ជាពិសេសវាត្រូវបានបោះឆ្នោតដោយកីឡាករ។ ពាននេះបង្ហាញថាអ្នកបានធ្វើការងារខ្លាំងក្លាក្នុងការទទួលបាននូវសមិទ្ធិផលមួយនេះ ហើយនៅបន្ទប់គេងរបស់ខ្ញុំមានកន្លែងដាក់តាំងពានរង្វាន់ ហើយខ្ញុំក៏បានទុកកន្លែងទំនេរច្រើនសម្រាប់ពានរង្វាន់បន្ថែមទៀត។»។ Salah និយាយក្នុងកម្មវិធី PFA បែបនេះ។ ចំណែកកីឡាការិនីខ្សែប្រយុទ្ធ Sam Kerr ក្រុមតោខៀវ Chelsea បានក្លាយជាកីឡាការិនីសញ្ជាតិអូស្ត្រាលីលើកដំបូងដែលឈ្នះពានកីឡាការិនីល្អប្រចាំឆ្នាំ PFA Player of the Year។ សម្រាប់ពានរង្វាន់កីឡាករវ័យក្មេងល្អប្រចាំឆ្នាំ Young Player of the Year បានទៅលើកីឡាករខ្សែបម្រើ Phil Foden និង កីឡាការិនី Lauren Hemp របស់ក្រុមមេឃខៀវ Manchester City។ រីឯខ្សែប្រយុទ្ធវ័យ ៣៧ឆ្នាំរបស់ក្រុម Manchester United បានជាប់ជាកីឡាករជ្រើស ១១នាក់ល្អប្រចាំឆ្នាំ Team of the Year ក្នុងចំណោមកីឡាករចាំទី Alisson Becker ខ្សែការពារ Trent Alexander Arnold, Antonio Rudiger, Virgil Van Dijk, Joao Cancelo ខ្សែបម្រើ Kevin De Bruyne, Thiago Alcantara, Bernardo Silva និងខ្សែប្រយុទ្ធ Mohamed Salah រួមជាមួយ Sadio Mane។ នេះជាលើកទី៥របស់ Ronaldo បានត្រូវបានជាប់ឈ្មោះជាកីឡាករជម្រើស១១នាក់ល្អប្រចាំឆ្នាំរបស់ PFA ប្រចាំនៅក្របខណ្ឌកំពូលអង់គ្លេស។ Ronaldo ធ្លាប់បានត្រូវជ្រើសរើសក្នុងឆ្នាំ ២០០៥-០៦, ២០០៦-០៧, ២០០៧-០៨ និងឆ្នាំ ២០០៨-០៩៕	ខ្សែប្រយុទ្ធ Mohamed Salah របស់ Liverpool និងកីឡាការិនី Sam Kerr របស់ Chelsea ថ្ងៃទី៩ ខែមិថុនា បានឈ្នះពានរង្វាន់ឯកត្តជនរបស់កម្មវិធី Professional Footballers Association (PFA) ជា កីឡាករល្អប្រចាំឆ្នាំ (Player of the Year)។ ចំណែកឯ Cristiano Ronaldo ជាប់ឈ្មោះជាកីឡាករជម្រើស១១នាក់ល្អប្រចាំឆ្នាំ (PFA Team of the Year)។
ការផ្តល់ប្រាក់ជំនួយនេះមានឡើងនៅពេលអាងរក្សាទឹកសំខាន់ៗនៅតាមដងទន្លេ Colorado មានទឹកតិចដល់កម្រិតទាបមិនធ្លាប់មានពីពេលមុនៗ ហើយក្រុងនិងឧស្សាហកម្មនៅប៉ែកខាងលិចសហរដ្ឋអាមេរិកគ្មានជោគជ័យក្នុងការសម្របសម្រួលការប្រើទឹករបស់ពួកគេនៅពេលមានការផ្គត់ផ្គង់ទឹកតិច។ លោក Andrew Rickert ដែលសម្របសម្រួលការបង្កើតភ្លៀងសិប្បនិម្មិតនៅរដ្ឋ Coloradoសម្រាប់ក្រុមប្រឹក្សាថែរក្សាទឹកនៅរដ្ឋ Colorado បាននិយាយថា៖ «ទឹកប្រាក់នេះដែលបានមកពីការិយាល័យសហរដ្ឋអាមេរិកខាងការចាត់ចែង អភិវឌ្ឍនិងការពារទឹក ជាការល្អអស្ចារ្យ យើងត្រូវតែសម្រេចធ្វើបែបណាដើម្បីឱ្យយើងបានទទួលផលប្រយោជន៍»។ បើតាមឯកសាររបស់អាជ្ញាធរទឹកនៅផ្នែកខាងត្បូងរដ្ឋ Nevada សម្រាប់ការប្រជុំនៃក្រុមប្រឹក្សាថាការផ្តល់ប្រាក់សហព័ន្ធនឹងត្រូវចំណាយសម្រាប់ការបង្កើនសមត្ថភាពម៉ាស៊ីនភ្លើងប្រើដៃឱ្យទៅជាម៉ាស៊ីនភ្លើងអាចមានដំណើរការដោយមានការបញ្ជាពីចម្ងាយនិងសម្រាប់ការប្រើយន្តហោះដើម្បីបង្កើតភ្លៀងសិប្បនិម្មិតនៅក្នុងផ្នែកសំខាន់ៗនៃអាងទឹកនៅតាមដងទន្លេ Colorado ភាគខាងលើ។ លោក Rickert បានថ្លែងថាការធ្វើឱ្យមានម៉ាស៊ីនភ្លើងគ្រប់គ្រាន់ជាឧបសគ្គមួយ។ លោកបានថ្លែងថា«គ្មានម៉ាស៊ីនភ្លើងច្រើនសម្រាប់បង្កើតភ្លៀងសិប្បនិម្មិតទេ។ យើងមិនប្រាកដជារកបានម៉ាស៊ីនទាំងនេះទេ តែគួរមានការផលិតម៉ាស៊ីនទាំងនេះឱ្យបានច្រើនតាមសេចក្តីត្រូវការរបស់យើង»។ ការិយាល័យសហរដ្ឋអាមេរិកខាងការចាត់ចែង អភិវឌ្ឍនិងការពារទឹកមិនបានធ្វើអត្ថាធិប្បាយអំពីសេចក្តីសម្រេចផ្តល់ប្រាក់ជំនួយនេះទេ។ អាជ្ញាធរទឹកផ្នែកខាងត្បូងរដ្ឋ Nevada បាននិយាយថាប្រាក់ជំនួយនេះ ទោះជាត្រូវគ្រប់គ្រងដោយរដ្ឋ Nevada ក៏ដោយ ក៏មិនមែនជាអត្ថប្រយោជន៍ផ្តាច់មុខរបស់រដ្ឋនេះទេ។ លោក Corey Enus មន្ត្រីខាងទំនាក់ទំនងសាធារណៈបានសរសេរតាមអ៊ីមែលថា៖ «ប្រាក់ជំនួយនេះនឹងត្រូវប្រើសម្រាប់បង្កើតភ្លៀងសិប្បនិម្មិតក្នុងអាងទឹកផ្នែកខាងលើដើម្បីជាអត្ថប្រយោជន៍របស់អ្នកប្រើទឹកទន្លេនេះទាំងអស់គ្នា»។ នៅក្នុងអាងទឹកទន្លេ Colorado ផ្នែកខាងលើ រដ្ឋUtah និងរដ្ឋ Colorado បានបង្កើតភ្លៀងសិប្បនិម្មិតជាច្រើនទសវត្សរ៍មកហើយ។ រដ្ឋ Wyoming បានធ្វើដូច្នេះមួយទសវត្សរ៍មកហើយ ហើយកាលពីពេលថ្មីៗនេះរដ្ឋ New Mexico បានចាប់ផ្តើមអនុញ្ញាតឱ្យមានការបង្កើតភ្លៀងសិប្បនិម្មិតនៅរដូវមានអាកាសធាតុក្ដៅល្មមក្នុងប៉ែកខាងកើតរបស់រដ្ឋនេះ។ រដ្ឋ Colorado រដ្ឋ Utah និងរដ្ឋ Wyoming បានចំណាយប្រាក់ចន្លោះពី ១លានទៅ ១លាន៥សែនដុល្លារក្នុងមួយឆ្នាំសម្រាប់បង្កើតភ្លៀងសិប្បនិម្មិត។ កាលពីពេលថ្មីៗនេះ ស្ថាប័ននីតិបញ្ញត្តិនៃរដ្ឋ Utahបានបង្កើនវិនិយោគក្នុងកម្មវិធីបង្កើតភ្លៀងសិប្បនិម្មិតនៅក្នុងថវិការដ្ឋនៅឆ្នាំក្រោយ ដែលមានទឹកប្រាក់១៤លានដុល្លារ។ ការសិក្សាស្រាវជ្រាវមួយចំនួនបញ្ជាក់ថាការបង្កើតភ្លៀងសិប្បនិម្មិតអាចបង្កើនទឹកភ្លៀងពី ៥%ទៅ១៥%៕ ប្រែសម្រួលដោយលោក ឈឹម សុមេធ	វិធីកែប្រែអាកាសធាតុប្រើយន្តហោះនិងកាំភ្លើងធំដើម្បីបាញ់សារធាតុ Iodide ចូលក្នុងពពក ដើម្បីឱ្យមានសំណើមនៅក្នុងចំណែកល្អិតៗដែលធ្លាក់ជាទឹកកកផុសៗនិងទឹកភ្លៀង។
BreFence Go COVID-19 ជាប្រព័ន្ធធ្វើតេស្តកូវីដ-១៩ តាមខ្យល់ដង្ហើម ដែលត្រូវបានអភិវឌ្ឍដោយ ក្រុមហ៊ុន Breathonix ដែលផ្នែកមួយរបស់សកលវិទ្យាល័យជាតិសិង្ហបុរី (NUS) និងជាបច្ចេកវិទ្យាធ្វើតេស្តកូវីដ-១៩ តាមខ្យល់ដង្ហើមដំបូង ដែលត្រូវបានអនុញ្ញាតឱ្យប្រើប្រាស់បណ្តោះអាសន្ននៅសិង្ហបុរី។ តាមការប្រកាសរបស់សកលវិទ្យាល័យជាតិសិង្ហបុរី និងក្រុមហ៊ុន Breathonix នៅថ្ងៃទី២៤ ខែឧសភា ក្រុមហ៊ុន Breathonix នឹងសហការជាមួយក្រសួងសុខាភិបាលសិង្ហបុរី ដើម្បីធ្វើតេស្តសាកល្បងប្រព័ន្ធធ្វើតេស្តតាមខ្យល់ដង្ហើមនេះ នៅមជ្ឈមណ្ឌលជាតិទប់ស្កាត់ជំងឺឆ្លង និងច្រកត្រួតពិនិត្យ នៅអាកាសយានដ្ឋាន Changi។ ការធ្វើតេស្តតាមរយៈខ្យល់ដង្ហើមនេះ ក៏ត្រូវបានភ្ជាប់ជាមួយឧបករណ៍ធ្វើតេស្តកូវីដ-១៩ លឿនផងដែរ។ នេះបើតាមការចុះផ្សាយរបស់ទូរទស្សន៍ Channel News Asia។ ក្រៅពីធ្វើតេស្តនៅសិង្ហបុរី ក្រុមហ៊ុន Breathonix បានសហការជាមួយអាជ្ញាធរសុខាភិបាលឌូបៃ និងសកលវិទ្យាល័យវេជ្ជសាស្រ្ត និងវិទ្យាសាស្រ្តសុខាភិបាល Mohammed Bin Rashid ដើម្បីធ្វើតេស្តសាកល្បងដែរ។ ក្នុងសេចក្តីប្រកាសដដែល ក្រុមហ៊ុន Breathonix និង NUS បានបន្តថា BreFence Go COVID-19 ដែលរកឃើញដោយក្រុមអ្នកជំនាញ NUS ផ្ទាល់ អាចពិនិត្យរកជំងឺកូវីដ-១៩ នៅក្នុងខ្លួនមនុស្សបានតាមរយៈ ការពិនិត្យភាគល្អិតៗ ដែលមនុស្សដកដង្ហើមចេញ។ NUS បានបកស្រាយថា ភាគល្អិតក្នុងខ្យល់ដង្ហើមរបស់មនុស្សមានសុខភាពល្អ គឺខុសគ្នាពីអ្នកជំងឺ។ បច្ចេកវិទ្យា ដែលត្រូវបានអភិវឌ្ឍចុងក្រោយនេះ មិនតម្រូវឱ្យបណ្តុះបណ្តាលបែបបច្ចេកទេសឡើយ ពោលគឺបែបធម្មតាៗប៉ុណ្ណោះ។ «ការធ្វើតេស្តតាមខ្យល់ដង្ហើម មានភាពសាមញ្ញក្នុងការគ្រប់គ្រង និងមិនចាំបាច់ទាមទារការបណ្តុះបណ្តាលតាមបែបវេជ្ជសាស្រ្ត ឬពិសោធន៍ឡើយ»។ ក្រុមហ៊ុន Breathonix និង NUS បានបន្ថែមបែបនេះ។ ក្នុងការធ្វើតេស្ត អ្នកដំណើរ ឬមនុស្សម្នាក់ តម្រូវឱ្យផ្លុំខ្យល់ចូលទៅក្នុងឧបករណ៍នោះ ហើយវានឹងវិភាគរកលទ្ធផល ក្នុងរយៈពេល ត្រឹមតែ ១នាទីប៉ុណ្ណោះ។ ខ្យល់ត្រូវផ្លុំដោយប្រើទុយោផ្លាស់ប្ដូរបាននៅក្រោយការប្រើប្រាស់នីមួយៗ។ បន្ទាប់ពីចេញលទ្ធផលវិជ្ជមាន បុគ្គលនោះ នឹងពិនិត្យរកជំងឺកូវីដ-១៩ ម្តងទៀតតាមតេសត្ត PCR ដើម្បីបញ្ជាក់។ ឧបករណ៍នេះ ត្រូវរកឃើញដោយវេជ្ជបណ្ឌិត Jia Zhunan, លោក Du Fang និងលោកសាស្រ្តចារ្យ Freddy Boey នៃសាកលវិទ្យាល័យ NUS ៕	អាជ្ញាធរវិទ្យាសាស្រ្តសុខាភិបាលសិង្ហបុរី (HSA) បានអនុញ្ញាតបណ្តោះអាសន្ន ឱ្យប្រើប្រាស់ប្រព័ន្ធធ្វើតេស្តតាមខ្យល់ដង្ហើមរកជំងឺកូវីដ-១៩ ។ បច្ចេកវិទ្យា ដែលត្រូវបានអភិវឌ្ឍនៅក្នុងស្រុក អាចផ្តល់លទ្ធផលធ្វើតេស្ត ត្រឹមតែរយៈពេល ១នាទីប៉ុណ្ណោះ។
គណៈកម្មាធិការជាតិរៀបចំការបោះឆ្នោត (គ.ជ.ប) បានយកព្រះរាជសាររបស់ព្រះករុណាជាម្ចាស់ជីវិតលើត្បូង ដែលទ្រង់ចេញតាំងពី៤-៥ខែមុន ទៅផ្សព្វផ្សាយលើបណ្តាញសង្គមឡើងវិញ នៅថ្ងៃទី១៩ ខែកក្កដា ឆ្នាំ២០២៣នេះ ខណៈការបោះឆ្នោតជ្រើសតាំងតំណាងរាស្រ្ត នៅសល់តែ៥ថ្ងៃទៀតប៉ុណ្ណោះ នឹងមកដល់។ ព្រះរាជសារ ដែលព្រះមហាក្សត្រចេញកាលពីអំឡុងខែកុម្ភៈ ឆ្នាំ២០២៣ គឺជាសេចក្តីអំពាវនាវរបស់ទ្រង់ ឲ្យប្រជានុរាស្រ្ត ដែលមានសិទ្ធិបោះឆ្នោត និងមានឈ្មោះក្នុងបញ្ជីបោះឆ្នោត ចូលរួមបោះឆ្នោតជ្រើសតាំងតំណាងរាស្រ្តនីតិកាលទី៧នេះឲ្យបានគ្រប់គ្នា។ ព្រះអង្គ ទ្រង់ជំរុញឲ្យប្រជានុរាស្រ្ត ប្រើសិទ្ធិសេរីភាពក្នុងការបោះឆ្នោតទៅតាមសតិសម្បជញ្ញៈរបស់ខ្លួនម្នាក់ៗ ដែលមានទំនុកចិត្តលើគណបក្សនយោបាយណាមួយ។ ព្រះបរមបពិត្រ ទ្រង់មានព្រះរាជឱង្ការទៅកាន់ប្រជានុរាស្រ្តខ្មែរតាមរយៈព្រះរាជសារយ៉ាងដូច្នេះថា៖«ការបោះឆ្នោតនៅថ្ងៃអាទិត្យ ទី២៣ ខែកក្កដា ឆ្នាំ២០២៣ គឺជាការបោះឆ្នោតជាទូទៅ ជាសាកល ដោយសេរី ត្រឹមត្រូវ យុត្តិធម៌ ស្មើភាព និងដោយសម្ងាត់ ស្របតាមគោលការណ៍លទ្ធិប្រជាធិបតេយ្យសេរីពហុបក្ស។ ដូចនេះ សូមកុំឲ្យមានការព្រួយបារម្ភពីការគាបសង្កត់ ការគំរាមកំហែង ឬការសម្លុតពីជនណាម្នាក់ ឬគណបក្សណាមួយឲ្យសោះ»។ កន្លងមក គ.ជ.បខ្លួនឯង ធ្លាប់បានចេញសេចក្តីអំពាវនាវម្តងជាពីរដងរួចមកហើយ ឲ្យប្រជាពលរដ្ឋទៅចូលរួមបោះឆ្នោត។ ការបោះឆ្នោតជាតិលើកនេះ មានគណបក្ស១៧ ចូលរួមប្រកួតប្រជែងជាមួយគណបក្សប្រជាជនកម្ពុជា ដែលជាគណបក្សកាន់អំណាច៕	ដោយ៖ ទេពញាណ
ភ្នំពេញ៖ សហភាពអឺរ៉ុបប្តេជ្ញាចិត្តជួយកម្ពុជា បង្កើនតម្លៃលើផលិតផលរបស់ខ្លួន ដើម្បីត្រៀមលក្ខណៈចំពោះការប្រឈមនឹងការព្យួរប្រព័ន្ធអនុគ្រោះពន្ធសព្វមុខទំនិញ (EBA)ទាំងស្រុងនៅពេលសម្រចគ្រប់លក្ខខណ្ឌចាកចេញ ពីតារាងប្រទេសមានការអភិវឌ្ឍតិចតួច។ ក្នុងបទសម្ភាសផ្តាច់មុខជាមួយសារព័ត៌មាន Cambodianess ឯកអគ្គរដ្ឋទូតអឺរ៉ុបប្រចាំកម្ពុជា លោក Igor Driesmans មើលឃើញថា កម្ពុជាអាចបង្កើនភាពជាដៃគូជាមួយអឺរ៉ុបមួយកម្រិតទៀត ដើម្បីទទួលបានអត្ថប្រយោជន៍ពាណិជ្ជកម្ម។ ជាមួយគ្នានេះ លោក ណែនាំឱ្យកម្ពុជាត្រូវពង្រឹងផលិតផលរបស់ខ្លួន ដើម្បីបន្ថែមតម្លៃក្នុងទីផ្សារអឺរ៉ុប។ «នៅពេលដែលកម្ពុជាក្លាយជាប្រទេសដែលមានចំណូលមធ្យម របបពាណិជ្ជកម្មនឹងផ្លាស់ប្តូរដោយស្វ័យប្រវត្តិ។ វាខុសគ្នាសម្រាប់អាម៉េរិក កាណាដា ឬដៃគូផ្សេងទៀតនៅក្នុងពិភពលោក។ សម្រាប់ពួកយើង កម្ពុជា បន្ទាប់ពីក្លាយជាប្រទេសមានចំណូលមធ្យមហើយនោះ នឹងស្ថិតនៅក្រោមអ្វីដែលយើងហៅថាប្រព័ន្ធអនុគ្រោះពន្ធ GSP ដោយស្វ័យប្រវត្តិ។» លោក Igor Driesmans ពន្យល់យ៉ាងដូច្នេះ ដោយបានបញ្ជាក់ថា នៅពេលកម្ពុជា ចាកចេញពីតារាងប្រទេសមានការអភិវឌ្ឍតិចតួច នោះប្រព័ន្ធអនុគ្រោះទាំងនោះ ក៏នឹងអាចបាត់បង់ ផងដែរ។ កម្ពុជា ជាប្រទេសមួយក្នុងចំណោមប្រទេសចំនួន ៤៦ ក្នុងតារាងប្រទេសមានការអភិវឌ្ឍតិចតួច ហើយបានបំពេញនូវលក្ខខណ្ឌ២ ក្នុងចំណោម៣ សម្រាប់ការចាកចេញពីតារាងមួយនេះ។ កម្ពុជាបានបំពេញតាមលក្ខណៈវិនិច្ឆ័យជាលើកដំបូងក្នុងឆ្នាំ២០២១ ហើយនៅឆ្នាំ២០២៤ កម្ពុជានឹងត្រូវបានវាយតម្លៃម្ដងទៀត ដើម្បីចាកចេញនៅឆ្នាំ២០២៧ និងដើម្បីសម្រេចបាននូវគោលដៅក្លាយជាប្រទេសដែលមានចំណូលមធ្យមកម្រិតខ្ពស់នៅឆ្នាំ២០៣០។ បន្ទាប់ពីកម្ពុជាចេញផុតពីប្រទេសអភិវឌ្ឍន៍តិចតួច នោះសហភាពអឺរ៉ុបនឹងបន្ថយ ឬតម្លើងពន្ធលើទំនិញនាំចូលពីរបស់កម្ពុជា។ លោក Driesmans បានបន្ថែមថា ក្នុងនោះច្បាប់ស្តីពីវិធានដើមកំណើតទំនិញក៏នឹងអាចផ្លាស់ប្ដូរ ផងដែរ។ ក្រោមច្បាប់នៃវិធានដើមកំណើតទំនិញ កម្ពុជាត្រូវតែផលិត និងកែច្នៃផលិតផលរបស់ខ្លួននៅក្នុងស្រុក ពោលគឺ កម្ពុជាមិនអាចនាំចូលផលិតផលរួចនាំចេញបន្តទៅសហភាពអឺរ៉ុប បានទេ។ «ជាផលិតផលកម្ពុជាពិតប្រាកដ អ្នកត្រូវកែច្នៃវាយ៉ាងពិតប្រាកដនៅទីនេះ(នៅកម្ពុជា)»។ លោកឯកអគ្គរដ្ឋទូតបាននិយាយសង្កត់ធ្ងន់បែបនេះ ដោយបានពន្យល់ថា កម្ពុជាមានសក្តានុពលលើផលិតផលស្វាយចន្ទី ហើយផលិតផលទាំងនោះនឹងបាត់បង់តម្លៃ ប្រសិនបើកម្ពុជាកែច្នៃគ្រាប់ស្វាយចន្ទីនៅក្រៅប្រទេស មុនពេលនាំចេញទៅកាន់សហភាពអឺរ៉ុប ឬទីផ្សារពិភពលោក។ «ដូច្នេះ យើងចង់ជួយដល់អ្នកផលិតគ្រាប់ស្វាយចន្ទី ដោយសហការជាមួយរដ្ឋាភិបាលដើម្បីធានាថាដំណើរការនៃការកៃច្នៃត្រូវបានធ្វើនៅទីនេះ នៅកម្ពុជា ប្រកបដោយគុណភាព។ កិច្ចការទាំងអស់នេះគឺ បន្ថែមតម្លៃលើទំនិញដែលពួកយើងហៅថា តម្លៃខ្សែសង្វាក់ក្នុងប្រទេសកម្ពុជា។» លោក Driesmans បានពន្យល់បន្ថែមយ៉ាងដូច្នេះ។ ដំឡើងភាពជាដៃគូជាមួយសហភាពអឺរ៉ុប លោក Driesmans មានប្រសាសន៍ថា ការចាកចេញពីតារាងប្រទេសអភិវឌ្ឍតិចតួចជាដំណើរឈានទៅកាន់ការអភិវឌ្ឍដ៏ល្អមួយ សម្រាប់កម្ពុជា ក្នុងការបង្កើនតម្លៃរបស់ខ្លួននៅលើឆាកអន្តរជាតិ និងក្នុងចំណោមដៃគូ បើទោះបីជាការអនុគ្រោះពន្ធមួយចំនួនអាចនឹងបាត់បង់ក៏ដោយ។ «ពួកគេនឹងបង្វែរការចាប់អារម្មណ៍មកកម្ពុជាលើភាពរស់រវើកនៃសេដ្ឋកិច្ច។ ជាធម្មតាទេដែលប្រទេសនៅលើពិភពលោកមិនសូវចាប់អារម្មណ៍មានភាពជាដៃគូជាមួយប្រទេសក្រីក្រ។ នេះជាជំហ៊ានដ៏សំខាន់មួយសម្រាប់កម្ពុជាក្នុងការឆ្ពោះទៅមុខ។» លោកឯកអគ្គរដ្ឋទូតបានលើកឡើងយ៉ាងដូច្នះ។ ដើម្បីជៀសវាងការលំបាកក្នុងអំឡុងពេលពេលអន្តរកាលទៅជាប្រទេសដែលមានចំណូលមធ្យមកម្រិតខ្ពស់ លោកបានណែនាំ វិស័យឯកជន និងរដ្ឋាភិបាលចាំបាច់ធ្វើការរួមគ្នា ក្នុងការធានាបាននូវការផ្លាស់ប្តូរមួយដែលប្រសើរ និងកំណើនសេដ្ឋកិច្ច។ កម្ពុជាអាចស្នើសុំធ្វើជាដៃគូ GSP Plus ដែលជាប្រព័ន្ធលើកទឹកចិត្តពិសេសមួយសម្រាប់គាំទ្រដល់ប្រទេសកំពុងអភិវឌ្ឍន៍ដែលងាយរងគ្រោះ។ ប្រទេសទាំងនេះត្រូវតែផ្តល់សច្ចាប័នលើអនុសញ្ញាអន្តរជាតិចំនួន ២៧ ស្តីពីសិទ្ធិមនុស្ស សិទ្ធិការងារ ការការពារបរិស្ថាន ការប្រែប្រួលអាកាសធាតុ និងអភិបាលកិច្ចល្អ ដើម្បីអាចក្លាយទៅជាដៃគូបាន។ លោកឯកអគ្គរដ្ឋទូតបាននិយាយថា៖ «GSP មានការអនុគ្រោះតិចជាង EBA។ ឥលូវនេះ យើងកំពុងឈានចូលទៅក្នុងប្រព័ន្ធមួយដែលស្ថិតនៅចន្លោះ GSP និងEBA។ កម្ពុជាគួរតែតម្លើងភាពជាដៃគូក្នុង GSP Plus នេះ បើទោះបីជាត្រូវអនុវត្តទៅតាមសច្ចាប័នលើអនុសញ្ញាអន្តរជាតិមួយចំនួនក៏ដោយ។» លោកបានបង្ហាញពីចំណាប់អារម្មណ៍យ៉ាងខ្លាំងលើកិច្ចពិភាក្សាពីការតម្លើងភាពជាដៃគូនេះ ដើម្បីប្រាកដថាវិស័យឯកជន ឧស្សាហកម្ម និងវិស័យនានាបានត្រៀមខ្លួនរួចរាល់ នៅពេលកម្ពុជាចាកចេញពីតារាងប្រទេសអភិវឌ្ឍតិចតួច។ នោះហើយជាមូលហេតុដែលសហភាពអឺរ៉ុបនឹងធ្វើការជាមួយកម្ពុជា ដើម្បីធ្វើឱ្យប្រាកដថាកម្ពុជាបានត្រៀមខ្លួនរួចរាល់ និងរងនូវផលប៉ះពាល់ពីការបាត់បង់ប្រព័ន្ធអនុគ្រោះពន្ធតិចតួចបំផុត។ តាមរយៈ EBA កម្ពុជាអាចនាំផលិតផលរបស់ខ្លួនទៅកាន់ទីផ្សារសហភាពអឺរ៉ុបដោយគ្មានពន្ធ និងគ្មានកូតា។ កម្ពុជានាំចេញផលិតផលវាយនភណ្ឌ ស្បែកជើង កង់ អាហារកែច្នៃ និងអង្ករ ដែលស្មើនឹង ៩៥ភាគរយ នៃការនាំចេញទៅកាន់សហភាពអឺរ៉ុបក្នុងឆ្នាំ ២០១៩។ ៩៨ភាគរយ នៃតួលេខនេះ ត្រូវបាននាំចេញតាមរយៈប្រព័ន្ធមួយនេះ។ នៅឆ្នាំ២០២០ គណៈកម្មការអឺរ៉ុបបានដក EBA ២០ភាគរយ ដែលប៉ះពាល់ដល់មួយភាគប្រាំនៃការនាំចេញទៅកាន់សហភាពអឺរ៉ុបរបស់កម្ពុជា៕	ដោយ៖ តេង យ៉ាលីរ៉ូហ្ស៊ី
សន្និសីទបក្សអភិរក្សដែលរៀបចំនៅទីក្រុង Manchester គ្របដណ្ដប់ដោយរឿងចម្រូងចម្រាស់របស់រដ្ឋមន្ត្រីការបរទេស បូរីស ចនសុន ដែលកំណត់ «បន្ទាត់ក្រហម» ដោយខ្លួនឯងសម្រាប់ការចរចាលែងលះជាមួយអឺរ៉ុប។ ការបញ្ចេញមតិផ្ទាល់ខ្លួនលើការចរចានេះ ត្រូវបានចាត់ទុកជាអាកប្បកិរិយាមិនគោរពថ្នាក់លើ ប៉ុន្តែនាយករដ្ឋមន្ត្រី ថេរ៉េសា ម៉េយ៍ មិនបានបញ្ចប់តំណែងលោក ចនសុន ឡើយ ទោះជាលោកស្រីមានសិទ្ធិក៏ដោយចុះ។ ក្នុងកិច្ចសម្ភាសជាមួយវិទ្យុ BBC Radio 4 លោកស្រី ម៉េយ៍ បាននិយាយការពារការសម្រេចចិត្តរក្សាទុកលោក ចនសុន ឲ្យស្ថិតក្នុងតំណែងរដ្ឋមន្ត្រីការបរទេសដដែល ដោយបញ្ជាក់ថា លោកស្រីមិនចង់ចោមរោមដោយមន្ត្រី «បាទទាន!» ឡើយ។ នាយករដ្ឋមន្ត្រីរូបនេះពន្យល់ថា មេដឹកនាំខ្សោយចង់បានមន្ត្រីដែលតែងតែយល់ព្រមលើការងារគ្រប់យ៉ាង ប៉ុន្តែមេដឹកនាំខ្លាំង គឺចោមរោមដោយមន្ត្រីដែលមានមតិផ្សេងគ្នា ហើយនេះជាអ្វីដែលលោកស្រីចង់បាន។ រដ្ឋមន្ត្រីការបរទេសអង់គ្លេស Boris Johnson ដែលបង្ហាញជំហរតឹងរ៉ឹងចំពោះការចរចាលែងលះជាមួយអឺរ៉ុប (រូបភាព៖ Xinhua) លោក ចនសុន ដែលជាអតីតអភិបាលក្រុងឡុងដ៍ បានលូកដៃចូលការចរចាជាមួយអឺរ៉ុបជាសាធារណៈ តាមរយៈការបោះពុម្ពឯកសារចំនួនបួនពាន់ពាក្យក្នុងសារព័ត៌មាន Telegraph ។ លើសពីនេះ ក្នុងកិច្ចសម្ភាសជាមួយសារព័ត៌មាន The Sun អ្នកនយោបាយអង់គ្លេសរូបនេះក៏បានដាក់លក្ខខណ្ឌជាច្រើនទៀតសម្រាប់ការចរចាដូចជាការកំណត់រយៈពេលអន្តរកាលនៃការចាកចេញនៅត្រឹមពីរឆ្នាំដាច់ខាតជាដើមផង។ យ៉ាងណាមិញ នាយករដ្ឋមន្ត្រី ម៉េយ៍ ទំនងជាមិនប្រើប្រាស់វាក្នុងការចរចាជាមួយអឺរ៉ុបឡើយ ព្រោះលោក ចនសុន មិនមានភារកិច្ចអ្វីក្នុងដំណើការចរចានេះទេ។ «ខ្ញុំជាអ្នកចរចាជាមួយអឺរ៉ុប។ ចំពោះការចរចាផ្លូវការ រដ្ឋមន្ត្រីទទួលការចាកចេញ David Davis នឹងធ្វើកិច្ចការនេះជាមួយសមភាគីអឺរ៉ុប Michel Barnier »។ នេះជាសម្ដីសង្កត់ធ្ងន់របស់លោកស្រី ម៉េយ៍ ជុំវិញការលូកដៃចូលការចរចារបស់លោក ចនសុន ។ លើសពីនោះ លោកស្រី ម៉េយ៍ ក៏មិនបានកំណត់បន្ទាត់ក្រហមសម្រាប់សមាជិករដ្ឋាភិបាលលោកស្រីក្នុងការបញ្ចេញមតិអ្វីដែរ។ បើតាមលោកស្រី ម៉េយ៍ មន្ត្រីរដ្ឋាភិបាលសុទ្ធតែអាចបញ្ចេញយោបល់របស់ពួកគេក្នុងពេលពិភាក្សា មុននឹងឈានដល់ការមូលមតិគ្នាដើម្បីអនុវត្តនយោបាយរបស់រដ្ឋាភិបាល។ លោកស្រីបន្ថែមថា ទាំងលោក ចនសុន និងរដ្ឋមន្ត្រីដទៃទៀតសុទ្ធតែយល់ស្របតាមគោលការណ៍របស់រដ្ឋាភិបាលក្នុងចរចាជាមួយអឺរ៉ុប៕	នាយករដ្ឋមន្ត្រីអង់គ្លេស ថេរ៉េសា ម៉េយ៍ (Theresa May) និងរដ្ឋមន្ត្រីការបរទេស បូរីស ចនសុន (Boris Johnson) បានបង្ហាញជំហរបញ្ច្រាសគ្នាលើការចរចាជាមួយអឺរ៉ុបជុំវិញការចាកចេញពីអង្គការតំបន់មួយនេះ។ លោក ចនសុន ហាក់បង្ហាញជំហរតឹងតែងខ្លាំងចំពោះការចរចា និងមានអាកប្បកិរិយាមិនសូវគោរពថ្នាក់លើផងដែរ។ ប៉ុន្តែលោកស្រី ម៉េយ៍ យល់ថា ការមានមតិផ្ទុយក្នុងជួរមន្ត្រីរដ្ឋាភិបាល គឺជារឿងល្អសម្រាប់មេដឹកនាំ។
ក្រុមផលិតករភាពយន្តវ័យក្មេងមួយក្រុមត្រូវបានជ្រើសរើសឲ្យធ្វើការជាមួយផលិតកម្មភាពយន្ត លើនាដកថា[សំណេរនៃសាច់រឿង]របស់ពួកគេដែលបានដាក់ទៅកាន់អ្នកជំនាញភាពយន្ត។ ដោយមានការគាំទ្រ ផ្នែកហិរញ្ញវត្ថុពី កម្មវិធី SOYO និងផ្នែកបច្ចេកទេស ហើយនិងផ្នែកច្នៃប្រឌិតពីអ្នកជំនាញផលិតកុនក្នុងប្រទេសកម្ពុជា។ ខ្សែភាពយន្តខ្លី ទាំង១២ត្រូវបានផលិតឡើង ក្រោម មូលបទនៃ «សប្បាយ» ដែលមានប្រភេទជា ដ្រាម៉ា និង កំប្លែង ។ ខ្សែភាពយន្តទាំង១២ត្រូវបានផលិតឡើងស្របតាមចំណង់ចំណូលចិត្តរបស់ទស្សនិជនខ្មែរដែលរឿងទាំងនេះបង្ហាញពី ហេតុការណ៍ចៃដន្យ ភាពកំប្លុកកំប្លែង រឿងមិនគួរឲ្យជឿ និងស្នេហាផ្អែមល្ហែមជូរចត់បែបកំប្លែង។ ខ្សែភាពយន្តទាំងនោះរួមមានចំណងជើងដូចជា៖ កម្មវិធី Carpool បណ្តាំតាមសេក ស្ពានជ្រោយចង្វារ ការណាត់ជួបមួយ ចាប់ជំរិត រថភ្លើងមួយខ្សែ One Love នំបញ្ចុក ផ្លូវវែងអន្លាយ ភ្ញៀវជាស្តេច បទសម្ភាសន៍ ពនេចរ។ ខ្សែភាពយន្តខាងលើត្រូវបានផលិតឡើងមានភាគជាច្រើនសម្រាប់អ្នកទស្សនា។ លោក សាង ចាន់វិសាល ដែលជាអ្នកសរសេរ និងដឹកនាំរឿង Long Way Home និង the Train បាននិយាយថា: បន្ទាប់ពីខ្ញុំ ឈ្នះបានរង្វាន់ពានប្រាក់ពីមហោស្រពភាពយន្តខ្លីឆ្នាំ២០១៦មក ខ្ញុំមានចិត្តចង់ធ្វើ ភាពយន្តបន្ថែមទៀត ប៉ុន្តែខ្ញុំពុំមានថវិកានិងការគាំទ្រផ្សេងៗឡើយ។ ដោយហេតុនេះហើយ ធ្វើឲ្យខ្ញុំគិតថា ឱកាសដ៏ល្អកម្ររកបាននេះបានជួយឲ្យខ្ញុំផលិតរឿងចេញមក និងបង្រៀនរូបខ្ញុំទាំងចំណេះវិជ្ជានិងបទពិសោធ ជាអ្នកផលិតភាពយន្ត។ SOYOនឹងធ្វើការប្រកាស អំពីការប្រកួតផលិតខ្សែភាពយន្តខ្នាតខ្លីរដូវកាលទី២ក្នុងប្រធានបទ «សេ្នហា» នៅពាក់កណ្តាលខែកញ្ញាឆ្នាំនេះ សម្រាប់ប្រជាជនកម្ពុជាដែលមានចំណាប់អារម្មណ៏អាចចូលរួមក្នុងការប្រគួត ប្រជែងនេះបាន។ SOYOប្តេជ្ញាធ្វើការលើកកម្ពស់វិស័យភាពយន្តក្នុងស្រុកដើម្បីជំរុញឲ្យមានការផលិតវីដេអូ ល្អឥតខ្ចោះសម្រាប់ទស្សនិកជនក្នុងស្រុក និងផ្តល់ឲ្យអ្នកប្រើប្រាស់នូវជម្រើសច្រើន។ គ្រប់ភាពយន្តទាំងអស់ដែលធ្វើឡើងទាក់ទងនឹងប្រធានបទ សប្បាយ និង ស្នេហា នឹងរាប់បញ្ចូលក្នុងការ ប្រកួតយកពានរង្វាន់ SOYO រីឯអ្នកចូលរួមនឹងឈ្នះរង្វាន់ផ្សេងៗដូចជា រឿងល្អបំផុត (Best Film) អ្នកដឹកនាំរឿងល្អបំផុត (Best Director) ការសម្តែងល្អបំផុត (Best Screenplay) ការថតភាពយន្តល្អបំផុត (Best Cinematography) សម្លេងនិងការឌីហ្សាញល្អបំផុត (Best Sound & Design) ការរៀបចំផលិតល្អបំផុត(Best Production Design) អ្នកសម្តែងប្រុសល្អបំផុត(Best Actor) អ្នកសម្តែងស្រី ល្អបំផុត (Best Actor) ការកាត់តល្អបំផុត (Best Editing) និង តន្ត្រីល្អបំផុត(Best Music)។ លោក ស៊ុត ឈាងឡេង នាយកគ្រប់គ្រងផ្នែកអាជីវកម្មរបស់ SOYO បានមានប្រសាសន៍ថា: ពួកយើងមានក្តីសោមន្សរីករាយណាស់ដែលបានធ្វើការជាមួយក្រុមហ៊ុនផលិតភាពយន្តក្នុងស្រុក និង ចូលរួម គាំទ្រដល់អ្នកផលិតរឿងក្នុងស្រុកដើម្បីឲ្យពួកគាត់មានឱកាសបង្កើតវីដែអូថ្មីៗប្លែកៗ សម្រាប់អ្នកដែល ស្រលាញ់ និង និយមទស្សនានៃការបង្កើតថ្មីនេះ ។ លោកបន្តទៀតថា: SOYO បង្កើតអោយមាន វីដេអូថ្មីៗ ជាច្រើនប្រភេទផ្សេងៗគ្នា សម្រាប់ទស្សនិកជនខ្មែរ ហើយអ្នកប្រើប្រាស់ផងដែរ ដែលនឹងដាក់ជូនទស្សនាជា បន្តបន្ទាប់ចាប់ពីពេលនេះតទៅ។ កម្មវិធីSOYO គឺជាប្រព័ន្ធវីដេអូអនឡាយប្រើប្រាស់តាមប្រព័ន្ធ អ៊ីនធឺណេតដែលជាតម្រូវការ អ្នកទស្សនា ក្នុងប្រទេសកម្ពុជា ហើយផ្តល់ជូននូវខ្សែ ភាពយន្ត ក្នុងស្រុក អន្តរជាតិ កម្មវិធីទូរទស្សន៍ និងរឿងភាគជាច្រើន ដែលកែសម្រួលជាភាសាខ្មែរ (សម្លេង និង អក្សរខ្មែរ) សម្រាប់ទស្សនិកជនកម្ពុជា។ ផែនការបន្ទាន់របស់SOYO គឺត្រូវរួមបញ្ចូលខ្សែភាពយន្តខ្លីៗ កម្មវិធីកំប្លែង ការជជែកកម្សាន្តនិងការកម្សាន្តដ៏ល្បីៗដែលមានសិទ្ធិប្រើប្រាស់ ត្រឹមត្រូវ។ ខ្សែភាពយន្ថនិងវីដេអូថ្មីៗរបស់SOYO នឹងត្រូវធ្វើការដាក់បញ្ចូល រៀងរាល់សប្តាហ៍ និងរៀងរាល់ខែ ហើយអាច រកបាននៅលើប្រព័ន្ធiOS, Android និង នៅលើកុំព្យូទ័រ តាមរយៈ Web Broswer។ អតិថិជន SOYO ដែលទើបនឹងចុះឈ្មោះ នឹង ត្រូវបានផ្តល់ជូននូវកញ្ចប់វីដេអូ មើលដោយឥតគិតថ្លៃ។ ដើម្បីចូលប្រើ និងមើលគ្រប់ រឿងទាំងអស់ អ្នកប្រើនឹងត្រូវចុះឈ្មោះដោយគ្រាន់តែដាក់លេខទូរស័ព្ទនិង ទិញគម្រោងដែលផ្តល់ជូនតាមចំណង់ ចំណូលចិត្តរបស់ខ្លួន។ បច្ចុប្បន្ន SOYO ផ្តល់ជូននូវការជាវជាប្រចាំបីប្រភេទ គឺ ប្រចាំថ្ងៃមានតម្លៃ ៨០០ រៀល (0,19 ដុល្លារ) ប្រចាំសប្តាហ៍មានតម្លៃ ៤ ,០០០ រៀល (0,99 ដុល្លារ) និងប្រចាំខែមានតម្លៃ ១២ ,០០០ រៀល (2,99 ដុល្លារ)។ ការជាវទាំងអស់នេះ អាចធ្វើការទូទាត់តាមរយៈ Sabay Coin, Cellcard, Smart, អេស៊ីលីដា, Pay & Go, និងWingជាដើម។ សូមចូលទៅកាន់ https://soyo.sabay.com ឬទាញយកកម្មវិធី 'SOYO' ពី Google Play ឬ Apple App Store។ សូមរីករាយជាមួយខ្សែភាពយន្ត រឿងភាគទូរទស្សន៍ដ៏សម្បូរបែប ភាពយន្តខ្លីៗ កម្មវីធីសម្បូរបែប ផ្សេងៗជាច្រើនទៀត នៅគ្រប់ទីកន្លែង គ្រប់ពេលវេលា និងលើគ្រប់ឧបករណ៍។ ( អត្ថបទពាណិជ្ជកម្ម )	ខ្សែភាពយន្តចំនួន១២ផលិតដោយផលិតករវ័យក្មេងរបស់ កម្ពុជានឹង ត្រូវដាក់ជូនទស្សនាជាផ្លូវការដោយឥតគិតថ្លៃលើកម្មវិធីSOYOដែលជាកម្មវិធីទស្សនាវីដេអូដ៏ពេញ និយមក្នុងប្រទេសកម្ពុជា។ កម្មវិធីនេះមានការរួមសហការរវាងក្រុមហ៊ុនSabayឌីជីថលដែលជាក្រុមហ៊ុនប្រព័ន្ធ ផ្សព្វផ្សាយដ៏ធំជាងគេនៅ ក្នុង ព្រះជាណាចក្រកម្ពុជា និង ផលិតកម្ម ComeTogether ដើម្បីជួយផលិតករខ្មែរ ជំនាន់ក្រោយលើ ផ្នែកហិរញ្ញវត្ថុ និង ការណែនាំដែលអាចឲ្យពួកគេមានសមត្ថភាពផលិតបាននូវខ្សែភាពយន្តថ្មី ហើយនិងផ្តល់ជាកន្លែង ឲ្យពួកគេបង្ហាញស្នាដៃភាពយន្តរបស់ខ្លួនថែមទៀត។
បើតាមការចេញផ្សាយលើទំព័រហ្វេសប៊ុករបស់ក្រសួងទេសចរណ៍ មានភ្ញៀវដើរកម្សាន្តយ៉ាងកុះករ គឺរហូតដល់១ ១៤៥ ១៤១នាក់នៅទូទាំងប្រទេស ក្នុងនោះភ្ញៀវជាតិមានទៅដល់១ ១៣៩ ៣៨៧នាក់។ ចំណែក ភ្ញៀវបរទេសផ្ទៃក្នុងមានត្រឹម៥ ៧៥៤នាក់។ ប្រមុខរាជរដ្ឋាភិបាលកម្ពុជា លើកឡើងថានាឱកាសបុណ្យចូលឆ្នាំសកលកន្លងទៅនេះប្រជាពលរដ្ឋខ្មែរ មិនទៅកម្សាន្តនៅក្រៅប្រទេសទេ ដែលធ្វើឱ្យចំណូលក្នុងស្រុកកើនឡើង។ ជាមួយគ្នានោះ ខេត្តសៀមរាបទទួលបានភ្ញៀវទេសចរច្រើនជាងគេ ចំណែកនៅវិមានឈ្នះឈ្នះ ក៏មានភ្ញៀវទេសចររាំលេងច្រើនផងដែរ។ ដ្បិតភ្ញៀវទេសចរច្រើននៅតាមរមណីយដ្ឋាន ជាពិសេសនៅវិមានឈ្នះឈ្នះក្នុងថ្ងៃឆ្លងឆ្នាំ តែពួកគេបានអនុវត្តវិធានសុវត្ថិភាព ជាហេតុមិនមានករណីកូវីដ-១៩ ឆ្លងក្នុងសហគមន៍។ សម្ដេច ហ៊ុន សែន ថ្លែងដូច្នេះ៖ « ខ្ញុំចេះតែរង់ចាំមើលក្រោយពេលគាត់(ទេសចរ) ទៅលេងកម្សាន្តហើយកកកុញ នៅតំបន់ទីក្រុងភ្នំពេញ មុខព្រះបរមរាជវាំង នៅវិមានឈ្នះឈ្នះ និងនៅតាមទីកន្លែងទទួលទាន តាមភោជនីយដ្ឋាននានា តើមានឆ្លងឬអត់? សូម្បីទៅតាមកន្លែងនានាមនុស្សទៅយកសំណាកថយចុះ ហើយទៅយកសំណាកហើយអត់ឆ្លង »។ ប្រមុខរាជរដ្ឋាភិបាលកម្ពុជា បានលើកឡើងដែរថា បន្ទាប់ពីបើកប្រទេសឡើងវិញកាលពីខែវិច្ឆិកា និងបិទបញ្ចប់ព្រឹត្តិការណ៍២០កុម្ភះ ចំណូលក្នុងប្រទេសកើនឡើង។ យ៉ាងណាមិញ សម្ដេច បានអំពាវនាវឱ្យប្រជាជននៅបន្តអនុវត្តវិធានសុវត្ថិភាព និងរក្សាគម្លាត ដើម្បីកុំឱ្យកម្ពុជាត្រឡប់ទៅរកការបិទខ្ទប់វិញ៕	២ថ្ងៃនៃពិធីបុណ្យចូលឆ្នាំសកលឆ្នាំ២០២១-២០២២ ភ្ញៀវទេសចរប្រមាណ ១,១លាននាក់បានដើរកម្សាន្តទូទាំងប្រទេស។ សម្ដេច ហ៊ុន សែន ថ្លែងក្នុងពិធីបើកការដ្ឋានសាងសង់ និងលើកកម្រិតគុណភាពផ្លូវជាតិលេខ៤៨ តភ្ជាប់ខេត្តព្រះសីហនុ ទៅកាន់ខេត្តកោះកុង នៅថ្ងៃទី៣ មករានេះថា ឆ្លងឆ្នាំសកលជាព្រឹត្តិការណ៍សាកល្បងមួយទៀតសម្រាប់ការបើកប្រទេសឡើងវិញ។
កម្មវិធីឈ្នះរង្វាន់ស្រាបៀនិងទឹកប្រាក់ដ៏ច្រើនសន្ធឹកសន្ធាប់ពីស្រាបៀអាន់ឆ័រត្រូវបានរៀបចំឡើងជាពិសេសសម្រាប់អតិថិជនរបស់ស្រាបៀអាន់ឆ័រក្នុងគោលបំណង ថ្លែងអំណរគុណដ៏ជ្រាលជ្រៅ និងបង្ហាញពីការយកចិត្តទុកដាក់ខ្ពស់របស់ក្រុមហ៊ុនស្រាបៀអាន់ឆ័រចំពោះអតិថិជនដែលតែងតែគាំទ្រ និងនិយមជាវស្រាបៀអាន់ឆ័រសម្រាប់គ្រប់កម្មវិធី គ្រប់ឱកាស។ អ្នកឈ្នះរង្វាន់ទឹកប្រាក់១ពាន់ដុល្លារចំនួន ២៦ រូបមកពីបណ្តាខេត្តក្រុងទូទាំងព្រះរាជាណាចក្រកម្ពុជា។ កម្មវិធីឈ្នះរង្វាន់ស្រាបៀនិងទឹកប្រាក់ដ៏ច្រើនសន្ធឹកសន្ធាប់ពីស្រាបៀអាន់ឆ័រចាប់ផ្តើមពីថ្ងៃនេះរហូតដល់ដំណាច់ឆ្នាំ ២០១៩។ រាល់ការជាវស្រាបៀអាន់ឆ័រ លោកអ្នកនឹងមានឱកាសឈ្នះរង្វាន់ស្រាបៀអាន់ឆ័រ១កំប៉ុង ១២កំប៉ុង ២៤ កំប៉ុង ព្រមទាំងរង្វាន់ទឹកប្រាក់ ១០០ (មួយរយ) ដុល្លារ ១០០០ (មួយពាន់)ដុល្លារ និង១០០០០ (មួយម៉ឺន)ដុល្លារពីស្រាបៀអាន់ឆ័រ។ ក្រុមហ៊ុននឹងរៀបចំពេលវេលាជូនអ្នកឈ្នះរង្វាន់ទឹកប្រាក់១ម៉ឺនដុល្លារ និងអ្នកឈ្នះរង្វាន់ទឹកប្រាក់១ពាន់ដុល្លារ ដើម្បីបើករង្វាន់ដ៏អស្ចារ្យនេះជារៀងរាល់ខែ នៅការិយាល័យរោងចក្រស្រាបៀអាន់ឆ័រ។ ចំពោះរង្វាន់ផ្សេងទៀតលោកអ្នកអាចបើកភ្លាមនៅតាមដេប៉ូចែកចាយស្រាបៀអាន់ឆ័រ។ បញ្ជាក់៖ ដើម្បីបើករង្វាន់ លោកអ្នកត្រូវបង្ហាញសំបកកំប៉ុង និងក្រវិលកំប៉ុងដែលឈ្នះរង្វាន់។ សូមប្រញាប់ឡើង! ជាវស្រាបៀអាន់ឆ័រដើម្បីមានឱកាសឈ្នះរង្វាន់១ ម៉ឺនដុល្លារ រាល់ខែ! អ្នកឈ្នះបន្ទាប់អាចជារូបអ្នក!!! ចំពោះព័ត៌មានបន្ថែម សូមទាក់ទងមកយើងខ្ញុំតាមរយៈលេខ៖ 092 333 900 / 010 833 000។ រីករាយស្រស់ថ្លា ពិសាដោយការទទួលខុសត្រូវ៕ (អត្ថបទពាណិជ្ជកម្ម)	រាជធានីភ្នំពេញ៖ ស្រាបៀអាន់ឆ័របានរៀបចំកម្មវិធីប្រគល់រង្វាន់ជូនអ្នកឈ្នះរង្វាន់ទឹកប្រាក់១ពាន់ដុល្លារចំនួន ២៦ រូបបន្ថែមទៀតពីកម្មវិធី ឈ្នះរង្វាន់ស្រាបៀនិងទឹកប្រាក់ដ៏ច្រើនសន្ធឹកសន្ធាប់ពីស្រាបៀអាន់ឆ័រកាលពីថ្ងៃទី ១៦ ខែកញ្ញា ឆ្នាំ២០១៩ ដោយមានការអញ្ជើញចូលរួមពីថ្នាក់ដឹកនាំក្រុមហ៊ុនស្រាបៀអាន់ឆ័រ ក្រុមការងារស្រាបៀអាន់ឆ័រ អ្នកឈ្នះរង្វាន់ ភ្ញៀវកិត្តិយស និងអ្នកសារព័ត៌មានជាច្រើន។
ឆ្លើយប្រាប់សារព័ត៌មានថ្មីៗ តាមទូរសព្ទ លោក ហ៊ុយ យ៉ាឡេង ដែលជាម្ចាស់ផលិតកម្មមាតុចក្រ អះអាងថា ការបង្កើតកម្មវិធី១ម៉ោងដើម្បីសង្គមជាតិ ព្រោះមានហេតុនៅពីក្រោយ។ នោះក៏ព្រោះតែកូវីដ-១៩ ផ្ទុះឡើងម្ដងហើយម្ដងទៀត ធ្វើឱ្យពលរដ្ឋជួបបញ្ហាលំបាក ក៏ដូចជាភាពយន្តរបស់លោកត្រូវផ្អាកការបញ្ចាំងក្នុងរោងកុនជាច្រើនលើកច្រើនសារ។ លោក ហ៊ុយ យ៉ាងឡេង ពន្យល់បន្ថែម៖«ខ្ញុំមានមិត្តម្នាក់ គាត់ប្រាប់ខ្ញុំថាយើងគួរតែចាប់ផ្ដើមជួយសង្គម។ តែខ្ញុំប្រាប់គាត់ថា ចាំខ្ញុំមានប្រាក់សិន ចាំខ្ញុំមានពេលសិន។ គាត់ប្រាប់ខ្ញុំថាយើងមានពេលមួយសប្ដាហ៍ធ្វើការដើម្បីខ្លួនឯងនិងគ្រួសារ ប៉ុន្តែយើងមិនមានពេលសូម្បីតែមួយម៉ោង ក្នុងមួយសប្ដាហ៍ ដើម្បីជួយសង្គម។ រហូតមកដល់ពេលមានកូវីដ១៩នេះ វាបានបង្រៀនខ្ញុំថា ខ្ញុំត្រូវតែចាប់ផ្ដើមជួយសង្គម។ យើងមិនដឹងថាថ្ងៃមុខមានអ្វីកើតឡើងទៀតទេ ហើយយើងក៏មិនដឹងថា ជីវិតយើងនៅបានដល់ពេលណាដែរ»។ គិតត្រឹមថ្ងៃទី៧ខែធ្នូ ឆ្នាំ២០២០ កម្មវិធី១ម៉ោងដើម្បីសង្គមជាតិ មានអ្នកស្ម័គ្រចិត្តប្រមាណជា៥០នាក់ ចំណែកថវិកាដែលរៃអង្គាសពីសាធារណជន បានប្រមាណ២រយដុល្លារអាមេរិក។ ១ម៉ោងដើម្បីសង្គម មានគោលដៅ២សំខាន់ៗ គឺការផ្ដល់អំណោយដល់ជនខ្វះខាត និងការផលិតវីដេអូអប់រំសង្គម។ ចាប់ផ្ដើមដំណើរការកម្មវិធីនេះ តាំងពីប្រមាណ៣សប្ដាហ៍មុន លោក ហ៊ុយ យ៉ាឡេង ផលិតបានវីដេអូអប់រំ ចំនួន៦រឿងហើយ ដែលស្ដីពី បញ្ហាចរាចរណ៍តាមដងផ្លូវ ការឆបោក និងបញ្ហាផ្សែងបារីជាដើម។ ខណៈពេលមិនទាន់មានការជួយឧបត្ថម្ភច្រើន ផលិតកររឿង ដើម្បីកូន រូបនេះ បានចំណាយប្រាក់ពីហោប៉ៅខ្លួនប្រមាណ២ពាន់ដុល្លារមកហើយ ដើម្បីដំណើរការកម្មវិធី១ម៉ោងដើម្បីសង្គមនេះ។ ទោះជាយ៉ាងណា លោកអះអាងថា ពេលនេះលោកកំពុងស្វែងរកក្រុមហ៊ុនធំៗដើម្បីសហការផលិតស្ពតអប់រំខ្លី ដែលមានកម្រិតគុណភាពខ្ពស់ ក្រោយពីមានក្រុមហ៊ុនមួយបានចាប់អារម្មណ៍ និងយល់ព្រមសហការណ៍ជាមួយលោកហើយ។ ស្របពេលគ្នានេះ ១ម៉ោងដើម្បីសង្គមជាតិ ក៏មានសមាគមរួមគ្នាអភិវឌ្ឍន៍ដើម្បីសន្តិភាព ចូលរួមជួយទាំងកម្លាំងនិងថវិកាដែរ ដែលធ្វើឱ្យ លោក ហ៊ុយ យ៉ាឡេង មានក្ដីសង្ឃឹមមាំថា កម្មវិធីនេះអាចដំណើរការយូរអង្វែងទៅមុខទៀត។ ដំណើរការថតវីដេអូខ្លី ក៏ដូចជាការងារផ្សេងទៀតក្នុងកម្មវិធី ដែលធ្វើនៅថ្ងៃសៅរ៍នោះ លោក ហ៊ុយ យ៉ាងឡេង អះអាងថាលោកព្យាយាមពិនិត្យមើលអ្នកស្ម័គ្រចិត្ត ដែលមានទេពកោសល្យ លោកនឹងខំជំរុញបន្ថែម។ ហើយអ្នកស្ម័គ្រចិត្ត ក៏មានឱកាសទទួលបានការងារមានប្រាក់ខែដែរ។ ក្នុងចំណោមអ្នកស្ម័គ្រចិត្តទាំង៥០រូប ពួកគេនឹងមានឱកាសបានសម្ដែងគ្រប់ៗគ្នា៕	ភ្នំពេញ៖ ជាស្ថាបនិកកម្មវិធី១ម៉ោងដើម្បីសង្គមជាតិ លោក ហ៊ុយ យ៉ាឡេង បង្កើតក្រុមមួយនេះឡើង ដើម្បីផ្ដល់ឱកាសឱ្យអ្នកស្រឡាញ់វិស័យសិល្បៈ អាចចាប់យកបទពិសោធន៍ក្នុងបរិបទនេះ។ អះអាងប្រាប់សារព័ត៌មានថ្មីៗ លោក យ៉ាឡេង ថា កម្មវិធី១ម៉ោងដើម្បីសង្គម គឺមានគោលបំណងជួយអ្នកខ្វះខាតក្នុងសម័យកូវីដ-១៩ ក៏ដូចជាការអប់រំ និងផ្សព្វផ្សាយពីបញ្ហាជំងឺកាចសាហាវនេះផង។
ថ្ងៃនេះយើង នឹងបង្ហាញឱ្យដឹងពីឥទ្ធិពលដ៏អស្ចារ្យនៃការទទួលទានផ្លែបំពេញរាជ្យ ៖ ១. ព្យាបាលប្រតិកម្មអាឡែកហ្ស៊ី ផ្លែបំពេញរាជ្យមានផ្ទុកសម្បូរទៅដោយជាតិអាស៊ីត Bryonotic និង Sandorinic ដែលជាភ្នាក់ងារព្យាបាលទប់ស្កាត់បញ្ហាប្រតិកម្មអាឡែកហ្ស៊ីផ្សេងៗ។ ២. ពង្រឹងប្រព័ន្ធភាពស៊ាំ ផ្លែបំពេញរាជ្យក៏ជាប្រភពដ៏ប្រសើរនៃជាតិសរសៃដែលល្អសម្រាប់ការបង្កើនបាក់តេរីល្អៗក្នុងរាងកាយ ជួយពង្រឹងដល់ប្រព័ន្ធភាពស៊ាំនៃរាងកាយ។ លើសពីនេះទៅទៀត ផ្លែបំពេញរាជ្យ គឺមានផ្ទុកនូវសារធាតុប្រឆាំងអុកស៊ីតកម្មដ៏មានឥទ្ធិពលមួយប្រភេទហៅថា quercetin ដែលទទួលខុសត្រូវធ្វើឱ្យប្រព័ន្ធភាពស៊ាំកាន់តែប្រសើរឡើង។ ៣. ទប់ស្កាត់ជំងឺមហារីក បំពេញរាជ្យមានផ្ទុកនូវសារធាតុប្រឆាំងអុកស៊ីតកម្មដែលអាចជួយក្នុងការទប់ស្កាត់ការរីកលូតលាស់នៃកោសិកាមហារីក។ យោងតាមការសិក្សាស្រាវជ្រាវមួយចំនួនបានបង្ហាញឲ្យដឹងថា ជាតិអាស៊ីត secotriterpene និង koetjapic ដែលមាននៅក្នុងផ្លែបំពេញរាជ្យមានប្រសិទ្ធិភាពប្រឆាំងកោសិកាមហារីកបានយ៉ាងប្រសើរ។ ៤. ទប់ស្កាត់ជំងឺទឹកនោមផ្អែម ផ្លែបំពេញរាជ្យជាជម្រើសនៃផ្លែឈើដ៏ល្អសម្រាប់អ្នកជំងឺទឹកនោមផ្អែម ក៏ព្រោះតែវាមានផ្ទុកសម្បូរទៅដោយជាតិសរសៃនិងមានសន្ទស្សន៍ជាតិស្ករទាប។ ជាតិសរសៃជួយកាត់បន្ថយការស្រូបយកជាតិស្ករទៅក្នុងឈាមដែលធ្វើឱ្យកម្រិតនៃជាតិស្ករក្នុងឈាមមានសភាពប្រក្រតី។ ៥. ទប់ស្កាត់ជំងឺខ្វះគ្រាប់ឈាមក្រហម ផ្លែបំពេញរាជ្យមានផ្ទុកសម្បូរទៅដោយជាតិដែកដែលជាជាតិរ៉ែចាំបាច់សម្រាប់ការផលិតកោសិកាគ្រាប់ឈាមក្រហម។ លើសពីនេះទៅទៀត បំពេញរាជ្យ ក៏ជាប្រភពដ៏ប្រសើរនៃវីតាមីន C ដែលជួយសម្រួលដល់ពោះវៀនឲ្យធ្វើការស្រូបយកជាតិដែកប្រកបដោយប្រសិទ្ធិភាព។ ៦. កាត់បន្ថយកូឡេស្តេរ៉ូលមិនល្អ ផ្លែបំពេញរាជ្យមានផ្ទុកជាតិសរសៃរលាយ pectins ដែលជួយកាត់បន្ថយកូឡេស្តេរ៉ូលមិនល្អ ប៉ុន្តែបង្កើនកម្រិតកូឡេស្តេរ៉ូលល្អធ្វើឱ្យអ្នកជៀសផុតពីបញ្ហានៃជំងឺដាច់សរសៃឈាមខួរក្បាល ជំងឺបេះដូង និងលើសឈាម។ លើសពីនេះទៅទៀត pectins ទប់ស្កាត់ជាតិខ្លាញ់មិនឱ្យស្រូបចូលទៅក្នុងប្រព័ន្ធចរន្តឈាម។ ៧. សុខភាពស្បែក នោះក៏ព្រោះតែផ្លែបំពេញរាជ្យមានផ្ទុកសារធាតុ steroidal sapogenin ដែលជួយព្យាបាលការឡើងរោលនិងបញ្ហាស្បែកជាច្រើនផ្សេងទៀតគួរឲ្យកត់សម្គាល់។ ៨. សុខភាពឆ្អឹង ផ្លែបំពេញរាជ្យក៏ជាប្រភពដ៏ប្រសើរបំផុតមួយនៃជាតិកាល់ស្យូមនិងផូស្វ័រដែលល្អសម្រាប់រក្សាសុខភាពឆ្អឹងរឹងមាំ។ កាល់ស្យូមនិងផូស្វ័រក៏ល្អសម្រាប់សុខភាពធ្មេញ ព្រមទាំងអញ្ចាញផងដែរ៕ ត្រួតពិនិត្យដោយ www.health.com.kh	បំពេញរាជ្យ គឺជាផ្លែឈើត្រូពិចមួយប្រភេទដែលមានរសជាតិជូរអែមនិងសម្បូរណាស់ក្នុងប្រទេសកម្ពុជា។ ទោះបីជាភាគច្រើននៃពួកយើងសុទ្ធតែស្គាល់និងឧស្សាហ៍ទទួលទាន ផ្លែឈើនេះ ប៉ុន្តែប្រហែលជាមិនចាប់អារម្មណ៍ដឹងទេថាបំពេញរាជ្យអាចផ្ដល់អត្ថប្រយោជន៍ល្អៗស្មានមិនដល់ចំពោះសុខភាព។ ថាតើផ្លែបំពេញរាជ្យប្រសើរយ៉ាងណាខ្លះទៅ?
លោក Zalmay Khalilzad (ហ្សាល់មេ ខាល់លីហ្សាដ) បេសកជនពិសេសសហរដ្ឋអាមេរិក សម្រាប់ប្រទេសដែលរងនូវភាពច្របូកច្របល់ខ្លាំងមួយនេះ បានចេញផ្សាយនូវសេចក្តីព្រមានកាលពីថ្ងៃចន្ទយ៉ាងដូច្នេះ គឺកើតឡើងក្រោយពេលដែលក្រុមតាលីបង់បានបង្កើនការវាយប្រហារលើកងកម្លាំងសន្តិសុខរបស់ប្រទេសអាហ្វហ្គានីស្ថានតាមសមរភូមិជាច្រើន ដែលរួមមានការវាយប្រហារក្នុងទ្រង់ទ្រាយធំកាលពីសបា្តហ៍មុន ក្នុងខេត្ត Helmand (ហែលមែន) ស្ថិតនៅភាគខាងត្បូងរបស់ប្រទេសនេះផងដែរ។ លោកបានថ្លែងក្នុងសារជាបន្តបន្ទាប់លើបណ្តាញទ្វីតធឺថា ការរំពឹងរបស់យើងគឺថា អំពើហិង្សានឹងថមថយ។ អំពើហិង្សាគួរត្រូវបានកាត់បន្ថយជានិរន្ត ក្រោយកិច្ចព្រមព្រៀងជាប្រវត្តិសាស្ត្រដែលសហរដ្ឋអាមេរិក បានចុះហត្ថលេខា ជាមួយក្រុមតាលីបង់កាលពីខែកុម្ភៈកន្លងទៅ ក្នុងការលើកកម្ពស់ការបញ្ចប់នូវជម្លោះក្នុងប្រទេសអាហ្វហ្គានីស្ថាន ដែលមានរយៈពេល១៩ឆ្នាំ តាមរយៈការចរចា និងជាការខិតខំដ៏យូរបំផុតរបស់អាមេរិកនោះ។ កាលពីថ្ងៃអាទិត្យ ក្រុមឧទ្ទាមសកម្មប្រយុទ្ធ បានលើកឡើងថា យោធាអាមេរិកបានរំលោភទៅលើខ្លឹមសារនៃកិច្ចព្រមព្រៀងនោះ។ ទោះជាយ៉ាងនេះក្តី អ្នកនាំពាក្យយោធាអាមេរិក បានប្រកាសទាត់ចោល ការចោទប្រកាន់នោះជាបន្ទាន់ ហើយបានដាក់ការស្តីបន្ទោសដល់ក្រុមតាលីបង់ ថាបានធ្វើសកម្មភាពដែលធ្វើឲ្យប៉ះពាល់ដល់ដំណើរការសន្តិភាពនោះ។ លោក Khalilzad បានបដិសេធការចោទប្រកាន់របស់ក្រុមឧទ្ទាមប៉ះបោរថា មិនមែនជារឿងពិត និងប្រើវោហារសាស្ត្រដុតរោល។ លោកថា វោហារសាស្ត្រចោទប្រកាន់និងដុតរោលទាំងនោះ មិនបានជួយឲ្យដំណើរការសន្តិភាពធ្វើដំណើរទៅមុខនោះទេ។ លោកក៏បានលើកឡើងពីភាពចាំបាច់ ក្នុងការអនុវត្តន៍នូវខ្លឹមសារនៃកិច្ចព្រមព្រៀងរវាងសហរដ្ឋអាមេរិកនិងក្រុមតាលីបង់ និងការយោគយល់គ្នារបស់រដ្ឋាភិបាលក្រុងវ៉ាស៊ីនតោន និងរដ្ឋាភិបាលក្រុងកាប៊ុល ក្នុងការកាត់បន្ថយនូវអរិភាពក្នុងប្រទេសអាហ្វហ្គានីស្ថាននោះ៕ សូមចុចទៅប្រភពដើម VOA ត្រង់នេះ	សហរដ្ឋអាមេរិកបានព្រមានថា អំពើហិង្សាកម្រិតខ្ពស់ដ៏គួរឲ្យបារម្ភក្នុងប្រទេសអាហ្វហ្គានីស្ថាននោះ កំពុងគំរាមកំហែង និងអាចនាំឲ្យអន្តរាយដល់កិច្ចព្រមព្រៀងសន្តិភាពរបស់រដ្ឋាភិបាលអាមេរិក ជាមួយក្រុមឧទ្ទាមតាលីបង់ និងដំណើរការចរចាសន្តិភាពផ្ទៃក្នុងដែលកំពុងកើតមាន ក្នុងប្រទេសអាហ្វហ្គានីស្ថាន។
ដើម្បីជ្រាបច្បាស់សូមលោកអ្នកស្តាប់កិច្ចសម្ភាសរវាង កញ្ញា ខន ចំប៉ា នៃសារព័ត៌មានថ្មីៗ និងលោក សួស អ៊ឹមស៊ូជីវី ដូចតទៅ៖	ភ្នំពេញ៖ លោក សួស អ៊ឹមស៊ូជីវី បច្ចុប្បន្នជាអនុប្រធានការិយាល័យអាស៊ាន នៃនាយករដ្ឋានអាស៊ីប៉ាស៊ីហ្វិក នៃអគ្គនាយកដ្ឋានពាណិជ្ជកម្មអន្តរជាតិរបស់ក្រសួងពាណិជ្ជកម្ម។ ចាប់តាំងពីឆ្នាំ២០០៩មក លោក សួស អ៊ឹមស៊ូជីវី បានទៅសិក្សា ធ្វើការ និងធ្វើដំណើរទៅកាន់៥៥ប្រទេស ដោយសារតែលោកបានជាប់អាហារូបករណ៍ និងតាមរយៈកម្មវិធីផ្លាស់ប្តូរសិក្សានានា។ យុវជនខ្មែរវ័យ២៦ឆ្នាំរូបនេះ ទើបតែជាប់អាហារូបករណ៍មួយទៀត គឺ Chevening របស់រាជរដ្ឋាភិបាលអង់គ្លេស ហើយលោកនឹងទៅសិក្សាថ្នាក់អនុបណ្ឌិតផ្នែកសេដ្ឋកិច្ចអភិវឌ្ឍន៍ និងគោលនយោបាយ រយៈពេល១ឆ្នាំនៅអង់គ្លេស នៅខែកញ្ញាខាងមុខ។ តើហេតុអ្វីបានលោក សួស អ៊ឹមស៊ូជីវី ទទួលបានអាហារូបករណ៍ជាបន្តបន្ទាប់ដូច្នេះ? តើយុវជនដែលចង់ឈ្នះអាហារូបករណ៍ទៅសិក្សានៅបរទេសគួរត្រៀមខ្លួនដូចម្តច?
រដ្ឋាភិបាលអូស្ត្រាលី បានបិទព្រំដែនខ្លួនសម្រាប់ជនបរទេស និងនិវេសនកជន (អ្នកកាន់លិខិតរស់នៅអចិន្រ្តៃយ៍) ទាំងអស់ក្នុងគោលដៅទប់ស្កាត់ការឆ្លងរាលដាលជំងឺកូវីដ-១៩ ចាប់តាំងពីខែមីនាមក។ គិតត្រឹមថ្ងៃទី១៣ ខែវិច្ឆិកា អូស្រ្តាលីមានករណីឆ្លងកូវីដ-១៩សរុប ២៧៦៩៩ករណី ខណៈអ្នកស្លាប់មាន ៩០៧នាក់។ ក្នុងមួយឆ្នាំៗ និស្សិតបរទេស បានរួមចំណែកប្រមាណ ២៥,៣ពាន់លានដុល្លារទៅក្នុងសេដ្ឋកិច្ចអូស្ត្រាលី។ ទោះជាបែបនេះ ទីក្រុង កង់បេរ៉ា ក៏មិនប្រញាប់បើកឲ្យពួកនិស្សិតបរទេសទាំងនេះចូលមកវិញដែរ ពោលគឺរង់ចាំដល់ឆ្នាំក្រោយ។ សម្រាប់ពលរដ្ឋអូស្ត្រាលីរាប់ពាន់នាក់ដែលមានបំណងចូលស្រុកវិញ លោកនាយករដ្ឋមន្ត្រីបញ្ជាក់ថាគ្មានមណ្ឌលធ្វើចត្តាឡីស័កគ្រប់គ្រាន់ឡើយ។ «មានមនុស្សរង់ចាំតម្រង់ជួរច្រើន តែពលរដ្ឋអូស្ត្រាលីឈរនៅជួរមុខ»។ លោក Morrison ប្រាប់អ្នកសារព័ត៌មានបែបនេះក្នុងទីក្រុងកង់បេរ៉ា។ រដ្ឋាភិបាលអូស្រ្តាលី បានកំណត់ចំនួនពលរដ្ឋខ្លួនដែលជាប់គាំងនៅបរទេសឲ្យត្រលប់មកកាន់ប្រទេសកំណើតវិញរៀងរាល់សប្ដាហ៍ ដើម្បីកាត់បន្ថយហានិភ័យឆ្លងរាលដាលជំងឺកូវីដ-១៩។ នៅពេលមកដល់ ពួកគេត្រូវចូលធ្វើចត្តាឡីស័កក្នុងសណ្ឋាគារ២សប្ដាហ៍។ សកលវិទ្យាល័យឈានមុខអូស្ត្រាលីមួយចំនួន បានប្រកាសកាត់បុគ្គលិកអប់រំ ដើម្បីបន្ធូរការចំណាយ ដោយហេតុថាបាត់បង់ចំណូល ក្រោយរដ្ឋាភិបាលរាំងខ្ទប់និស្សិតបរទេសចូលរៀនវិញ។ យ៉ាងណាមិញ ក្នុងខែតុលាកន្លងទៅ រដ្ឋាភិបាលលោក Morrison បានប្រកាសថា នឹងចំណាយប្រាក់ជាង៧២០លានដុល្លារគាំទ្រកម្មវិធីស្រាវជ្រាវរបស់សកលវិទ្យាល័យក្នុងកាលៈទេសៈដែលចំនួននិស្សិតបរទេសធ្លាក់ចុះនេះ៕	អូស្រ្តាលី នឹងមិនទាន់អនុញ្ញាតឲ្យនិស្សិតបរទេសត្រលប់ទៅរៀនវិញឡើយ ខណៈរដ្ឋាភិបាលទីក្រុង កង់បេរ៉ា ផ្តល់អាទិភាពសម្រាប់ការធ្វើមាតុភូមិនិវត្តន៍របស់និស្សិតអូស្ត្រាលីដែលជាប់គាំងនៅបរទេស។ នាយករដ្ឋមន្ត្រីអូស្ត្រាលី Scott Morrison បញ្ជាក់បែបនេះ នៅថ្ងៃទី១៣ ខែវិច្ឆិកា។
កម្មវិធីសិក្សានៅសាលា ACE រូមមានភាសាអង់គ្លេសសម្រាប់កុមារ ចាប់ពីអាយុ៨ឆ្នាំ ដល់១៥ឆ្នាំ (Childrens Program & Young Learners Program) ភាសាអង់គ្លេសទូទៅ (General English Program) និងភាសាអង់គ្លេសសម្រាប់ការសិក្សានៅបរទេស សម្រាប់និសិត្សមហាវិទ្យាល័យ និងអ្នកជំនួញ (Diploma Program) និងវគ្គត្រៀមប្រលងតេស្ត IELTS សម្រាប់ទៅសិក្សានៅបរទេស។ កម្មវិធី ACE Open Day នឹងត្រូវរៀបចំឡើងរយៈពេល ៣ថ្ងៃ ពេញ ចាប់ពីម៉ោង ០៨ ព្រឹក រហូតដល់ម៉ោង ០៤ រសៀល គិតចាប់ពីថ្ងៃទី ៣០ ខែមិថុនា ដល់ថ្ងៃទី ០២ ខែកក្កដា នៅគ្រប់ទីតាំងទាំងបួនរបស់សាលា ACE នៅទីក្រុងភ្នំពេញ និងខេត្តសៀមរាប។ សូមស្វាគមន៍ សិស្សានុសិស្ស និងមាតាបិតាចូលរួមដោយសេរី! ( អត្ថបទពាណិជ្ជកម្ម )	សាលា ACE នឹងរៀបចំកម្មវិធី ACE Open Day រយៈពេលបីថ្ងៃសំរាប់សិស្សានុសិស្សនិង មាតាបិតាដែលមានបំណងស្វែងយល់អំពីកម្មវិធីសិក្សានៅសាលា ACE។ អត្ថប្រយោជន៍ពិសេសផ្សេងៗមានដូចជា៖ ទស្សនាបន្ទប់ និងសំភារៈសិក្សានានា ធ្វើតេស្តវាស់កម្រិតភាសាអង់គ្លេសដោយឥតគិតថ្លៃ ចូលរៀនសាកល្បងដោយសេរី ប្រឹក្សាយោបល់ជាមួយគ្រូជំនាញពីរបៀបសិក្សាអោយឆាប់ចេះ ទទួលព័ត៌មានអំពីអាហារូបករណ៍ និងឱកាសសិក្សានៅក្រៅប្រទេស និង ចូលរួមកម្មវិធីសប្បាយៗ ដើម្បីបង្កើនចំណេះ ព្រមទាំងអាចឈ្នះរង្វាន់អនុស្សាវរីយ៍ផ្សេងៗ ។
ទោះបីជាយ៉ាងណាក៏ដោយ កម្ពុជាបន្តស្ថិតនៅតំបន់ក្រហម ដោយមានចំណាត់ថ្នាក់ស្មើ ហុងឌូរ៉ាស, អ៊ីរ៉ាក់ និងស៊ីមបាវ៉េ ហើយមានលំដាប់អន់ជាងគេនៅក្នុងតំបន់អាស៊ីអាគ្នេយ៍។ សន្ទស្សន៍របស់តម្លាភាពអន្តរជាតិ បង្ហាញថា ដាណឺម៉ាក់, ហ្វាំងឡង់ និងនូវែលសេឡង់ ឈរចំណាត់ថ្នាក់លេខ១ស្ទួន រីឯបណ្តាប្រទេសផ្សេងទៀតក្នុងចំណោម Top 10 មានដូចជា ន័រវេស, សិង្ហបុរី, ស៊ុយអែត, ស្វីស, ហូឡង់, លុចសំបួ និងអាល្លឺម៉ង់។ បណ្តាប្រទេសធំៗ ដូចជា ចក្រភពអង់គ្លេស លេខ១១, អូស្ត្រាលី លេខ១៨, ជប៉ុនលេខ១៨ស្ទួន, បារាំងលេខ២២, សហរដ្ឋអាម៉េរិក លេខ២៧ និងចិនលេខ៦៦។ ស៊ូដង់ខាងត្បូង ជាប់ជាប្រទេសពុករលួយខ្លាំងជាងគេលើពិភពលោកសម្រាប់ឆ្នាំ២០២១ បន្ទាប់មក មានស៊ីរី, សូម៉ាលី, វេណេស៊ុយអេឡា, យេម៉េន, កូរ៉េខាងជើង, អាហ្វហ្គានីស្ថាន, លីប៊ី, ហ្គីណេអាក្វាទ័រ និងតួកមេនីស្ថាន៕	កម្ពុជា ស្ថិតនៅលេខ១៥៧ក្នុងចំណោមប្រទេស១៨០ នៃការវាយតម្លៃលើអំពើពុករលួយ ឆ្នាំ២០២១ របស់អង្គការតម្លាភាពអន្តរជាតិ (Corruption Perceptions Index 2021)។ បើប្រៀបធៀបកាលពីឆ្នាំ២០២០ កម្ពុជា មានភាពល្អប្រសើរបន្តិចដោយសារចុះពីលេខ១៦០ មកលេខ១៥៧។
ឧបនាយករដ្ឋមន្ត្រីថៃ លោកឧត្តមសេនីយ៍ Marshal Prajin Juntong នៅថ្ងៃ១០ ឧសភា បានថ្លែងឲ្យដឹងថា រដ្ឋាភិបាលថៃកំពុងតែផលិតខ្សែវីដេអូ និង សៀវភៅស្តីពីសមិទ្ធផលនៃការដឹកនាំរាជាណាចក្រថៃក្រោមរបបសឹកនារយៈពេលបួនឆ្នាំមកនេះ។ នេះបើយោងតាមការចុះផ្សាយរបស់សារព័ត៌មានថៃ The Nation ។ តាមប្រភពព័ត៌មានដដែលនោះ លោកឧបនាយករដ្ឋមន្ត្រី ដែលជាអគ្គមេបញ្ជាការកងទ័ពអាកាសរូបនេះ បានលើកឡើងថា វីដេអូនិងសៀវភៅដែលត្រូវចេញផ្សាយនោះ នឹងបង្ហាញពីការងារដែលបំពេញដោយរដ្ឋមន្ត្រីទាំង២០រូបក្នុងរបបសឹក, ស្ថានភាពប្រទេសជាតិមុនពេលមានរដ្ឋប្រហារខែឧសភា ឆ្នាំ២០១៤ ក៏ដូចជា បង្ហាញពីសកម្មភាពរដ្ឋាភិបាលក្នុងការនាំប្រទេសឲ្យចាកចេញពីវិបត្តិ ។ តាមលោកឧបនាយករដ្ឋមន្ត្រី ផែនការនៃការចេញផ្សាយនោះ មានគ្របដណ្តប់ទាំងវិស័យការងារផ្ទៃក្នុងប្រទេស និងក្រៅប្រទេស។ ជាពិសេសនោះ វាបានបង្ហាញពីការខិតខំពិតប្រាកដរបស់រដ្ឋាភិបាលរបបសឹកថៃ ដែលមានលោកនាយករដ្ឋមន្ត្រី ប្រាយុទ្ធ ចន្ទអូចា ជាប្រមុខក្នុងការកសាងសន្តិភាព និងមូលដ្ឋានរបស់ប្រទេស និងរួមទាំងការបញ្ចប់ជាមួយនឹងរដ្ឋធម្មនុញ្ញថ្មី និងការៀបចំការបោះឆ្នោតទៀតផង ។ គួររម្លឹកផងដែរ ត្រឡប់ទៅឆ្នាំ២០១៤ រាជាណាចក្រថៃបានប្រឈមភាពតានតឹង និង វិបត្តិនយោបាយដែលពេលនោះមានលោកស្រី យីងឡាក់ ស៊ីនណាវ៉ាត់ ជានាយករដ្ឋមន្ត្រី។ ដោយសារតែ មិនអាចមើលឃើញប្រទេសស្ថិតនៅក្នុងស្ថានភាពបែបនេះ លោកឧត្តមសេនីយ៍ ប្រាយុទ្ធ ចន្ទ អូចា នៅថ្ងៃ២២ ឧសភា ឆ្នាំ២០១៤ បានដឹកនាំរដ្ឋប្រហារគ្មានការបង្ហូរឈាមមួយដើម្បីទម្លាក់លោកស្រី យីងឡាក់ពីតំណែង ។ ក្រោយមក លោកឧត្តមសេនីយ៍ ប្រាយុទ្ធ ក៏ត្រូវបានព្រះមហាក្សត្រថៃ តែងតាំងឲ្យធ្វើជានាយករដ្ឋមន្ត្រីថៃដឹកនាំរដ្ឋាភិបាលយោធា ។ នាអាណត្តិដឹកនាំនេះ លោកនាយករដ្ឋមន្ត្រី ប្រាយុទ្ធ ក៏បានកំណត់ផែនការ ដែលជាមាគ៌ាដឹកនាំប្រទេស ដោយលោកបានសន្យាស្តារ និងធានាពីនិរន្តរភាពនៃស្ថិរភាពនយោបាយ តាមរយៈការបង្កើតរដ្ឋធម្មនុញ្ញថ្មី និងរៀបចំការបោះឆ្នោតផងដែរ ៕	នៅសល់ពេលតែប៉ុន្មានថ្ងៃទៀតប៉ុណ្ណោះ ខួបបួនឆ្នាំនៃការគ្រប់គ្រងប្រទេសថៃដោយរបបសឹកដែលដឹកនាំដោយលោកឧត្តមសេនីយ៍ ប្រាយុទ្ធ ចន្ទ អូចា នឹងមកដល់ហើយ។ ដើម្បីប្រារព្ធខួបនេះផងដែរ របបសឹកថៃ ក៏បានត្រៀមចេញផ្សាយខ្សែវីដេអូ និងសៀវភៅ ដែលនិយាយពីការខិតខំប្រឹងប្រែងបង្រួបបង្រួម និងដឹកនាំប្រទេសកន្លងមក។
នាថ្ងៃទីមួយនៃព្រឹត្តិការណ៍អង្គរសង្ក្រាន្តឆ្នាំ២០២៣ ឯកអគ្គរដ្ឋទូត រាជទូត និងតំណាងទូតនៃបណ្តាប្រទេសមួយចំនួន ដូចជាជប៉ុន ឥណ្ឌា បារាំង សិង្ហបុរី ថៃ ចក្រភពអង់គ្លេស និងសហរដ្ឋអាមេរិក ជាដើម សុទ្ធតែបានទៅទស្សនាទីតាំងកម្សាន្ត «ភូមិខ្ញុំ» នាបរិវេណប្រាសាទបាយ័ន។ ឯកអគ្គរដ្ឋទូតសហរដ្ឋអាម៉េរិក លោក W. Patrick Murphy បានថ្លែងប្រាប់សារព័ត៌មាន Cambodianess ថា កម្ពុជា មានសម្បត្តិបេតិកភណ្ឌវប្បធម៌ដ៏អស្ចារ្យ។ លោកបន្ថែមថា អាម៉េរិកជាដៃគូដ៏សំខាន់មួយជាមួយពលរដ្ឋខ្មែរលើកិច្ចការការពារ និងថែរក្សាវប្បធម៌។ «វាជាឱកាសដ៏ថ្លៃថ្លាក្នុងការស្វាគមន៍ឆ្នាំថ្មី ដែលជាឆ្នាំនៃក្តីសង្ឃឹម សន្តិភាព សុខភាព និងវិបុលភាព»។ នេះជាការបញ្ជាក់របស់លោក W. Patrick Murphy។ សម្រាប់លោក Dominic Williams ឯកអគ្គរាជទូតចក្រភពអង់គ្លេសឯណោះវិញ នេះជាលើកដំបូងបំផុតហើយដែលលោកអបអរពិធីបុណ្យចូលឆ្នាំថ្មីនៅកម្ពុជា។ «ពិតជាអស្ចារ្យខ្លាំងណាស់ដែលខ្ញុំមានវត្តមាននៅទីនេះ។ នេះជាការអបអរយ៉ាងអធិកអធម ហើយខ្ញុំរីករាយណាស់ ដែលខ្ញុំជាមនុស្សម្នាក់ក្នុងចំណោមអ្នកដែលបានចូលរួមអបអរសាទរ»។ លោក Dominic Williams បានលើកឡើងយ៉ាងដូច្នេះ។ មិនខុសគ្នានោះឡើយ លោកស្រី Devyani Khobragade ឯកអគ្គរដ្ឋទូតឥណ្ឌាប្រចាំកម្ពុជា មើលឃើញថា កម្ពុជា និងឥណ្ឌា មានវប្បធម៌ និងប្រពៃណីរួមគ្នាមួយចំនួន ហើយពលរដ្ឋផ្តល់តម្លៃលើទំនៀមទម្លាប់រៀងៗខ្លួន។ ចំណែកឯលោក Ueno Atsushi ឯកអគ្គរាជទូតជប៉ុនប្រចាំកម្ពុជា មានចំណាប់អារម្មណ៍យ៉ាងខ្លាំងក្នុងដំណើរទៅទស្សនាភូមិកីឡាស៊ីហ្គេម ដែលភ្ជាប់ជាមួយនឹងព្រឹត្តិការណ៍អង្គរសង្ក្រាន្ត៕	ដោយ គី ចំណា និង តេង យ៉ាលីរ៉ូហ្ស៊ី
អំឡុងពេលរីករាលដាលខ្លាំងនៃជំងឺរាតត្បាតសកល នៅថ្ងៃទី២៨ ខែមេសា លីគកីឡាបាល់ទាត់បារាំង Ligue 1 និង Ligue 2 បានសម្រេចលុបចោលតែម្តង បន្ទាប់ពីនាយករដ្ឋមន្ត្រីបារាំងលោក Edouard Philippe ហាមឃាត់រាល់ព្រឹត្តិការណ៍កីឡាទាំងអស់ក្នុងប្រទេសរហូតដល់ខែកញ្ញា។ Ligue 1 ជាលីគតែមួយគត់ក្នុងចំណោមលីគធំៗទាំង៥ នៅអឺរ៉ុបដែលបានបញ្ចប់រដូវកាលរបស់ខ្លួន ខណៈលីគកំពូលអាល្លឺម៉ង់បានបន្តវិញ ហើយអេស្ប៉ាញ អ៊ីតាលី រួមទាំងអង់គ្លេសសង្ឃឹមថា នឹងត្រឡប់ចូលវិញក្នុងខែមិថុនា។ មិនត្រឹមតែប៉ុណ្ណោះទេ ការរំសាយ Ligue 1 បានធ្វើឲ្យក្រុមមួយចំនួនបង្ហាញការខកចិត្ត ដ្បិតត្រូវកាត់ចោល និងខ្លះមិនបានលេងក្របខណ្ឌអឺរ៉ុប ដោយក្នុងនោះក៏មានក្រុម Lyon, Amiens និង Toulouse ផងដែរ។ Lyon ឈរចំណាត់ថ្នាក់ទី៧ ក្នុងតារាង Ligue 1 រដូវកាលនេះ ដែលជាចំណាត់ថ្នាក់មិនអាចលេងក្របខណ្ឌកំពូលអឺរ៉ុបរដូវកាលក្រោយ ខណៈ Amiens និង Toulouse ត្រូវកាត់ចោលទៅលីគបន្ទាប់។ ពួកគេថែមទាំងគំរាមចាត់វិធានការតាមផ្លូវច្បាប់ទៀតផង។ ជុំវិញបញ្ហាខាងលើលោក Deschamps យល់ឃើញថា អាជ្ញាធរបារាំងបានសម្រេចចិត្តត្រឹមត្រូវលើការរំសាយលីគរដូវកាល ២០១៩-២០នេះ។ គ្រូបង្វឹកដែលជួយបារាំងលើកពាន World Cup ឆ្នាំ២០១៨ ពន្យល់ថា ភាពមិនស៊ីសង្វាក់គ្នា និងក្តីបារម្ភផ្នែកហិរញ្ញវត្ថុទើបធ្វើឲ្យលីគនៅអាល្លឺម៉ង់សម្រេចបន្តឡើងវិញទាំង COVID-19 នៅរាលដាលនៅឡើយ ហើយ La Liga របស់អេស្ប៉ាញ និងអង់គ្លេស Premier League ដែលគ្រោងចាប់ផ្តើមវិញក៏ដូចគ្នា។ គ្រូសញ្ជាតិបារាំង វ័យ៥១ឆ្នាំរូបនេះបានប្រាប់កាសែត Le Parisien ថា៖« ខ្ញុំមិនចង់វិនិច្ឆ័យ ថ្កោលទោស និងស្តីបន្ទោសអ្វីឡើយ។ លក្ខខណ្ឌក្នុងការទប់ទល់នឹងអ្វីមួយ គឺមិនដូចគ្នាទេ។ ខ្ញុំបានមើលការប្រកួតនៅ Bundesliga តាំងពីការចាប់ផ្តើមការប្រកួតឡើងវិញ។ ខ្ញុំមិននិយាយពីល្បឿន ឬកម្រិតនៃកាលេងទេ ប៉ុន្តែរូបភាពមួយចំនួនហាក់ដូចជាមិនសមនឹងភ្នែកខ្ញុំសោះ»។ Deschamps បន្ថែមថា សូមអ្នកទាំងអស់គ្នាមើលលើការសម្រេចចិត្តដែលបានធ្វើនៅអេស្បាញ និងអង់គ្លេស។ លីគបាល់ទាត់ធំទាំងពីរកំពុងរៀបចំផែនការបន្ត La Liga និងលី Premier League ប៉ុន្តែពួកគេមិនបន្តការប្រកួតសម្រាប់ក្របខណ្ឌនារីដែលបង្កើតបានប្រាក់ចំណូលតិចនោះឡើយ៕	លោក Didier Deschamps គ្រូបង្វឹកក្រុមកីឡាបាល់ទាត់ជម្រើសជាតិបារាំងគាំទ្រការសម្រេចចិត្តលើការរំសាយលីគកំពូលបារាំង Ligue 1 ត្រឹមពាក់កណ្តាលផ្លូវដោយសារវិបត្តិ COVID-19។ លោកនិយាយបែបរិះគន់ថា លីគដែលចង់បន្ត គឺដោយសារតែហេតុផលហិរញ្ញវត្ថុតែមួយគត់។
សំណាង៖ អាទិត្យមុនសម្តេចនិយាយខ្លាំងណាស់អ្ហា! ចង់ ឬមិនចង់ អាអ្នកពុករលួយក៏ញញើតខ្លះដែរ។ សុធីរ៖ ត្រឹមត្រូវហើយ។ តែត្រូវធ្វើជាប្រចាំ ហើយធ្វើបានច្រើនរឿង ច្រើនកន្លែង ទើបវាកាន់តែមានប្រសិទ្ធភាព។ កាលប្រធានាធិបតីចិន ស៊ី ជីនភីង ទើបឡើងកាន់អំណាចដំបូង គាត់ប្រកាសហាមមន្ត្រីមិនឱ្យរៀបចំពិធីជប់លៀងទ្រង់ទ្រាយធំផង។ អញយល់ថា ស៊ី ជីនភីង គិតត្រូវ។ បើគេមិនចង់ចាប់មន្ត្រីពុករលួយឱ្យអស់ គេត្រូវហាមមន្ត្រីបង្ហាញភាពហ៊ឺហា ហ៊ឺកហ៊ាក់ សម្បូរសប្បាយហួសប្រមាណ។ បច្ចុប្បន្ននេះ ប្រជាជនរៀនសូត្របានច្រើន ពួកគេពិតជាចេះពិចារណា និងវិនិច្ឆ័យខុស និងត្រូវបាន។ នៅកម្ពុជាយើង ក៏ដូចគ្នាដែរ។ សំណាង៖ ហ្នឹងហើយ គ្រាន់តែប្រជាជនមិននិយាយ។ អាអត់និយាយហ្នឹង ពិបាកណាស់វើយ។ មិនដឹងប្រជាជនគិតអី។ សុធីរ៖ រឿងពុករលួយហ្នឹង វាអាក្រក់មួយហើយ ដូចសម្តេចនិយាយអ៊ីចឹង។ ពួកនេះបំផ្លាញរដ្ឋាភិបាល បំផ្លាញប្រយោជន៍ជាតិ។ តែនៅរឿងមួយទៀត ដែលអញយល់ថា វាបានធ្វើឱ្យរដ្ឋខាតបង់ដែរ។ គឺមន្ត្រីអត់ទៅធ្វើការ ឬធ្វើតិចតួច ហើយចាំបើកប្រាក់ខែ។ ដូចតែអ្ហែងអ៊ីចឹង មិនសូវទៅធ្វើការទេ ប៉ុន្តែប្រមូលបុងសាំង ចង់តែទៅបេសកកម្ម បង្កើតឱកាសចាយលុយ ។ល។	ក្រោយបែកគ្នាមួយរយៈខ្លី សំណាង និងសុធីរបានមកជួបគ្នានៅតៀមកាហ្វេដូចធម្មតាវិញ។ ទោះកន្លងផុតជាងមួយសប្តាហ៍ក្តី ក្លើទាំងពីរនាក់នៅចាប់អារម្មណ៍ជជែកគ្នារឿងសារព្រមានរបស់សម្តេចនាយករដ្ឋមន្ត្រីចំពោះមន្ត្រីពុករលួយ ដែលសម្តេចឱ្យវះកាត់ចោល។
ករណីនេះ នាំឲ្យលីទុយអានី ក្លាយជាប្រទេសទី៥១លើពិភពលោក ដែលរកឃើញអ្នកជំងឺ COVID-19 បន្ទាប់ពីនីហ្សេរីយ៉ា ហូឡង់ និងសាំងម៉ារ៉ាំង។ ប្រទេស៥១ដែលមានករណីឆ្លង COVID-19 រួមមាន ចិន (បញ្ចូលទាំងតំបន់រដ្ឋបាលពិសេសហុងកុង តៃវ៉ាន់ និងម៉ាកាវ) កូរ៉េខាងត្បូង ជប៉ុន (បូកករណីនាវា Diamond Princess) អ៊ីរ៉ង់ សិង្ហបុរី ថៃ អេមីរ៉ាតអារា់ប់រួម ម៉ាឡេស៊ី វៀតណាម អូម៉ង់ ហ្វីលីពីន លីបង់ អ៊ីរ៉ាក់ កូវ៉ែត ប៉ារែន អាហ្វហ្គានីស្ថាន ឥណ្ឌា ណេប៉ាល់ កម្ពុជា ស្រីលង្កា ប៉ាគីស្ថាន។ បណ្តាប្រទេសនៅអឺរ៉ុប មាន អ៊ីតាលី បារាំង ចក្រភពអង់គ្លេស (មានករណីនៅអង់គ្លេស និងអៀរឡង់ខាងជើង) អាល្លឺម៉ង់ ស៊ុយអែត រុស្ស៊ី អ៊ីស្រាអែល អេស្ប៉ាញ ហ្វាំងឡង់ បែលហ្ស៊ិក អូទ្រីស ក្រូអាស៊ី ស្វីស ក្រិក រូម៉ានី ន័រវេស ម៉ាសេដ្វានខាងជើង ហ្សកហ្ស៊ី ដាណឺម៉ាក អេស្តូនី ហូឡង់ និងសាំងម៉ារាំង និងលីទុយអានី។ ក្រៅពីនោះ មាននៅ សហរដ្ឋអាមេរិក កាណាដា អូស្ត្រាលី អេហ្ស៊ីប អាល់ហ្សេរី នីហ្សេរីយ៉ា និងប្រេស៊ីល៕	រដ្ឋមន្ត្រីក្រសួងសុខាភិបាលលីទុយអានី លោក Aurelius Veryga បានអះអាងពីករណីរកឃើញអ្នកជំងឺកូរ៉ូណាវីរុស (COVID-19) ដំបូងនៅប្រទេសរបស់ខ្លួន។ លោកបានបញ្ជាក់ក្នុងសន្និសីទសារព័ត៌មានថា អ្នកជំងឺជាស្ត្រីវ័យ៣៩ឆ្នាំម្នាក់ ដែលបានទៅដល់ក្រុង Kaunas បន្ទាប់ពីធ្វើដំណើរពីក្រុង Verona ប្រទេសអ៊ីតាលី។
អង្គការពលកម្មអន្តរជាតិបានចេញរបាយការណ៍ នៅថ្ងៃទី ២២ មេសា២០២៤នេះ ដោយស្រែកអាសន្នថា មានពលករក្នុងចំនួនដ៏ច្រើនសន្ធឹកសន្ធាប់ខ្លាំងណាស់ រស់ប្រឈមនឹងហានិភ័យសុខភាព បង្កឡើងដោយការប្រែប្រួលអាកាសធាតុ។ ច្បាប់ការងារដែលមានស្រាប់ មិនអាចការពារបុគ្គលិកកម្មករ ពីការឡើងកម្តៅសីតុណ្ហភាពនៃភពផែនដីបានទេ។ ការប្រែប្រួលអាកាសធាតុបានបង្កផលវិបាកធ្ងន់ធ្ងរស្រេចទៅហើយទៅលើសុខភាពនិងសន្តិសុខរបស់ពលករនៅលើពិភពលោក។ កម្មករ កសិករ ពលករ ច្រើនតែជាជនរងគ្រោះ និង ជាអ្នកទទួលផលអាក្រក់មុនគេ ពីការឡើងកម្តៅអាកាសធាតុ។ នេះបើតាមរបាយការណ៍របស់អង្គការពលកម្មអន្តរជាតិចេញផ្សាយនៅថ្ងៃចន្ទទី ២២មេសា២០២៤ ដែលមានចំណងជើងថា ធានាសន្តិសុខនិងសុខភាពការងារក្នុងសម័យអាកាសធាតុប្រែប្រួល។ កម្តៅជាការគំរាមកំហែងសុខភាពពលករដំបូងគេ។ កម្លាំងពលកម្មជិត៧១% ឬត្រូវជាប្រមាណ២៤០០លាននាក់ ទំនងកំពុងធ្វើការក្រោមកម្តៅដ៏ក្តៅហួសហេតុ ក្នុងអំឡុងពេលណាមួយនៃម៉ោងធ្វើការ។ នេះបើតាមការពន្យល់របស់អង្គការពលកម្មអន្តរជាតិដោយផ្អែកលើទិន្នន័យឆ្នាំ២០២០ ដែលកាលណោះ អត្រាអ្នកប្រឈមនឹងកម្តៅថ្ងៃមានត្រឹម៦៥%។ អ្នកធ្វើការ ក្រោមដំបូល ក្នុងទីបិទជិតគ្មានបំពាក់ចរន្តបង្វិលខ្យល់ត្រឹមត្រូវ ក៏ប្រឈមនឹងហានិភ័យក្តៅថប់យ៉ាងខ្ពស់ត្រដែតដែរ។ ចំនួនពលកររស់ប្រឈមនឹងហានិភ័យពាក់ព័ន្ធនឹងការប្រែប្រួលអាកាសធាតុមានច្រើនក្រៃ និងកាន់តែច្រើនឡើងៗជាលំដាប់។ ក្រៅអំពីកម្តៅថ្ងៃ និងការក្តៅជ្រុល កសិករ កម្មករ លីសែង-សំណង់ ឬពលករប្រើកម្លាំងផ្សេងទៀត ត្រូវប្រឈមនឹងគ្រោះថ្នាក់មួយគំនរទៀត ដូចជាកាំរស្មីUV ខ្យល់ពុល ថ្នាំគីមីកសិកម្ម ឬ ជំងឺឆ្លងដោយភ្នាក់ងារចម្លងជាសត្វល្អិត (គ្រុនចាញ់ គ្រុនឈាម ...) ដែលលូតលាស់និងពង្រីកផ្ទៃដីចម្លងកាន់តែធំក្រោមឥទ្ធិពលនៃការឡើងកម្តៅសីតុណ្ហភាពនៃភពផែនដី។ សម្រាប់លោកស្រី ម៉ាណាល់ អាស្ហ៊ី Manal Azzi ទទួលបន្ទុកផ្នែកសន្តិសុខនិងសុខភាពការងាររបស់អង្គការពលកម្មអន្តរជាតិ ភាពប្រឈមនឹងគ្រោះថ្នាក់របស់ពលករនិងផលប៉ះពាល់ចំពោះសុខភាព ដោយហេតុតែការប្រែប្រួលអាកាសធាតុ ជាបញ្ហាធំខ្លាំងណាស់ តែគេច្រើនបំភ្លេច នៅពេលជជែកអំពីបម្រែបម្រួលអាកាសធាតុ។ ក្នុងមួយឆ្នាំៗ មានគ្រោះថ្នាក់ក្នុងការងារដោយកម្តៅជ្រុល ដល់ជិត២៣លានគ្រោះថ្នាក់ ដែលធ្វើខាតបង់ជីវិតអស់ប្រមាណ១៩០០០នាក់។ នេះបើតាមរបាយការណ៍របស់អង្គការពលកម្មអន្តរជាតិដដែល ដែលកត់ត្រាឃើញមានបញ្ហាសុខភាពជាច្រើនពាក់ព័ន្ធអាកាសធាតុ ក្នុងរង្វង់ពលករ មានជាអាទិ៍ជំងឺមហារីក ជំងឺសរសៃឈាមបេះដូង ជំងឺ ផ្លូវដង្ហើម តម្រងនោម និងផ្លូវចិត្ត។ អង្គការប៉ាន់ប្រមាណទៀតថា ក្នុងចំណោមពលករជាង១៦០០លាននាក់នៅលើពិភពលោកធ្វើការរងពន្លឺកាំរស្មីព្រះអាទិត្យ ១៨៩៦០នាក់បានស្លាប់ដោយជំងឺមហារីកស្បែកដែលមិនបង្កឡើងដោយមេឡាណូម។ ៨៦០០០០នាក់ស្លាប់ដោយខ្យល់ពុលនៅកន្លែងធ្វើការ។ ជាង៨៧០លាននាក់ ជាពលករក្នុងវិស័យកសិកម្មរស់ស្រូបថ្នាំពុលសម្លាប់សត្វល្អិត ហើយជាងបីសែននាក់បានស្លាប់ដោយពុលថ្នាំគីមីកសិកម្ម។ លោកស្រី អាស្ហ៊ី បានប្រកាសថាការប្រែប្រួលអាកាសធាតុ បង្កើតហានិភ័យសុខភាព បន្ថែម យ៉ាងធ្ងន់ធ្ងរស្រេចទៅហើយសម្រាប់ពលករ។ ហើយហានិភ័យពាក់ព័ន្ធនឹងអាកាសធាតុ វិវឌ្ឍរហ័សនិងលឿនខ្លាំងណាស់ ដូច្នេះអង្គការសូមអំពាវនាវឱ្យគ្រប់ប្រទេសបំពេញកាតព្វកិច្ច សើរើច្បាប់ការងារដែលមានស្រាប់ ឬបង្កើតវិធានច្បាប់ថ្មីដើម្បីធានាការពារពលករឱ្យសមស្របទៅនឹងស្ថានភាពបរិស្ថានប្រែប្រួល៕	ដោយ៖អៀង សុខម៉ិញ/RFI ខេមរភាសា
Malgré ses seulement 29 ans Sophéa voue une passion pour les objets anciens et en particulier les véhicules puisquil circule aussi dans la ville de Siem Réap en Motobécane Mobylette A44 de 1960 (actuellement en restauration) ! Pourquoi ce goût si particulier ? Le jeune marié explique quil est persuadé que les objets ont une âme et quil faut donc montrer du respect aux plus anciens dentre eux. Cest la raison pour laquelle il fait changer le moteur de sa grand-mère auto là où beaucoup lauraient rangée au garage La Mercedes W108 fut produite à Stuttgart en Allemagne de lOuest de 1965 à 1972 (1973 pour lAmérique du Nord) à 364 699 exemplaires.	Le guide touristique Sophéa BO (បូរ សុភា) fait visiter le parc dAngkor dans une automobile qui ne date certes pas de lépoque de lEmpire angkorien mais tout de même Sa Mercedes-Benz type W108 modèle 300SE série L date de 1963 et elle continue à enchainer les kilomètres !
ទីភ្នាក់ងារស្វីសសម្រាប់ការអភិវឌ្ឍនិងសហប្រតិបត្តិការដែលតំណាងឲ្យរដ្ឋាភិបាលស្វីសបានប្រកាសប្តេជ្ញាចិត្តបន្តគាំទ្រមន្ទីរពេទ្យគន្ធបុប្ផា ទោះក្នុងស្ថានភាពណាក៏ដោយ។ នេះជាការអះអាងរបស់រដ្ឋាភិបាលស្វីសបន្ថែមពីលើសេចក្តីប្រកាសព័ត៌មានរបស់មន្ទីរគន្ធបុប្ផាដែលចុះផ្សាយថ្ងៃពុធទី ២៩មីនាម្សិលមិញ។ សេចក្តីប្រកាសព័ត៌មានរបស់ទីភ្នាក់ងារស្វីសសម្រាប់ការអភិវឌ្ឍនិងសហប្រតិបត្តិការ ដែលចុះផ្សាយថ្ងៃ ២៩ ខែមីនា ឆ្នាំ ២០១៧ នោះបានបញ្ជាក់ដូច្នេះថា៖ «រដ្ឋាភិបាលស្វីសរួមជាមួយមូលនីធិគន្ធបុប្ផាប្តេជ្ញាចិត្តសហការជាមួយរាជរដ្ឋាភិបាលកម្ពុជា ក្នុងគោលដៅសម្រេចឲ្យបាននូវនិរន្តរភាពហិរញ្ញវត្ថុទ្រទ្រង់មន្ទីរពេទ្យគន្ធបុប្ផា។ រដ្ឋាភិបាលស្វីសនឹងគាំទ្រមូលនិធិគន្ធបុប្ផា ក៏ដូចជាវេជ្ជបណ្ឌិត Peter Studer ជាប្រធានស្តីទីនៃមន្ទីរពេទ្យដើម្បីឲ្យ មន្ទីរពេទ្យបន្តដំណើរការទៅមុខក្នុងនាមជាមន្ទីពេទ្យគម្រូដែលធានាថែទាំសុខភាពកុមារនិងមាតាដែលមានគុណភាពខ្ពស់និងមិនគិតថ្លៃ »។ សេចក្តីប្រកាសព័ត៌មានដដែលនោះបន្ថែមថា រដ្ឋាភិបាលស្វីសសោកស្តាយខ្លាំងដែលបានទទួលដំណឹងថាស្ថាបនិកមន្ទីពេទ្យគន្ធបុប្ផាលោកវេជ្ជបណ្ឌិត បេអាត រិចឆ្នឺរ ដែលឈឺធ្ងន់និងលាលែងពីតំណែងជាអ្នកគ្រប់គ្រងមន្ទីរពេទ្យគន្ធបុប្ផា ផងដែរ។ ចំណែកការគាំទ្រមន្ទីរពេទ្យគន្ធបុប្ផាពីសំណាក់រដ្ឋាភិបាលស្វីសនេះ ក៏ឆ្លុះបញ្ចាំងពីសារសំខាន់នៃការផ្សាភ្ជាប់ទំនាក់ទំនងរវាងប្រជាជនស្វីស និងកម្ពុជា។ សូមបញ្ជាក់ថា គិតចាប់ពីឆ្នាំ១៩៩២ ដល់ឆ្នាំ២០១៦ មន្ទីរពេទ្យគន្ធបុប្ផាចំណាយអស់ប្រមាណ៥៦៣លានដុល្លារអាមេរិក ក្នុងនោះ ៨៦,៤ភាគរយ ជាវិភាគទានសប្បុរសជនដែលភាគច្រើនរស់នៅក្នុងប្រទេសស្វីស។ ៨,៩ភាគរយ ជាវិភាគទានរបស់រដ្ឋាភិបាលស្វីស ហើយ ៤,៧ភាគរយ វិភាគទានរបស់រាជរដ្ឋាភិបាលកម្ពុជា។ ចាប់ពីឆ្នាំ២០១២មក ពលរដ្ឋកម្ពុជាកាន់តែច្រើនឡើងបានចូលរួមវិភាគសប្បុរសដល់មន្ទីរពេទ្យ៕	រដ្ឋាភិបាលស្វីសបានបញ្ជាក់ថាខ្លួននៅតែបន្តកិច្ចសហប្រតិបត្តិការជាមួយរាជរដ្ឋាភិបាលកម្ពុជាដើម្បីទ្រទ្រង់មន្ទីរពេទ្យគន្ធបុប្ផាឲ្យដំណើរការបានជាប្រក្រតីទោះក្នុងកាលៈទេសៈណាក៏ដោយ។នេះបើតាមសេចក្តីប្រកាសព័ត៌មានរបស់ទីភ្នាក់ងារស្វីសសម្រាប់ការអភិវឌ្ឍនិងសហប្រតិបត្តិការ។
គណៈកម្មាធិការគ្រប់គ្រងវ៉ាក់សាំងថ្នាក់ជាតិរបស់ប្រទេសថៃ នឹងស្វែងរកថវិកាចំនួនជាង ៩៤ លានដុល្លារដើម្បីបញ្ជាទិញវ៉ាក់សាំង Covid-19 ពីបរទេសសម្រាប់ប្រជាជនថៃ។ ក្នុងសន្និសីទសារព័ត៌មានថ្ងៃទី៦ ខែតុលា លោកស្រី Panprapa Yongtrakul អ្នកនាំពាក្យរបស់ក្រសួងសុខាភិបាលថៃនិយាយថា រដ្ឋាភិបាលកំពុងស្វែងរកក្រុមហ៊ុនផលិតវ៉ាក់សាំង Covid-19 ណាដែលបានបញ្ចប់ការសាកល្បងដំណាក់កាលទី ៣ ដើម្បីបញ្ជាទិញវ៉ាក់សាំងសម្រាប់ប្រជាជនថៃចំនួន៣០ភាគរយ។ រដ្ឋាភិបាលថៃក៏គ្រោងនឹងបញ្ជាទិញវ៉ាក់សាំង២០ភាគរយទៀតពីក្រុមហ៊ុន Covax ដែលបង្កើតឡើងដោយអង្គការសុខភាពពិភពលោក។ បើតាមកាសែតបាងកកប៉ុស្តិ៍ លោកស្រីអ្នកនាំពាក្យក៏បានបន្តថា គណៈកម្មាធិការវ៉ាក់សាំងរបស់ថៃ នឹងចុះបញ្ជីពីលក្ខខណ្ឌវិនិច្ឆ័យសម្រាប់កំណត់ពលរដ្ឋដែលសមស្របដែលនឹងទទួលបានវ៉ាក់សាំងការពារក្នុងដំណាក់កាលដំបូង ព្រោះមានប្រជាជនថៃតែពាក់កណ្តាលប៉ុណ្ណោះដែលនឹងទទួលបានការផ្តល់វ៉ាក់សាំងក្នុងដំណាក់កាលដំបូងនេះ។ ការចំណាយលើវ៉ាក់សាំងនេះ គ្រោងប្រើលុយចំនួន៩៤លានដុល្លារ។ ទាក់ទងរឿងវ៉ាក់សាំងនេះ លោកវេជ្ជបណ្ឌិត Nakorn Premsri នាយកវិទ្យាស្ថានវ៉ាក់សាំងជាតិថៃ លើកឡើងថា ពលរដ្ឋក្រុមដំបូងដែលនឹងទទួលបានវ៉ាក់សាំងដំណាក់កាលទី១ ចំនួន៣៣លាននាក់ដោយចាក់ម្ដងត្រូវចំណាយប្រហែល២២ដុល្លារសម្រាប់មនុស្សម្នាក់ ឬសរុបទាំងអស់ប្រហែលជា ៧២៦លានដុល្លារ។ លោកបន្តថា យោងតាមបញ្ញត្តិអន្តរជាតិ ក្រុមគ្រូពេទ្យនឹងទទួលបានវ៉ាក់សាំងមុនគេ។ ដើម្បីទទួលបានវ៉ាក់សាំង រដ្ឋាភិបាលនឹងស្វែងរកលុយពីកញ្ចប់មូលនិធិ COVID-19 ឬថវិការបស់រដ្ឋាភិបាលផ្ទាល់ ព្រោះថាការកម្ម៉ង់វ៉ាក់សាំងទុកជាមុន ជារឿងចាំបាច់ដើម្បីធានាថា វាអាចត្រូវបានប្រើប្រាស់យ៉ាងទូលំទូលាយ និងភ្លាមៗបន្ទាប់ពីការអភិវឌ្ឍរបស់វ៉ាក់សាំងត្រូវបានបញ្ចប់។ បច្ចុប្បន្ន វ៉ាក់សាំងប្រហែល១០ បានបញ្ចប់ដំណាក់កាលសាកល្បងចុងក្រោយ។ ថៃរំពឹងថា ការចរចាលើការទិញទុកមុនរបស់ខ្លួន នឹងបញ្ចប់នៅខែនេះដែរ៕	ដោយ៖កង ម៉េងហុង
ការអញ្ជើញចូលរួមពិធីនេះរួមមាន នាយកគ្រប់គ្រង ថ្នាក់ដឹកនាំ និងបុគ្គលិកទាំងអស់របស់ក្រុមហ៊ុន ។ ក្រុមហ៊ុន អ៊ែតស៍ខម បានឱ្យដឹងថា ពិធីសូត្រមន្តប្រោះព្រំលើករាសីនេះ ត្រូវបានប្រារព្ធឡើងទៅតាមប្រពៃណីជាតិខ្មែររបស់យើងដែលតែងតែធ្វើនៅមុនឱកាសចូលឆ្នាំថ្មីជិតឈានចូលមកដល់ក្នុងន័យសូមសេចក្តីសុខ សេចក្តីចម្រើន ក៏ដូចជាលើករាសីជូនដល់បុគ្គលិកទាំងអស់របស់ក្រុមហ៊ុន ។ លោកក៏បានមានប្រសាសន៍ឱ្យដឹងទៀតផងដែរថា ក្រុមហ៊ុន អ៊ែតស៍ខម ត្រូវបានបង្កើតឡើងចាប់តាំងពីឆ្នាំ២០០៨ មកម្ល៉េះ ដោយផ្តោតសំខាន់ទៅលើការផ្តល់សេវាកម្មផ្នែកផ្សព្វផ្សាយពាណិជ្ជកម្ម និងរហូតមកដល់ពេលនេះ ក្រុមហ៊ុនមានអតិថិជនធំៗជាច្រើនកំពុងផ្តល់ការគាំទ្រ និងប្រើប្រាស់សេវាកម្មរបស់ខ្លួន ។ នៅក្នុងឱកាសនេះ លោកនាយកគ្រប់គ្រង និងបុគ្គលិកទាំងអស់របស់ក្រុមហ៊ុន អ៊ែតស៍ខម សូមថ្លែងអំណរគុណ និងសូមប្រសិទ្ធពរជ័យ សិរីសួស្តី ជ័យមង្គល វិបុលសុខ គ្រប់ប្រការជូនដល់អតិថិជនទាំងអស់ក្នុងឆ្នាំថ្មីប្រពៃណីជាតិ ឆ្នាំរកា ព.ស ២៥៦១ គ.ស ២០១៧ ។ (អត្ថបទពាណិជ្ជកម្ម)	ភ្នំពេញ ៖ ថ្ងៃទី១០ មេសា ២០១៧ ក្រុមហ៊ុន អ៊ែតស៍ខម ដែលជាក្រុមហ៊ុនឈានមុខគេក្នុងការផ្តល់សេវាកម្មផ្សព្វផ្សាយពាណិជ្ជកម្មនៅកម្ពុជា បាននិមន្តព្រះសង្ឃសូត្រមន្តប្រោះព្រំលើករាសីក្នុងឱកាសបុណ្យចូលឆ្នាំថ្មីប្រពៃណីជាតិនៅការិយាល័យរបស់ខ្លួនដែលមានទីតាំងផ្ទះលេខ២៨ ផ្លូវលេខ២៨៨ សង្កាត់បឹងកេងកង១ ខណ្ឌចំការមន រាជធានីភ្នំពេញ ។
តាមសេចក្តីប្រកាសព័ត៌មាន ក្រសួងមុខងារសាធារណៈ បានអះអាងថាបានទទួលពាក្យបណ្តឹងរបស់លោក ខឹម មុនីកុសល កាលពីថ្ងៃទី២៤ ខែមីនា។ ២ថ្ងៃក្រោយមក ក្រសួងបានបង្វែរពាក្យបណ្តឹងទៅឲ្យរដ្ឋបាលខេត្តប៉ៃលិន ដោយមានការបង្កើតគណៈកម្មាធិការសម្រុះសម្រួលមួយ។ ថ្ងៃទី២១ ខែឧសភា រដ្ឋបាលខេត្តប៉ៃលិន បានផ្ញើលិខិតទៅក្រសួង ពីការតម្តល់ដីការបស់ខ្លួនស្តីពីការអនុវត្តទណ្ឌកម្មខាងវិន័យថ្នាក់ទី២ លើការបណ្តេញលោក ខឹម មុនីកុសល ចេញពីក្របខណ្ឌដដែល។ ៥ថ្ងៃបន្ទាប់ អតីតមន្ត្រីសុខាភិបាលខាងលើ បានដាក់ពាក្យប្តឹងទាស់ជាលើកទី២។ នៅថ្ងៃទី១១ ខែមករា ឆ្នាំ២០២២ ក្រសួងមុខងារសាធារណៈ បានបង្កើតក្រុមការងារអន្តរក្រសួង ជាមួយក្រសួងមហាផ្ទៃ និងក្រសួងសុខាភិបាល ចុះស្រាវជ្រាវផ្ទាល់ដល់ខេត្តប៉ៃលិន មុននឹងឈានដល់ការសម្រេចចុងក្រោយ។ ជាលទ្ធផល ក្រសួងបានសម្រេចថា ការចេញដីការកាលពីថ្ងៃទី១៩ ខែមីនា ឆ្នាំ២០២១ របស់រដ្ឋបាលខេត្តប៉ៃលិន ស្តីពីការអនុវត្តទណ្ឌកម្មខាងវិន័យថ្នាក់ទី២ ចំពោះ លោក ខឹម មុនីកុសល គឺស្របច្បាប់ និងលិខិតបទដ្ឋានគិតយុត្ត។ លោក ខឹម មុនីកុសល ត្រូវបានលោកស្រីអភិបាលខេត្តប៉ៃលិន បាន ស្រីមុំ ចោទប្រកាន់ថា ប្រព្រឹត្តកំហុស និងការឆ្គាំឆ្គងក្នុងវិជ្ជាជីវៈ។ ករណីនេះ បានកើតឡើង ក្រោយពេលដែលលោក កុសល នាពេលបំពេញការងារជាពេទ្យជួរមុខ បានបង្ហោះហ្វេសប៊ុកដោយសរសេរថា «មន្ត្រីស្ថាប័នពាក់ព័ន្ធដែលចុះប្រចាំការនៅមណ្ឌលចត្តាឡីស័កនៅមន្ទីរបក្សខេត្តប៉ៃលិន មិនជួយធ្វើការងារគ្រូពេទ្យខ្លះនោះទេ ប៉ុន្តែនាំគ្នាអង្គុយលេង Facebook ក្នុងតង់ និងថតរូបបង្អួតគេឯងទៅវិញ»។ អតីតគ្រូពេទ្យបានប្តឹងតវ៉ាប្រឆាំងនឹងការសម្រេចរបស់សាលាខេត្ត ខណៈរដ្ឋបាលខេត្ត បានចេញមុខបញ្ជាក់ថា លោក កុសល តែងតែប្រព្រឹត្តកំហុសឆ្គងជាបន្តបន្ទាប់ ពោលគឺការបំបែកបំបាក់សាមគ្គីផ្ទៃក្នុងអង្គភាព៕	ក្រសួងមុខងារសាធារណៈ នាថ្ងៃទី៤ ខែកុម្ភៈ នេះ បានអះអាងពីភាពស្របច្បាប់របស់រដ្ឋបាលខេត្តប៉ៃលិន ស្តីពីការដាក់ទណ្ឌកម្មខាងវិន័យថ្នាក់ទី២ ចំពោះលោក ខឹម មុនីកុសល។ លោក មុនីកុសល ត្រូវបានលុបឈ្មោះចេញពីក្របខណ្ឌមន្ត្រីមន្ទីរសុខាភិបាលខេត្តប៉ៃលិន កាលពីថ្ងៃទី១៩ ខែមីនា ឆ្នាំ២០២១។ សាម៉ីខ្លួនបានដាក់ពាក្យប្តឹងទៅក្រសួងមុខងារសាធារណៈដើម្បីសុំចូលបម្រើការវិញ។
លោក Chomrom Jenchai នាយកគ្រប់គ្រង នៃក្រុមហ៊ុន CP All (Cambodia) Co., Ltd, ដែលជាក្រុមហ៊ុនបុត្រសម្ព័ន្ធរបស់ក្រុមហ៊ុន CP All Public Company Limited និងអ្នកស្រី Phu Cherryna នាយកប្រតិបត្តិនៃក្រុមហ៊ុន ANCO Group បានអញ្ជើញចូលរួមជាភ្ញៀវកិតិ្តយសក្នុង ការបើកសម្ពោធសាខាហាង 7-Eleven Season Mall ប៉ោយប៉ែត ដែលជាសាខាថ្មីមួយទៀត នៅក្នុងប្រទេសកម្ពុជា។ ហាង 7-Eleven នៅក្រុងប៉ោយប៉ែតនេះ មានទីតាំងស្ថិតនៅផ្សារទំនើប Season Mall ជាមជ្ឃមណ្ឌលផ្សារទំនើបសហគមន៍ខ្នាតធំ ព័ទ្ធជុំវិញដោយអាគារស្នាក់អាស្រ័យ និងជាមជ្ឃមណ្ឌលពាណិជ្ជកម្ម នៅក្រុងប៉ោយប៉ែតផងដែរ។ លោក Chomrom Jenchai នាយកគ្រប់គ្រង នៃក្រុមហ៊ុន CP All (Cambodia) Co. បានថ្លែងថា 7-Eleven៖ «យើងមានការបេ្តជ្ញាខ្ពស់ ក្នុងការចែកចាយផលិតផល និងបំរើសេវាកម្មប្រកបដោយ គុណភាពខ្ពស់ជូនអតិថិជន ដើម្បីបង្កើននូវគុណភាពជីវិត ដោយមានការជ្រើសរើសនូវផលិត ផលជាច្រើនប្រភេទ និងការប្រកាន់ខ្ជាប់ទៅតាមពាក្យស្លោករបស់ក្រុមហ៊ុន CP All ថា រួមគ្នាច្នៃប្រឌិតនិងចែករំលែកនូវឳកាសអោយគ្នាទៅវិញទៅមក» ។ លោកបានមានប្រសាសន៍បន្ថែមថា៖ «ស្ថិតក្រោមការរីករាលដាលនៃជំងឺកូវីដ-19 នេះ ហាង 7-Eleven នៅក្នុងប្រទេសកម្ពុជាគ្រប់សាខាទាំងអស់ បានអនុវត្តវិធានការសុខាភិបាលយ៉ាងតឹងរ៉ឹង ស្របទៅតាមវិធានការរបស់រដ្ឋាភិបាលកម្ពុជាក្នុងការទប់ស្កាត់ការរីករាលដាលនៃជំងឺឆ្លង ដើម្បីរក្សានូវសុវត្ថិភាពដល់អតិថិជន និងបុគ្គលិកទាំងអស់»។ បច្ចុប្បន្ននេះ ប្រទេសកម្ពុជាមានសាខាហាង 7-Eleven បើកឲ្យដំណើរការទាំងអស់ចំនួន 7 សាខា ក្នុងនោះសាខាដំបូងគេបង្អស់គឺ សាខាជ្រោយចង្វារ ដែលបានបើកដំណើរនៅក្នុងខែសីហា ឆ្នាំ2021 និងសាខាPTT ព្រែកព្នៅ សាខា PTT ព្រៃកី សាខាPTT ច្បារអំពៅ សាខាPTT ផ្សារតូច សាខា Rule មហាវិថីព្រះមុនីវង្ស និងសាខាចុងក្រោយគេបង្អស់គឺ សាខាផ្សារ Season Mall ប៉ោយប៉ែត ៕	កាលពីថ្ងៃសុក្រ ទី១១ ខែមីនា កន្លងទៅនេះ ហាង 7-Eleven ក៏បានបើកសម្ពោធ សាខាថ្មីមួយ ទៀត នៅក្នុងក្រុងប៉ោយប៉ែត ខេត្តបន្ទាយមានជ័យ បន្ទាប់ពីការបើកសាខាដំបូងបង្អស់នៅជាយរាជធានីភ្នំពេញ ប្រកបដោយជោគជ័យ កាលពីឆ្នាំ២០២១។
របៀបនៃការធ្វើប្រតិបត្តិការស្គែនទូទាត់ប្រាក់នៅប្រទេសថៃ ពី iPay Cambodia ទៅ PromptPay សូមទស្សនា វីដេអូ របៀបស្គែន Thai QR Code តាមរយៈ iPay Cambodia ឬចូលតាមជំហានដូចខាងក្រោម៖ 1- ចូលទៅក្នុងកម្មវិធី iPay Cambodia 2- ចុចពាកុ្យ QR Code (Android) ឬ Scan QR Code (iOS) 3- ស្គែនទូទាត់ជាមួយ QR Code ដែលមាននិមិត្តសញ្ញា PromptPay 4- ជ្រើសរើសគណនី KHR ដើម្បីផ្ទេរប្រាក់ចេញ 5- បញ្ចូលទឹកប្រាក់ដែលត្រូវទូទាត់ 6- ជ្រើសរើសគោលបំណងនៃប្រតិបត្តិការ 7- ចុច Pay រួចចុច Confirm 8- បញ្ចូល PIN Code ដើម្បីបញ្ចប់ប្រតិបត្តិការ 9- ប្រព័ន្ធនឹងបង្ហាញពាក្យ Payment Successful លក្ខខណ្ឌសម្រាប់ការទូទាត់៖ QR Code ឆ្លងប្រទេសដែលអាចស្គែននៅប្រទេសថៃបាន មាន Logo ThaiQR/ PromptPay ជាសម្គាល់ អាចទូទាត់ចេញតែពីគណនីប្រាក់រៀលតែប៉ុណ្ណោះ ហើយ Thai QR ត្រូវតែជារូបិយប័ណ្ណបាត (THB) ទំហំទឹកប្រាក់អតិបរមាក្នុងមួយប្រតិបត្តិការ និងក្នុងមួយថ្ងៃ ចំនួន ១០.០០០.០០០ រៀល ស្គែនបានគ្រប់សមាជិកដៃគូរ PromptPay ទូទាត់បានតែ QR Merchant ប៉ុណ្ណោះ៕ (អត្ថបទពាណិជ្ជកម្ម)	កម្មវិធីធនាគារចល័ត iPay Cambodia របស់ អិលអូអិលស៊ី អាចទូទាត់ថ្លៃទំនិញបានយ៉ាងងាយនៅប្រទេសថៃ។ លោកអ្នកគ្រាន់តែធ្វើការស្គែនទូទាត់ប្រាក់ពីគណនីប្រាក់រៀល ទៅកាន់ QR Code របស់អាជីវករថៃដែលមាននិមិត្តសញ្ញា PropmtPay ទូទាំងប្រទេសថៃ។ ធានាបានថាដំណើរកម្សាន្តរបស់អ្នកនៅប្រទេសថៃកាន់តែរីករាយ ជាមួយរបៀបចាយវាយថ្មីនេះដោយមិនចំណាយពេលប្ដូរប្រាក់រៀលទៅជាប្រាក់បាតដូចមុនទៀតឡើយ។
សេវាកម្មដែលផ្ដល់ជូនឥតគិតថ្លៃរួមមាន ការត្រួតពិនិត្យស្ថានភាពរថយន្ដតាមបច្ចេកវិទ្យា (eVHC) ការលាងសម្អាតរថយន្ដ ការបូមធូលី និងប៉ូលា និងផ្ដល់ជូនអាហារសម្រន់ និងភេសជ្ជៈ។ សម្រាប់ការកក់កន្លែងទុកមុន សូមទាក់ទង 023 888 811 ឬ 070 999 222 ។ Official Facebook Page: Land Rover Cambodia Official Instagram Page: Land Rover Cambo Official Facebook Page: Jaguar Cambodia Official Instagram Page: @Jaguarcambodia (អត្ថបទពាណិជ្ជកម្ម)	នៅថ្ងៃទី១៥ និងទី១៦ ខែមិថុនានេះ លោកអ្នកគ្រាន់តែយករថយន្ត Jaguar និង Land Rover មកប្តូរតម្រងប្រេង និងប្រេងម៉ាស៊ីន ដោយចំណាយត្រឹម ១៤៩ ដុល្លារ ប៉ុណ្ណោះ នោះលោកអ្នកនឹងទទួលការផ្តល់សេវាកម្ម ៤ បន្ថែមទៀតដោយឥតគិតថ្លៃ ។ ការផ្តល់ជូននេះ មាននៅអគារតាំងលក់ និងថែទាំជួសជុលរថយន្ដ Jaguar Land Rover ។
នៅក្នុងឱកាសនោះ លោក ឌីម សួនណាត អគ្គនាយកក្រុមហ៊ុនអុីណារីតា ឌីវេឡុបម៉ិន ឯ.ក បានបញ្ជាក់ថា ក្រុមហ៊ុនរបស់យើង នឹងផ្តល់ជូននូវឱកាសចំណេញជាច្រើនដល់អតិថិជន ហើយរាល់គម្រោងវិនិយោគរបស់យើង នីមួយៗ គឺសុទ្ធសឹងតែមានច្បាប់ទម្លាប់ និងមានការអនុញ្ញាតត្រឹមត្រូវ និយាយរួម យើងមិនលក់ដីខ្យល់ ឬ ភូកកុហក បោកប្រាស់អតិថិជនដោយប្រការណាមួយឡើយ ។ លោកបានបញ្ជាក់បន្ថែមថា ឆាប់ៗខាងមុខនេះ ក្រុមហ៊ុននឹងបង្កើតឲ្យមានជាសាខា គ្រប់25ខេត្តក្រុង ដើម្បីធ្វើយ៉ាងណា ផ្តល់ភាពងាយស្រួល សេវាកម្មឆាប់រហ័សដល់អតិថិជន នៅក្នុងការមកទទួលសេវាកម្ម ឬមកទទួលប្រាក់ចំណេញផ្សេងៗប្រចាំខែពីក្រុមហ៊ុន ហើយរាល់សាខា នីមួយៗ យើងនឹងបង្កើតឲ្យមានជាស្តង់ដារមួយត្រឹមត្រូវ រួមបញ្ជូលនូវ ហាងកាហ្វេ Rita Coffee និង ផលិតផលផ្សេងៗទៀត របស់ក្រុមហ៊ុន ។ ស្ថិតក្រោមទឹកមុខដ៏ស្រស់ស្រាយ រីករាយ លោក សាយ សុភាព និង ភរិយា ដែលជាអតិថិជនរបស់ក្រុមហ៊ុន ENARITA នៅខេត្តបាត់ដំបង បានបញ្ជាក់ថា លោកមានការជឿទុកចិត្ត ជាខ្លាំង ចំពោះក្រុមហ៊ុនENARITA មុននឹងលោក សម្រេចចិត្តវិនិយោគ លោកបានពិភាក្សា ជាមួយក្រុមគ្រួសារ ច្បាស់លាស់ ហើយមកទល់ពេលនេះ លោកតែងតែទទួលបាន ប្រាក់ចំណេញ ប្រចាំខែ ហើយមិនដែលមានការយឺតយ៉ាវ ម្តងណាឡើយ ។ គួរបញ្ជាក់ផងដែរថា ក្រុមហ៊ុន អុីណារីតា ឌីវេឡុបមិន ឯ.ក មានបុត្រសម្ព័នចំនួន៧ក្រុមហ៊ុនផ្សេងៗគ្នា ក្នុងនោះមានដូចជា RITA អចលនទ្រព្យ ដែលជាក្រុមហ៊ុនវិនិយោគទៅលើវិស័យអចលនទ្រព្យដ៏ធំមួយនៅក្នុងប្រទេសកម្ពុជា ហើយកំពុងផ្ដល់ជូននូវ Promotion ពិសេស "ទិញដីបានលុយ" រួមទាំង Promotionមាស ទិញដីចំនួន1ឡូត៌ ថែមមាស ១ជី ឬក៏ទូរសព្ទ័ដៃ មួយគ្រឿង បន្ថែមទៀតផង ហើយបុត្រសម្ព័នជាបន្តរួមមានក្រុមហ៊ុន RITAទឹកបរិសុទ្ធ, RITA Sport, RITA Coffee, RITA Investment, RITA Product, RITA Education ព្រមទាំងសេវាកម្មផ្សេងៗ ជាច្រើនទៀត៕ (អត្ថបទពាណិជ្ជកម្ម)	កាលពីថ្ងៃ 09 ខែឧសភា ឆ្នាំ2019នេះ ក្រុមហ៊ុន ENARITA បានរៀបចំជាកម្មវិធី បទបង្ហាញអំពីគម្រោងវិនិយោគ និងពិសាអាហារសាមគ្គី ដែលបានធ្វើឡើងនៅក្នុងខេត្តបាត់ដំបង ។ នៅក្នុងឱកាសនោះដែរ យើងសង្កេតឃើញមានវត្តមាន ឯកឧត្តម លោកជំទាវ មន្ត្រីរាជការ អ្នកមុខអ្នកការ ជាពិសេស អ្នកជំនួញធំៗ អាជីវករ និង ប្រជាពលរដ្ឋ ចូលរួមយ៉ាងច្រើនកុះករ ។
ប្រមុខរដ្ឋអេហ្ស៊ីបអតីតឧត្តមសេនីយ៍ អាប់ឌែល ហ្វាតា អែលស៊ីស៊ី ត្រូវបានសមភាគីអាមេរិក ដូណាល់ ត្រាំ ទទួលយ៉ាងកក់ក្ដៅនៅឯសេតវិមាន ក្នុងដំណើរទស្សនកិច្ចលើកទី១ របស់លោកទៅកាន់អាមេរិក។ លោក ត្រាំ បានសរសើរការដឹកនាំរបស់លោក ស៊ីស៊ី ក្នុងន័យស្ដារទំនាក់ទំនងទ្វេភាគីឡើងវិញ បន្ទាប់ពីធ្លាក់ចុះដោយសារការបំពានសិទ្ធិមនុស្សធ្ងន់ធ្ងរនៅអេហ្ស៊ីបដូចជាការបង្ក្រាបបាតុកម្ម ការចាប់ឃុំខ្លួនអ្នកតវ៉ាពីសំណាក់ប៉ូលិសរបស់លោកប្រធានាធិបតី ស៊ីស៊ី ។ ក្នុងជំនួបនេះ ប្រធានាធិបតីអាមេរិកបានប្រាប់សមភាគីអេហ្ស៊ីបថា អាមេរិកនឹងនៅជួយពីក្រោយ និងនៅតែជាសម្ព័ន្ធមិត្តរបស់អេហ្ស៊ីប។ ក្រៅពីលើកសរសើរការដឹកនាំរបស់លោក ស៊ីស៊ី ទាំងស្ថានភាពសិទ្ធិមនុស្សយ៉ាប់យ៉ឺនខ្លាំង លោក ត្រាំ ក៏បាននិយាយដែរថា ទាំងអាមេរិក ទាំងអេហ្ស៊ីប នឹងធ្វើការជាមួយគ្នាដើម្បីបោសសម្អាតក្រុមភេរវកម្មនៅទូទាំងពិភពលោក។ យ៉ាងណាមិញ លោក ត្រាំ បានប្រាប់អ្នកសារព័ត៌មានដែរថា អាមេរិក និងអេហ្ស៊ីប ក៏មានចំណុចខ្លះមិនយល់ស្របគ្នាដែរ។ ប្រធានបទសិទ្ធិមនុស្សនៅតែជារឿងក្ដៅ បើទោះជាលោក ត្រាំ មិនបង្ហាញការព្រួយបារម្ភជាសាធារណៈលើរឿងក៏ដោយ។ បើតាមសារព័ត៌មាន Huffington Post មន្ត្រីរដ្ឋបាលលោក ត្រាំ និយាយថា មេដឹកនាំទាំងពីរពិភាក្សារឿងនេះជាសម្ងាត់។ ទំនាក់ទំនងរវាងអាមេរិក និងអេហ្ស៊ីប រំពឹងថានឹងកាន់តែប្រសើរឡើង បន្ទាប់ពីល្អក់កករខ្លាំងនៅអាណត្តិដឹកនាំរបស់អតីតប្រធានាធិបតី បារ៉ាក់ អូបាម៉ា ។ រដ្ឋបាលលោក អូបាម៉ា បានផ្អាកការផ្ដល់ជំនួយយោធាសម្រាប់អេហ្ស៊ីបក្នុងឆ្នាំ២០១៣ ក្រោយលោក ស៊ីស៊ី ដែលពេលនោះជាប្រមុខកងទ័ពអេហ្ស៊ីបបានធ្វើរដ្ឋប្រហារទម្លាក់ប្រធានាធិបតីជ្រើសរើសតាមការបោះឆ្នោត Mohamed Morsi ។ លោក អូបាម៉ា ក៏រិះគន់ការដឹកនាំរបស់លោក ស៊ីស៊ី ដែលស្ថានភាពសិទ្ធិមនុស្សធ្លាក់ដុនដាបខ្លាំង។ ចាប់តាំងពីរដ្ឋប្រហារឆ្នាំ២០១៣ មកនោះ ប្រជាជនអេហ្ស៊ីបបានងើបឡើងតវ៉ារដ្ឋាភិបាលយោធា តែត្រូវរងការបង្ក្រាប ដែលបណ្ដាលឲ្យមនុស្សច្រើនពាន់នាក់ស្លាប់ និងរបួស ខណៈមនុស្សជាច្រើនម៉ឺននាក់ ត្រូវបានចាប់ខ្លួន ហើយភាគច្រើនជាសមាជិកចលនាភាតរភាពមូស្លីម ដែលលោក ស៊ីស៊ី ចាត់ទុកជាក្រុមភេរវករ និងជាគោលដៅនៃការបោសសម្អាត។ ប៉ុន្តែអាមេរិក នៅតែមិនអាចដកដៃ និងឈប់គាំទ្រអេហ្ស៊ីបឡើយ ដ្បិតអេហ្ស៊ីបជាសម្ព័ន្ធមិត្តយូរអង្វែងរបស់អាមេរិក និងតែងដើរតួនាទីសំខាន់ក្នុងការស្វែងរកសន្តិភាពនៅមជ្ឈិមបូព៌ា៕	ប្រធានាធិបតីអាមេរិក ដូណាល់ ត្រាំ បានជួបជាមួយប្រធានាធិបតីអេហ្ស៊ីប អាប់ឌែល ហ្វាតា អែលស៊ីស៊ី (Abdel Fattah el-Sisi) នៅឯសេតវិមាននៅថ្ងៃទី៣ ខែមេសា។ លោក ត្រាំ បានទុកស្ថានភាពសិទ្ធិមនុស្សនៅអេហ្ស៊ីបដែលធ្លាក់ចុះដោយឡែក និងបានសរសើរប្រធានាធិបតីស៊ីស៊ី ដែលបំពេញការងារបានយ៉ាងអស្ចារ្យក្នុងគ្រាលំបាកនៃការដឹកនាំប្រទេស។ បន្ថែមពីលើការប្ដេជ្ញាចិត្តពង្រឹងទំនាក់ទំនងទ្វេភាគី លោក ត្រាំ និងលោក ស៊ីស៊ី ក៏បានសន្យាសហការគ្នាដើម្បីប្រយុទ្ធប្រឆាំងភេរវកម្មដែរ។
ត្រី «នួនចាន់» គឺជាប្រភេទត្រីរស់នៅក្នុងតំបន់ទឹកភ្លាវ (តំបន់ដែលមានទឹកសាបហូរចូលទៅក្នុងសមុទ្រ)។ កូនត្រីនួនចាន់ និងត្រីនួនចាន់ពេញវ័យ រស់នៅក្នុងសមុទ្រ ចំណែកកូនត្រីនួនចាន់ជំទង់ ហែលចូលទៅរកចំណីនៅក្នុងតំបន់ទឹកភ្លាវ។ ត្រីនួនចាន់ មានឈ្មោះវិទ្យាសាស្រ្ត (Chanos chanos) និងឈ្មោះជាភាសាអង់គ្លេស Milkfish។ ត្រីនួនចាន់ មានលក្ខណៈសម្គាល់ដូចជា៖ ដងខ្លួនស្រឡូន ពណ៌ប្រាក់។ រង្វះមាត់តូច គ្មានធ្មេញ។ ព្រុយកន្ទុយឆែក មានស្តង់ដាប្រវែងដងខ្លួនទូទៅប្រហែល ១០០ ស.ម។ ពួកវាភាគច្រើន រស់នៅជាហ្វូង និងស៊ីស្លែ និងប្លង់តុងសត្វ និងសត្វល្អិតជាអាហារ។ គេសង្កេតឃើញថា ប៉ុន្មានឆ្នាំចុងក្រោយនេះ បរិមាណត្រីគ្រប់ប្រភេទ ទាំងត្រីទឹកសាប និងត្រីទឹកភ្លាវ មាននិន្នាការធ្លាក់ចុះយ៉ាងខ្លាំង។ ទាំងនេះ អាចបណ្តាលមកពីការនេសាទហូសកម្រិត និងការបាត់បង់ទីជម្រក ព្រមទាំងបរិស្ថានភពផែនដីប្រែប្រួល ដែលជាកត្តាចម្បង រំខានដល់វដ្តជីវិតរបស់ពួកវា និងជីវៈចម្រុះផ្សេងផងដែរ។ សូមចូលរួមថែរក្សាធនធានជលផល និងជីវៈចម្រុះផ្សេងៗ តាមលទ្ធភាពដែលលោកអ្នកអាចធ្វើបាន ដើម្បីទុកជាកេរដំណែលដល់អ្នកជំនាន់ក្រោយ៕	ដោយ៖ មច្ឆាខ្មែរ
អត្ថបទទាក់ទង World Cup៖ បារាំងឡើងទៅវគ្គ១/២ផ្តាច់ព្រ័ត្រ ក្រោយឈ្នះអ៊ុយរូហ្គាយ ២-០ បែលហ្ស៊ិករកបានគ្រាប់ដំបូងនៅនាទី១៣ ប៉ុន្តែជាគ្រាប់បាល់បញ្ចូលទីខ្លួនឯងរបស់ Fernandinho របស់ប្រេស៊ីល មុនពេល Romelu Lukaku បញ្ជូនទៅឲ្យ Kevin De Bruyne បង្កើនការនាំមុខ ២-០ នៅនាទី៣១ ។ ឈានដល់នាទី៧៦ Renato Augusto បានវាយបកតាមពីក្រោយមួយគ្រាប់វិញ តាមរយៈការតែតបាល់បញ្ចូលទី ក្រោយការបញ្ជូនរបស់ Philippe Coutinho ។ គ្រាប់បាល់របស់ Augusto កើតឡើងតែបីនាទីប៉ុណ្ណោះ ក្រោយគេបង្ហាញវត្តមាននៅលើទីលាន។ ប្រេស៊ីល ជាពិសេស Neymar និង Marcelo ប្រឹងវាយសម្រុកយ៉ាងខ្លាំង ប៉ុន្តែពួកគេមានអាចទម្លាយរនាំងការពារ និងអ្នកចាំទី Thibaut Courtois បានឡើយ។ បែលហ្ស៊ិក និងបារាំងត្រូវតទល់គ្នានៅវគ្គពាក់កណ្តាលផ្តាច់ព្រ័ត្រនៅកីឡដ្ឋាន Saint Petersburg Stadium នារាត្រីថ្ងៃទី១០ ខែកក្កដា។ អ្វីដែលគួរឲ្យចាប់អារម្មណ៍នោះ លោក Thierry Henry វីរបុរសបាល់ទាត់បារាំង ជាគ្រូជំនួយរបស់ក្រុមជម្រើសជាតិបែលហ្ស៊ិក។ ការធ្លាក់ចេញរបស់ប្រេស៊ីល មានន័យថា ការប្រកួតបន្តបន្ទាប់ មានតែក្រុមជម្រើសជាតិនៅតំបន់អឺរ៉ុបប៉ុណ្ណោះ ខណៈអ៊ុយរូហ្គាយដែលជាក្រុមពីអាមេរិកឡាទីនមួយទៀតនោះ បានធ្លាក់ចេញដោយសារបារាំងក្នុងលទ្ធផល ២-០ ៕	បែលហ្ស៊ិកទទួលបានកៅអីសម្រាប់ការប្រកួតវគ្គ១/២ផ្តាច់ព្រ័ត្រជាមួយបារាំង បន្ទាប់ពីពួកគេទទួលបានជ័យជម្នះ ២-១ លើប្រេស៊ីលដែលជាជើងឯក៥ជំនាន់នៅកីឡដ្ឋាន Kazan Arena។
លោក សៅ សាម៉ឺឌី អាយុ ៥២ ឆ្នាំ បច្ចុប្បន្នរស់នៅ ក្នុង ភូមិ តាលាក់ខាងជើង ឃុំ គុស ស្រុក ត្រាំកក់ ខេត្ត តាកែវ ដែលជាកសិករគឺជាអតិថជិនទី៤ហើយដែលមានសំណាងឈ្នះនូវរង្វាន់ធំក្នុងកម្មវិធីពិសេសសប្តាហ៍មហាសំណាងនូវទឹកប្រាក់១០០០ដុល្លារ ហើយកាន់តែពិសេសជាងនេះទៅទៀតនោះគឺលោកបានឈ្នះម្តងរួចទៅហើយនូវលេខសំណាងដែលគាត់បានផ្សងសំណាង។ លោក សៅ សាម៉ឺ បានមានប្រសាសន៍ថា«តាមពិតទៅពីមុនខ្ញុំមិនសូវទុកចិត្តទេ តែដល់ពេលត្រូវខ្លួនឯងត្រូវគឺពិតជាទុកចិត្តមែន ហើយកាន់តែពិសេសទៅទៀតនោះគឺនៅពេលដែលយើងចាក់ឆ្នោតមហាសំណាងនេះគឺយកអាចឈ្នះដល់ពី២ដង គឺយើងឈ្នះនៅពេលដែលយើងចាក់ រួចអាចរក្សាកន្ទុយសន្លឹកឆ្នោតនេះទុកចាប់រង្វាន់ឈ្នះម្តងទៀត។ លោកបានចាក់ត្រូវរង្វាន់ធំម្តងហើយ ឥឡូវគឺបានត្រូវរង្វាន់ពិសេសម្តងទៀតពិតជាមានសំណាងមែន»។ លោកបានបន្តទៀតថាចំពោះទឹកប្រាក់ដែល ឈ្នះនេះនឹងធ្វើការចាយវាយខ្លះក្នុងពិធីបុណ្យភ្ជុំបិណ្ឌ ខ្លះទុកឱ្យកូនបន្តការសិក្សានិង បង្កើនជីភាពគ្រួសារ។ អ្នកតំណាងដេប៉ូឆ្នោតមហាសំណាងមកពីខេត្តតាកែវបានថ្លែងបញ្ជាក់ថា រាល់អតិថិជនទាំងអស់នឹងកាន់តែទទួលបានសំណាងជាច្រើនទៀតពីក្រុមហ៊ុនឆ្នោតមហាសំណាងបន្ទាប់ពីកម្មវិធីពិសេសសប្តាហ៍មហាសំណាងក្នុងឱកាសពិធីបុណ្យភ្ជុំបិណ្ឌនេះដែលនឹងត្រូវផុតនៅថ្ងៃទី១៥ខាងមុខនេះ គឺក្រុមហ៊ុននឹងផ្តល់រង្វាន់រឹតតែច្រើន និងកាន់តែធំជារៀងរាល់សប្ដាហ៍ គឺម៉ូតូសេរីថ្មី ០១៧ និងទូរស័ព្ទស្មានហ្វូនជាច្រើនគ្រឿងដល់អតិថិជនខ្លួនដោយគ្រាន់តែរក្សាទុកនូវចុងកន្ទុយសន្លឹកដែលខ្លួនចាក់រួចដើម្បីផ្ទៀងផ្ទាត់ឈ្នះរង្វាន់ម្តងទៀត។ សូមរំលឹកដល់បងប្អូនពុកម៉ែ ដែលចាក់ឆ្នោតមហាសំណាង ទោះជាលេខដែលបងប្អូន ពុកម៉ែចាក់នោះត្រូវរឺ មិនត្រូវក៏ដោយ សូមបងប្អូន ពុកម៉ែទុកកន្ទុយសន្លឹកនោះដើម្បីទុកផ្ទៀងយករង្វាន់លុយ១០០០ដុល្លារម្តងទៀត ពីក្រុមហ៊ុនឆ្នោតមហាសំណាងនៅរៀងរាល់ម៉ោង ៦:៣០ នាទីល្ងាច។ សូមបងប្អូន ពុកម៉ែកុំភ្លេចទាយកកន្ទុយសន្លឹកឆ្នោតពីកូនកញ្ជ្រែងកត់ឆ្នោត ព្រោះសន្លឹកឆ្នោតនោះក្រុមហ៊ុនមិនគិតលុយពីបងប្អូនពុកម៉ែទេ ដែលនេះគឺជាការផ្តល់ឱកាសម្តងទៀត ដើម្បីឈ្នះរង្វាន់ធំលុយសុទ្ធជាទឹកប្រាក់ចំនួន ១,០០០ដុល្លារ រៀងរាល់ថ្ងៃ ។ ចំពោះអតិថិជនបន្ទាប់គឺត្រូវបានទៅអតិថិជនដែលកាន់នូវកន្ទុយសន្លឹកឆ្នោតលេខ៖ ១៧០៩១២០៤០៤១៦៩៧០ ព័ត៌មានបន្ថែម សូមទំនាក់ទំនងលេខ៖ ០៧០ ២៣៥ ២៣៥ / ០៩៩ ២៣៥ ២៣៥ ៕ ( អត្ថបទពាណិជ្ជកម្ម )	ពិតជាអស្ចារ្យមែនអតិថិជនដែលជាកសិករមកពីខេត្តតាកែវ បានឈ្នះនូវរង្វាន់ទ្វេរដងក្នុងថ្ងៃតែមួយជាមួយនិងទឹកប្រាក់ដ៏ច្រើនសន្ឋឹកសន្ធាប់ពីកម្មវិធីពិសេសសប្តាហ៍មហាសំណាងរបស់ក្រុមហ៊ុនឆ្នោតមហាសំណាងដែលជាក្រុមហ៊ុនមានអជ្ញាប័ណ្ណស្របច្បាប់នៅព្រះរាជាណាចក្រកម្ពុជា។
មូលហេតុចំបងរបស់ចលនាយុវជនដ៏ធំមួយនេះដែលគាំទ្រការរំលាយគណបក្សសង្គ្រោះជាតិ គឺដើម្បីស្ថិរភាព និងសន្តិភាព។ នៅក្នុងសេចក្តីថ្លែងការណ៍របស់ខ្លួន ស.ស.យ.ក បានរំឮកឡើងវិញអំពីសង្គ្រាមស៊ីវិលច្រើនទសវត្សរ៍ដែលបានកើតមាននៅកម្ពុជា និងបានរារាំងការអភិវឌ្ឍន៍របស់កម្ពុជា។ សហភាពសហព័ន្ធយុវជនកម្ពុជាបានសរសេរនៅក្នុងសេចក្តីថ្លែងការណ៍របស់ខ្លួនយ៉ាងដូច្នេះ៖«មេរៀនមួយដ៏សំខាន់សម្រាប់យុវជនយើងទាំងអស់គ្នាគឺថា កម្ពុជាមិនអាចប្រថុយប្រថានដោយយកសន្តិភាព និងស្ថិរភាព ជាការដកពិសោធន៍ណាមួយទៀតបានឡើយ»។ យុវជន ស.ស.យ.ក បានសរសេរថា ពួកគេជាសាក្សីនៃព្យាយាមថែរក្សាសន្តិភាព និងស្ថិរភាពរបស់កម្ពុជាក្នុងរយៈពេល២០ឆ្នាំចុងក្រោយនេះ។ ជាសន្តិភាពដែលពួកគេយល់ថា បានផ្តល់ឱកាសពេញលេញក្នុងការអភិវឌ្ឍសមត្ថភាព ចំណេះដឹងផ្ទាល់ខ្លួន និងបានចូលរួមកសាងសង្គមជាតិទៀតផង។ តាមរយៈសេចក្តីថ្លែងការណ៍ដដែល សហភាពសហព័ន្ធយុវជនកម្ពុជាបានអំពាវនាវដល់ប្រជាជនខ្មែរ និងពិសេសយុវជន បង្ហាញសាមគ្គីភាព និងលើកតម្កើងសន្តិភាព និងស្ថិរភាព ក្រោមច្បាប់រដ្ឋធម្មនុញ្ញរបស់កម្ពុជា៕	សហភាពសហព័ន្ធយុវជនកម្ពុជា (ស.ស.យ.ក) បានចេញផ្សាយសេចក្តីថ្លែងការណ៍ដ៏កម្រមួយដែលទាក់ទងនឹងសង្គមនយោបាយ ដោយប្រកាសគាំទ្រសេចក្តីសម្រេចរបស់តុលាការកំពូលក្នុងការរំលាយគណបក្សសង្គ្រោះជាតិ។
ក្នុងចំណោមវ៉ាក់សាំងចាក់មួយដូសរបស់ Johnson & Johnson ទាំង២,៦លានដូសរបស់អាមេរិក ឡាវ ទទួលបានវ៉ាក់សាំងចំនួន១លាន៨ពាន់ដូស ហើយហ្វីលីពីនទទួលបានជាង១,៦លានដូស។ ហ្វីលីពីន នឹងទទួលបានវ៉ាក់សាំង១,៦លានដូសទៀតពីអាមេរិកនៅប៉ុន្មានថ្ងៃខាងមុខ។ វ៉ាក់សាំងទាំងនេះ ស្ថិតក្រោមគម្រោងចែកចាយចំនួន៨០លានដូសដែលប្រធានាធិបតី ចូ បៃឌិន ប្រកាសកាលពីខែឧសភាកន្លងទៅ។ លោក បៃឌិន ក៏ប្រកាសផែនការទិញវ៉ាក់សាំង៥០០លានដូសទៀតសម្រាប់ផ្ដល់ឱ្យប្រទេសក្រីក្រផងដែរ។ សម្រាប់ឡាវ វ៉ាក់សាំងជាង១លានដូសនេះ នឹងប្រើប្រាស់សម្រាប់ប្រជាជនជាងមួយលាននាក់ ដែលស្មើនឹង១៤ភាគរយនៃប្រជាជនសរុប។ សារព័ត៌មាន Laotian Times រាយការណ៍ថា ឡាវ នឹងយកវ៉ាក់សាំងរបស់ Johnson & Johnson ចាក់ឱ្យប្រជាជនមានអាយុលើស៦០ឆ្នាំ អ្នកមានជំងឺប្រចាំកាយ និងបុគ្គលិកសុខាភិបាលទូទាំងប្រទេស។ ឡាវ គ្រោងចាក់វ៉ាក់សាំងលើប្រជាជនឱ្យបាន៥០ភាគរយនៅត្រឹមដំណាច់ឆ្នាំ២០២១នេះ។ ស្ថានភាពជំងឺកូវីដ-១៩ នៅឡាវ ហាក់ប្រសើរជាងប្រទេសជិតខាងរបស់ខ្លួន ក៏ដូចជាក្នុងតំបន់អាស៊ីគ្នេយ៍ផងដែរ។ គិតត្រឹមថ្ងៃទី១៧ ខែកក្កដា ឡាវមានករណីឆ្លងសរុបជាង៣ពាន់នាក់ និងស្លាប់៤នាក់។ មួយរយៈចុងក្រោយ ករណីឆ្លងហាក់ឡើងខ្លាំង ដោយសារពលករឡាវដែលធ្វើការនៅថៃសម្រុកចូលស្រុកវិញ។ ចំណែកហ្វីលីពីន ជាប្រទេសរងគ្រោះខ្លាំងមួយនៅក្នុងតំបន់។ ករណីឆ្លងនៅប្រទេសនេះមានជិត១លាន៥សែនករណីទៅហើយ និងមានអ្នកស្លាប់ជាង២ម៉ឺន៦ពាន់នាក់។ កន្លងទៅ ម៉ាឡេស៊ី ឥណ្ឌូណេស៊ី និងវៀតណាម ទទួលបានជំនួយវ៉ាក់សាំងពីអាមេរិករួចទៅហើយ។ ប្រទេសក្នុងតំបន់អាស៊ីអាគ្នេយ៍ផ្សេងទៀតដែលនឹងបានវ៉ាក់សាំងពីអាមេរិកមានកម្ពុជា ថៃ និងប៉ាពួអាស៊ីនូវែលហ្គីណេ៕	ឡាវ និងហ្វីលីពីន នៅថ្ងៃទី១៦ ខែកក្កដា បានទទួលវ៉ាក់សាំងសរុបជាង២,៦លានដូសរបស់ក្រុមហ៊ុន Johnson & Johnson ពីដែលជាវិភាគទានរបស់អាមេរិក។ វ៉ាក់សាំងនេះ ត្រូវបានបរិច្ចាគតាមយន្តការ COVAX ។
តាមព្រះរាជក្រឹត្រចុះថ្ងៃទី១០ ខែកុម្ភៈ ឧត្តមសេនីយ៍ទាំង១១ រូបដែលព្រះមហាក្សត្រទ្រង់ត្រាស់បង្គាប់តែងតាំងរួមមាន៖ ១. ឧត្តមសេនីយ៍ឯក ប៉ិច សូឌី ។ ២. ឧត្តមសេនីយ៍ឯក យង់ សារិទ្ធ ។ ៣. ឧត្តមសេនីយ៍ឯក រឿង វុទ្ធី។ ៤. ឧត្តមសេនីយ៍ឯក សួស ស៊ីណា។ ៥. ឧត្តមសេនីយ៍ឯក រ៉េត ស៊ីថា ។ ៦. ឧត្តមសេនីយ៍ឯក ដួង ហេង ។ ៧. ឧត្តមសេនីយ៍ឯក ហ៊ុយ ថេរ៉ា។ ៨. ឧត្តមសេនីយ៍ឯក ភោគ ចន្ថា។ ៩. ឧត្តមសេនីយ៍ឯក សួន ពិរុណ។ ១០. ឧត្តមសេនីយ៍ឯក ប៊ុន ដារ៉ា និងលោកឧត្តមសេនីយ៍ទោ ហូ ចំរើន ៕	ឧត្តមសេនីយ៍ឯក និងឧត្តមសេនីយ៍ទោសរុប១១ នាក់ទៀត ត្រូវបាន តែងតាំង ជាទីប្រឹក្សាផ្ទាល់ សម្តេច ហ៊ុន សែន នាយករដ្ឋមន្ត្រី ឋានៈស្មើរដ្ឋលេខាធិការ បន្ថែមលើមុខងារបច្ចុប្បន្ន។
លោក ទ្រីវ ឈីវ ប្រធាននាយកដ្ឋានសហប្រតិបត្តិការអន្តរជាតិ និងអាស៊ាន លើកឡើងថា ដំបូងឡើយ ភាគីទាំងពីរបានអនុម័តផែនការសកម្មភាពរួម ស្តីពីកិច្ចសហប្រតិបត្តិការលើវិស័យទេសចរណ៍ ២០២៣-២០២៥។ ផែនការនេះ ផ្តោតសំខាន់លើខ្លឹមសារមួយចំនួន រួមមាន ពង្រឹងការសម្របសម្រួលការធ្វើដំណើរ និងការឆ្លងកាត់ព្រំដែន។ បន្ទាប់មក គឺផ្តោតលើការផ្សព្វផ្សាយ និងសិក្សាទីផ្សាររួមគ្នាក្រោមមូលបទ«ប្រទេសពីរ គោលដៅមួយ»។ ក្រៅពីនេះ ក៏មានការអភិវឌ្ឍធនធានមនុស្ស និងការអភិវឌ្ឍគុណភាពទេសចរណ៍ រួមទាំងការផ្សព្វផ្សាយឱកាសវិនិយោគទេសចរណ៍នៅក្នុងប្រទេសទាំងពីរផងដែរ។ ជាមួយគ្នានោះ ភាគីទាំងពីរ ក៏បានឯកភាពជំរុញឱ្យមានជើងហោះហើរត្រង់នៅគ្រប់គោលដៅទេសចរណ៍រវាងប្រទេសទាំងពីរ ដើម្បីងាយស្រួលធ្វើដំណើតាមច្រកអន្តរជាតិនានាឱ្យកាន់តែប្រសើរថែមទៀត។ ភាគីទាំងពីរឯកភាព បន្តជំរុញទេសចរណ៍បើកបរដោយខ្លួនឯង ទេសចរណ៍ម្ហូបអាហារ ទេសចរណ៍សុខភាព ទេសចរណ៍ពុទ្ធសាសនា ទេសចរណ៍តាមនាវាសមុទ្រជាដើម។ ប្រទេសទាំងពីរ បានបង្ហាញឆន្ទៈរួមគ្នាធ្វើការជាមួយគ្នាឱ្យកាន់តែជិតស្និទ្ធ ដោយមានការចូលរួមពីវិស័យឯកជន ដើម្បីរៀបចំបង្កើត និងផ្តល់ជូននូវកញ្ចប់ផលិតផលទេសចរណ៍រួម ក្រោមក្របខណ្ឌនៃការផ្សព្វផ្សាយ «ព្រះរាជាណាចក្រពីរ គោលដៅមួយ» ដែលសំដៅលើការខិតខំប្រឹងប្រែងទាក់ទាញទេសចរពីប្រទេសទាំងពីរ ក៏ដូចជាទេសចរមកពីប្រទេសទីបីឱ្យមកទស្សនាប្រទេសទាំងពីរ។ ក្នុងកិច្ចសហការនោះផងដែរ ក៏មានការរៀបចំឱ្យមាននាវាកម្សាន្តតាមសមុទ្រ ដែលរួមបញ្ចូលកំពង់ផែទេសចរណ៍អន្តរជាតិនៅខេត្តកំពត ដែលនឹងគ្រោងប្រកាសបើកដំណើរការទទួលទេសចរតាមសមុទ្រនាពេលដ៏ខ្លីខាងមុខនេះ។ ជាមួយគ្នានោះ ក៏ជំរុញឱ្យមានទស្សនកិច្ចរវាងអ្នកជំនាញទេសចរណ៍នៃប្រទេសទាំងពីរ ក្រោមក្របខណ្ឌនៃការអនុវត្តកិច្ចព្រមព្រៀងទទួលស្គាល់គ្នាទៅវិញទៅមកលើអ្នកជំនាញទេសចរណ៍អាស៊ាន (ASEAN MRA-TP)។ គម្រោងសាកល្បងនេះ សំដៅចែករំលែកបទពិសោធន៍ដល់ប្រទេសសមាជិកអាស៊ានផ្សេងៗទៀតផងដែរ។ លើសពីនេះ ភាគីថៃបានគាំទ្រឱ្យមានការបណ្ដុះបណ្ដាលជំនាញទេសចរណ៍បន្ថែមដល់អ្នកបម្រើការងារកម្ពុជា ដែលកំពុងបម្រើសេវាកម្មទេសចរណ៍ និងបដិសណ្ឋាកិច្ចក្នុងប្រទេសថៃ ដោយរដ្ឋាភិបាលថៃនឹងដាក់ចុះកញ្ចប់ថវិកាបណ្ដុះបណ្ដាលនេះ។ កម្ពុជា-ថៃ នឹងសហការគ្នារៀបចំវេទិកាវិនិយោគក្នុងវិស័យទេសចរណ៍ នៅពេលវេលាសមស្របខាងមុខ ព្រមទាំងនឹងរៀបចំឱ្យមានជំនួបរវាងភាគីឯកជននៃវិស័យទេសចរណ៍ តាមរយៈការរៀបចំដំណើរទស្សនកិច្ចស្វែងយល់ (Fam-Trip) ក្នុងប្រទេសទាំងពីរ។ ប្រទេសថៃ បានបង្ហាញការគាំទ្រគំនិតផ្ដួចផ្ដើមកម្ពុជា ដែលជំរុញឱ្យព្រឹត្តការណ៍កីឡាស៊ីហ្គេម និងអាស៊ានប៉ារ៉ាហ្គេមឆ្នាំ២០២៣នៅកម្ពុជា មិនត្រឹមតែជាព្រឹត្តិការណ៍ជំរុញទេសចរណ៍ក្នុងអាស៊ានប៉ុណ្ណោះទេ ថែមទាំងជាព្រឹត្តិការណ៍ទេសចរណ៍កីឡាអាស៊ានផងដែរ។ ភាគីថៃ នឹងចែករំលែកបទពិសោធន៍លើការរៀបចំគណនីទេសចរណ៍រណប (Tourism Satellite Accounts) ដល់មន្ត្រីជំនាញទេសចរណ៍ ដើម្បីរៀបចំគណនីជាតិរបស់ខ្លួន។ ទន្ទឹមនឹងនេះ ថៃក៏បានទទួលពិចារណាលើសំណើរបស់កម្ពុជា លើគំនិតផ្ដួចផ្ដើមបង្កើតឱ្យមានលេខាធិការដ្ឋានទេសចរណ៍អេកម៉ិក (ACMECS Tourism Secretariat) ដើម្បីជំរុញកិច្ចសហប្រតិបត្តិការទេសចរណ៍ក្នុងក្របខណ្ឌអនុតំបន់។ ក្រោយជំនួបនេះ កម្ពុជា-ថៃ នឹងជួបពិភាក្សាបន្តទៀតនាឱកាសកិច្ចប្រជុំគណៈកម្មាធិការទេសចរណ៍អាស៊ាននៅខេត្តសៀមរាបក្នុងសប្ដាហ៍ខាងមុខ ក៏ដូចជាកិច្ចប្រជុំថ្នាក់ឧត្តមមន្ត្រី និងថ្នាក់រដ្ឋមន្ត្រីអេកម៉ិក ដែលគ្រោងធ្វើឡើងនាថ្ងៃទី១-៥ ខែវិច្ឆិកា ឆ្នាំ២០២២ នៅខេត្តសៀមរាប៕	ភ្នំពេញ៖ កម្ពុជា-ថៃ បានឯកភាពគ្នាជាលក្ខណៈទ្រង់ទ្រាយធំលើផែនការសកម្មភាព និងកិច្ចសហប្រតិបត្តិការជាង ១០ចំណុច ក្នុងការស្តារ និងលើកស្ទួយវិស័យទេសចរណ៍ឡើងវិញ ក្រោយដំណាក់កាលកូវីដ-១៩។ ការឯកភាពគ្នាលើវិស័យទេសចរណ៍រវាងប្រទេសទាំងពីរនេះ ត្រូវបានធ្វើឡើងក្នុងកិច្ចប្រជុំក្រុមការងារទេសចរណ៍កម្ពុជា-ថៃលើកទី៦ ស្តីពីកិច្ចសហប្រតិបត្តិការទេ្វភាគីទេសចរណ៍កម្ពុជា-ថៃ។
សូមស្ដាប់ការបកស្រាយរបស់លោក ឆាយ បូរ៉ា ប្រធានសមាគមភាពយន្ត ដែលសាកសួរដោយលោក រំដួល ចិត្រា អ្នកសារព័ត៌មានថ្មីៗ៖ ក្រៅពីបញ្ហានេះ លោក ឆាយ បូរ៉ា បានបញ្ជាក់ថា បញ្ហាធនធានមនុស្ស និងបច្ចេកទេសថត នៅមានកម្រិត មិនទាន់អាចប្រៀបផ្ទឹមជាមួយភាពយន្តបរទេស។ ជាពិសេសមកពីកត្តាអ្នកនិពន្ធខ្លួនឯង ដែលនៅមានសមត្ថភាពទាប។ ត្រង់ចំណុចនេះលោក ឆាយ បូរ៉ា ទទួលស្គាល់ថា អ្នកនិពន្ធបច្ចុប្បន្ន មិនអាចប្រៀបផ្ទឹមជាមួយអ្នកនិពន្ធជំនាន់មុនបានឡើយ។ ប្រធានសមាគមភាពយន្តរូបនេះ បានបញ្ជាក់ដូច្នេះថា៖«អ្នកនិពន្ធពីដើមមានចំណេះជ្រៅណាស់! អ្នកនិពន្ធពីដើម មានចំណេះដឹងផ្នែកអក្សរសិលិ៍ ខុសពីអ្នកនិពន្ធយើងសព្វថ្ងៃ។ អ្នកនិពន្ធយើងសព្វថ្ងៃ គាត់មើលកុនច្រើនពេកទៅ វាប្រឡូកលាយឡំគ្នា ដូចជាការចង់ឲ្យគេសើច ការឲ្យគេសើច ហើយអ្វីដែលសរសេរច្រើននោះ វាបរទេសជ្រួតខ្លាំង ភ្លេចពីគុណតម្លៃអក្សរសិលិ៍ជាតិខ្លួនឯង»។	ភ្នំពេញ៖ មកដល់ពេលនេះ វិស័យភាពយន្តនៅកម្ពុជា នៅតែមិនទាន់ទទួលបានការគាំទ្រខ្លាំង ពីសំណាក់ប្រជាពលរដ្ឋនៅឡើយទេ។ នោះក៏ព្រោះតែប្រជាពលរដ្ឋ កំពុងឲ្យតម្លៃលើខ្សែភាពយន្តបរទេសជាងភាពយន្តក្នុងស្រុក។ នេះជាការបញ្ជាក់របស់លោក ឆាយ បូរ៉ា ប្រធានសមាគមភាពយន្ត និងជាផលិតករភាពយន្ត ដែលបានបន្ថែមថា ខ្សែភាពយន្តបរទេស ដែលហូរចូលកម្ពុជា មានចំនួន២៤០រឿងក្នុងមួយឆ្នាំ ខណៈការផលិតក្នុងស្រុកបានត្រឹមតែ២៥ប៉ុណ្ណោះ។
១ ផ្លែល្ហុង ៖ ផ្លែល្ហុងអាចជួយអ្នកឱ្យឡើងទម្ងន់បានយ៉ាងងាយ ផ្លែឈើដូចជាស្វាយ ល្ហុង ចេកនិងម្នាស់គឺជាជម្រើសដ៏អស្ចារ្យដោយអ្នកជំនាញម្ហូបអាហារ។ ហេតុអ្វី? ពួកវាពោរពេញដោយជាតិស្ករធម្មជាតិហើយអាចផ្តល់ថាមពលដ៏អស្ចារ្យដល់អ្នក។ ការបន្ថែមផ្លែឈើទៅនឹងរបបអាហាររបស់អ្នកគឺជាវិធីដ៏ល្អនិងមានសុខភាពល្អដើម្បីទទួលបានទំងន់។ ប្រសិនបើអ្នកពិបាកក្នុងការញ៉ាំផ្លែឈើនិងបន្លែឱ្យបានគ្រប់គ្រាន់ក្នុងមួយថ្ងៃសូមព្យាយាមលាយវាឱ្យមានរសជាតិឆ្ងាញ់។ ២ គ្រាប់Granola ៖ គ្រាប់ granola ធម្មជាតិដោយគ្មានជាតិស្ករចម្រាញ់បន្ថែមគឺជាគ្រាប់ធញ្ញជាតិដ៏អស្ចារ្យមួយប្រសិនបើអ្នកកំពុងព្យាយាមបង្កើនទម្ងន់។ អាហារសម្រន់នេះត្រូវបានផលិតចេញពីអង្ករជាតិស្ករនិងខ្លាញ់ដែលមានសុខភាពល្អ (ដូចជាគ្រាប់និងប្រេងដូង) ។ អ្នកអាចទិញ granola មុនបានបង្កើតឡើងប៉ុន្តែវាជាការងាយស្រួលក្នុងការធ្វើនៅផ្ទះផងដែរ! សូមរីករាយជាមួយទឹកដោះគោដំឡូងបារាំងផ្លែឈើនិងទឹកឃ្មុំ។ អាហារពេលព្រឹកនេះនឹងមានជាតិប្រូតេអ៊ីនខ្ពស់ពីទឹកដោះគោយ៉ាអួដែលពោរពេញទៅដោយជាតិសរសៃពីអង្ករនិងស្ករផ្លែឈើ។ ៣ ប្រេងបន្លែរ ៖ គ្មានអ្វីដែលអាចភ្លក់រសជាតិប្រេងសម្រាប់ចម្អិនអាហារឬ ប្រេងអូលីវ ប្រេងសាវ៉ូវប្រេងដូងនិងប្រេងសណ្តែកមានរសជាតិនិងកាឡូរីដែលមានសុខភាពល្អជួយឆាប់ឡើងទម្ងន់។លើសពីនេះប្រេងបន្លែរភាគច្រើនមានសុវត្ថិភាពក្នុងការប្រើប្រាស់នៅពេលចម្អិននៅសីតុណ្ហភាពខ្ពស់។ ប្រេងដែលមានមូលដ្ឋានលើបន្លែជាច្រើនមានរសជាតិប្រមូលផ្តុំដូច្នេះអ្នកអាចប្រើតិចនៅពេលចម្អិនអាហារ។ ៤ ដំឡូង ៖ រឿងមួយក្នុងចំណោមរឿងដំបូងដែលមនុស្សកាត់នៅពេលព្យាយាមសម្រកទម្ងន់គឺកាបូអ៊ីដ្រាត។ ដូច្នេះសូមបន្ថែមពួកវាទៅក្នុងរបបអាហាររបស់អ្នកនៅពេលអ្នកព្យាយាមបង្កើនទម្ងន់! គន្លឹះគឺការជ្រើសរើសកាបូអ៊ីដ្រាតដែលមានអាហារូបត្ថម្ភ។ ដំឡូងគឺជាជម្រើសដ៏ល្អពីព្រោះវាមានជាតិប្រូតេអ៊ីនខ្ពស់ (ពោរពេញទៅដោយជាតិសរសៃនិងមានផ្ទុកវីតាមីនតិច) ។ ចូរទទួលទានដំឡូងបើសិនអ្នកចង់បង្កើនទម្ងន់ព្រោះវាសំបូរដោយជីវជាតិល្អបំផុត។ ផលិតផលSuperior Weight Gain គឺជាប្រភេទប្រភេទផលិតផលអាហារបំប៉នសុខភាពវាជួយអោយលោកអាចបង្កើនទម្ងន់និងសាច់ដុំបានយ៉ាងឆាប់រហ័សដោយមិនប៉ះពាល់ដល់សុខភាពរបស់លោកអ្នកឡើយ។ សមាសភាគនៃ Superior Weight Gain៖ ប្រូតេអ៊ីន (caseinsate និង gelatine)៖ សមា្ភរៈភាគច្រើនជាវត្ថុធាតុដើម្បីជំរុញកោសិកានិងកំណើនសាច់ដុំ ថាមពលបន្ថែមសម្រាប់រាងកាយ ការគាំទ្រដល់កម្លាំងសម្រាប់ទំហំរាងកាយប្រសើរឡើង។ វីតាមីន E (D-alpha tocopherol)៖ ជំរុញការស្រូបយកសារធាតុចិញ្ចឹម បង្កើនភាពធន់ក្នុងរាងកាយ។ Soy lecthin powder: បន្ថែមថាមពល ជំរុញការចំណង់អាហារនិងបំបាត់ភាពតានតឹង។ គ្រឿងផ្សំផ្សេងទៀតរួមមាន: សែលុយឡូសភ្លឺថ្លា, silica ម៉ាញ៉េស្យូម ... (អត្ថបទពាណិជ្ជកម្ម)	ភ្នំពេញ៖ការមានរូបរាងស្គមគឺជាបញ្ហាមួយសម្រាប់មនុស្សមួយចំនួនហើយពួកគេតែងតែចង់បាននូវការឡើងទម្ងន់ដើម្បីទទួលរូបរាងស្រស់ស្អាតប៉ុន្តែមិនដឹងត្រូវប្រើតាមវិធីណា ដូច្នេះលោកអ្នកមិនបាច់បារម្ភអីទៀតទេវិធីខាងក្រោមនេះនិងជួយអោយអ្នកបង្កើនទម្ងន់បានយ៉ាងជោគជ័យ៖
វត្តមាន វត្តអារាមនៅក្នុងបរិវេណអង្គរតូច ឬអង្គរវត្ត (វត្តឥន្ទបត្តបុរីខាងត្បូង ឬហៅវត្តអង្គរខាងត្បូង និងវត្តឥន្ទបត្តបុរីខាងជើង ឬហៅវត្តអង្គរខាងជើង) ប្រហែលជាមានតាំងពីក្រោយពេល ដែលអង្គរត្រូវគេបោះបង់ចោលក្នុងនាមជារាជធានីរបស់ប្រទេសនាស.វទី១៥មកម្លេះ។ បើ យោងតាមភស្តុតាងនៅតាមសិលាចារឹកចាប់តាំងពីស.វ.ទី១៦ បង្ហាញថាមានវត្តមាននៃព្រះមាតារបស់ព្រះបាទសត្ថា ដែលយករាជបុត្រមកបំបួស ព្រមទាំងមានក្រុមជនជាតិផ្សេងគ្នា ដែលធ្វើដំណើរធម្មយាត្រាមកអង្គរ។ ត្រង់ចំណុចនេះហើយ ដែលបញ្ជាក់យ៉ាង ច្បាស់ថា អង្គរ គឺជាមណ្ឌលសាសនាដ៏ធំនៅក្នុងតំបន់។ នេះបើតាមការពន្យល់របស់លោក ខៀវ ច័ន្ធ អ្នកបុរាណវិទូ។ លោកបន្ថែមថា៖«...ជាពិសេសនៅសតវត្សរ៍ទី១៦ ព្រះបាទ អង្គចាន់រាជា បានមកអង្គរ ធ្វើការជួសជុលព្រះបរមវិណ្ណុលោក(អង្គរវត្ត) និងឲ្យជាងរបស់រាជវាំងឆ្លាក់បង្ហើយរូបចម្លាក់នៅជ្រុងឦសាន ព្រមទាំង សិលាចារឹកធំជាងគេ មានលេខសម្គាល់ IMA៣ (មានន័យថា សិលាចារឹកសម័យទំនើបនៅអង្គរ មិនមែនសម័យថ្មីឥលូវនេះទេ គឺសម័យក្រោយអង្គរ សតវត្សរ៍ទី១៦ និយាយពីព្រះមាតារបស់ព្រះបាទសេត្ថា នាំរាជបុត្រពីលង្វែកមកបំបួសនៅអង្គរ។ ចឹងមានន័យថា ពេលហ្នឹង (សតវត្សរ៍ទី១៦ហ្នឹង) អង្គរហ្នឹងក្លាយទៅជាវត្តហើយ...»។ ក្នុងន័យនេះដែរ លោក ខៀវ ច័ន្ទ បានបញ្ជាក់ថា អង្គរបានបោះបង់ចោលក្នុងឋានៈជារាជធានីក៏ពិតមែន តែក៏បានក្លាយខ្លួនជាមណ្ឌលនៃសាសនា ដូចទឹកដីនៃព្រះយ៉ាងដូច្នោះដែរ គឺគ្រប់ជាតិសាសន៍ បានធ្វើដំណើរមកអង្គរ ដើម្បីមកគោរព និងបូជាព្រះ។ ភស្តុតាងជាច្រើន ដែលបញ្ជាក់រឿងនេះ គឺតាមរយៈសិលាចារឹកជាច្រើន មានដូចជាសិលាចារឹកភាសាអារ៉ាប់ ភូមា ជប៉ុន ជាដើម ដែល បង្ហាញថា ជាតិសាសន៍ទាំងនោះ ធ្វើដំណើរមកអង្គរ ក្នុងបំណងដើម្បីគោរពបូជាព្រះនៅអង្គរ។ ដោយសារភស្តុតាងខាងដើមនេះហើយ ធ្វើឲ្យឯកសារស្រាវជ្រាវរបស់អ្នកធម្មជាតិវិទ្យាបារាំងម្នាក់ គឺលោក ហង់រី មូហូត៍ (Henri Muohot) ត្រូវបានគេទាត់ចោល។ លោក មូហូត៍ បានមកដល់ អង្គរនៅឆ្នាំ ១៨៦០ និងសរសេរថា អង្គរត្រូវគេបោះបង់ចោលក្នុងព្រៃ។ លោក ខៀវ ច័ន្ធ បន្តថា យ៉ាងណា យោងតាមឯកសារមួយទៀត គឺ៦ឆ្នាំក្រោយមក នៅឆ្នាំ១៨៦៦ មានជនជាតិScottish ម្នាក់ទៀតបានមកដល់អង្គរដែរ គឺលោក ចន ថមសុន (John Thomson) ដែលជាអ្នកថតរូប។ តាមរយៈរូបថតរបស់លោក បានបង្ហាញថា អង្គរមិនមែនត្រូវគេបោះបង់នោះទេ គឺមានមនុស្សរស់នៅ មានផ្ទះ មានព្រះសង្ឃ ដែលផ្ទុយពីការអះអាងរបស់លោក មូហូត៍។ ទាក់ទងនឹងវត្តអារាម ដែលនៅជាប់ក្ដារបែន តាមកំណត់ត្រារបស់សាលាបារាំងចុងបូព៌ា ដែលជាអ្នកបង្កើតអភិរក្សអង្គរដំបូងគេនៅឆ្នាំ១៩០៧ និងយោងតាមកំណត់ត្រារបស់លោក ហ្សង់ កូម៉ៃ ដែលជាអភរិក្សដ្ឋានអង្គរមុនគេបង្អស់ បានបញ្ជាក់ថា នៅឆ្នាំ១៩១០ វត្តទាំងនោះ ត្រូវបានរើចេញពីក្ដារ ដោយយកទៅដាក់នៅទីតាំងសព្វថ្ងៃ។ នៅឆ្នាំ១៩៥៣ សម័យឯករាជ្យ ទោះបារាំងដកសិទ្ធិរដ្ឋបាលគ្រប់គ្រងពីប្រទេសកម្ពុជាក៏ពិតមែន តែការងារអភិរក្សអង្គរ ខ្មែរនៅតែពឹងលើរាជការបារាំង និងបន្តរហូតសម័យសង្គ្រាមឆ្នាំ១៩៧៥	សៀមរាប៖ មានភស្តុតាងជាច្រើនដែលបញ្ជាក់ថា ប្រាសាទអង្គរវត្តគឺជាមជ្ឈមណ្ឌលសាសនា ដ៏ធំនាសម័យបុរាណ និងតមិនដាច់រហូតដល់បច្ចុប្បន្ន។ ទោះបីជារាជធានីអង្គរ ត្រូវបានផ្លាស់ប្តូរចេញពីតំបន់អង្គរក៏ពិតមែន តែភស្តុងតាងជាច្រើនបានបញ្ជាក់ថា អង្គរនៅតែមានមនុស្សរស់នៅមិនដាច់ ហើយបានក្លាយជាមណ្ឌលសាសនាដ៏ធំ និងទាក់ទាញមនុស្សជាច្រើន ធ្វើធម្មយាត្រាចូលមកគោរពបូជាជាហូរហែគ្រប់សម័យកាលដែលមានវត្តមាន វត្តអារាម ដែលសង់នៅជាប់នឹងក្តារបែនជាសាក្ខីភាពស្រាប់ លុះក្រោយមកត្រូវអ្នកអភិរក្សដ្ឋានសុំរើចេញពីពីសងខាងក្តារបែន (ខឿនខ្ពស់រាងសញ្ញាជើងក្អែកនៅមុខខាងលិច) យកទៅកសាងនៅផ្នែកខាងត្បូង និងខាងជើងនៃប្រាសាទអង្គរវត្ត។ ភស្តុតាងនេះហើយ ដែលបញ្ជាក់ ថា អង្គរក្លាយជាកន្លែងសាសនដ្ឋាន មានមនុស្សរស់នៅជាប់រហូតមិនដាច់។
ដើម្បីជ្រាបច្បាស់ សូមប្រិយមិត្តអញ្ជើញស្ដាប់បទយកការណ៍ ដែលរៀបរៀងដោយកញ្ញា ប៉ូ សាគុន ដូចតទៅ៖ អង្គុយនៅខាងមុខហាងលក់ទំនិញមួយ នៅជិតផ្សារកណ្ដាល បុរសសម្បុរស្រអែម មានដើមកំណើតលើទឹកដីខ្មែរកម្ពុជាក្រោម លោក វន សាវុង វ័យ៧៣ឆ្នាំ បានប្រកបរបរធាក់ស៊ីក្លូ តាំងពីជាង៣០ឆ្នាំមុន គឺនៅពេលដែលលោកចាកចេញពីស្រុកកំណើត មកដល់រាជធានីភ្នំពេញដំបូង។ ជាង៣០ឆ្នាំមកនេះ លោកត្រូវសម្រាន្តនៅតាមសំយាបផ្ទះរបស់គេ ស្ទើររាល់ថ្ងៃ។ «ខ្ញុំដេកចេះតែរើចុះរើឡើង ឱ្យរត់សរសៃអ៊ីចឹងដែរ។ ធ្វើយ៉ាងម៉េចឥឡូវហ្នឹង ចេះតែទ្រាំទៅ ចាំទៅផ្ទះចាំយើងដេកស្រួល។ អ្នកធាក់ស៊ីក្លូនៅទីនេះ ដូចគ្នាទាំងអស់ហ្នឹង បើដេកនៅខាងក្រោមខ្លាចចោរលួចរបស់របរ។ ខ្ញុំធ្លាប់ចោរវះហោប៉ៅយកប្រាក់ដែរ ប៉ុន្តែឥឡូវហ្នឹងខ្ញុំដាក់កន្លែងសម្ងាត់ហើយ»។ លោក វន សាវុង អង្គុយនៅខាងមុខហាងលក់ទំនិញមួយកន្លែងជិតផ្សារកណ្ដាលនាម៉ោង៧យប់ ដូចគ្នាដែរអ្នកធាក់ស៊ីក្លូមួយរូបទៀត គឺលោក លឹម ស្រេង ពាក់អាវពណ៌ស្លែដៃវែង សក់ខ្លី ផ្ទៃមុខជ្រួញ វ័យ៦០ឆ្នាំ ក៏មានស៊ីក្លូជាគ្រែ ហើយសំយាបផ្ទះរបស់គេជាដំបូលផ្ទះដែរ។ «ពេលមេឃភ្លៀងខ្ញុំ ទៅរកមើលសំយាបណាដែលជ្រៅ ចូលអែបមកកៀនជញ្ជាំង។ គ្រាន់តែអែបកៀនជញ្ជាំង មូសខាំបន្តិច។ បើចេញមកវាលបន្តិច មិនសូវមានមូសទេ។ ប៉ុន្តែខ្ញុំស៊ាំអស់ទៅហើយ ជាង២០ឆ្នាំហ្នឹង ដេកតែវាល មូសខាំល្មមៗ លែងដឹងឈឺទៅហើយ។ ខ្ញុំដេកលាតតែម្ដងហ្នឹង»។ ទឹកមុខញញឹមមិនសូវសម បុរសដែលមានកូនប្រុសតែម្នាក់រូបនេះ មិនចង់ទៅរស់នៅជាមួយកូនឡើយ បើទោះបីជាកូនប្រុសមានផ្ទះត្រឹមត្រូវស្នាក់នៅក៏ដោយ។ រកមួយថ្ងៃសម្រាប់តែមួយថ្ងៃ លោក លឹម ស្រេង ថាគាត់កាន់តែពិបាករកប្រាក់ ចាប់តាំងពីមានជំងឺកូវីដ-១៩។ «ដឹកជិតៗហ្នឹង បើឆ្ងាយក៏គេមិនជិះដែរឥឡូវហ្នឹង។ ដឹកត្រឹមផ្សារចាស់ ផ្សារកណ្ដាល វាលមេន(ព្រះមេរុ) ក្រោយវាំងអីបន្តិចបន្តួចហ្នឹង។ បើឆ្ងាយៗគេជិះកង់បីឥណ្ឌា។ មានថ្ងៃខ្លះ ខ្ញុំខ្វះលុយថ្លៃបាយទៀតហ្នឹងណា។ ខ្លះសល់៣ពាន់ ៤ពាន់ ៥ពាន់ ហើយមានថ្ងៃខ្លះ មិនសល់ទៀតណា។ ទៅហូបបាយគេរាល់ថ្ងៃ។ ថ្ងៃខ្លះជំពាក់គេ ស្អែកឡើងទើបសង។ ប្រាក់ជាប់ខ្លួន៤ម៉ឺន ឬ៥ម៉ឺនអីតែងមានហើយ ប៉ុន្តែមិនហ៊ានចាយ មិនហ៊ានដកហូតទេ ទុកការពារស៊ីក្លូខូច»។ លោក លឹម ស្រេង ឈរជិតផ្លូវបំបែកជាបួនជិតផ្សារកណ្ដាល នាម៉ោងជាង៧យប់ ចំណែកឯលោក វន សាវុង ដែលមានវ័យកាន់តែចាស់ទៅហើយនោះ អាចដឹកបាន តែមនុស្សដែលចេញចូលផ្សារជិតៗតែប៉ុណ្ណោះ។ លោកមិនអាចដឹកទំនិញធ្ងន់ៗ ដូចក្មេងមានកម្លាំងមាំទាំបានឡើយ។ ដូច្នោះហើយ ប្រាក់ដែលរកបាន ក៏កាន់តែចង្អៀតដែរ។ «ខ្ញុំដឹកតែអ្នកទៅផ្សារ ឯទំនិញធ្ងន់ៗ ដូចជាអង្ករខ្ញុំដឹកអត់បានទេ។ ខ្ញុំមិនមានម៉ូយ ដូចគេអ្នកនៅទីនេះ ដែល៤ ទៅ៥ខែទើបគេទៅស្រុកម្ដងនោះទេ។ ដូចខ្ញុំប្រហែល១០ថ្ងៃ ខ្ញុំទៅមើលផ្ទះម្ដង ព្រោះផ្ទះផ្ញើគេ។ ធាក់ស៊ីក្លូនេះ ស្រួលជាងមុខរបរផ្សេង។ បើមានស្រែភ្លឺខ្ញុំសំងំនៅផ្ទះ ប៉ុន្តែខ្ញុំមិនមានដីស្រែទេ គឺមានតែដីមួយដុំ គ្រាន់សង់ផ្ទះហ្នឹង»។ បុរសមុខក្រៀមក្រំ ថ្ងាស់ទូលាយ វន សាវុង ត្រូវខំក្បិតក្បៀតរាល់ការចំណាយចាំបាច់ប្រចាំថ្ងៃ ដ្បិតអី ក្នុងមួយថ្ងៃលោកអាចរកចំណូលបានប្រមាណតែ២ម៉ឺនរៀលប៉ុណ្ណោះ។ ចំនួននេះ ក៏បានមិនទៀងទាត់ដែរ ជួនបានតិចជាងនេះ ហើយជួនក៏បានច្រើនជាងនេះ។ បុរសសម្បុរស្រអែម ពាក់អាវពណ៌ទឹកប៊ិកដៃវែង និងមានបង់កកន្សែងពណ៌ឈាមជ្រូកផងនោះ ខំសន្សំនូវអ្វីដែលលោកអាចសន្សំបាន។ «ចំណែកហូបបាយ១ម៉ឺនរៀលហ្នឹង។ សង្ខេបហើយ៣ពេល។ បាយ១ពាន់រៀល ម្ហូប២ពាន់រៀល ខ្ញុំហូបប៉ុណ្ណឹងល្មមឆ្អែត។ ទឹកខ្ញុំហូបតែទឹកទុយោហ្នឹង។ ខ្ញុំច្រកនៅខាងនោះ គេឱ្យច្រក។ ងូតទឹក មានបន្ទប់ទឹកសាធារណៈ នៅវាលមេរុ។ ខ្ញុំទៅបន្ទោរបង់ ងូតទឹក និងបោកខោអាវ អស់៥០០រៀល»។ ជាអ្នកធាក់ស៊ីក្លូមួយរូបទៀត គឺលោក កែម កេន ស្ថិតក្នុងវ័យ៧៨ឆ្នាំ មានស្រុកកំណើតនៅស្រុកកៀនស្វាយ ខេត្តកណ្ដាល ក៏រកប្រាក់មិនសូវបានច្រើនដែរ ពីរបរធាក់ស៊ីក្លូនេះ។ អង្គុយលើបេតុង ក្បែរទូរសព្ទដែលដាក់សាកថ្មចេញពីព្រីភ្លើង នៅខាងក្រៅផ្ទះថ្មលក់ទំនិញមួយកន្លែង ជិតផ្សារកណ្ដាល លោក កែម កេន អះអាងថា ថ្ងៃនេះលោកសល់ប្រាក់តិចតួច ទុកសន្សំ។ «ថ្ងៃនេះ ខ្ញុំសល់មិនបានដល់១ម៉ឺនផងហ្នឹង។ រាល់ថ្ងៃជួននៅសល់ ១ម៉ឺន ឬជាង១ម៉ឺន។ ថ្ងៃណាហេង បាន២ម៉ឺន។ ប៉ុន្តែ២ម៉ឺនហ្នឹង ខ្ញុំយកទៅដោះស្រាយជីវភាព នៅថ្ងៃដែលមិនមានគេជិះស៊ីក្លូ។ អាហារថ្ងៃនេះ ខ្ញុំទិញបាយ១ប្រអប់កន្លះ ទិញត្រីអណ្ដែង ហើយខ្ញុំសុំទឹកត្រីខគេមកដែរ កុំឱ្យអួលបាយ»។ លោក កែម កេន កំពុងរៀបចំសម្ភារដាក់ក្នុងស៊ីក្លូ នៅពេលសម្រាកពីការធាក់ស៊ីក្លូ នៅម៉ោងប្រមាណ៧ល្ងាច បើទោះបីជារកប្រាក់ប្រចាំថ្ងៃ មិនសូវបានច្រើនក៏ពិតមែន ប៉ុន្តែបុរសវ័យចំណាស់ សម្បុរសរូបនេះ មានសំណាងខ្លះ ត្រង់មានប្រាក់មូលនិធិស៊ីក្លូរបស់សម្ដេចនាយករដ្ឋមន្ត្រី។ «ខ្ញុំរត់ស៊ីក្លូមួយខែទៅផ្ទះម្ដង។ សព្វថ្ងៃ ខ្ញុំបានគុណបុណ្យ សម្ដេច លោកជួយ មួយខែ២១ម៉ឺនរៀល ដែលអាចជួយមួយគ្រាដែរ។ ខ្ញុំរត់ស៊ីក្លូបានខ្លះ ហើយបានប្រាក់ឧបត្ថម្ភរបស់សម្ដេចលោកជួយខ្លះ បូកចូលគ្នា មួយខែបានប្រហែល៥០ម៉ឺនរៀលដែរ យកទៅផ្ទះ»។ ធាក់ស៊ីក្លូជាង៣០ឆ្នាំមកនេះ លោក លឹម ស្រេង បញ្ជាក់ថា លោកមិនដែលហ៊ានដាក់តម្លៃ ឱ្យអ្នកជិះស៊ីក្លូរបស់លោកឡើយ។ ផ្ទុយទៅវិញកម្មករស៊ីក្លូរូបនេះ បន់ស្រន់ឱ្យតែមានអ្នកហៅស៊ីក្លូ របស់លោកជិះទៅបានហើយ។ «អត់ទៀងទេ អ្នកខ្លះគេឱ្យគួរសម។ អ្នកខ្លះ ឱ្យដូចជារាងតឹងតែង។ ទៅដល់ផ្សារកណ្ដាល អ្នកខ្លះឱ្យ១ ៥០០រៀល។ អ្នកខ្លះឱ្យ២ពាន់រៀល ហើយអ្នកខ្លះឱ្យដល់៣ពាន់រៀល។ ខ្ញុំមិនដែលហ៊ានទារគេទេ ឱ្យតែគេសួរ ខ្ញុំតែងនិយាយថា ឱ្យប៉ុន្មានក៏ឱ្យចុះ។ យើងទៅទារគេយ៉ាងម៉េច បន់ឱ្យតែគេហៅជិះ បន់ឱ្យតែគេហៅដឹកឥវ៉ាន់ហ្នឹង។ ប៉ុន្តែមិនមានអ្នកហៅទៀតហ្នឹង ជួនកាល២ម៉ោង មិនទាន់ជួប១ក៏មាន»។ អង្គុយនៅជិតស៊ីក្លូរបស់ខ្លួន ក្រោមសំយាបផ្ទះដែលជាហាងលក់ទំនិញមួយ នៅជិតផ្សារកណ្ដាល លោកកែម កេន ដែលមានកូនប្រុសពៅជាជនពិការជើងទាំងសងខាង អះអាងថាលោកនឹងធាក់ស៊ីក្លូ រហូតដល់ថ្លៃលោកអស់កម្លាំងកាយ។ «និយាយឱ្យចំទៅ ទាល់តែវៃក្ដារមឈូសតែម្ដង ទើបឈប់។ បើខ្ញុំនៅតែដើរបាន នៅតែធ្វើបាន ខ្ញុំចេះតែមកហើយ។ បើមិនមានមុខរបរនេះ គ្រួសាររបស់ខ្ញុំ មិនមានអ្វីជាទីពឹងទេ។ កូនរបស់ខ្ញុំកាត់ដេរ បានប្រាក់ខែបន្តិចបន្តួចទេ ហើយណាមួយគ្នាចិញ្ចឹមកូនផង ហើយប្ដីគេរត់Pass App គេដោះស្រាយតែខ្លួនគេទៅ»។ សកម្មភាពលោក វន សាវុង កំពុងធាក់ស៊ីក្លូឆ្ពោះទៅកន្លែងសម្រាន្ត ដូចគ្នាដែរ លោក វន សាវុង នៅតែប្រឹងប្រែងធាក់ស៊ីក្លូ មិនដឹងថ្ងៃសម្រាក។ «ខ្ញុំមិនដឹងកំណត់យ៉ាងម៉េចទេ ព្រោះខ្ញុំមិនមានមុខរបរអ្វី កាលណាតែធាក់មិនរួចចាំគិតមើលទៀត។ មិនមែនខ្ញុំមិនសង្ឃឹមកូនចិញ្ចឹមវិញទេ។ គ្នាថាឱ្យខ្ញុំឈប់ធាក់ដែរ តែខ្ញុំខំប្រឹងសិនទៅ កម្លាំងនៅមានតិចតួច ចេះតែប្រឹងបានចាយអ៊ីចឹងទៅ។ ឱ្យកូនប្រឹងចិញ្ចឹមចៅរៀន ឱ្យបានជ្រៅជ្រះ ខ្ញុំអរទៅហើយ»។ ទោះជាយ៉ាងណា បុរសមានដើមកំណើតនៅកម្ពុជាក្រោម វន សាវុង អាចសន្សំប្រាក់ទិញដី ធ្វើផ្ទះផ្ទាល់ខ្លួនបាន១ នៅក្រុងតាខ្មៅ តាំងពីច្រើនឆ្នាំមុន ដោយសារមុខរបរធាក់ស៊ីក្លូនេះ។ «កាលមុនខ្ញុំជួលផ្ទះគេ បន្តិចដល់ថ្ងៃបង់ផ្ទះជួល ខ្ញុំពិបាកពេកក៏រកដីមួយដុំនៅ ហើយប្រាក់នោះ ខ្ញុំបានពីការធាក់ស៊ីក្លូសុទ្ធ។ ប៉ុន្តែធាក់ស៊ីក្លូនៅទីនេះ (រាជធានីភ្នំពេញ) ខ្ញុំអត់ជួលផ្ទះគេទេ ។ ខ្ញុំដេកតែតាមហ្នឹង (សម្រាន្តក្រោមសំយាមផ្ទះគេ)។ ពេលមានភ្ញៀង ខ្ញុំបាំងកៅស៊ូ។ ឥឡូវមានក្រុមស៊ីក្លូ មកស្នាក់នៅទីនេះច្រើនដែរ បន្តិចទៀតគេមកដែរហើយ។ ខ្ញុំរកមួយថ្ងៃ បានតែ១ម៉ឺន ឬ២ម៉ឺនហ្នឹង។ ខ្ញុំចំណាស់នេះហើយ មិនដូចក្មេងៗទេ ហើយទៅជួលផ្ទះគេទៀត តើបានប្រាក់ពីណា»? ស៊ីក្លូរបស់លោក វន សាវុង អង្គុយមើលទៅដងផ្លូវ ដែលមានឡានម៉ូតូទំនើបៗបើកខ្វាត់ខ្វែង នាម៉ោងប្រមាណ ៧យប់ លោក កែម កេន ដែលអះអាងថា ខ្លួនមានចំណេះដឹងតិច មានក្ដីប្រាថ្នាចង់ឱ្យចៅៗរបស់គាត់រៀនសូត្របានខ្ពង់ខ្ពស់។ «ខ្ញុំមិនចង់ឱ្យចៅរៀន ត្រឹមតែបាក់ឌុបទេ ខ្ញុំចង់ឱ្យរៀនដល់ថ្នាក់បរិញ្ញា ដល់អនុបណ្ឌិត ដល់បណ្ឌិតទៀត។ ខ្ញុំស្រឡាញ់ណាស់ ក្នុងការរៀនសូត្រ អ្នកដែលចេះដឹង ចេះការវិភាគ ចេះរកចំណុចខុសហើយនឹងត្រូវ។ អ្នកដែលគេចេះ ឧត្ដុង្គឧត្ដមណាស់ គេនិយាយអ្វី គឺត្រូវតែម្ដង។ ក្នុងការណែនាំ ក៏គេស្ដាប់បាន។ កូនធ្វើបែបនេះ កូនធ្វើបែបនោះ ប៉ុន្តែកូនដែលមិនសូវចេះ និយាយទៅដូចចាក់ទឹក លើក្បាលទាអ៊ីចឹង។ ចង់ឱ្យបានមានតម្រិះទៅ គឺអាចរកការងារណាល្អៗធ្វើទៅ»។ មិនមែនមានតែអ្នកធាក់ស៊ីក្លូ៣រូបនេះប៉ុណ្ណោះទេ ដែលត្រូវសម្រាន្តនៅតាមសំយាបផ្ទះរបស់គេ និងត្រូវខំចាយក្បិតក្បៀតរាល់ថ្ងៃ ប៉ុន្តែមានអ្នកធាក់ស៊ីក្លូច្រើននាក់ទៀត ក៏ជួបសភាពបែបនេះដែរ ព្រោះតែការរកចំណូលមិនសូវបាន៕	ភ្នំពេញ៖ អ្នកធាក់ស៊ីក្លូមួយចំនួន មានវ័យលើសពី៧០ឆ្នាំទៅហើយ នៅតែទីពឹងមុខរបរធាក់ស៊ីក្លូ ដើម្បីចិញ្ចឹមជីវិតរួមទាំងគ្រួសារ។ ជីវិតសម្រាន្តលើស៊ីក្លូ នៅក្រោមសំយាបផ្ទះរបស់គេ ក្នុងរាជធានីភ្នំពេញ បានក្លាយទៅជាជីវភាពធម្មតា បើទោះបីជាត្រូវមូសខាំ ភ្លៀងទទឹក ឬក៏ភ័យខ្លាចការយាយីពីក្រុមមនុស្សដើរយប់ក៏ដោយចុះ។ មិនត្អូញត្អែរនឹងជីវិតនេះ អ្នកធាក់ស៊ីក្លូទាំងនោះ យល់ថាការរកប្រាក់ដោយសុច្ចរិត មានតម្លៃសម្រាប់ជីវិតរបស់គាត់។
សម្តេច ហ៊ុន សែន បានវាយតម្លៃថា ការឈប់លក់សំបុត្រយកថ្លៃចូលឧទ្យានជាតិនេះ នឹងជួយសម្រួលដល់បងប្អូនជនរួមជាតិ ក៏ដូចជាភ្ញៀវទេសចរណ៍ទាំងអស់បានឡើងទៅទស្សនាកម្សាន្ដនៅលើតំបន់រមណីយដ្ឋានប្រវត្តិសាស្ដ្រ និងស្វែងយល់អំពីប្រភេទសត្វ និងរុក្ខជាតិដ៏មានតម្លៃ ដែលមាននៅក្នុងតំបន់ឧទ្យានជាតិ។ ប្រមុខរដ្ឋាភិបាល បានបន្ថែមថា ពលរដ្ឋនឹងមានភាពងាយស្រួលក្នុងការធ្វើដំណើរឡើងទៅកាន់តំបន់រមណីយដ្ឋានបូកគោ ដើម្បីស្វែងយល់ពីហេដ្ឋារចនាសម្ព័ន្ធវប្បធម៌ និងសាសនា ក៏ដូចជាការគោរពប្រតិបត្តិពិធីប្រពៃណីសាសនានៅលើតំបន់ប្រវត្តិសាស្ដ្រនេះ ជាពិសេសការជំរុញវិស័យទេសចរណ៍ សំដៅរួមចំណែកដល់សេដ្ឋកិច្ចសង្គម និងជីវភាពរស់នៅរបស់ប្រជាសហគមន៍ក្នុងមូលដ្ឋាន៕	សម្តេចនាយករដ្ឋមន្ត្រី ហ៊ុន សែន តាមរយៈហ្វេសប៊ុករបស់ខ្លួន បានបញ្ជាក់ឲ្យដឹងថា ក្រុមហ៊ុន សុខា អូតែល បានស្ម័គ្រចិត្តឈប់លក់សំបុត្រយកថ្លៃចូលឧទ្យានជាតិព្រះមុនីវង្ស «បូកគោ» និងរមណីយដ្ឋានបូកគោ ចាប់ ថ្ងៃទី១៥ ខែតុលា ឆ្នាំ២០១៧ តទៅ។
ជុំវិញបញ្ហាជំនន់ទឹកភ្លៀងនៅចំណុចខាងលើនេះ លោក ឃាង ភារម្យអះអាងប្រាប់ ThmeyThmey25 តាមតេឡេក្រាម ថា៖ «តាមការសន្និដ្ឋានបើភ្លៀងនៅតែបន្តធ្លាក់នារសៀលថ្ងៃនេះកម្ពស់ទឹកអាចនឹងហក់ឡើងដល់កម្រិតប្រកាស អាសន្នកម្ពស់៦.២ម៉ែត្រនឹងលិចលើផ្លូវជាតិលេខ៤តែម្ដង»។ ជំនន់ទឹកភ្លៀងនេះ បានបង្កឱ្យប៉ះពាល់ដល់ការរស់នៅនិងដំណាំរបស់ប្រជាពលរដ្ឋ នៅក្នុងភូមិក្រាំងអាត់ ( ចំណុចក្រាំងអាត់ចាស់ ) ឃុំកំពង់សីលា ស្រុកកំពង់សីលា ខេត្តព្រះសីហនុដែលមានប្រជាពលរដ្ឋរស់នៅសរុបចំនួន៤២គ្រួសារ។ នេះបើតាម លោក ឃាង ភារម្យ ដែលបន្ថែមថាគណៈបញ្ជាការឯកភាព ស្រុកកំពង់សីលា ក៏បានដឹកនាំកម្លាំងចុះពិនិត្យ និងត្រៀមជួយសង្គ្រោះប្រជាពលរដ្ឋដែលកំពុងទទួលរងគ្រោះដោយសារស្ថានភាពគ្រោះទឹកជំនន់នេះផងដែរ។ ជំនន់ទឹកភ្លៀង ចំណុចផ្លូវជាតិលេខ៤ ក្នុងស្រុកកំពង់សីលា ខេត្តព្រះសីហនុ។ រូបភាព រដ្ឋបាលខេត្តព្រះសីហនុ។ ដោយឡែក បច្ចុប្បន្នចំណុចផ្លូវជាតិលេខ៤ ត្រង់ចំណុចស្ពានស្ទឹងសំរោងរថយន្ត តូច ធំ នៅតែអាចធ្វើ ដំណើរ ចរាចរណ៍ទៅមកធម្មតាដដែល។ប៉ុន្តែក្នុងករណីភ្លៀងនៅបន្តធ្លាក់ និងបណ្ដាលឱ្យជន់លិចផ្លូវជាតិលេខ៤នេះកាន់តែខ្លាំង នឹងអាចឈានទៅដល់ការផ្អាកចរាចរណ៍បណ្ដោះអាសន្នផងដែរ។ គួរជម្រាបផងដែរ តាមការព្យាករណ៍អាកាសធាតុរបស់ ក្រសួងធនធានទឹកនិងឧតុនិយម តំបន់មាត់សមុទ្រ នៅថ្ងៃទី១៣ និងទី១៤ នឹងអាចមានភ្លៀងធ្លាក់ក្នុងកម្រិតពីមធ្យមទៅច្រើន ដែលអាចបង្កជាជំនន់ទឹកភ្លៀងនៅផ្នែកខ្លះក្នុងភូមិសាស្ត្រខេត្តកោះកុងនិងខេត្តព្រះសីហនុ។ នៅលើផ្ទៃសមុទ្រវិញនឹងមានភ្លៀងធ្លាក់ ខ្យល់ខ្លាំង និងរលកសមុទ្រខ្ពស់។ ចំណែកចាប់ពីថ្ងៃទី១៥ ដល់ថ្ងៃទី១៩ខែកក្កដា កម្ពុជា នឹងអាចមានភ្លៀងធ្លាក់ពីតិចទៅមធ្យមផងដែរ៕	ភ្លៀងធ្លាក់នៅក្នុងខេត្តព្រះសីហនុបណ្ដាលឱ្យកម្ពស់ទឹកនៅចំណុចស្ពានស្ទឹងសំរោង ចំណុចគីឡូម៉ែត្រ ១១៥ និង ១១៦ក្នុងភូមិស្ទឹងសំរោង ឃុំអូរបាក់រទេះ ស្រុកកំពង់សីលា ហក់ឡើងកម្ពស់ដល់ ៥,៦០ម៉ែត្រ ពីបាតស្ទឹង។អ្នកនាំពាក្យរដ្ឋបាលខេត្តព្រះសីហនុ លោក ឃាង ភារម្យ អះអាងថា ស្ថានភាពកម្ពស់នារសៀលថ្ងៃទី១២ កក្កដានេះ ពុំទាន់ដល់កម្រិតប្រកាសអាសន្នឡើយតែភ្លៀងបន្តធ្លាក់មិនឈប់ នឹងអាចដល់ការប្រកាសអាសន្ន។
អត្ថបទទាក់ទង ប្រវត្តិសាស្ត្រ! ចិនយកកីឡាករប្រេស៊ីលចូលជម្រើសជាតិ ព្រោះចង់លើកពាន World Cup ការដ្ឋានសាងសង់កីឡដ្ឋានថ្មីលើទឹកដីចិនកំពុងតែចាប់ផ្តើមហើយ បើទោះបីជាស្ថិតក្នុងស្ថានភាពរីករាលដាលនៃជំងឺឆ្លង COVID-19 ក៏ដោយ។ COVID-19 បានធ្វើឲ្យពិភពលោកជួបវិបត្តិសេដ្ឋកិច្ច ហើយព្រឹត្តិការណ៍កីឡាជាច្រើនក៏កំពុងរងផលប៉ះពាល់ធ្ងន់ធ្ងរផងដែរ។ យ៉ាងណាក៏ដោយ ជាមួយនឹងការរីករាលដាលជំងឺរាតត្បាតក្នុងប្រទេសចិនដែលជាកន្លែងផ្តើមការឆ្លងដំបូងក្នុងខែធ្នូ ក្រុមការពារជើងឯកលីគកំពូលចិន Super League (CSL) Guangzhou Evergrande កាលពីសប្តាហ៍មុនបានចាប់ផ្តើមសាងសង់កីឡដ្ឋានថ្មី ដែលនឹងត្រូវចំណាយប្រាក់ ១២ពាន់លានយ័ន (១,៧ ពាន់លានដុល្លារអាមេរិក)។ ដោយមានសមត្ថភាពផ្ទុកអ្នកទស្សនាផ្ទាល់រហូតដល់ចំនួន ១០០០០០ នាក់ កីឡាដ្ឋានដែលមានរាងដូចផ្កាឈូកនេះនឹងក្លាយជាកីឡដ្ឋានបាល់ទាត់ធំជាងគេបំផុតលើលោក ហើយរំពឹងថានឹងរួចរាល់នៅចុងឆ្នាំ២០២២។ មិនត្រឹមតែសង់កីឡដ្ឋានដែលមានតម្លៃជិត២ពាន់លានដុល្លារនេះឡើយ ប៉ុន្តែក្រុមហ៊ុន Evergrande Group ជាក្រុមហ៊ុនអចលនទ្រព្យធំជាងគេនៅប្រទេសចិន ដែលរកចំណូលបាន ៦៥ ពាន់លានដុល្លារអាមេរិកក្នុងឆ្នាំ ២០១៩ មានបំណងចង់សាងសង់កីឡដ្ឋាន ២ទៅ៣ ដែលមានកៅអីអង្គុយចំនួន ៨០០០០នាក់ បន្ថែមទៀតនៅក្នុងប្រទេសនេះ។ ការបង្កើនការសាងសង់កីឡដ្ឋានថ្មីជាច្រើនបន្ថែមនេះ ក៏ព្រោះចិននឹងត្រូវធ្វើម្ចាស់ផ្ទះព្រឹត្តិការណ៍កីឡាបាល់ទាត់ Asian Cup ឆ្នាំ ២០២៣ និងថែមទាំងមានមហិច្ឆតាចង់រៀបចំ FIFA World Cup ឆ្នាំ២០៣០ ផងដែរ។ កាសែត Southern Metropolis Daily ដែលគ្រប់គ្រងដោយរដ្ឋចិន បាននិយាយថាប្រទេសនេះនឹងមានកីឡដ្ឋានថ្មីធំៗយ៉ាងហោច១២កន្លែងទៀត ក្នុងរយៈពេល២ឆ្នាំ គិតចាប់ពីពេលនេះតទៅ។ ចិនបានហៅឈ្មោះថា «យុគសម័យថ្មីសម្រាប់កីឡាបាល់ទាត់ចិន»។ លោកប្រធានាធិបតីចិន ស៊ី ជិនភីងក៏ផ្តោតលើរង្វាន់កីឡាបាល់ទាត់ពិភពលោកដែរ។ មានមហិច្ឆតាខ្ពស់ក្នុងការនាំចិនធ្វើម្ចាស់ផ្ទះ World Cup លោកស៊ី បានគាំទ្រការផ្តល់សញ្ជាតិដល់កីឡាករបរទេសដែលមានសមត្ថភាព ដើម្បីចូលក្រុមជម្រើសជាតិចិន។ កន្លងមក កីឡាករដែលទទួលបានសញ្ជាតិចិន និងលេងឲ្យក្រុមជម្រើសជាតិ រួមមាន Nico Yennaris អតីតខ្សែបម្រើ Arsenal ដែលកើតនៅអង់គ្លេស ដោយឪពុកជាជនជាតិស៊ីប ឯម្តាយជាជនជាតិចិន។ Nico ដែលលេងឲ្យក្លិប Beijing Guon និងមានឈ្មោះចិនថា «Li Ke»។ ដោយឡែក ខ្សែប្រយុទ្ធដើមកំណើតប្រេស៊ីល Elkeson អះអាងថាចង់នាំក្រុមកីឡាបាល់ទាត់ជម្រើសជាតិចិនឈានទៅកាន់ការប្រកួតវគ្គផ្តាច់ព្រ័ត្រ FIFA World Cup បន្ទាប់ពីរូបគេបានជាប់ឈ្មោះក្នុងក្រុមជម្រើសជាតិចិន។ Elkeson ជាកីឡាករបាល់ទាត់ដំបូងគេដែលគ្មានជាប់សាច់ឈាមចិន ហើយជាប់ជម្រើសជាតិប្រទេសនេះជាប្រវត្តិសាស្ត្រ។ លោក Gianni Infantino ប្រធានសហព័ន្ធកីឡាបាល់ទាត់អន្តរជាតិ (FIFA) កាលពីខែមិថុនា ក៏បានបើកភ្លើងបៃតងសម្រាប់ចិនផងដែរ ដោយស្វាគមន៍ការដេញថ្លៃរបស់ប្រទេសក្នុងតំបន់អាស៊ីមួយនេះ សម្រាប់ការរៀបចំការប្រកួតកីឡាបាល់ទាត់ពិភពលោកឆ្នាំ ២០៣០៕	ចិនកំពុងបញ្ចេញទឹកប្រាក់រាប់ពាន់លានដុល្លារដើម្បីសាងសង់កីឡាដ្ឋានកីឡាបាល់ទាត់ថ្មី បើទោះស្ថិតក្នុងសា្ថនភាពវ៉ឹកវរដោយជំងឺ COVID-19។ នេះជាការបញ្ជាក់ឲ្យឃើញថាចិនបានបង្កើនមហិច្ឆតាដើម្បីក្លាយជាប្រទេសមហាអំណាចមួយនៅក្នុងវិស័យកីឡាបាល់ទាត់ និងដើម្បីធ្វើជាម្ចាស់ផ្ទះព្រឹត្តិការណ៍ពិភពលោក FIFA World Cup ឆ្នាំ ២០៣០។
ម្ចាស់ពានរង្វាន់ណូបែលផ្នែកឱសថប្រចាំឆ្នាំ២០២២ លោក Svante Paabo បានកើតនៅឆ្នាំ១៩៥៥ នាទីក្រុងស្តុកខុល របស់ស៊ុយអែត។ លោក Paabo ជាកូនប្រុសរបស់ជីវគីមីវិទូម្នាក់ដែលបានឈ្នះរង្វាន់ណូបែលផ្នែកវេជ្ជសាស្រ្តដែរ គឺលោក Sune Bergström។ លោក Paabo ជាប្រធាននាយកដ្ឋានសិក្សាពីសែននៃវិទ្យាស្ថាន Max Planck សម្រាប់ការវិវត្តន៍នរវិទ្យានៅអាល្លឺម៉ង់ និងជាសាស្រ្តាចារ្យនៅវិទ្យាស្ថានវិទ្យាសាស្ត្រ និងបច្ចេកវិទ្យា Okinawa របស់ជប៉ុន។ ពានរង្វាន់ណូបែលផ្នែកដ៏មានកិត្យានុភាពបំផុតក្នុងពិភពវិទ្យាសាស្ត្រ ត្រូវបានប្រគល់ឱ្យលោក Paabo ដោយសភាណូបែលនៃវិទ្យាស្ថាន Karolinska របស់ស៊ុយអែត។ ពានរង្វាន់នេះមានតម្លៃជាទឹកប្រាក់ជាង ៩០ម៉ឺនដុល្លារ។ លោក Paabo បានទទួលពានរង្វាន់ដោយសារលោកបានតម្រៀបសែនទាំងមូលរបស់ពួកមនុស្សជំនាន់ដើម Neanderthal ដើម្បីបង្ហាញពីទំនាក់ទំនងរវាងសែនមនុស្សផុតពូជ និងមនុស្សសម័យទំនើប។ លើសពីនេះ លោកក៏មានស្នាដៃរួមចំណែកក្នុងការរកឃើញអម្បូរមនុស្សជំនាន់ដើម Denisovans ចេញពីព័ស្តុតាងបំណែកឆ្អឹងម្រាមដៃដែលមានអាយុកាល៤ម៉ឺនឆ្នាំនៅស៊ីបេរីដែរ។ នេះបើតាមទីភ្នាក់ងារព័ត៌មាន Reuters។ កាលពីឆ្នាំ២០២១ ពានរង្វាន់ណូបែលផ្នែកនេះ បានទៅជនជាតិអាម៉េរិក២រូប លោក David Julius និងលោក Ardem Patapoutian ដែលបានរកឃើញប្រូតេអ៊ីនមាននាទីទទួលព័ត៌មាននៅក្នុងស្បែករបស់មនុស្សដែលដឹងពីសីតុណ្ហភាព និងការប៉ះទាំងអស់ បំប្លែងទៅជាកម្លាំងជំរុញសរសៃប្រសាទ។ ក្រៅពីនេះ ក៏មានអ្នកស្រាវជ្រាវដ៏ល្បីល្បាញជាច្រើនទៀតឈ្នះពានណូបែលក្នុងវិស័យឱសថដែរ ដូចជាលោក Alexander Fleming ដែលបានរកឃើញថ្នាំ Penicillin និងលោក Robert Koch ដែលបានរកឃើញវីរុសបង្កជំងឺរបេង។ ពិធីប្រគល់ពាន នឹងធ្វើនៅខែធ្នូ ឆ្នាំ២០២២ នៅទីក្រុងស្តុកខុល៕	លោក Svante Paabo អ្នកវិទ្យាសាស្ត្រជនជាតិស៊ុយអែត ជាម្ចាស់ពានរង្វាន់ណូបែលផ្នែកសរីរវិទ្យា ឬវេជ្ជសាស្រ្ត ប្រចាំឆ្នាំ២០២២។ លោក Paabo បានរកឃើញទំនាក់ទំនងរបស់សែនមនុស្សជំនាន់ដើមដែលផុតពូជ និងការវិវឌ្ឍរបស់មនុស្សពេលបច្ចុប្បន្ន។ នេះបើតាមការប្រកាសរបស់លោក Thomas Perlman អគ្គលេខាធិការនៃគណៈកម្មាធិការណូបែល នៅវិទ្យាស្ថាន Karolinska ថ្ងៃទី៣ ខែតុលា។
បើតាមប្រភពដដែល មុននឹងការដំឡើងប្រព័ន្ធនេះ លោក ហង់ ពៅ អគ្គនាយកអាជ្ញាធរជាតិអប្សរា កាលពីថ្ងៃទី២១ ខែឧសភា បានទៅស្នាក់ការសហជីពអន្តរសង្កាត់គ្រប់គ្រងទឹកនៃជ្រលងប៊ីយ៉ែវ (SIAVB) ប្រទេសបារាំង ដើម្បីពិនិត្យលើកិច្ចការបច្ចេកទេស ក្នុងការត្រៀមយកស្ថានីយគ្រប់គ្រងទឹកដោយស្វ័យប្រវត្តិ មកដំឡើងនៅរមណីយដ្ឋានអង្គរដែរ។ ជាមួយគ្នានេះ អគ្គនាយកអាជ្ញាធរជាតិអប្សរា ក៏បានជួបពិភាក្សាការងារជាមួយ លោក Jean-Michel Bordes អគ្គនាយក SIAVB និងលោក Jacques Bellier ប្រធានសមាគម AGERA និងមន្រ្តីបច្ចេកទេសរបស់ស្ថាប័នផ្សេងៗ នៃគម្រោង«ប្រព័ន្ធជំនួយស្វ័យប្រវត្តិក្នុងការគ្រប់គ្រងទឹកក្នុងតំបន់សៀមរាបអង្គរ (SDGERA)»។ រូបភាព៖ ហ្វេសប៊ុកអាជ្ញាធរជាតិអប្សារា ទំព័រហ្វេសប៊ុកអាជ្ញាធរជាតិអប្សរា បានឱ្យដឹងថា កិច្ចព្រមព្រៀងសហប្រតិបត្តិការវិមជ្ឈការ នៅក្នុងគម្រោងប្រព័ន្ធជំនួយស្វ័យប្រវត្តិក្នុងការគ្រប់គ្រងទឹកក្នុងតំបន់សៀមរាបអង្គរ (SDGERA) ត្រូវបានអាជ្ញាធរជាតិអប្សរា និងសហជីពអន្តរសង្កាត់ជ្រលងប៊ីយ៉ែវ (SIAVB) ចុះហត្ថលេខា តាំងពីថ្ងៃទី១៦ ខែធ្នូ ឆ្នាំ២០២២។ បន្ទាប់ពីការចុះហត្ថលេខា លោកស្រី ភឿង សកុណា រដ្ឋមន្ត្រីក្រសួងវប្បធម៌ និងវិចិត្រសិល្បៈ និងជាប្រធានក្រុមប្រឹក្សាភិបាលអាជ្ញាធរជាតិអប្សរា បានចូលរួមការសម្ពោធសាកល្បងនៃស្ថានីយនេះ នៅទីស្នាក់ការ SIAVB ក្នុងខែវិច្ឆិកា ឆ្នាំ២០២៣។ ជាលទ្ធផល ស្ថានីយដែលបានដំឡើងសាកល្បងនៅ SIAVB នាពេលនោះ ទទួលបានលទ្ធផលប្រកបដោយប្រសិទ្ធភាពខ្ពស់។ អាជ្ញាធរជាតិអប្សរាបានបន្ថែមដូច្នេះ៕	អាជ្ញាធរជាតិអប្សរា នឹងដំឡើងស្ថានីយគ្រប់គ្រងទឹកស្វ័យប្រវត្តិនៅរមណីយដ្ឋានអង្គរ ចំនួន ៦ស្ថានីយ នៅខែមិថុនាខាងមុខ។ គម្រោងនេះ ដោយសហការជាមួយសហជីពអន្តរសង្កាត់គ្រប់គ្រងទឹក នៃជ្រលងប៊ីយ៉ែវ (SIAVB) ប្រទេសបារាំង។ នេះបើតាមការចុះផ្សាយរបស់ អាជ្ញាធរជាតិអប្សរា។
រដ្ឋបាលខេត្តសៀមរាប បានបន្តរកឃើញអ្នកវិជ្ជមានថ្មីចំនួន៣នាក់បន្ថែមទៀត ក្នុងនោះមានអាជីវករលក់កាហ្វេម្នាក់ នៅមុខផ្សារសាមគ្គី។ ការណ៍នេះ ទើបរដ្ឋបាលខេត្តសម្រេចបិទផ្សារសាមគ្គីបណ្ដោះអាសន្ន រហូទដល់មានសេចក្ដីសម្រេចជាថ្មី។ នេះបើយោងតាមសេចក្ដីប្រកាសព័ត៌មានរបស់រដ្ឋបាលខេត្តសៀមរាប នៅថ្ងៃទី២៦ ឧសភា។ យោងតាមសេចក្ដីប្រកាសព័ត៌មានរបស់រដ្ឋបាលខេត្ត អាជីវករលក់កាហ្វេ យីហោ ឧម៉ា ស្ថិតនៅមុខឆៀងខាងលិចផ្សារសាមគ្គី មានឈ្មោះ ស៊ុ សុធា ភេទស្រី អាយុ៥០ឆ្នាំ ដែលមានអាសយដ្ឋាននៅភូមិស្ពានក្អែក ឃុំកណ្ដែក ស្រុកប្រាសាទបាគង។ តាមប្រវត្តិ ស្ត្រីរូបនេះ បានធ្វើដំណើរទៅចូលរួមពិធីបុណ្យសពសាច់ញាតិនៅរាជធានីភ្នំពេញ នៅចន្លោះថ្ងៃទី៨ ដល់៩ ខែឧសភា និងបានធ្វើដំណើរត្រឡប់មកខេត្តសៀមរាបវិញ តាមរថយន្តក្រុង នៅថ្ងៃទី១០ ខែឧសភា។ ពាក់ព័ន្ធករណីនេះ រដ្ឋបាលខេត្តសៀមរាប បានអំពាវនាវដល់ប្រជាពលរដ្ឋ ដែលពាក់ព័ន្ធដោយផ្ទាល់ ឬដោយប្រយោលជាមួយអ្នកវិជ្ជមានខាងលើ ឬធ្លាប់ចូលទិញកាហ្វេពីទីតាំងខាងលើ ឬ ធ្លាប់បានចេញ-ចូលផ្សារសាមគ្គី ចាប់ពីថ្ងៃទី១១ ខែឧសភា ត្រូវរួសរាន់ធ្វើចត្តាឡីស័កតាមផ្ទះក្នុងក្រុមគ្រួសាររៀងៗខ្លួន ដោយមិនត្រូវពាក់ព័ន្ធ និងប៉ះពាល់ជាមួយអ្នកដទៃជាដាច់ខាត។ ប្រសិនបើមានការប្រែប្រួលសុខភាព សូមផ្តល់ព័ត៌មានមកកាន់លេខទូរស័ព្ទ ០១២ ៩៥៥ ៤៧៤/០៧៧ ៧៨៩ ០០៧ ដើម្បីក្រុមការងារចាត់វិធានការក្នុងការយកសំណាកធ្វើតេស្តស្រាវជ្រាវ៕	សៀមរាប៖ អាជ្ញាធរខេត្តសៀមរាប បានសម្រេចបិទការចេញ-ចូលផ្សារសាមគ្គី ស្ថិតនៅសង្កាត់ស្លក្រាម ក្រុងសៀមរាបជាបណ្ដោះអាសន្ន ក្រោយរកឃើញអ្នកវិជ្ជមានជំងឺកូវីដ១៩ កាលពីថ្ងៃទី២៥ ខែឧសភា។
អត្រាភាពពិការភ្នែកនៅកម្ពុជា បានធ្លាក់ចុះពី១,២ភាគរយនៅឆ្នាំ១៩៩៤ មកនៅត្រឹម ០,៣៧ភាគរយ ក្នុងឆ្នាំ២០១៩។ នេះបើយោងតាមសេចក្តីប្រកាសព័ត៌មានរបស់លោក ម៉ម ប៊ុនហេង រដ្ឋមន្ត្រីក្រសួងសុខាភិបាល ស្តីពីទិវាសុខភាពភ្នែកពិភពលោក ១៣តុលា ឆ្នាំ២០២២ ក្រោមប្រធានបទ«ស្រឡាញ់ភ្នែករបស់អ្នក»។ បើតាមរដ្ឋមន្ត្រីក្រសួងសុខាភិបាលរូបនេះ កាលឆ្នាំ២០២១ សេវាពិនិត្យនិងព្យាបាលភ្នែកនៅកម្ពុជាមាន ៤១៥ ៥០២ករណី និងចំនួនវះកាត់ភ្នែក មាន៣២ ៩០៥ករណី។ ដោយឡែក ជំងឺកង្វះជីវជាតិអា(A) ត្រូវបានលុបបំបាត ខណៈជំងឺត្រាក់កូម គឺមិនមែនជាបញ្ហាសុខភាពសាធារណៈទៀតទេ។ ដើម្បីកាត់បន្ថយនូវចំនួនអ្នកពិការភ្នែកឱ្យកាន់តែមានប្រសិទ្ធភាព ក្រសួងសុខាភិបាលបានបង្កើតផែនការយុទ្ធសាស្ត្រជាតិលើកទី៣ សម្រាប់ការបង្ការ និង ត្រួតពិនិត្យភ្នែកឆ្នាំ២០២១-២០៣០ ក្នុងគោលដៅកាត់បន្ថយអត្រាប្រេវ៉ាឡង់នៃភាពពិការភ្នែកឱ្យនៅត្រឹម ០,៣៥ភាគរយ ក្នុងឆ្នាំ២០៣០។ លោក ម៉ម ប៊ុនហេង អំពាវនាវដល់ពលរដ្ឋ ឱ្យទៅពិនិត្យភ្នែកនៅមន្ទីរពេទ្យដែលផ្តល់សេវាចក្ខុរោគ នៅរាជធានី-ខេត្ត យ៉ាងហោចណាស់ឱ្យបាន២ដងក្នុងមួយ។ លោកសង្កត់ធ្ងន់ថា៖« អ្នកមានអាយុចាប់ពី៤០ឆ្នាំឡើងទៅ មានប្រវត្តិគ្រួសារនៃជំងឺទឹកដក់ក្នុងទឹក(សម្ពោធភ្នែកឡើងខ្ពស់ ឬមានផលវិបាកប៉ះពាល់ដល់គំហើញ) មានជំងឺទឹកនោមផ្អែម ឬលើសឈាម មានប្រវត្តិជក់បារីយូររ៉ាំរ៉ៃ ពាក់វ៉ែនតារួចហើយ កម្រិតអំណោយភ្នែករបស់អ្នកខ្ពស់(ភ្នែលម៉្ញូបខ្ពស់) គឺត្រូវតែទៅរកគ្រូពេទ្យពិនិត្យជារៀងរាល់ឆ្នាំ»។ លោក ម៉ម ប៊ុនហេង បានរៀបរាប់ថា បច្ចុប្បន្ន នៅរាជធានីភ្នំពេញមានមន្ទីរពេទ្យចំនួន៤កន្លែង និងមន្ទីរឯកទេសភ្នែកជាន់ខ្ពស់នៅមន្ទីរពេទ្យថ្នាក់ជាតិមួយកន្លែង កំពុងផ្តល់សេវាចក្ខុរោគ ខណៈនៅតាមបណ្តាខេត្តមាន២២មន្ទីរពេទ្យ និងមណ្ឌលថែទាំភ្នែកចំនួន១៨កន្លែង ក៏កំពុងដំណើរសេវានូវសេវាចក្ខុរោគ ដល់ពលរដ្ឋ ផងដែរ។ ២៧ឆ្នាំកន្លងមកនេះ វិស័យសុខាភាពសាធារណៈនៅកម្ពុជា មានអ្នកឯកទេសជាន់ខ្ពស់ចក្ខុសាស្ត្រចំនួន៦០នាក់, ចក្ខុបណ្ឌិតមាន១០៣នាក់, ចក្ខុគិលានុប្បដ្ឋាកមាន ១៥៨នាក់ និង ចក្ខុមាត្រការីមាន ១០៥នាក់។ នេះបើតាមរដ្ឋមន្រ្តីសុខាភិបាល។	កម្ពុជា បានផ្ដល់សេវាពិនិត្យនិងព្យាបាលភ្នែកនៅកម្ពុជាមាន ជាង៤១ម៉ឺនករណី ខណៈ សេវាវះកាត់ភ្នែក មានជិត៣,៣ម៉ឺនករណី នៅឆ្នាំ២០២១។ នេះបើតាមក្រសួងសុខាភិបាល។
លើសពីនេះ ការប្រែប្រួលខ្លាំងនៃអត្រាប្ដូរប្រាក់ នឹងជះឥទ្ធិពលដល់ការនាំចេញ-ចូល។ ឧទាហរណ៍ ពីមុន ៤០០០រៀលស្មើ១ដុល្លារ ក្រោយមកប្រាក់រៀលឡើងថ្លៃ ៣០០០រៀលដូរបាន១ដុល្លារ។ ដូចនេះទំនិញនាំចេញ១ដែលមានតម្លៃ ៤០០០រៀល លែងអាចលក់ ១ដុល្លារដូចមុនទៀតហើយ គឺត្រូវលក់ ១,២៥ដុល្លារ។ ត្រង់ចំណុចនេះនឹងធ្វើឲ្យថយចុះលទ្ធភាពប្រកួតប្រជែងរបស់ប្រទេសនាំចេញ ពោលគឺអ្នកទិញគេនឹងរើសយកទំនិញប្រទេសផ្សេងដែលលក់ថ្លៃត្រឹមតែ ១ដុល្លារ ឬថោកជាងនេះ៕ សូមស្ដាប់ការពន្យល់របស់លោកសាស្ត្រាចារ្យ តេង ដឺលុច ៖	ភ្នំពេញ៖ កត្តាអ្វីដែលបង្កើតឲ្យមានអត្រាប្ដូរប្រាក់? ឬសួរថាហេតុអ្វី ១ដុល្លារមិនស្មើ១រៀល តែ១ដុល្លារបែរជាស្មើ ៤០០០រៀល?។ លោកសាស្ត្រាចារ្យ តេង ដឺលុច បានបកស្រាយថា អត្រាប្ដូរប្រាក់ ដែលរូបិយវត្ថុមួយថ្លៃជាងរូបិយវត្ថុមួយទៀត គឺដោយសារតម្លៃរូបិយបណ្ណរបស់ប្រទេសនីមួយៗ។ តម្លៃប្រាក់របស់ប្រទេសមួយ ត្រូវបានកសាងឡើងដោយកម្លាំងសេដ្ឋកិច្ច និងអតិផរណាក្នុងសេដ្ឋកិច្ច។ បើប្រទេសមួយមានកម្លាំងសេដ្ឋកិច្ចខ្សោយ និងអតិផរណាខ្ពស់ នោះតម្លៃប្រាក់ក៏ចុះថោកទៅតាមនោះ។ តម្លៃប្រាក់ចុះថោក ធ្វើឲ្យពលរដ្ឋនៃប្រទេសមួយទិញទំនិញបានតិចជាងមុន ឬនិយាយម្យ៉ាងទៀតថាអំណាចនៃការទិញធ្លាក់ចុះ។
(អត្ថបទ និងរូបភាពដោយ Suthep Kritsanavarin / USAID Wonders of the Mekong). Cambodian fisherman shows a Clown featherback (Chitala ornate) that he caught from the flooded forest in Tonle Sap with a simple net. Recent hydropower projects in the Mekong mainstream and climate change have a great effect on fish populations. Some fishermen permanently abandon their profession to move to another. (Suthep Kritsanavarin / USAID Wonders of the Mekong).	ប្រជានេសាទជនជាតិខ្មែរម្នាក់ កំពុងលើកបង្ហាញត្រីក្រាយមួយកន្ទុយ ដែលគាត់ចាប់បានពីតំបន់ព្រៃលិចទឹក ក្នុងបឹងទន្លេសាប ដោយប្រើឧបករណ៍នេសាទសាមញ្ញមួយ។ បច្ចុប្បន្ននេះ គម្រោងវារីអគ្គិសនីនៅតាមដងទន្លេមេគង្គលើ និងការផ្លាស់ប្តូរអាកាសធាតុ បានធ្វើមានការប៉ះពាល់យ៉ាងខ្លាំងដល់ជីវិតត្រី។ ប្រជានេសាទមួយចំនួន បានបោះបង់ចោលអាជីពជាអ្នកនេសាទត្រីជាអចិន្ត្រៃយ៍របស់ពួកគេ ទៅប្រកបមុខរបរផ្សេងវិញ។
ក្រុមហ៊ុនសារព័ត៌មាន CitizenNews ជាក្រុមហ៊ុនផ្សព្វផ្សាយព័ត៌មានអនឡាញ ដែលមានប្រជាប្រិយភាពបំផុតមួយក្នុងចំណោមក្រុមហ៊ុនព័ត៌មានផ្សេងៗ ក្នុងទីក្រុងហុងកុង ដែលមានអ្នកគាំទ្រប្រមាណជាង៨សែននាក់ និងជាសារព័ត៌មានទី៣ដែលត្រូវបានបិទទ្វារ ស្របពេលដែលរដ្ឋាភិបាលក្រុងប៉េកាំង កំពុងគ្រប់គ្រងលើការបង្ក្រាបលើអ្នកប្រឆាំង។ នៅថ្ងៃចុងក្រោយនៃការចេញផ្សាយរបស់ខ្លួន ក្រុមអ្នកយកព័ត៌មានរបស់ក្រុមហ៊ុន CitizenNews បានបញ្ជាក់ច្បាស់ថា ការសម្រេចចិត្តបិទទ្វាររបស់ក្រុមហ៊ុននេះ គឺដោយសារតែការភ័យខ្លាច បន្ទាប់ពីក្រុមប៉ូលិសក្រុងហុងកុង បានវាយឆ្មក់ចូលឆែកឆេរ និងចាប់ខ្លួនបុគ្គលិកមួយចំនួនរបស់ក្រុមហ៊ុនព័ត៌មាន Stand News កាលពីសប្តាហ៍មុននោះ។ សហស្ថានិករបស់ក្រុមហ៊ុនព័ត៌មាន CitizenNews លោក Chris Yeung និងជាអតីតប្រធានសមាគមអ្នកសារព័ត៌មានរបស់ទីក្រុងហុងកុង បានប្រាប់ក្រុមអ្នកសារព័ត៌មានថា «យើងបានព្យាយាមអស់ពីលទ្ធភាពរបស់យើងហើយក្នុងការមិនរំលោភច្បាប់ណាមួយ ប៉ុន្តែយើងមិនបានឃើញច្បាស់នូវបន្ទាត់នៃការអនុវត្តច្បាប់ ហើយយើងលែងមានអារម្មណ៍ថា មានសុវត្ថិភាពក្នុងការងាររបស់យើងហើយ។ លោកបន្ថែមទៀតថា «អ្នកសារព័ត៌មានក៏ជាមនុស្សដែលមានក្រុមគ្រួសារ និងមិត្តភ័ក្តនោះដែរ»។ លោក Yeung និយាយថា បន្ទប់ផ្សាយព័ត៌មានរបស់ក្រុមហ៊ុនលោក នៅមិនទាន់ត្រូវបានទាក់ទងដោយក្រុមអាជ្ញាធរអនុវត្តច្បាប់នោះទេ ប៉ុន្តែក្រុមហ៊ុន បានសម្រេចចិត្តថា ត្រូវបិទទ្វារដោយយោងទៅលើអ្វីដែលបានកើតឡើងទៅលើបណ្តាញផ្សាយព័ត៌មានផ្សេងនោះ។ ក្រុមហ៊ុនសារព័ត៌មានដែលរិះគន់មិនសំចៃមាត់ Apple Daily បានដួលរលំកាលពីឆ្នាំទៅ បន្ទាប់ពីទ្រព្យសម្បត្តិរបស់ក្រុមហ៊ុននេះ ត្រូវបានបង្កកហើយមេដឹកនាំសំខាន់ៗរបស់ក្រុមហ៊ុនត្រូវបានចាប់ខ្លួនក្រោមច្បាប់សន្តិសុខជាតិថ្មីរបស់ក្រុងហុងកុងជុំវិញខ្លឹមសារនៃអត្ថបទដែលបានចេញផ្សាយក្នុងពេលកន្លងមក។ ដោយឡែកក្រុមហ៊ុនសារព័ត៌មាន Stand News បានបិទទ្វារកាលពីសប្តាហ៍មុន បន្ទាប់ពីបុគ្គលិកបច្ចប្បន្ន និងអតីតកាលរបស់ក្រុមហ៊ុននេះ ចំនួន៧នាក់ ត្រូវបានអាជ្ញាធរចាប់ខ្លួននោះ៕	ទីក្រុងហុងកុង អ្នកសារព័ត៌មានរបស់ក្រុមហ៊ុនព័ត៌មាន CitizenNews របស់ទីក្រុងហុងកុង បានរិះគន់ការធ្លាក់ចុះសេរីភាពសារព័ត៌មាននៅក្នុងទីក្រុងនេះ ខណៈដែលពួកគេ បានសម្រេចបិទសារព័ត៌មានរបស់គេ កាលពីថ្ងៃចន្ទ ដោយនិយាយថា ពួកគេគិតថា នឹងលែងមានសុវត្ថិភាពតទៅទៀតហើយក្នុងការផ្សាយព័ត៌មានរបស់គេ បន្ទាប់ពីបុគ្គលិកមួយចំនួនរបស់ក្រុមហ៊ុនដែលជាគូប្រជែងរបស់ខ្លួន ត្រូវបានអាជ្ញាធរចាប់ខ្លួនពីបទ«បះបោរ»។ នេះបើតាមសេចក្តីរាយការណ៍របស់ទីភ្នាក់ងារព័ត៌មាន AFP។
មានជំងឺច្រើនណាស់ដែលកាន់តែធ្ងន់ធ្ងរទៅៗនៅពេលអ្នកជំងឺមិនបានញ៉ាំទឹកគ្រប់គ្រាន់។ ការញ៉ាំទឹកមួយថ្ងៃ ៨កែវស្តាប់មើលទៅដូចជាតិចណាស់សម្រាប់មនុស្សមួយចំនួន។ មួយវិញទៀត អ្នកក៏គិតឡើងវិញទៅលើអ្វីដែលអ្នកញ៉ាំ ការគេង និងទម្លាប់នៃការញ៉ាំទឹករបស់អ្នកផង។ យ៉ាងណាមិញ របបអាហារដែលមានតុល្យភាពគឺជារឿងសំខាន់ ហើយវាច្រើនតែត្រូវបានគេមើលរំលង និងភ្លេចការញ៉ាំទឹកឲ្យបានគ្រប់គ្រាន់ដើម្បីទទួលបានសុខភាពល្អទាំងផ្លូវកាយនឹងផ្លូវចិត្ត។ អ្វីដែលគួរចងចាំ ការញ៉ាំទឹកដំបូងគេនៅព្រឹកឡើងគឺជារឿងសំខាន់ ហើយក៏គួរតែធ្វើដំបូងគេដែរមុនពេលនោមព្រឹកឡើងដែរ។ រឿងនេះនឹងជួយផ្តល់ជាជាតិទឹកដល់រាងកាយដើម្បីជំរុញដល់ការផលិតឈាមថ្មី ព្រមទាំងអុកស៊ីសែនកាន់តែច្រើនដើម្បីទ្រទ្រង់រាងកាយទាំងមូល។ ជំរុញដល់ការប្រុងប្រយ័ត្ន និងប្រព័ន្ធភាពស៊ាំ។ ឱកាសនៃការកើតជំងឺនឹងថយចុះយ៉ាងគួរឲ្យកត់សម្គាល់ ព្រមទាំងមានអារម្មណ៍ល្អថែមទៀតនៅពេលអ្នកញ៉ាំទឹកនៅព្រឹកឡើង។ ចូរចាំថាមិនត្រូវភ្លេចនូវអារម្មណ៍ស្រេកទឹកឡើយ និងតែងតែយល់ជានិច្ចថា បើសិនជាអ្នកញ៉ាំទឹកគ្រប់គ្រាន់ និងញ៉ាំអាហារគ្រប់គ្រាន់ អ្នកនឹងមានសុខភាពល្អ៕ ត្រួតពិនិត្យដោយ www.health.com.kh	រឿងនេះហាក់បីដូចជារឿងល្អមួយដែលអ្នកត្រូវធ្វើព្រោះ ការញ៉ាំទឹកព្រឹកឡើងដំបូងគេនេះអាចជួយផ្តល់សំណើមដល់មាត់ និងបំពង់កបានយ៉ាងល្អ ដូច្នេះអ្នកក៏មិនអាចក្អកបានដោយសារតែការខ្សោះជាតិទឹកដែរ។ តាមពិតនោះគឺថា មនុស្សយើងតែងភ្លេចការបង្គ្រប់ជាតិទឹកដល់ខ្លួនឯង តែបែរជាចូលចិត្តញ៉ាំភេសជ្ជៈមានជាតិផ្អែម និងកាហ្វេអ៊ីនច្រើនទៅវិញ។
ដីស្រែ ១៩៩៧ ហិកតា ត្រូវបានរដ្ឋាភិបាលមីយ៉ាន់ម៉ាប្រគល់ជូនប្រជាជនជាកសិករចំនួន ៥២៨នាក់នៅស្រុក Kanbalu នៃតំបន់ Sagaing នៅសប្តាហ៍នេះ។ វាជាការប្រគល់ដីធ្លីដែលត្រូវបានក្រសួងការពារជាតិរឹបអូសទៅឲ្យប្រជាកសិកវិញទ្រង់ទ្រាយធំបំផុតមិនធ្លាប់ក្នុងរយៈពេលពីរខែមកនេះ។ ទីភ្នាក់ងារព័ត៌មានចិន Xinhua បានផ្សាយថា ពិធីប្រគល់ដីទៅឲ្យកសិករវិញនេះត្រូវបានធ្វើឡើងក្រោមអធិបតីរបស់អនុប្រធានាធិបតីទីពីរលោក Henry Van Thio ហើយលោកក៏ជាប្រធានគណៈកម្មការមជ្ឈិមទទួលបន្ទុកកិច្ចការត្រួតពិនិត្យដីកសិកម្មដែលត្រូវបានគេរឹបអូសដែរ។ មន្ត្រីជាន់ខ្ពស់រូបនេះបានថ្លែងថា រដ្ឋាភិបាលបច្ចុប្បន្នកំពុងប្រឹងប្រែងក្នុងការបង្កើតកិច្ចសន្យាកសិកម្មសម្រាប់ប្រជាកសិករដើម្បីដាំដុះផលិតផល វេចខ្ចប់ និងធ្វើពាណិជ្ជកម្មផលិតផលកសិកម្មខ្លួនផង។ ធ្វើដូច្នេះ កសិករនឹងលែងលក់ដីធ្លីរបស់ខ្លួនទៀតហើយ ហើយពួកគេនឹងប្រើប្រាស់ដីធ្លីនោះដើម្បីទាញប្រយោជន៍យូរអង្វែងវិញ។ កន្លងមកនេះរដ្ឋាភិបាលមីយ៉ាន់ម៉ាបានចាត់វិធានការដើម្បីជំរុញការផ្ទេរដីធ្លីទៅកាន់ម្ចាស់ដីវិញ ហើយក្នុងខែមីនាកន្លងមកដីធ្លីរាប់រយហិកតាដែលត្រូវបានរឹបអូសនៅក្រុង Yangon, Mandalay និងនៅ Ayeyawaddy រួមទាំងនៅរដ្ឋ Shan និង Kayin ផងនោះត្រូវបានប្រគល់ឲ្យកសិករជាម្ចាស់ដីវិញដែរ។ តាមពិតទៅពេលដែលមីយ៉ាន់ម៉ាស្ថិតក្រោមរបបយោធា ក្រុមហ៊ុនឯកជន និងស្ថាប័នរដ្ឋត្រូវបានអនុញ្ញាតឲ្យរឹបអូសយកដី រួមទាំងដីកសិកម្មផងនោះពីប្រជាពលរដ្ឋ ដោយអនុលោមតាមច្បាប់គ្រប់គ្រងដីកសិកម្មឆ្នាំ ២០១២ ដែលវាចែងពីគម្រោងធ្វើឧស្សាហូបនីយកម្ម និងនគរូបនីយកម្មរបស់រដ្ឋ។ យ៉ាងណាមិញ វាបានបង្កឲ្យមានជម្លោះដីធ្លីខ្លាំងផងដែររវាងក្រុមហ៊ុនឯកជន ប្រជាជន និង អាជ្ញាធររដ្ឋជុំវិញការកំណត់ម្ចាស់កម្មសិទ្ធិនេះ។ ឃើញពីផលអវិជ្ជមាននៃបញ្ហារឹបអូសដីធ្លីនេះ រដ្ឋាភិបាលស៊ីវិលដែលដឹកនាំដោយបក្សសម្ព័ន្ធជាតិដើម្បីប្រជាធិបតេយ្យបានប្តេជ្ញាចិត្តធ្វើយ៉ាងណាពន្លឿនការស្វែងរកដំណោះស្រាយលើដីកសិកម្មដែលត្រូវបានរឹបអូស និង ឈានទៅប្រគល់ដីទាំងនោះទៅឲ្យម្ចាស់ដីដើមដែលមានសិទ្ធិស្របច្បាប់ផងដែរ៕	រដ្ឋាភិបាលមីយ៉ាន់ម៉ាប្រគល់ដីជិត ២០០០ហិកតាដែលត្រូវបានយោធារឹបអូសតាំងពីយូរមកនោះដល់ប្រជាជនកសិកវិញ។ ការប្រគល់ដីធ្លីធ្វើស្រែចម្ការឲ្យកសិករវិញ ជាគោលដៅចម្បងរបស់រដ្ឋាភិបាលស៊ីវិលដែលដឹកនាំដោយបក្សសម្ព័ន្ធជាតិដើម្បីប្រជាធិបតេយ្យរបស់លោកស្រី អ៊ុងសាន ស៊ូជីដែរ។
សៀមរាប៖ ពិធីដង្ហែព្រះសព និងពិធីរំលាយព្រះសព ព្រះតេជគុណ ខាំ ថន ជាអតីតព្រះគ្រូចៅអធិការវត្តប្រាសាទលលៃ ត្រូវបានធ្វើឡើងនៅម៉ោង២:០០នាទីរសៀល នាថ្ងៃទី១៥ ឧសភា ២០២៤។ ពិធីដង្ហែនេះ ផ្ដើមចេញពីសាលាសំណាក់ភូមិគោកត្រាចខាងត្បូងឆ្ពោះទៅកាន់វត្តប្រាសាទលលៃ ដោយមានបរិស័ទចំណុះជើងវត្តចូលរួមច្រើនកុះករ។ ព្រះសព ត្រូវតម្កល់ទុករហូតដល់ថ្ងៃទី១៧ ខែឧសភា នៅវេលាម៉ោង៨:០០នាទីយប់ នឹងធ្វើពិធីបូជា ព្រះភ្លើងប្រគេនព្រះសព។ គួរបញ្ជាក់ថា ព្រះតេជគុណ ខាំ ថន សុគតនៅឆ្នាំ២០១៥ ហើយព្រះសពបានតម្កល់ទុករយៈពេល៩ឆ្នាំ ក្នុងវត្តប្រាសាទលលៃ។ មកដល់ឆ្នាំ២០២៤នេះ ទើបព្រះសង្ឃ គណៈកម្មការ អាចារ្យវត្ត និងសាច់ញាតិព្រះសព មូលមតិគ្នារៀបចំពិធីបុណ្យបូជារំលាយព្រះសព។	ដោយ៖ ថោង ប្រណី
ព្រិលថ្នាក់ដ៏មានឥទ្ធិពលបានវាយប្រហារតំបន់ភាគខាងជើងប្រទេសតាំងពីសប្ដាហ៍មុន ដែលបានបណ្ដាលឱ្យរថយន្តរាប់រយគ្រឿងជាប់គាំង ពន្យារពេលការដឹកជញ្ជូនទំនិញ និងបាន បណ្ដាលឱ្យមនុស្ស ១១ នាក់បានស្លាប់បើគិតត្រឹមថ្ងៃទី២៤ ខែធ្នូ។ តាមទីភ្នាក់គ្រប់គ្រងគ្រោះមហន្តរាយ ព្រិលធ្លាក់ខ្លាំង អំឡុងបុណ្យណូអែលនៅចុង សប្ដាហ៍បា នធ្វើឱ្យចំនួននាក់ស្លាប់កើនឡើងដល់ ១៧នាក់ និងអ្នករងរបួសចំនួន ៩៣នាក់ បើគិតត្រឹមថ្ងៃទី២៥ ខែធ្នូ។ ភាគច្រើននៃជនរងគ្រោះទាំងអស់ គឺបានធ្លាក់ពីលើដំបូល ខណៈកំពុងបោសសម្អាតព្រិល ឬត្រូវបានកប់ក្រោមគំនរព្រិលដ៏ក្រាស់ ដែលធ្លាក់ពីលើដំបូល។ ទីភ្នាក់ងារគ្រប់គ្រងគ្រោះមហន្តរាយបានបញ្ជាក់ថា សាកសពស្ត្រីវ័យ៧០ឆ្នាំម្នាក់ត្រូវបានរក ឃើញនៅក្រោមគំនរព្រិលធ្លាក់ពីលើដំបូលនៅឯទីក្រុង Nagai នៃខេត្ត Yamagata។ ទីក្រុង Nagai ស្ថិតនៅចម្ងាយប្រមាណ៣០០គីឡូម៉ែត្រពីទីក្រុងតូក្យូ ហើយមានព្រិកធ្លាក់ក្រាស់រហូត ដល់កម្រាស់ ៨០ សង់ទីម៉ែត្រ នៅថ្ងៃទី២៤ ខែធ្នូ។ ផ្នែកផ្សេងៗទៀតនៃភាគឦសានប្រទេសត្រូវបានរាយការណ៍ថាព្រិលធ្លាក់ច្រើនជាង៣ដងនៃព្រិលធ្លាក់ជាមធ្យមក្នុងរដូវមួយនេះ។ តាមក្រសួងសេដ្ឋកិច្ច និងក្រសួងឧស្សាហ៍កម្ម ព្រិលធ្លាក់ដ៏សន្ធឹកនេះ ក៏បានវាយប្រហារ លើបង្គោលថាមពលអគ្គិសនីនៅកោះសំខាន់ភាគខាងជើងដែលបានបណ្ដាលឱ្យផ្ទះប្រមាណ ២ម៉ឺនខ្នងមិនមានថាមពលអគ្គិសនីប្រើប្រាស់អំឡុងពេលលបុណ្យណូអែល ទោះបីជាមានការ ភ្ជាប់ឡើងវិញក៏ដោយនៅក្នុងតំបន់មួយចំនួន។ ទន្ទឹមនេះ ក្រសួងដឹកជញ្ជូនបានបញ្ជាក់ថា រថភ្លើងនិងជើងហោះហើររាប់សិបត្រូវបានផ្អាកនៅភាគខាងជើងប្រទេសហូតដល់ថ្ងៃទី២៥ ខែធ្នូ ប៉ុន្តែសេវាកម្ម បានដំណើរការឡើងវិញភាគច្រើនចាប់តាំងពីពេលនោះមក៕	មន្ត្រីគ្រប់គ្រងគ្រោះមហន្តរាយជប៉ុន នៅថ្ងៃទី២៦ ខែធ្នូ បានរាយការណ៍ថា ព្រិលធ្លាក់ខ្លាំងនៅ ជប៉ុន បានសម្លាប់មនុស្សចំនួន ១៧នាក់ និងធ្វើឱ្យមានអ្នករងរបួស៩០ នាក់ ខណៈផ្ទះរាប់រយខ្នងមិនមានថាមពលអគ្គិសនី។
កុំផឹកតែភ្លាមៗបន្ទាប់ពីញ៉ាំស៊ុត តែភាគច្រើនមានអាស៊ីត tannic ។ ប្រសិនបើផឹកតែភ្លាមៗបន្ទាប់ពីញ៉ាំស៊ុតនឹងកើតឡើងដំណើរការនៃការសំយោគរវាងអាស៊ីត tannic និងប្រូតេអ៊ីនបង្កើតបានជាប្រូតេអ៊ីន tannin precipitate ។ នេះបន្ថយចលនាពោះវៀន ធ្វើឱ្យលាមកនៅក្នុងពោះវៀនយូររហូតធ្វើឱ្យទល់លាមក ។ ក្រៅពីនេះ ដំណើរការនេះក៏ជួយបង្កើនសមត្ថភាពរបស់ពោះវៀនក្នុងការស្រូបយកសារធាតុពុល សារធាតុបង្កមហារីកដែលមានគ្រោះថ្នាក់ដល់សុខភាព។ កុំដាក់ស៊ុតឆៅក្នុងទឹកសណ្តែក ទឹកសណ្តែកមានផ្ទុកសារធាតុទប់ស្កាត់ពិសេសហៅថា trypsin ។ ដូច្នេះ ការលាយស៊ុតជាមួយទឹកសណ្តែកនឹងធ្វើឱ្យសារធាតុចិញ្ចឹមមួយចំនួនបាត់បង់។ Trypsin អាចរារាំងការរំលាយអាហារប្រូតេអ៊ីនដែលប៉ះពាល់ដល់ការស្រូបយករបស់រាងកាយ។ ទោះបីជាទឹកសណ្តែកត្រូវបានដាំឱ្យពុះទាំងស្រុងក៏ដោយ ក៏សារធាតុ trypsin នឹងត្រូវបានបំផ្លាញ ដែលមិនប៉ះពាល់ដល់ការរំលាយអាហារ និងការស្រូបយកប្រូតេអ៊ីនច្រើននោះទេ។ ទោះជាយ៉ាងណាក៏ដោយ អ្នកនៅតែមិនគួរបន្ថែមស៊ុតឆៅទៅក្នុងទឹកសណ្តែកក្តៅដើម្បីផឹកទេ ព្រោះវានឹងបង្កើនហានិភ័យនៃការឆ្លងមេរោគបាក់តេរី។កុំញ៉ាំផ្លែទន្លាប់ភ្លាមៗបន្ទាប់ពីញ៉ាំស៊ុត ការពុលអាហារ ជំងឺរលាកក្រពះពោះវៀនស្រួចស្រាវ ក្អួត រាគ ឈឺពោះ គឺជាលក្ខខណ្ឌដែលអ្នកអាចជួបប្រទះ ប្រសិនបើអ្នកញ៉ាំផ្លែទន្លាប់បន្ទាប់ពីញ៉ាំស៊ុត។ មូលហេតុគឺដោយសារស៊ុតសម្បូរប្រូតេអ៊ីន ខណៈផ្លែទន្លាប់មានផ្ទុកសារធាតុ Tannin ច្រើន។ ពេលញ៉ាំវានឹងបង្កតុរបាត បង្កើតជាក្រួសក្នុងក្រពះ ប៉ះពាល់ដល់ប្រព័ន្ធរំលាយអាហារ។ កុំប្រើថ្នាំប្រឆាំងនឹងការរលាក ថ្នាំភាគច្រើនត្រូវបានចេញវេជ្ជបញ្ជាដោយវេជ្ជបណ្ឌិតដើម្បីលេបក្រោយអាហារ ប៉ុន្តែប្រសិនបើអ្នកកំពុងប្រើថ្នាំប្រឆាំងនឹងការរលាក អ្នកមិនគួរញ៉ាំស៊ុតឡើយ។ មូលហេតុគឺដោយសារស៊ុតសម្បូរប្រូតេអ៊ីន ខណៈដែលការរលាកក្នុងខ្លួនទាក់ទងនឹងការទទួលទានប្រូតេអ៊ីន។ នៅពេលចាប់ផ្តើមនៃការរលាកវាគួរតែត្រូវបានកត់សម្គាល់ថាមិនត្រូវប្រើថ្នាំបន្ទាប់ពីញ៉ាំស៊ុត។ ជាពិសេសជាមួយនឹងជំងឺរំលាយអាហារ រាគក៏មិនអាចញ៉ាំស៊ុតបានដែរ។ ប្រូតេអ៊ីននៅក្នុងស៊ុតនឹងបង្កើនបន្ទុកលើក្រពះដែលប៉ះពាល់ដល់ការស្រូបយក និងការរំលាយអាហារ។ កុំបរិភោគស្ករ ស៊ុតមិនគួរត្រូវបានកែច្នៃជាមួយ MSG ហើយក៏មិនគួរចម្អិនស៊ុតជាមួយស្ករ ឬប្រើស្ករបន្ទាប់ពីទទួលទានស៊ុត។ មនុស្សមួយចំនួននៅតែរក្សាទម្លាប់នៃការប្រើប្រាស់ទឹកស្ករដើម្បីទទួលបានពណ៌នៅពេលរៀបចំស៊ុត។ នេះនឹងធ្វើឱ្យអាស៊ីតអាមីណូអាស៊ីត fructose ប្រូតេអ៊ីននៅក្នុងស៊ុតបញ្ចូលគ្នាជាមួយ lysine បង្កើតជាសារធាតុដែលពិបាកស្រូបចូលក្នុងរាងកាយ បណ្តាលឱ្យមានផលប៉ះពាល់មិនល្អជាច្រើន៕ ត្រួតពិនិត្យដោយ www.health.com.kh	ស៊ុតនៅតែត្រូវបានគេចាត់ទុកថាជាអាហារមួយក្នុងចំណោមអាហារសម្បូរសារធាតុចិញ្ចឹមកំពូល។ ការទទួលទានស៊ុតពេលព្រឹកគឺមានជីវជាតិច្រើន ប៉ុន្តែអ្នកត្រូវចងចាំនូវបម្រាមទាំង ៥ នេះ។
ក៏ប៉ុន្តែមិនមែនមានតែសាច់ចេកប៉ុណ្ណោះទេដែលល្អ សំបកចេកក៏សំខាន់ណាស់ដែរ។ ១- សំបកចេកអាចប្រើជាក្រមួនលាបស្បែកជើងបាន សារធាតុខ្លាញ់និងវីតាមីនដែលមាននៅក្នុងសំបកចេកអាចធ្វើឱ្យស្បែកជើងរបស់អ្នកភ្លឺថ្លាដូចជាបានខាត់នឹងក្រមួន ដូច្នោះដែរ។ ចូរយកផ្នែកខាងក្នុងនៃសំបកចេកទៅជូតនៅលើស្បែកជើងស្បែករបស់អ្នកទៅ រួចហើយយកក្រណាត់ស្អាតជូតកាកចេញ នោះអ្នកនឹងឃើញថាស្បែកជើងភ្លឺថ្លាជាមិនខានទេ។ ២- សំបកចេកអាចប្រើធ្វើឱ្យធ្មេញសបាន ជាតិរ៉ែដែលមាននៅលើសំបកចេកអាចជួយការពារធ្មេញពីអាស៊ីត ភ្នាក់ងារពណ៌(កាហ្វេ តែ។ល។) និងជាតិពុលផ្សេងៗបាន។ ម្យ៉ាងទៀតសំបកចេកមានអាស៊ីតសាលីស៊ីលិកដែលជួយធ្វើមិនឱ្យមានកំណកនៅនឹងជើងធ្មេញ។ ក្រោយពីបានដុសធ្មេញរួចរាល់ហើយ ចូរយកសំបកចេកទៅដុសស្រាលៗលើធ្មេញឱ្យបានប៉ុន្មាននាទីទៅ។ ធ្មេញនឹងចេញសនៅក្នុងប៉ុន្មានសប្តាហ៍ក្រោយមក។ ៣- ចេកធ្វើឱ្យសាច់ទន់ល្អ គេមិនឱ្យដាក់ចេកនៅក្បែរផ្លែឈើឯទៀតៗទេ ព្រោះចេកបញ្ចេញឧស្ម័យអេទីឡែន ធ្វើឱ្យផ្លែឈើឯ ទៀតៗឆាប់ទុំ។ ម្យ៉ាងទៀត សំបកចេកមានជាតិទឹកខ្ពស់។ កាលណាអ្នកអាំងសាច់ក្នុងអូតូក្លាវ ចូរដាក់សំបកចេកជាមួយទៅ សាច់នោះនឹងទន់ល្អគួរឱ្យចង់ញ៉ាំ។ ៤- សំបកចេកធ្វើឱ្យជីរកំប៉ុសល្អ អាស្រ័យដោយសំបកចេកមានជាតិស្ករច្រើន ហើយនិងប៉ូតាស្យូមផងនោះ គេអាចយកសំបកចេកទៅលាយជាមួយជីរកំប៉ុសដាក់ដំណាំឱ្យកាន់តែល្អបាន។ ៥- សំបកចេកអាចប្រើថែស្បែកមុខបាន កាលណាអ្នកមានស្នាមដែលបន្សល់ដោយមុន ស្នាមជាំដោយពន្លឺថ្ងៃ ឬស្លាកស្នាមផ្សេងៗ ចូរយកសំបកចេកទៅត្រដុសជូតឱ្យបានពីរបីនាទីទៅ រួចសឹមលាងទឹកចេញ។ សំបកចេកអាចជួយធ្វើឱ្យស្លាកស្នាមឆាប់សះជា ហើយក៏រារាំងមិនឱ្យមានកកើតបាក់តេរី ផងដែរ។ ត្រួតពិនិត្យដោយ www.health.com.kh	ចេកសម្បូរទៅដោយវីតាមីនB និងC ជាតិម៉ង់កាណែស ម៉ាញេស្យូម កាល់ស្យូម ហើយនិងប៉ូតាស្យូម។ ចេកជួយពង្រឹងប្រព័ន្ធអ៊ីមុយនីតេ ហើយផ្តល់នូវថាមពលទៀតផង។
ក្នុងសន្និសីទសារព័ត៌មានតាមទូរសព្ទស្តីពីរបាយការណ៍ស្តីពីកម្មវិធីគាំទ្រការបោសម្អាតគ្រឿងផ្ទុះ «Walk The Earth in Safety» នៅព្រឹកថ្ងៃព្រហស្បតិ៍ទី ៤ ខែមេសា លោក Jerry Guilbert ប្រធានកម្មវិធីនៃការិយាល័យដោះនិងកម្ចាត់គ្រឿងផ្ទុះនៃក្រសួងការបរទេសអាមេរិក បានបញ្ជាក់ថា អាមេរិកកំពុងធ្វើការជាមួយភាគីជាច្រើនដើម្បីជួយគាំទ្រប្រតិបត្តិការដោះមីននៅកម្ពុជាជាច្រើនឆ្នាំកន្លងមក ហើយថវិកាជាង ១៤០ លានដុល្លារ។ «យើងផ្តល់ជំនួយដល់កម្ពុជាដើម្បីជួយឲ្យប្រទេសនេះដោះស្រាយបញ្ហាជាមួយមីននិងគ្រាប់មិនទាន់ផ្ទុះដែលជាមរតកសង្គ្រាម និងគ្រឿងផ្ទុះដែលសេសសល់ពីជម្លោះវៀតណាម។ យើងកំពុងធ្វើការងារយ៉ាងជិតស្និទ្ធជាមួយមជ្ឈមណ្ឌលកម្ចាត់មីនកម្ពុជា និងអង្គការក្រៅរដ្ឋាភិបាលអន្តរជាតិផ្សេងទៀតនៅកម្ពុជា។ គិតពីឆ្នាំ ១៩៩៣ ដល់ឆ្នាំ ២០១៨ អាមេរិកចំណាយលុយអស់ប្រហែល ១៤០លានដុល្លារហើយលើគម្រោងនេះ»។ តាមពិតទៅកម្ពុជាត្រូវបានគេចាត់ទុកជាប្រទេសមួយដែលពោរពេញដោយគ្រាប់មីន និងគ្រឿងផ្ទុះច្រើនជាងគេ ដោយសារប្រទេសនេះឆ្លងកាត់សង្គ្រាមរ៉ាំរ៉ៃអស់រាប់ទសវត្សរ៍មុននឹងស្គាល់សន្តិភាពពេញលេញនៅក្នុងឆ្នាំ ១៩៩៨។ មីននិងគ្រាប់មិនទាន់ផ្ទុះជាពិសេសគ្រាប់បែកចង្កោម បន្សល់ទុកពីការទម្លាក់គ្រាប់បែករបស់អាមេរិកក្នុងសង្គ្រាមវៀតណាមដែរ។ មកដល់បច្ចុប្បន្ននេះ អាមេរិកជាប្រទេសដែលបន្តផ្តល់ហិរញ្ញវត្ថុច្រើនជាងគេលើលោកដើម្បីគាំទ្រដល់ប្រតិបត្តិការបោសសម្អាតគ្រាប់មិនទាន់ផ្ទុះនៅក្នុងប្រទេសច្រើនជាង ១០០។ ចាប់ពីឆ្នាំ ១៩៩៣មក អាមេរិកចំណាយថវិកាអស់លើ ៣,៤ ពាន់លានដុល្លារអាមេរិកទូទាំងពិភពលោក។ អ្វីដែលគួរឲ្យកត់សម្គាល់ អាមេរិកចំណាយរហូតដល់ ៥២៨ លានដុល្លារឯណោះសម្រាប់អាស៊ីបូព៌ា និងប៉ាស៊ីហ្វិកទាំងមូល ក្នុងកម្ពុជាជាប្រទេសទីពីរបន្ទាប់ពីឡាវដែលទទួលជំនួយហិរញ្ញវត្ថុច្រើនជាងគេលើគម្រោងបោសសម្អាតសំណល់គ្រឿងផ្ទុះសម័យសង្គ្រាមនេះ។ ឡាវបានទទួល ៣៩,០៨ភាគរយ, កម្ពុជាទទួលបាន ២៧,៣២ភាគរយ ខណៈវៀតណាមបានទទួល ២៥,៦៩ ភាគរយ។ ក្នុងរយៈពេលជាងពីរទសវត្សរ៍មកនេះកម្ពុជាបានបោះជំហានទៅមុខគួរឲ្យកត់សម្គាត់ក្នុងការបោសសម្អាតមីននៅទូទាំង និងកាត់បន្ថយចំនួនអ្នកស្លាប់ និងរបួសដែលបណ្តាមកពីគ្រាប់មិនទាន់ផ្ទុះ។ គិតត្រឹមឆ្នាំ ២០១៨ កម្ពុជាបោសសម្អាតមីននិងគ្រឿងផ្ទុះចេញពីផ្ទៃដីប្រហែល ១៧០០ គីឡូម៉ែត្រការ៉េ ខណៈដែលមានការវាយតម្លៃថា ផ្ទៃដីដែលមានគ្រឿងផ្ទុះសរុបមានប្រហែល ៣៧០០ គីឡូម៉ែត្រការ៉េ។ ចំណែកទិន្នន័យជនរងគ្រោះវិញ បើតាមរបាយការណ៍របស់មជ្ឈមណ្ឌលកម្ចាត់មីនកម្ពុជា ឬស៊ីម៉ាក់ ពីឆ្នាំ ១៩៩៧ ដល់ខែសីហាឆ្នាំ ២០១៨ ចំនួនអ្នករងរបួស ឬស្លាប់សរុបដោយសារគ្រាប់មីននិងយុទ្ធភ័ណ្ឌមិនទាន់ផ្ទុះមានរហូតដល់ ៦៧៧០៥នាក់។ មកដល់បច្ចុប្បន្ន គេវាយតម្លៃថា ជាមធ្យមប្រជាជនកម្ពុជាប្រហែល ១០០នាក់ស្លាប់និងរងរបួសក្នុងមួយឆ្នាំដោយសារបញ្ហានេះដែរ។ តាមពិតទៅ របាយការណ៍របស់អាមេរិកឆ្នាំ ២០១៩ នេះចេញផ្សាយប៉ុន្មានថ្ងៃប៉ុណ្ណោះ ក្រោយមជ្ឈមណ្ឌលកម្ចាត់មីនកម្ពុជាទទួលថវិកា២លានដុល្លារពីអាមេរិកដើម្បីទ្រទ្រង់ប្រតិបត្តិការសម្អាតសំណល់ជាតិផ្ទុះពីសង្គ្រាម។ បើតាមលោក ហេង រតនា ដែលជាអគ្គនាយកមជ្ឈមណ្ឌលកម្ចាត់មីនកម្ពុជា ថវិកានេះអាចជួយកម្ពុជាដោះមីន និងគ្រាប់មិនទាន់ផ្ទុះលើផ្ទៃដីប្រហែល ២៦ គីឡូម៉ែត្រការ៉េឯណោះ។ កម្ពុជាគ្មានមីនត្រឹមឆ្នាំ ២០២៥ មកដល់បច្ចុប្បន្នកម្ពុជាមានមហិច្ឆតាសម្រេចឲ្យបាននូវគោលដៅកម្ពុជាគ្មានមីនត្រឹមឆ្នាំ ២០២៥ ក្រោមផែនការយុទ្ធសាស្ត្រជាតិ (ឆ្នាំ ២០១៨ ដល់ឆ្នាំ ២០២៥)។ ដើម្បីសម្រេចគោលដៅនេះកម្ពុជា កម្ពុជាត្រូវការជំនួយប្រហែល ៤០០លានដុល្លារ។ របាយការណ៍ Walk The Earth in Safety កត់សម្គាល់ថា កម្ពុជាមានឧបករណ៍បច្ចេកទេសត្រឹមត្រូវហើយដើម្បីសម្រេចបានបាននូវគោលដៅដ៏មានមហិច្ឆតានេះ ប៉ុន្តែបញ្ហានៅត្រង់ថា ការប្រឹងប្រែងក្នុងការសម្រេចគោលដោរបស់កម្ពុជាអាចនឹងរងផលប៉ះពាល់ បើសិនជាវិភាគទានហិរញ្ញវត្ថុពីសហគមន៍អន្តរជាតិមានការថយចុះដោយប្រការណាមួយនោះ។ ពេលសាកសួរថា តើអាមេរិកនឹងបន្តប្តេជ្ញាចិត្តជួយគាំទ្រកម្ពុជាសម្រេចគោលដៅកម្ពុជាគ្មានមីនត្រឹមឆ្នាំ ២០២៥ ឬយ៉ាងណា មន្ត្រីជាន់ខ្ពស់អាមេរិកលោក Jerry Guilbert បានបញ្ជាក់ថា អាមេរិកកំពុងធ្វើការងារច្រើនរួចហើយដើម្បីជួយកម្ពុជាបោសសម្អាតមីន និងយុទ្ធភ័ណ្ឌមិនទាន់ផ្ទុះដែលសេសសល់។ លោកបន្តថា អ្វីដែលសំខាន់គឺ អាមេរិកបានគាំទ្រគម្រោងជាច្រើនមានការកសាងសមត្ថភាព បណ្តុះបណ្តាលប្រជាពលរដ្ឋកម្ពុជាពីបញ្ហាគ្រោះថ្នាក់នៃគ្រាប់មីន និងកំពុងសហការជាមួយកងទ័ពជើងគោកកម្ពុជាថែមទៀតលើការបំផ្លាញ និងធានាសន្តិសុខ និងគ្រប់គ្រងស្តុកទុកគ្រាប់រំសេវថែមទៀត។ យ៉ាងណាមិញ មន្ត្រីរូបនេះបានសង្កត់ធ្ងន់ថា ដំណើរការបោសសម្អាតមីននិងគ្រាប់មិនទាន់ផ្ទុះជារឿងលំបាក និងជាដំណើរការយូរអង្វែង ហើយក៏ត្រូវការការប្រែងប្រែងរយៈពេលយូរអង្វែងដូចគ្នា។ កាលពីខែឧសភាឆ្នាំ ២០១៨ នាយកភា្នក់ងារកម្មវិធីអភិវឌ្ឍន៍សហប្រជាជាតិ (UNDP) កម្ពុជាលោក Nick Beresford បានបង្ហាញការគាំទ្រចំពោះគោលដៅទី ១៨ របស់កម្ពុជាក្នុងគោលដៅអភិវឌ្ឍប្រកបដោយចីរភាព( SDGs) ដែលសំដៅដល់ការធ្វើយ៉ាងណាកែប្រែកម្ពុជាជាប្រទេសគ្មានមីនត្រឹមឆ្នាំ ២០២៥។ លោកបានគូសបញ្ជាក់ថា គោលដៅកម្ពុជាពិតជាមានមហិច្ឆតាខ្ពស់ ប៉ុន្តែលោកជឿជាក់ថា វាជាគោលដៅដែលអាចសម្រេចទៅរួច៕	មន្ត្រីជាន់ខ្ពស់ក្រសួងការបរទេសអាមេរិកប្រកាសថា អាមេរិកបានចូលរួមផ្តល់ថវិកាប្រមាណ១៤០លានដុល្លារ ដើម្បីគាំទ្រកម្ពុជាក្នុងប្រតិបត្តិការបោសសម្អាតមីន និងយុទ្ធភណ្ឌមិនទាន់ផ្ទុះដែលបន្សល់ទុកពីសម័យសង្គ្រមចន្លោះពីឆ្នាំ ១៩៩៣ដល់ឆ្នាំ ២០១៨។ អាមេរិកវាយតម្លៃថា កម្ពុជាមានលទ្ធភាពបច្ចេកទេសត្រឹមត្រូវដើម្បីសម្រេចបាន «កម្ពុជាគ្មានមីនត្រឹមឆ្នាំ ២០២៥» ប៉ុន្តែស្របពេលជាមួយគ្នានោះកម្ពុជាត្រូវការការជួយជ្រោមជ្រែងផ្នែកហិរញ្ញវត្ថុពីប្រទេសជាមិត្តដើម្បីអាចសម្រេចគោលដៅនេះបានជោគជ័យ។

Subsets and Splits

No community queries yet

The top public SQL queries from the community will appear here once available.